ⵜⵉⴳⵓⴹⵉⵡⵉⵏ ⵏ ⴱⴰⵔⵉⵣ ⵜⵉⵎⴷⵢⴰⵣⵉⵏ ⴳⵣⵣⵓⵍⵏⵉⵏ ⵉⵊⵔⵔⴷⵏ ⵉⵍⵓⵍ ⵛⴰⵕⵍ ⴱⵓⴷⵍⵉⵕ ⴰⵙⵙ ⵏ 9 ⵉⴱⵔⵉⵔ 1821 ⵖ ⴱⴰⵔⵉⵣ, ⵉⴼⵍ ⵜ ⵉⴷ ⴱⴰⴱⴰⵙ ⵉⵎⵥⵥⵢⵖ ⵡⵉⵙⵙ ⵙⴹⵉⵙ ⵉⵙⴳⴰⵙⵏ. ⵉⴽⵛⵎ ⵙ ⵜⵉⵏⵎⵍ ⵜⴰⴳⵍⴷⴰⵏⵜ ⵏ ⵍⵢⵓⵏ ⵖ ⴽⵟⵓⴱⵕ 1831, ⵙ ⵍⵉⵙⵉ ⵍⵡⵉⵙ ⴰⵎⵇⵔⴰⵏ ⵖ 1836, ⵢⴰⵡⵉ ⵎⵏⵏⴰⵡⵜ ⵜⵙⵎⵖⵓⵔⵉⵏ ⴷ ⵡⴰⵔⵔⴰⵣⵏ ⵢⴰⵜ ⴳⵉⵙⵏⵜ ⵜⴰⵙⵎⵖⵓⵔⵜ ⵜⵉⵙⵙ ⵙⵏⴰⵜ ⵖ ⵜⵎⵣⵉⵣⵣⵍⵜ ⵏ ⵜⵎⴷⵢⴰⵣⵜ ⵙ ⵜⵍⴰⵜⵉⵏⵉⵜ. ⴼⴼⵉⵔ ⵏ ⵍⴱⴰⴽ, ⵉⵓⴹⴼⵕ ⵜⵉⵖⵔⵉ ⵏⵏⵙ ⵖ ⵜⵙⴷⴰⵡⵉⵜ ⵏ ⵓⵣⵔⴼ, ⵉⵎⵢⴰⵙⵙⴰⵏ ⴷ ⵉⵎⴰⵔⴰⵜⵏ ⴰⵎ ⴱⴰⵍⵥⴰⴽ, ⵏⵉⵔⴼⴰⵍ ⴷ ⵍⴰⵜⵓⵛ. ⴰⴷⴷⴰⵢ ⴷ ⵢⴰⵖⵓⵍ ⴳ ⵓⵎⵓⴷⴷⵓ ⵙ ⵍⴰⵔⵉⵢⵓⵏⵢⵓⵏ, ⵉⴽⴽⵓⵙⴰ ⴱⴰⴱⴰⵙ ⵖ 1842, ⵉⵙⴽⵔ ⵜⴰⴽⴰⵜ ⵏⵏⵙ, ⵉⵙⵙⵏⵜⵉ ⵜⵉⵔⵔⴰ, ⵢⴰⵡⵙ ⴳ ⵜⵙⵖⵓⵏⵉⵏ ⵏ ⵜⵙⴽⵍⴰ ⴷ ⵉⵖⵎⵉⵙⵏ, ⵉⵎⵙⴰⴳⴰⵔ ⴰⴽⴷ ⵀⵉⴳⵓ ⴷ ⵙⴰⵏⵜ ⴱⵓⴼ ⴷ ⵡⵉⵢⵢⴰⴹ. ⵉⴼⵍ ⵜⴰⴷⴷⴰⵔⵜ ⵏ ⵎⴰⵙ ⵍⵍⵉⴳ ⵜⵉⵡⵍ ⴰⵔⴳⴰⵣ ⵢⴰⴹⵏ ⵏⵏⴰ ⴷ ⴷ ⵓⵔ ⵉⵎⵛⴰⵛⴽⴰ ⴱⵓⴷⵍⵉⵕ, ⵉⴼⴽ ⴰⴽⴽⵯ ⴰⵢⴷⴰ ⵏⵏⵙ ⵉ ⵜⵎⴷⴷⴰⴽⴽⵯⵍⵜ ⵏⵏⵙ ⵊⴰⵏⵏ ⴷⵓⴼⴰⵍ, ⵢⴰⵜ ⵜⴰⵎⵙⵓⵏⵉⵜ ⵏ ⵓⵎⵣⴳⵓⵏ, ⵖⵎⴽⵍⵍⵉ ⵉⴷⴷⵓⴽⴽⵍ ⴷ ⵎⴰⵔⵉ ⴷⵓⴱⵔⴰⵏ ⴷ ⵙⴰⴱⴰⵜⵢⵉ, ⵉⵜⵙⵏⵜ ⵜⵎⵖⴰⵔⵉⵏ ⴷⴳⵙ ⵉⴼⵍⵏ ⵢⴰⵏ ⵓⴷⵔⵉⵣ ⴰⵎⵇⵕⴰⵏ ⵉⴷⵔⴰⵏ. ⵢⵓⵎⵓ ⴱⵓⴷⵍⵉⵕ ⴳ ⵜⵏⴽⵔⴰ ⵏ 1848, ⵉⵎⵎⴰⵖ ⴰⵡⴷ ⵏⵜⵜⴰⵏ ⵜⴰⵎⴰ ⵏ ⵉⴳⵔⴰⵡⴰⵍⵏ ⵏ ⴱⴰⵔⵉⵣ ⵖ ⴱⵕⴰⵢⵕ ⴷ ⵢⵓⵏⵢⵓ. ⵖ ⵜⵙⴳⴰ ⵏ ⵜⵙⴽⵍⴰ ⵜⵉⵎⵣⵣⵉⵜ, ⵢⵓⴼⴰ ⵢⴰⵏ ⵓⵎⴰⵔⴰ ⴷ ⴰⵎⵇⵕⴰⵏ, ⵉⴷⴳⴰⵔ ⴰⵍⴰⵏ ⴱⵓ, ⵉⵙⵙⴰⵖⵓⵍ ⴰⵔⵔⴰⵜⵏ ⵏⵏⵙ ⵙ ⵜⴼⵕⴰⵏⵙⵉⵙⵜ ⴰⵎ ⴰⵀⴰⵇⵇⴰⵔ, ⵜⵉⵇⵙⵙⵉⵙⵉⵏ. ⴰⵙⴳⴳⴰⵙ ⵏ 1857, ⵉⵙⵙⴼⴼⴰⵖ ⴷ ⵉⵊⴷⴷⵉⴳⵏ ⵏ ⵓⵥⵓⴹ ⵍⵍⵉ ⵓⵔ ⵉⵙⵙⵓⵙⵎⵏ ⵜⴰⵏⴱⴰⴹⵜ, ⵙⴱⵣⵣⵉⵣⵏ ⵅⴼⵙ ⴰⴷ ⵉⴼⵔⵓ ⵢⴰⵜ ⵜⴼⴳⵓⵔⵜ ⵏ 300 ⴼⵕⴰⵏⴽ ⵙ ⵓⵙⵔⴰⴳ ⵏ ⵙⴹⵉⵙⵜ ⵜⵎⴷⵢⴰⵣⵉⵏ, ⴰⵛⴽⵓ ⴳⴰⵏⵜ " ⵉⵄⵓⵕⵉⴹⵏ " ⴷ ⴰⵔ ⴽⴽⴰⵜⵏⵜ ⵜⴰⵖⴰⵔⴰ ⵉⵖⵓⴷⴰⵏ. ⵉⵎⵎⵓⴷⴷⴰ ⵙ ⴱⵍⵊⵉⴽⴰ ⵖ 1864 ⵃⵓⵎⴰ ⴰⴷ ⵉⵜⵜⵓ ⴰⵇⵏⴰⴹ ⵏ ⴱⴰⵔⵉⵣ ⵍⵍⵉ ⵜ ⵉⵙⵙⵕⵎⵉⵏ, ⵎⴰⵛⴰ ⵉⵅⵓⴱ ⴰⵙ ⵡⴰⴹⵓ ⴳ ⵜⵎⴰⵣⵉⵔⵜ ⴰⵏⵏ, ⵖⴰⵢⴰⵏ ⴰⴼ ⴰⵙ ⵉⴼⴽⴰ ⴰⵣⴰⵡⴰⵔ ⴳ ⴽⵔⴰ ⵏ ⵡⴰⵔⵔⴰⵜⵏ ⵏⵏⵙ. ⵖ 1867, ⵢⵓⴹⵏ ⴰⵟⴰⵙ, ⵢⴰⵖⵓⵍ ⵙ ⴼⵕⴰⵏⵚⴰ, ⵓⵔ ⵉⴽⴽⵉ ⵡⴰⵍⵓ ⵉⵎⵎⵜ ⴰⵙⵙ ⵏ 31 ⵖⵓⵛⵜ, ⵉⵜⵜⵓⵎⴹⴰⵍ ⴰⵙⵙ ⵏ 2 ⵛⵓⵜⴰⵏⴱⵉⵔ ⴳ ⵓⵙⵎⴹⵍ ⵏ ⵎⵓⵏⴱⴰⵔⵏⴰⵙ. ⵉⵜⵜⵖⵉⵎⴰ ⴱⵓⴷⵍⵉⵕ ⴷ ⴰⵎⴷⵢⴰⵣ ⴰⵎⵇⵕⴰⵏ, ⵉⵥⵥⴰ ⴰⵎⵓⴷ ⵏ ⵜⴳⵔⴰⵡⵍⴰ ⴳ ⵜⴰⵍⵖⴰ ⴷ ⵉⵙⵏⵜⴰⵍ ⵏ ⵜⵎⴷⵢⴰⵣⵜ, ⵉⴼⴽ ⴰⵙ ⵓⴷⵎⴰⵡⵏ ⵉⵎⴰⵢⵏⵓⵜⵏ ⴷ ⵜⴼⵔⴰⵙ ⵜⵉⵜⵔⴰⵔⵉⵏ. ⵢⵓⵔⴰ ⵅⴼ ⵓⵥⴰⵡⴰⵏ ⴷ ⵓⴽⵍⵍⵓ ⴷ ⵓⵏⵓⵖ ⴰⵟⴰⵙ ⵏ ⵉⴹⵕⵉⵙⵏ ⴷ ⵡⴰⵔⵔⴰⵜⵏ ⴰⵎ: ⵔⵉⵛⴰⵔ ⴼⴰⴳⵏⵉⵔ ⴷ ⵜⴰⵏⵀⵓⵥⵔ ⴳ ⴱⴰⵔⵉⵣ, ⴰⵙⴼⵙⵔ ⵏ 1845, ⴰⵙⴼⵙⵔ ⵏ 1859, ⴰⵙⴼⵙⵔ ⴰⵎⴰⴹⵍⴰⵏ ⵏ ( 1855 ). ⵢⵓⵔⴰ ⵛⵉⴳⴰⵏ ⵏ ⵉⴷⵍⵉⵙⵏ ⵖ ⵉⴳⵔ ⵏ ⵜⵙⴽⵍⴰ ⴷ ⵓⴼⵔⴰⵏ ⵓⵍⴰ ⵅⴼ ⵜⵓⴷⵔⵜ ⵏⵏⵙ: ⵓⵍ ⵉⵏⵓ ⵉⵔⵥⵎⵏ, ⴼⴰⵏⴼⴰⵕⵍⵓ ( 1847 ), ⵜⴰⵥⵓⵕⵉ ⵜⴰⵕⵓⵎⴰⵏⵙⵉⵜ, ⴰⵎⴰⵏⵏⴰⵖ ⵏ ⵜⵓⴷⵔⵜ ⵜⴰⵜⵔⴰⵜ ( 1863 ), ⵅⴼ ⵉⵕⵛⵛⴰⵎⵏ ⴽⵓⵏⵙⵜⴰⵏⵜⴰⵏ ⴳⵉ ⴷ ⴷⵓⵍⴰⴽⵕⵡⴰ, ⴷ ⵢⴰⵏ ⵓⴷⵍⵉⵙ ⵢⴰⴹⵏ ⵅⴼ ⵢⴰⵏ ⵡⴰⵏⴰⵡ ⴰⵎⴰⵢⵏⵓ ⵏ ⵜⵎⴷⵢⴰⵣⵜ, ⵜⵉⴳⵓⴹⵉⵡⵉⵏ ⵏ ⴱⴰⵔⵉⵣ, ⵜⵉⵎⴷⵢⴰⵣⵉⵏ ⴳⵣⵣⵓⵍⵏⵉⵏ ⵉⵊⵔⵔⴷⵏ, ⴷ ⵉⴼⴼⴰⵖⵏ ⴳ 1869. ⵉ ⵡⵉⵏⴰⵔⵓⵣ, ⵃ. ⴱⴻⵍⵍⴰ ⴰⵏⴰⵎⵉⵔ ⴷ ⵉⵎⴷⴷⵓⴽⴽⴰⵍ ⵏⴽⴽ ⴷⵉⵡⵏ ⴰ ⵓⵙⵙⴰⵏ ⴷ ⵢⵉⴹ ⵉⵖ ⵉⴽⵙⴰ ⵜⵉⵍⵍⴰⵙ ⴷ ⵉⴼⵙⵙⵉ ⴰⵔ ⵉⵜⵙⴽⴽⴰⵍ ⵣⵓⵏⴷ ⵉⵚⵉⴹ ⵉⵖ ⵉⵇⵇⴷ ⵉ ⵜⵉⵊⵊⵉⵊⵜ ⵏ ⵓⵙⵇⵙⵉ ⵉⵕⵥⵎ ⵉ ⵎⴰⵅ ⴰⵔ ⵉⴼⴼⵔⴷ ⵖ ⵓⵏⵣⴱⵔ ⵏ ⵉⴳⵯⴷⵍⴰⵏ ⵡⵉⵏⴰⵔⵓⵣ ⵉⵎⵣⵣⵉ - ⵉⵏⵉ ⴰ ⴰⴼⴳⴰⵏ ⵉⵍⵍⴰⵙⵏ, ⵎⴰⴷ ⴱⴰⵀⵔⴰ ⵜⵜⵉⵔⵉⵜ, ⵉⵙ ⴷ ⴱⴰⴱⴰⴽ ⵏⵖⴷ ⵎⴰⴽ ⵏⵖⴷ ⵓⵍⵜⵎⴰⴽ ⵏⵖⴷ ⴳⵎⴰⴽ? - ⵓⵔ ⴷⴰⵔⵉ ⴱⴰⴱⴰ, ⵓⵍⴰ ⵉⵎⵎⴰ, ⵓⵍⴰ ⵓⵍⵜⵎⴰ, ⵓⵍⴰ ⵓⵎⴰ. - ⵉⵎⵎⴰ ⵉⵎⴷⴷⵓⴽⴽⴰⵍ ⵏⵏⴽ? - ⵜⴰⴳⵓⵔⵉ ⵏⵏⴰ ⵍⵍⵉ ⵜⵏⵏⵉⵜ, ⴰⵔ ⵖⵉⵍⴰⴷ ⵓⵔⵜⴰ ⵜⵜ ⵊⵊⵓ ⵔⵎⵙⵖ. - ⵜⴰⵎⴰⵣⵉⵔⵜ ⵏⵏⴽ? - ⵓⵔ ⵙⵙⵉⵏⵖ ⵎⴰⵏ ⵎⵉⵏⴷ ⵖ ⴷ ⵜⵓⵛⴽⴰ. - ⵉⵎⴰⵎ ⴰⴼⵓⵍⴽⵉ? - ⵔⴰⴷ ⵜ ⵏⵉⵜ ⵉⵔⵉⵖ, ⵎⴽ ⵉⴳⴰ ⵡⵉⵏ ⵔⴱⴱⵉ, ⵉⴳ ⴰⵎⵖⵍⵓⵍ. - ⵓⵔⵖ? - ⴽⵔⵀⵉⵖ ⵜ ⵎⴽⵍⵍⵉ ⵜⴽⵔⵀⵉⵜ ⵔⴱⴱⵉ. - ⴰⵡⴰ! ⵎⴰ ⵣⴰ ⵜⵜⵉⵔⵉⵜ ⵉⵍⵎⵎⴰ, ⴰ ⵉⵎⵣⵣⵉ ⵡⴰⵔ ⴰⵏⴰⵡ? - ⴰⵔ ⵜⵜⵉⵔⵉⵖ ⵉⵎⴷⵍⴰ ... ⵉⵎⴷⵍⴰ ⵉⵣⵣⵔⴰⵢⵏ ... ⵖⵉⵏⵏ ... ⵖⵉⵏⵏ ... ⵉⵎⴷⵍⴰ ⴼⵊⵊⵉⵊⵏⵉⵏ. ⴰⵇⵏⴰⴹ ⵏ ⵜⵡⵙⵙⴰⵔⵜ ⵜⵓⵎⵎⵔ ⵜⵡⵙⵙⴰⵔⵜ ⵎⵥⵥⵉⵢⵏ ⵉⴽⵔⵓⵛⵛⵎⵏ ⵍⵍⵉⵖ ⵏⵏ ⵜⵥⵕⴰ ⵢⴰⵏ ⵡⴰⵣⵣⴰⵏ ⵉⵥⵉⵍⵏ, ⵍⵍⵉ ⵙ ⵢⵓⵎⵎⵔ ⴽⵓ ⵢⴰⵏ, ⴽⵓ ⵢⴰⵏ ⵉⵔⴰ ⴰⴷ ⴰⵙ ⵉⵙⵙⵓⵙⵎ; ⴰⴼⵔⵓⵅ ⴰⵏⵏ ⵉⵄⵣⵣⴰⵏ, ⵉⵔⵊⵏⵏ ⵣⵓⵏⴷ ⵏⵜⵜⴰⵜ, ⵜⴰⵡⵙⵙⴰⵔⵜ ⵎⵥⵥⵉⵢⵏ, ⴷ ⵣⵓⵏⴷ ⵏⵜⵜⴰⵜ, ⵡⴰⵔ ⵓⵅⵙⴰⵏ ⴷ ⵡⴰⵔ ⴰⵣⵣⴰⵔ. ⵜⴰⵥⴹ ⵜ ⵉⵏⵏ, ⵜⵔⴰ ⴰⴷ ⴰⵙ ⵜⵙⴽⵔ ⴰⵣⵎⵓⵎⵎⵉ ⴷ ⵜⵃⵍⵍⴰⵍⵉⵏ ⵉⴼⵓⵍⴽⵉⵏ. ⵎⴰⵛ ⴰⵣⵣⴰⵏ ⵉⴳⴳⵯⴷ, ⴰⵔ ⵉⵜⴼⵔⴼⵉⴹ ⴷⴷⵓ ⵜⵃⵍⵍⴰⵍⵉⵏ ⵏ ⵜⵡⵜⵎⵜ ⵉⵀⵔⵓⴽⴽⵎⵏ, ⵉⵄⵔⵇ ⵜⵉⴳⵎⵎⵉ ⵙ ⵜⵖⵉⵢⵢⵉⵜⵉⵏ ⵏⵏⵙ. ⵜⵉⵡⵔⵔⵉ ⵉⵍⵎⵎⴰ ⵜⵡⵙⵙⴰⵔⵜ ⵉⵥⵉⵍⵏ ⴼ ⵜⵙⴳⴰ, ⵜⴹⵕ ⵏⵏ ⵖ ⵜⵉⵏⵥⵍⵉⵜ ⵏⵏⵙ ⵉⵖⵍⵓⵍⵏ, ⴰⵔ ⵜⴰⵍⵍⴰ ⵖ ⵢⴰⵜ ⵜⵖⵎⵔⵜ, ⴰⵔ ⵜⵜⵜⵉⵏⵉ ⴷ ⵉⵅⴼ ⵏⵏⵙ: " ⴰⴰⵃ ⵏⵖ! ⵏⴽⴽⵏⵜⵉ, ⵜⵉⵡⵜⵎⵉⵏ ⵉⵡⵙⵙⵔⵏ ⵉⴳⵓⵛⵕⵏ, ⴼⵍⵏ ⴰⵖ ⴷ ⵓⵙⵙⴰⵏ, ⴰⵡⴷ ⴷⴰⵔ ⵡⴰⵣⵣⴰⵏⵏ ⵉⵣⴷⴷⵉⴳⵏ; ⴰⵔ ⵏⵙⵙⵉⵡⵉⴷ ⵜⴰⵣⵣⴰⵏⵉⵏ ⵎⵥⵥⵉⵢⵏⵉⵏ ⵍⵍⵉ ⵏⵔⴰ ⴰⴷ ⵜⵏ ⵏⵃⵎⵍ. " ⴰⵙⵉⴽⵣ ⵏ ⵓⵏⴰⵥⵓⵕ ⴽⴰⴷ ⴽⵛⵛⵎⵏⵜ ⵜⴳⴰⵔⵉⵡⵉⵏ ⵏ ⵡⵓⵙⵙⴰⵏ ⵏ ⵓⵎⵡⴰⵏ ⵙ ⵡⵓⵍ! ⴰⵀ! ⴰⵔ ⴽⵛⵛⵎⵏⵜ ⴰⵔ ⴷⴰ ⵜⴻⵜⵇⵙⵏⵜ! ⴰⵛⴽⵓ ⵍⵍⴰⵏⵜ ⴽⵔⴰ ⵏ ⵜⵓⴼⵔⴰⵢⵉⵏ ⵢⴰⴹⴼⵓⵜⵏ ⵍⵍⵉ ⵖ ⵓⵔ ⵉⵙⵙⵉⵏⵉⴼ ⵓⴱⵏⴰⴱⴰⴽ ⵜⴰⴷⵓⵙⵉ; ⴷ ⵓⵔ ⵉⵍⵍⵉ ⴽⵔⴰ ⴳ ⵉⵅⴼ ⴱⴰⵀⵔⴰ ⵉⵎⵙⴰⴷⵏ ⵓⴳⴳⴰⵔ ⵏ ⵡⵉⵏ ⵡⴰⵔⵜⵜⵎⵉ. ⵎⴰⵎⵏⴽ ⵢⴰⴹⴼⵓⵟ ⵉⵖ ⵏⵏ ⵢⵓⴷⴷ ⵢⴰⵏ ⵉ ⵓⵙⵎⵎⴰⵇⵍ ⵖ ⵓⵎⵓⵣⵣⵓ ⵏ ⵉⴳⵏⵏⴰ ⴷ ⵉⵍⵍ! ⴰⵙⵓⴼ, ⵉⴼⵙⵙⵉ, ⴰⵡⴰⵏ ⵡⴰⵔ ⴰⵏⴰⵡ ⵏ ⵉⴳⵏⵏⴰ ⴰⵣⵉⵣⴰ! ⵢⴰⵏ ⵓⴼⴰⴳⴳⵓ ⵉⵜⵜⵔⴳⵉⴳⵉⵢⵏ ⵖ ⵉⴷⵉⵔ, ⵉⵙⴳⴳⴹⵏ, ⵙ ⵜⵎⵥⵉ ⵏⵏⵙ ⴷ ⵓⵙⵓⴼ ⵏⵏⵙ, ⴳ ⵜⵉⵍⵍⵉⵜ ⵉⵏⵓ ⵜⴰⵔ ⴰⵙⴰⴼⴰⵔ, ⵉⵎⵓⵔⵉⴳ ⵉⵙⵙⵕⵎⴰⵢⵏ ⵏ ⵜⴰⵢⵢⵓⵖⵜ, ⴰⴽⴽⵯ ⵜⵉⵖⴰⵡⵙⵉⵡⵉⵏ ⴰⴷ ⴰⵔ ⵙⵔⵉ ⵙⵡⵉⵏⴳⵉⵎⵏⵜ, ⵏⵖⴷ ⴰⵔ ⵙⵉⵙⵏⵜ ⵙⵡⵉⵏⴳⵉⵎⵖ ( ⴰⵛⴽⵓ ⵖ ⵜⵎⵓⵖⵔⵉ ⵏ ⵜⵡⴰⵔⴳⵉⵜ, ⴰⵏⴽⴽ ⴰⵔ ⵉⵊⵍⵍⵓ ⴷ ⵓⵍⴳⴳⵓⴷ! ); ⴰⵔ ⵙⵡⵉⵏⴳⵉⵎⵖ, ⵎⴰⵛⵛ ⵙ ⵓⵥⴰⵡⴰⵏ ⴷ ⵓⵣⵓⵙⴰⵢ, ⴱⵍⴰ ⵉⵎⵊⵉⴳⴳⵉⵔⵏ ⵉⵅⵡⴰⵏ, ⴱⵍⴰ ⵉⵎⴽⵉⵜⵏ. ⵎⴰⵛⵛ ⵉⵙⵡⵉⵏⴳⵉⵎⵏ ⴰⴷ, ⵙⵡⴰ ⴼⴼⵓⵖⵏ ⴷ ⴳⵉⴳⵉ ⵏⵖⴷ ⵏⵚⴹⵏ ⴷ ⵙⴳ ⵜⵖⴰⵡⵙⵉⵡⵉⵏ, ⴰⵔ ⵙⵓⵍ ⴱⴰⵀⵔⴰ ⵜⵜⴷⵓⵙⵏ. ⵜⵉⵥⴹⵉⵕⵜ ⵖ ⵜⵓⴳⴳⵓⵎⵜ ⴰⵔ ⵜⵙⴽⴰⵔ ⵜⴰⵙⵙⴰⵙⵜ ⴷ ⵓⴽⴰⵎⴰⵔ ⵉⴼⵓⵍⴽⵉⵏ. ⵉⵥⵓⵕⴰⵏ ⵉⵏⵓ ⵓⵔ ⴰⵔ ⵙⵓⵍ ⴰⴽⴽⴰⵏ ⴰⵎⵔ ⴽⵔⴰ ⵏ ⵉⵏⴷⵓⴷⵉⵢⵏ ⵉⵙⵖⵓⵢⵢⵓⵏ, ⵉⵥⵥⴰⴹⵏ. ⵖⵉⵍⴰⴷ, ⴰⵔ ⵢⵉ ⵜⵙⵙⵉⵡⵉⴷ ⵜⴷⵔⵓⵜ ⵏ ⵉⴳⵏⵏⴰ; ⴰⵔ ⵉⵢⵉ ⵜⵙⵎⴷⵓⵀⴷⵓ ⵜⵣⴷⴳⵉ ⵏⵏⵙ. ⵜⴰⵔⵓⴼⵔⴰⵢⵜ ⵏ ⵉⵍⵍ, ⴰⵍⴽⴰⵏ ⵏ ⵓⵙⴰⵥⴰⵕ, ⴰⵔ ⵉⵢⵉ ⵙⵎⵎⵓⴽⵍⴰⵏ ... ⴰⵀ! ⵉⵙ ⴷ ⴱⴷⴷⴰ ⵉⵇⵇⴰⵏ ⴰⴷ ⵏⴽⵎⵎⵔ, ⵏⵖⴷ ⴰⴷ ⴱⴷⴷⴰ ⵏⵜⵜⵔⵡⴰⵍ ⵖ ⵜⵉⵥⵉⵍⵜ? ⴰ ⵜⴰⵎⵓⵙⵜ, ⴰ ⵜⴰⵎⴰⴳⵔⴰⵥⵜ ⵜⴰⵔ ⵜⴰⵎⵍⵍⴰ, ⵜⴰⵎⴰⵖⵏⴰⵏⵜ ⴱⴷⴷⴰ ⵉⵔⵏⵏⵓⵏ, ⴰⵊⵊ ⵢⵉ! ⴰ ⵙⵓⵍ ⵓⵔ ⵜⴻⵜⵜⴰⵣⵖⵜ ⵉⵥⵓⵥⴹⵏ ⵉⵏⵓ ⴷ ⵜⵉⵏⵏⵓⵎⵖⵔⵜ ⵉⵏⵓ! ⵜⴰⵣⵔⴰⵡⵜ ⵏ ⵜⵉⵥⵉⵍⵜ ⵜⴳⴰ ⵜⴰⵎⴰⵖⵜ ⵍⵍⵉ ⵖ ⴰⵔ ⵉⵜⵜⴼⴼⵉ ⵓⵏⴰⵥⵓⵕ ⵜⴰⵖⵢⵢⵉⵜ ⵏ ⵜⵡⴷⴰ ⵓⵔⵜⴰ ⵉⴹⵕ ⵙ ⴰⴽⴰⵍ. ⵢⴰⵏ ⵉⵎⵙⴹⵚⵉ ⵜⴰⵍⴰⵍⵉⵜ ⵏ ⵓⵙⴳⴳⴰⵙ ⴰⵎⴰⵢⵏⵓ: ⴰⵎⵔⵡⴰⵢ ⵏ ⵓⴱⵍⵓⵥ ⴷ ⵓⴷⴼⵍ, ⵉⵣⵔⵉ ⴳⵉⵙ ⵓⴳⵉⵎ ⵏ ⵜⴰⵍⴽⵕⵕⵓⵚⴰⵜⵉⵏ, ⵉⵙⵎⵔⵖⴰⵏ ⵙ ⵜⵙⵓⵔⴰⵔⵉⵏ ⴷ ⵜⴰⵎⵉⵎⵉⵏ, ⵉⵜⵎⵔⴽⵓⴽⵓⵛⵏ ⵙ ⵓⴽⵢⵍⴰⵍ ⴷ ⵜⵣⵔⵔⴰⵡⵉⵏ, ⴰⵀⵜⵉⵜⵔ ⵓⵏⵚⵉⴱ ⵏ ⵢⴰⵜ ⵜⵎⴷⵉⵏⵜ ⵎⵇⵇⵓⵕⵏ ⵉⵜⵜⵓⵙⴽⴰⵔⵏ ⴰⴼⴰⴷ ⴰⴷ ⵜⵔⵡⵉ ⴰⵏⵍⵍⵉ ⵏ ⵉⵎⵥⵍⵉ ⵍⵍⵉ ⴱⴰⵀⵔⴰ ⵉⴷⵓⵙⵏ. ⵖ ⵜⵓⵥⵥⵓⵎⵜ ⵏ ⵓⵎⵔⵡⴰⵢ ⴰⵏⵏ ⴷ ⵍⵄⵢⴰⴹ ⴰⵏⵏ, ⴰⵔ ⵉⵜⵃⵏⵟⴰⵥ ⵢⴰⵏ ⵓⵖⵢⵓⵍ, ⵉⴹⴼⵕ ⵜ ⵢⴰⵏ ⴳⴰⵔ ⵢⵓⵙⵉⵏ ⵢⴰⵏ ⵓⵣⴼⵍ. ⵍⵍⵉⵖ ⵄⵍⴰⵢⵏ ⴰⴷ ⵉⵜⵔⵎ ⵓⵖⵢⵓⵍ ⵉ ⵢⴰⵜ ⵜⵙⵓⴽⵜ, ⵉⴱⵏⴷⵇ ⴰⵙ ⵢⴰⵏ ⵓⵔⴳⴰⵣ ⵉⵍⵙⴰⵏ ⵉⵍⵎⴼⵓⵙⵏ, ⵉⵣⵣⵖⵔⵏ, ⵉⵍⵙⴰⵏ ⵍⴳⵔⴰⴼⴰⵜ ⵉⵙⵙⵉⵡⵉⴷⵏ, ⵉⵃⵏⵏⵇⵏ ⵖ ⵜⵎⵍⵙⴰ ⵏⵏⵙ ⵉⵖⵓⵙⵏ; ⵉⴽⴽⵙ ⵛⵛⴰⴱⴱⵓ ⵏⵏⵙ, ⵢⵉⵏⵉ ⴰⵙ: " ⴰⴷ ⴰⴽ ⵉⵃⵍⵓ, ⵢⵉⵔⵖⵓⴷ ⴰⴽ! " ⵉⵍⵎⵎⴰ ⵢⴰⵖⵓⵍ ⵖⵔ ⵓⵔ ⵙⵙⵏⵖ ⵎⴰⵏ ⵉⵙⵎⵎⵓⵏⵏ, ⵉⵙⵙⵓⵙⵎ ⵜ ⵉⵅⴼ ⵏⵏⵙ, ⵣⵓⵏⴷ ⵉⵖ ⵉⵔⴰ ⴰⴷ ⴰⵙⵏ ⵉⵜⵜⵔ ⴰⴷ ⴷⵉⵙ ⵎⵙⴰⵙⴰⵏ ⵖ ⵜⵓⵎⵔⵜ ⵏⵏⵙ. ⵓⵔ ⵉⵥⵕⵉ ⵓⵖⵢⵓⵍ ⵉⵎⵙⴹⵚⵉ ⴰⴷ ⴰⴼⴰⵍⴽⴰⵢ, ⵉⵙⵎⴷ ⴰⵔ ⵉⵜⵜⴰⵣⵣⴰⵍ ⵙ ⵜⵓⴽⵙⵉ ⵖⵔ ⵖⵉⵍⵍⵉ ⵙ ⴰⵙ ⵜⴰⵇⵇⵔⴰ ⵜⵡⵡⵓⵔⵉ ⵏⵏⵙ. ⵏⴽⴽⵉⵏ, ⵢⵓⵙⵉ ⵢⵉ ⵙ ⵜⵓⵥⵡⴰⵢⵜ ⵢⴰⵏ ⵓⵍⵣⴰⵣ ⵡⴰⵔ ⴰⵙⵇⵇⵓⵍ ⵎⴳⴰⵍ ⵏ ⵓⵎⴷⴷⵓⵇⵇⵔ ⴰⵏⵏ ⵉⴼⵓⵍⴽⵉⵏ, ⵍⵍⵉ ⴷⴰⵔⵉ ⵉⴳⴰⵏ ⴰⵎⴷⵢⴰ ⵉⵀⵢⵢⴰⵏ ⵏ ⵜⵏⵏⴳⵔⴰⵡⵜ ⵏ ⴼⵔⴰⵏⵚⴰ. ⴰⵃⴰⵏⵓ ⵉⵙⵙⵓⴽⵏⴰⵏ ⵢⴰⵏ ⵓⵃⴰⵏⵓ ⵉⵔⵡⴰⵙⵏ ⵜⴰⵡⴰⵔⴳⵉⵜ, ⵢⴰⵏ ⵓⵃⴰⵏⵓ ⵉⴳⴰⵏ ⵡⴰⵏⵉⵎⴰⵏ ⵙ ⵜⵉⴷⵜ, ⵍⵍⵉ ⵖ ⵜⵖⵎⴰ ⵜⴹⴰⵔⵓⵜ ⵉⵔⴳⴳⵉⴳⵏ ⵙ ⵓⵥⵡⴰⵡⴰⵖ ⴷ ⵓⵊⵏⵊⴰⵕ ⴼⵙⵙⵓⵙⵏ. ⴰⵔ ⴳⵉⵙ ⵉⵜⵜⵛⵛⴼ ⵉⵎⴰⵏ ⴳ ⵓⵅⵓⵢⵏ, ⵉⵊⵓⵊⵊⴰⵏ ⵙ ⵜⴳⵔⵥⴰⵡⵜ ⴷ ⵓⵥⵓⵥⴹ. ⴽⵔⴰ ⵉⴳⴰⵏ ⴰⵎⴷⵍⵍⵙ, ⵢⴰⵥⴹⵏ ⴰⵊⵏⵊⴰⵕ ⴷ ⵓⵥⴳⴳⴰⵖ; ⵜⴰⵡⴰⵔⴳⵉⵜ ⵏ ⵜⵓⴳⴳⵓⵎⵜ ⵜⵉⵖⵣⵉ ⵏ ⵢⴰⵏ ⵓⵏⵓⴱⵥ. ⵉⴼⵛⴽⴰⵏ ⵣⵣⵖⵣⵉⴼⵏ, ⴼⵙⵔⵏ, ⵓⵍⵡⴰⵏ. ⴳⴰⵏ ⵣⵓⵏⴷ ⵉⵖ ⴰⵔ ⵜⵡⴰⵔⴳⴰⵏ; ⴰⴷ ⵜⵉⵏⵉⵜ ⵉⵙ ⴷⴷⴰⵔ ⴰⵔ ⵜⵜⵎⵓⵙⵙⵓⵏ ⵖⴰⵔ ⴳ ⵉⴹⵚ, ⵣⵓⵏⴷ ⵜⴰⵣⴳⵣⵓⵜ ⴷ ⵓⵥⴰⴱⵥⴰⴱ. ⵉⴱⵓⵏⴷⴰ ⴰⵔ ⵙⴰⵡⴰⵍⵏ ⵢⴰⵏ ⵡⴰⵡⴰⵍ ⵉⵙⵙⵓⵙⵎⵏ, ⵣⵓⵏⴷ ⵉⵊⵊⵉⴳⵏ, ⵣⵓⵏⴷ ⵉⴳⵏⵡⴰⵏ, ⵣⵓⵏⴷ ⵜⴰⴼⵓⴽⵉⵏ ⵉⵜⵜⵕⵡⴰⵃⵏ. ⵓⵔ ⵜⵍⵍⵉ ⴽⵔⴰ ⵏ ⴳⴰⵔ ⵜⴰⵥⵓⵕⵉ ⵖ ⵉⵖⵔⴱⴰⵏ. ⵜⴰⵔⴳⴳⵉⵎⵜ ⴰ ⵜⴳⴰ ⵜⵥⵓⵔⵉ ⵉⵜⵜⵓⵙⵉⵙⵙⵏⵏ, ⵜⴰⵥⵓⵔⵉ ⵉⵜⵜⵓⵙⵔⴰⵙⵏ, ⵜⴰⵎⴰ ⵏ ⵜⵡⴰⵔⴳⵉⵜ ⵉⵣⴷⴷⵉⴳⵏ, ⵜⴰⵎⴰ ⵏ ⵓⵏⵏⵣⵡⵍ ⵓⵔ ⵉⵜⵜⵡⴰⴼⵙⴰⵢⵏ. ⵖⵉⴷ, ⵜⵍⵍⴰ ⵜⵉⴼⴰⵡⵜ ⵉⴳⵓⵎⵏ ⴷ ⵜⴰⵍⵍⵙⵜ ⵢⴰⴹⴼⵓⵜⵏ ⵏ ⵓⵎⵙⴰⵙⴰ. ⵢⴰⵜ ⵜⵓⵊⵊⵓⵜ ⵜⴰⵔ ⵜⵜⵎⵉ ⵏ ⵓⵙⵜⴰⵢ ⵍⵍⵉ ⴱⴰⵀⵔⴰ ⵢⴰⴹⴼⵓⵜⵏ, ⵍⵍⵉ ⴷ ⵉⵔⴽⵙ ⵢⴰⵏ ⵉⵡⵉⵔⵉ ⴱⴰⵀⵔⴰ ⵉⴼⵙⵙⵓⵙⵏ, ⴰⵔ ⵜⴻⵜⵜⵛⵛⴼ ⵖ ⵡⴰⴹⵓ ⴰⵏⵏ, ⵍⵍⵉ ⵖ ⵙⵏⵓⵀⵏⵏⵓⵏⵜ ⵜⵓⴼⵔⴰⵢⵉⵏ ⵏ ⵍⴰⵚⵚⵉⵔ ⵉⵔⵖⴰⵏ ⴰⵏⵏⵍⵉ ⵉⵜⵏⵓⴷⴷⵓⵎⵏ. ⴰⵔ ⵉⵜⴳⴳⴰ ⵓⵙⵏⴳⴹ ⴰⵏⵥⴰⵕ ⴰⵖⵔⴰⵔ ⴷⴰⵜ ⵏ ⵉⵙⴽⵙⴰⵍ ⴷ ⵓⵍⴽⵜⵓ; ⴰⵔ ⵉⵏⴳⴳⵉ ⵙ ⵉⵎⵓⵣⵣⴰⵔ ⵣⵓⴷ ⵡⵉⵏ ⵓⴷⴼⵍ. ⴰⵍⴽⵜⵓ ⴰⴷ ⴰ ⵖ ⵜⴳⵏ ⵜⴷⴰⵎⵓⵎⵜ, ⵜⴰⴳⵍⵍⵉⴷⵜ ⵏ ⵜⵡⵓⵔⴳⴰ. ⵎⴰⵛ ⵎⴰⵏⵉⴽ ⵙ ⵖⵉⴷ ⵜⵍⵍⴰ? ⵎⴰⴷ ⵜⵜ ⵉⴷ ⵢⵉⵡⵉⵏ? ⵎⴰⵏ ⵜⴰⵏⴱⴰⴹⵜ ⵜⵉⵎⵃⵔⴳⵉⵜ ⴰⴷ ⵜⵜ ⵉⵙⴳⴰⵡⵔⵏ ⴼ ⵓⴷⴰⴱⵓ ⵏ ⵜⵡⴰⵔⴳⵉⵜ ⴷ ⵜⵓⴳⴳⵓⵎⵜ? ⵓⵔ ⵉⵀⵎⵎⵉ? ⵀⴰⵜⵜ ⵉⴷ! ⵓⴽⵣⵖ ⵜⵜ. ⵀⴰⴷ ⵏⵉⵜ ⵜⵉⵡⴰⵍⵍⵉⵏ ⴰⵏⵏ, ⴰⵙⵎⵔⵖⴰ ⵏⵙⵏⵜ ⴰⵔ ⵉⵜⵜⴱⴱⵉ ⵜⴰⵎⴷⵍⵍⵙⵜ; ⵜⵉⵟⵟⴰⵡⵉⵏ ⵉⵣⴱⵓⴱⵏ ⵉⵙⵙⵉⵡⵉⴷⵏ, ⵍⵍⵉ ⵖ ⵏⵏ ⵓⴽⵣⵖ ⵜⵉⵏ ⵓⵛⵛⵏ ⵉⵥⵥⵎⴰⵡⵏ! ⴰⵔ ⵜⵜⴰⵡⴽⵏⵜ, ⴰⵔ ⵜⵜⴳⵔⴰⵥⵏⵜ, ⴰⵔ ⵙⴷⵍⴰⴼⴰⵏⵜ ⵉⵥⵔⵉ ⵏ ⴳⴰⵔ ⴰⵎⴷⵡⴰⵍ ⵍⵍⵉ ⵜⵏⵜ ⵉⵜⵜⵎⵏⴰⴷⵏ. ⵣⵔⵓⵖ ⵜⵏⵜ ⵎⵏⵏⴰⵡⵜ ⵜⵉⴽⴽⴰⵍ, ⵜⵉⵜⵔⵉⵜⵉⵏ ⴰⴷ ⵙⴳⴳⴰⵏⵏⵉⵏ ⵍⵍⵉ ⵉⵙⴱⵣⵣⵉⵣⵏ ⴰⵡⵏⴰⴼ ⴷ ⵓⴳⵕⴰⵥ. ⵎⴰⵏ ⴰⵎⴷⵓⵏ ⵉⴹⵔⵔⴼⵏ ⴰ ⴼⵍⵍⴰ ⵉⵙⴱⵣⵣⵉⵣ ⴰⴷ ⵉⵢⵉ ⵉⵙⵙⵓⵜⵍ ⵓⴱⵏⴰⴱⴰⴽ ⴷ ⵉⴼⵙⵙⵉ, ⴰⴼⵔⴰ ⴷ ⵜⵓⵊⵊⵓⵜⵉⵏ? ⴰ ⵜⵓⵎⵔⵜ ⵜⴰⵎⵇⵔⴰⵏⵜ! ⴰⵢⵍⵍⵉ ⵎⵓ ⵏⵜⵜⵉⵏⵉ ⵜⵓⴷⵔⵜ, ⵎⵇⵇⴰⵔ ⴰⴽⴽⵯ ⵜⴳⴰ ⵜⴰⵏⴰⵎⴰⵔⵜ, ⵓⵔ ⵜⵔⵡⴰⵙ ⵙ ⵡⴰⵍⵓ ⵜⵓⴷⵔⵜ ⴰⴷ ⵢⴰⵜⵜⵓⵢⵏ ⵍⵍⵉ ⵙⵙⵏⵖ ⵖⵉⵍⴰⴷ, ⵍⵍⵉ ⵎⴹⴹⵉⵖ ⵜⵓⵙⴷⴰⴷⵜ ⴰⵔ ⵜⴰⵢⴰⴹ, ⵜⵉⵙⵏⴰⵜ ⴰⵔ ⵜⴰⵢⴰⴹ! ⵓⵀⵓⵢ, ⵓⵔ ⵙⵓⵍ ⵍⵍⴰⵏⵜ ⵜⵓⵙⴷⴰⴷⵉⵏ, ⵡⴰⵍⴰ ⵜⵉⵙⵏⴰⵜⵉⵏ! ⴰⴽⵓⴷ ⵍⴰⵃ ⵜ; ⴰⵖⴰⵍⴰⵍ ⴰⴷ ⵉⴱⴰⴹⴹⵏ, ⵢⴰⵏ ⵓⵖⴰⵍⴰⵍ ⵏ ⵜⴰⵎⵉⵎⵉⵏ! ⵎⴰⵛⵛ ⵜⵏⵏⴰⵏⵏⵉ ⵜⴼⵍⵉⵡⵜ ⵙ ⵢⴰⵜ ⵜⵉⵢⵜⵉ ⵉⵙⵙⵉⵡⵉⴷⵏ, ⵉⵥⴹⴰⵢⵏ; ⴳⵖ ⵣⵓⵏⴷ ⵉⵖ ⵢⵉ ⵢⵓⵜ ⴽⵔⴰ ⵙ ⵢⴰⵜ ⵜⵉⵢⵜⵉ ⵏ ⵓⴳⵍⵣⵉⵎ ⵖ ⵓⴽⴱⴱⵓⵙ, ⵣⵓⵏⴷ ⵖ ⴳⴰⵔ ⵜⵡⵓⵔⴳⴰ. ⵉⵎⵉⴽ, ⵉⴽⵛⵎ ⴷ ⵢⴰⵏ ⵓⵣⵖⵓⵖ. ⵏⵜⵜⴰⵏ ⴷ ⵓⵎⴰⵡⴰⵖ ⵏⵏⴰ ⴷ ⵢⵓⵙⴰⵏ ⴰⴷ ⵉⵢⵉ ⵉⵥⵓⵟ ⵙ ⵡⴰⵙⵙⴰⵖ ⵏ ⵓⵣⵔⴼ; ⵜⴰⵙⴽⴽⵉⵡⵜ ⵉⵎⵙⵙⵓⵙⵏ ⵍⵍⵉ ⴷ ⵉⴷⴷⴰⵏ ⴰⴷ ⵜⵙⵎⴰⵎⵎⵉ ⴼ ⵓⵥⵍⴰⴹ, ⵜⵙⵎⴷ ⴰⵔⵔⴰⵙⵏ ⵏ ⵜⵓⴷⵔⵜ ⵏⵏⵙ ⵉ ⵉⴽⵥⴰⵥⵏ ⵏ ⵜⵉⵏⵓ; ⵏⵖⴷ ⴰⵅⴷⴷⴰⵎ ⵏ ⴽⵔⴰ ⵏ ⵓⵏⴱⴷⴰⴷ ⵏ ⵓⵖⵎⵉⵙ ⵉⵜⴻⵜⵜⵔⵏ ⴰⵙⴹⴼⵕ ⵏ ⵡⴰⵔⵔⴰ. ⴰⵃⴰⵏⵓ ⵏ ⵍⵊⵏⵜ, ⵜⴰⴷⴰⵎⵓⵎⵜ, ⵜⴰⴳⵍⵍⵉⴷⵜ ⵏ ⵜⵡⵓⵔⴳⴰ, ⵜⴰⵙⵉⵍⴼⵉⴷⵜ, ⵎⴽⵍⵍⵉ ⵉⵏⵏⴰ ⵔⵓⵏⵉ ⴰⵎⵇⵕⴰⵏ, ⴽⵓⵍⵍⵓ ⴰ ⴰⵏⵏ ⵜⵙⵙⵔⵡⵍ ⵜ ⵜⵉⵢⵜⵉ ⵉⵊⵀⵍⵏ ⵏ ⵓⵣⵖⵓⵖ. ⴰⵎⵓⴽⵜⵓ! ⴽⵜⵉⵖ ⴷ! ⴽⵜⵉⵖ ⴷ! ⵢⵉⵀ! ⴰⵃⵛⵓⵛ ⴰⴷ, ⴰⵣⴷⴷⵓⵖ ⴰⴷ ⵏ ⵓⵏⵏⵅⵛⴼ ⴰⵎⵖⵍⵓⵍ, ⵡⵉⵏⵓ ⵏⵉⵜ ⴰⴷ ⵉⴳⴰ. ⵀⴰⴷ ⵉⴼⵛⴽⴰⵏ ⵉⵀⴽⴽⵓⵛⵏ, ⵉⴽⵜⴰⵔⵏ ⵙ ⵓⴽⴹⵕⵓⵕ, ⵉⴽⴽⵏⵙⵔⵏ: ⵜⴰⵏⵣⵍⵍⴰⵜ ⵎⵉⵏ ⵜⴰⵎⵥⵍⴰ ⵡⴰⵍⴰ ⵜⵉⵔⴳⵉⵜ, ⵉⵔⵡⵉⵏ ⵙ ⵉⵍⵓⴼⵙⴰⵏ; ⵉⵙⴽⵙⴰⵍ ⵉⵖⵉⵍⴼⵏ, ⵉⴽⵔⵣ ⵓⵏⵥⴰⵔ ⵉⴹⵔⴼⴰⵏ ⵖ ⵓⴽⴹⵕⵓⵕ ⵏⵙⵏ; ⴰⵔⵔⴰⵜⵏ, ⵉⴽⵔⵔⵊⵏ, ⵓⵔ ⵉⵀⵢⵢⴰⵏ; ⵜⵉⵡⵓⵙⵙⴰⵏ ⵖ ⵜⵜⵓⵣⵎⵎⵉⵎⵏ ⵉⵣⵎⴰⵣ ⵉⵙⵙⵉⵡⵉⴷⵏ! ⴰⵎⵎⴰ ⵜⵓⵊⵊⵓⵜ ⴰⵏⵏ ⴷ ⵉⴷⴷⴰⵏ ⵙⴳ ⴽⵔⴰ ⵏ ⵓⵎⴰⴹⴰⵍ ⵢⴰⴹⵏ, ⵍⵍⵉ ⵙ ⵜⴱⵓⵡⵡⴰⵇⵖ ⵙ ⵢⴰⵜ ⵜⵓⴼⵔⴰⵢⵜ ⵉⵀⵢⵢⴰⵏ, ⴰⵃⵃ ⵓⴽⴰⵏ! ⵜⴰⵖⵓⵍ ⵜⴳⴰ ⵢⴰⵏ ⵓⵙⵇⵇⵉⵏⴼⵙ ⵏ ⵜⴱⴰⵖⴰ ⵉⵔⴽⵙⵏ ⴷ ⵓⵔ ⵙⵙⵏⵖ ⵎⴰⵏ ⴰⵖⵎⴰⵍ ⵉⵙⵔⴰⵔⴰⵏ. ⵖⵉⵍⴰⴷ ⴰⵔ ⵖⵉⴷ ⵏⵙⴳⵓⵏⴼⵓⵙ ⵜⵉⵇⵇⵓⴱⵔⴰ ⵏ ⵥⵥⵍⴹ. ⵖ ⵓⵎⴰⴹⴰⵍ ⴰⵏⵏ ⵉⴽⵕⵓⵥⵥⵏ, ⵉⵙⵎⵓⴽⵜⵓⵏ, ⵢⴰⵜ ⵜⵖⴰⵡⵙⴰ ⵉⵜⵜⵓⵙⵙⴰⵏⵏ ⴰⴷ ⵉⵢⵉ ⵀⵍⵍⵉ ⵉⵙⵅⵅⵔⵏ: ⵜⴰⵢⴷⴷⵉⴷⵜ ⵏ ⵍⵓⴷⴰⵏⵓⵎ, ⵢⴰⵜ ⵜⵎⴷⴷⴰⴽⵍⵜ ⵜⴰⵇⴱⵓⵔⵜ ⵉⵥⵥⵎⴰⵡⵏ; ⵣⵓⵏⴷ ⴽⵓⵍⵍⵓ ⵜⵉⵎⴷⴷⵓⴽⴽⴰⵍ, ⴰⵃⵃ ⵓⴽⴰⵏ, ⴰⵔ ⵜⵜⵃⵍⵍⵉⵍ, ⴰⵔ ⵜⵙⴱⴰⵇⵇⴰⵢ ⵜⴰⵙⴰ. ⴰⵀ! ⵢⵉⵀ! ⴰⴽⵓⴷ ⵉⴱⴰⵢⵏ ⴷ ⴷⴰⵖ, ⴰⴽⵓⴷ ⵉⴳⴰ ⵖⵉⵍⴰⴷ ⴰⴳⵍⵍⵉⴷ, ⴰⵡⵙⵙⴰⵔ ⴰⴷ ⴰⵏⵙⵔⵓⴼ ⵢⴰⵖⵓⵍ ⴷ ⴷ ⵓⴷⴼⵔⵉⵔ ⵏⵏⵙ ⴰⴽⴽⵯ ⵉⵎⵎⵏⴹⵕⵏ ⵏ ⵉⴽⵜⵜⴰⵢⵏ, ⵜⵉⴳⵔⵥⵉⵡⵉⵏ, ⵉⵎⵓⵏⵏⴹⵏ, ⵜⵉⴽⵚⵚⴰⴹ, ⵉⵖⵉⵍⵓⴼⵏ, ⵉⴱⴰⵖⵔⴰⵔⵏ, ⵓⵔⴼⴰⵏ ⴷ ⵜⵓⵔⵏⴰⵏⵉⵏ. ⴰⴷ ⴰⵡⵏ ⵉⵏⵉⵖ ⵎⴰⵙⴷ ⵜⵉⵙⵏⴰⵜⵉⵏ ⵉⵣⵓⵔ ⴰⵙⵏⵜ ⴱⴰⵀⵔⴰ ⵓⴳⵕⴹ ⵖⵉⵍⴰⴷ, ⴽⵓⵏ ⵢⴰⵜ ⴰⵔ ⵜⵜⵉⵏⵉ, ⵉⵖ ⴷ ⵜⴼⴼⴰⵖ ⵖ ⵜⵙⵇⵇⵓⵍⵜ ⵏ ⵓⵖⵔⴰⴱ: - " ⴳⵉⵖ ⵜⵓⴷⵔⵜ, ⵜⵓⴷⵔⵜ ⵜⴰⵇⵓⵔⴰⵔⵜ, ⵍⵍⵉ ⵓⵔ ⵉⵥⵥⵉⴹⵉⵔ ⴰⵡⴷ ⵢⴰⵏ!. " ⵓⵔ ⵜⵍⵍⵉ ⵖ ⵜⵓⴷⵔⵜ ⵏ ⵓⴼⴳⴰⵏ ⴰⵎⵔ ⵢⴰⵜ ⵜⵙⵏⴰⵜ ⵉⵥⴹⴰⵕⵏ ⴰⴷ ⵜⴱⵔⵔⵃ ⵙ ⵢⴰⵏ ⵓⵏⵖⵎⵉⵙ ⵉⵥⵉⵍⵏ, ⴰⵏⵖⵎⵉⵙ ⵉⵥⵉⵍⵏ ⵉⵙⵔⴰⴳⵏ ⵉ ⴽⵓ ⵢⴰⵏ ⵉ ⵢⴰⵜ ⵜⵡⴷⴰ ⵓⵔ ⵉⵜⵜⵢⴰⴽⴰⵣⵏ. ⵢⵉⵀ! ⵉⴱⴰⴹⴹ ⵡⴰⴽⵓⴷ; ⵢⵓⵙⵉ ⴷⴰⵖ ⵜⴰⵖⴷⴰ ⵏⵏⵙ. ⴰⵔ ⵢⵉ ⵉⵏⵜⵜⵓ, ⵣⵓⵏⴷ ⵉⵖ ⴳⵉⵖ ⴰⵣⴳⵔ, ⵙ ⵙⵉⵏ ⵉⵏⵣⵍⴰⵏ ⵏⵏⵙ. - " ⵉⵔⵔⵔⴰ! ⴰⵢ ⴰⵖⵢⵓⵍ! ⵙⵙⵏⴳⵉ ⵜⵉⴷⵉ ⴰ ⵉⵙⵎⴳ! ⴷⴷⵔ ⴰ ⴰⵎⴰⴽⵓⵍ! " ⴽⵓⵏ ⵢⴰⵏ ⴷ ⵓⵖⵥⵏ ⵏⵏⵙ ⵎⵎⴰⵇⵇⴰⵔⵖ ⴽⵉⴳⴰⵏ ⴷ ⵉⵔⴳⴰⵣⵏ ⵉⵣⵣⵉⴳⵉⵣⵏ ⵙ ⵜⵉⴽⵏⵉ, ⴷⴷⴰⵡ ⵢⴰⵏ ⵉⴳⵏⵏⴰ ⴰⴱⵥⴰⵡ ⵉⵎⵇⵇⵓⵔⵏ, ⵖ ⵢⴰⵏ ⵓⵣⴰⵖⴰⵔ ⵎⵇⵇⵓⵕⵏ ⵉⴽⵜⴰⵔⵏ ⵙ ⵓⴳⴹⵕⵓⵕ, ⵓⵔ ⴳⵉⵙ ⵉⵖⴰⵔⴰⵙⵏ, ⵓⵔ ⴳⵉⵙ ⴰⵍⵎⵓ, ⵓⵔ ⴳⵉⵙ ⴰⴱⴽⴱⴰⴽ, ⵓⵔ ⴳⵉⵙ ⴰⵣⴽⴹⵓⴼ. ⴽⵓ ⵢⴰⵏ ⴳⵉⵙⵏ ⵢⵓⵙⵉ ⴼ ⵜⵖⵔⴰⴹ ⵏⵏⵙ ⵢⴰⵏ ⵓⵖⵥⵏ ⵉⵥⴹⴰⵢⵏ ⴰⵎ ⵍⵅⵏⵛⵜ ⵏ ⵉⵔⴷⵏ, ⵏⵖⴷ ⵡⵉⵏ ⵛⵕⴱⵓⵏ, ⵏⵖⴷ ⴰⵎ ⵍⵎⵓⵏⵜ ⵏ ⵓⵎⵜⵔⴰⵙ ⴰⵕⵓⵎⵉ. ⵎⴰⵛⵛ ⴰⵖⵥⵏ ⴰⴷ ⵓⵔ ⵉⴳⴰ ⴰⵥⴰⵥⵓ ⵉⵎⵎⵓⵜⵏ; ⵙ ⵓⵎⴳⴰⵍ, ⵉⵎⵎⵓⵜⵜⵍ ⵉ ⵓⵔⴳⴰⵣ, ⵉⵎⵔⵉ ⵜ ⵙ ⵜⵣⵍⵎⵉⵏ ⵏⵏⵙ ⵉⵏⵏⵊⴱⵓⴷⵏ ⵉⴷⵓⵙⵏ; ⵉⵜⵜⵖⵎⵎⵛ ⵙ ⵙⵉⵏ ⵉⴱⴱⴰⵛⴽⴰⵔⵏ ⵏⵏⵙ ⵎⵇⵇⵓⵕⵏⵉⵏ ⵖ ⵉⴷⵎⴰⵔⵏ ⵏ ⵜⵎⵙⵓⴷⵓⵜ ⵏⵏⵙ; ⵉⴽⴽ ⵓⴳⴰⵢⵢⵓ ⵏⵏⵙ ⵉⵅⴰⵜⵔⵏ ⴼ ⵉⴳⵏⵣⵉ ⵏ ⵓⵔⴳⴰⵣ, ⵣⵓⵏⴷ ⵎⴰⵏ ⵜⵉⵙⴽⵙⴰ ⵍⵍⵉ ⵙ ⴰⵔ ⴱⴰⵀⵔⴰ ⵙⵙⵉⵡⵉⴷⵏ ⵉⵏⴰⵖⴰⵏ ⵏ ⵣⵉⴽ ⴰⵥⵏⴳⵓ. ⵙⴰⵇⵙⴰⵖ ⵢⴰⵏ ⵖ ⵉⵔⴳⴰⵣⵏ ⴰⵏⵏ, ⵏⵏⵉⵖ ⴰⵙ ⵎⴰⵏⵉ ⵔⴰⵏ ⵙ ⵖⵉⴽⴰⵏⵏ. ⵉⵏⵏⴰ ⵉⵢⵉ ⵓⵔ ⵉⵙⵙⵉⵏ, ⵏⵜⵜⴰⵏ ⵓⵍⴰ ⵡⵉⵏⵏ ⵢⴰⴹⵏ; ⵎⴰⵛⵛ ⵔⴰⵏ ⴽⵔⴰ ⵏ ⵎⴰⵏⵉ, ⴰⵛⴽⵓ ⴰⵔ ⵜⵏ ⵉⵏⵜⵜⵓ ⵢⴰⵏ ⵡⴰⵙⵙⴰⵔ ⵉⴷⵓⵙⵏ ⵏ ⵜⵡⴰⴷⴰ. ⵢⴰⵜ ⵜⵖⴰⵡⵙⴰ ⵜⵉⵡⵉ ⴰⴷⵡⴰⵍ: ⴰⵡⴷ ⵢⴰⵏ ⵖ ⵉⵏⵎⵎⵓⴷⴷⴰ ⵓⵔ ⴼⵍⵍⴰⵙ ⵉⴱⴰⵢⵏ ⵉⵙ ⵜ ⵜⵙⵙⵉⵃⵍ ⵜⵖⵥⵏⵜ ⵢⵓⴳⵍⵏ ⵖ ⵓⵎⴳⴳⵔⴹ ⵏⵏⵙ, ⵉⵜⵜⵖⵉⵏ ⵖ ⵜⴰⴷⴰⵡⵜ ⵏⵏⵙ. ⴰⴷ ⵜⵉⵏⵉⵜ ⵉⵙ ⴷⴰⵔⵙ ⵜⴳⴰ ⵣⵓⵏⴷ ⵢⴰⵏ ⵓⴳⵣⵣⵓⵎ ⵖ ⵜⴰⵣⵣⵉⵜ ⵏⵏⵙ. ⴰⴽⴽⵯ ⵓⴷⵎⴰⵡⵏ ⴰⵏⵏ ⵉⵕⵎⵉⵏ, ⵓⵔ ⵉⵜⴼⵍⵍⴰⵏ, ⵓⵔ ⴼⵍⵍⴰⵙⵏ ⵜⴱⴰⵢⵏ ⴽⵔⴰ ⵏ ⵜⵎⴰⵜⴰⵔⵜ ⵏ ⵓⵇⵏⴰⴹ; ⴷⴷⵓ ⵓⴳⵍⵎⵓⵙ ⵉⴳⴳⵓⴹⵉⵏ ⵏ ⵉⴳⵏⵏⴰ, ⵉⴹⴰⵕⵕⵏ ⴷⴷⵎⵏⵉⵏ ⵖ ⵓⴳⴹⵕⵓⵕ ⵏ ⵢⴰⵏ ⵡⴰⴽⴰⵍ ⵉⵣⵔⴰⵏ ⴰⵎ ⵉⴳⵏⵏⴰ, ⴰⵔ ⵜⵜⵉⴷⵓⵏ ⵙ ⵜⵉⴽⵏⵉ ⵏ ⵡⵉⵍⵍⵉ ⴼ ⵉⵜⵜⵢⴰⵔⴰ ⴰ ⴱⴷⴷⴰ ⵙⵉⴳⴳⵉⵍⵏ ⴰⵙⵉⵔⵎ. ⵉⵣⵔⵉ ⵓⵙⴰⵍⴰⵍ ⵖ ⵜⴰⵎⴰ ⵏⵓ ⴷⴰⵢ ⵉⵏⴳⴹ ⵏⵏ ⵖ ⵜⴹⴰⵕⵓⵜ ⵏ ⵉⴷⵉⵔ, ⵖ ⵓⴷⵖⴰⵔ ⵍⵍⵉ ⵖ ⵉⴼⴼⵔ ⵓⴷⵎ ⵏ ⵡⴰⴽⴰⵍ ⵉⵎⵎⵓⵏⴹⵏ ⴼ ⵓⵙⵎⵎⴰⵇⵍ ⵉⴼⵜⵍⵏ ⵏ ⵓⴼⴳⴰⵏ. ⵎⵎⴰⵖⴻⵖ ⵎⵏⵛⴽ ⴰⴷ ⵔⵎⵙⵖ ⵜⴰⵖⴰⵡⵙⴰ ⴰⴷ ⵉⵍⵍⴰⵙⵏ; ⵎⴰⵛⵛ ⴰⵏⵅⵅⵍ ⵉⴷⵓⵙⵏ ⵓⵔ ⵉⵢⵉ ⵢⵓⵊⵊⵉ, ⵓⴽⴰⵏ ⵎⵔⵔⵜⵖ ⵉⵍⵎⵎⴰ ⵓⴳⴳⴰⵔ ⵏ ⵖⵉⴽⵍⵍⵉ ⵜⵏ ⵎⵣⵉⵏ ⵉⵖⵥⵏⴰⵏ ⵏⵏⵙⵏ. ⴰⵏⴰⴼⴰⵍ ⴷ ⴼⵉⵏⵓⵙ ⵎⴰⵜⵜⴰ ⴰⵙⵙ ⴰⴷ ⵉⴼⵓⵍⴽⵉⵏ! ⵉⵙⵅⴼ ⵓⵔⵜⵉ ⵉⵎⵎⵓⵣⵣⴰⵏ ⴷⴷⵓ ⵜⵉⵟⵟ ⵉⵊⴷⴷⵔⵏ ⵏ ⵜⴰⴼⵓⴽⵜ, ⵣⵓⵏⴷ ⵜⵉⵄⵓⵔⵎⴰ ⵏⵏⴰ ⵅⴼ ⵜⴽⴽⴰ ⵜⴰⵢⵔⵉ. ⵜⵉⵎⵀⵉⵡⵛⵜ ⵜⴰⵎⴰⴹⵍⴰⵏⵜ ⵏ ⵜⵖⴰⵡⵙⵉⵡⵉⵏ ⵓⵔ ⵜⵍⴰ ⵍⵃⵙⵙ; ⴰⵎⴰⵏ ⵓⵍⴰ ⵏⵜⵜⵏⵉⵏ ⵏⵉⵜ ⴳⴰⵏ ⵣⵓⵏⴷ ⵉⵖ ⵟⵟⴰⵚⵏ. ⴰⴳⵔⴼⵍ ⵏ ⵖⵉⴷ ⵉⵙⵓⵙⵎⵏ ⵏⴰⵃⵢⴰ ⵜ ⴱⴰⵀⵔⴰ ⴷ ⵜⴼⵓⴳⵍⵉⵡⵉⵏ ⵏ ⵓⴼⴳⴰⵏ. ⴰⴷ ⵜⵉⵏⵉⵜ ⵎⴰⵙⴷ ⵢⴰⵜ ⵜⵉⴼⴰⵡⵜ ⵉⵜⵜⵉⵎⵖⵓⵕⵏ ⴰⵔ ⵜⴰⴽⴽⴰ ⵉⵎⵉⴽ ⵙ ⵉⵎⵉⴽ ⴰⵙⵎⵔⵖⴰ ⵉ ⵜⵖⴰⵡⵙⵉⵡⵉⵏ ⴷ ⵎⴰⵙⴷ ⵉⵊⵊⵉⴳⵏ ⵉⵃⵢⵢⵕⵏ ⵥⵓⵥⴹⵏ ⴱⴰⵀⵔⴰ ⴰⴷ ⵏⵏ ⴳⵉⵏ ⵜⴰⵖⵏⵏⴰⵏⵜ ⴷ ⵓⵣⴳⵣⴰ ⵏ ⵉⴳⵏⵏⴰ ⵙ ⵜⴷⵓⵙⵉ ⵏ ⵉⴽⵯⵍⴰⵏ ⵏⵏⵙⵏ ⴷ ⵎⴰⵙⴷ ⵜⵉⵔⵖⵉ, ⵉⵎⵎⴰⵍⵏ ⵜⵓⵊⵊⵓⵜⵉⵏ, ⴰⵔ ⵜⵏⵜ ⵜⵙⴰⵇⵍⴰⵢ ⵙ ⵉⴳⵏⵏⴰ ⵣⵓⵏⴷ ⴰⴳⴳⵓ. ⵎⴰⵛⵛ, ⵖ ⵜⴰⴳⴰⵥⵜ ⴰⴷ ⵜⴰⵎⴰⴹⵍⴰⵏⵜ, ⵓⵏⵏⵉⵖ ⵏⵏ ⵢⴰⵏ ⴱⵏⴰⴷⵎ ⵜⴱⴱⴰⵇⵉ ⵜⴰⵙⴰ ⵏⵏⵙ. ⵜⴰⵎⴰ ⵏ ⵉⴹⴰⵕⵕⵏ ⵏ ⵢⴰⵜ ⴼⵉⵏⵓⵙ ⵜⴰⴽⵙⵡⴰⵜⵜ, ⵢⴰⵏ ⵖ ⵉⵏⴰⴼⴰⵍⵏ ⴰⵏⵏ ⵉⵎⵉⵍⵥⵉⵡⵏ, ⵢⴰⵏ ⵖ ⵉⴷ ⴱⴰⵇⵛⵉⵛ ⴰⵏⵏ ⵉⵙⴰⴹⵚⴰⵏ ⵉⴳⵍⴷⴰⵏ ⵉⵖ ⵜⵏ ⵢⴰⵖ ⵓⵏⵣⴳⵓⵎ ⵏ ⵜⴳⵔⵥⵉ ⴷ ⵜⵉⵙⵅⵉ, ⵉⵍⵙⴰⵏ ⵢⴰⵏ ⵓⴷⵔⴱⴰⵍ ⵉⵙⵎⵔⵖⴰⵏ ⵉⵙⴰⴹⵚⴰⵏ, ⵢⵓⴳⵍⵏ ⴰⵙⴽⵉⵡⵏ ⴷ ⵉⵙⵏⴰⵏⵏⴰⵢⵏ ⵖ ⵉⵅⴼ, ⵉⴽⵯⵎⵎⵛ ⴼ ⵓⵙⵖⵍⴰⵢ, ⵢⵓⵍⵍ ⴰⵍⵍⵏ ⵏⵏⵙ ⵉⴽⵜⴰⵔⵏ ⵙ ⵉⵎⵟⵟⴰⵡⵏ ⴷ ⵜⵎⵙⵙⵉⵜ ⵜⴰⵎⵖⵍⵓⵍⵜ. ⴰⵔ ⵜⵜⵉⵏⵉⵏⵜ ⵡⴰⵍⵍⵏ ⵏⵏⵙ: - " ⴳⵉⵖ ⵡⴰⵍⵍⵉ ⴽⵓⵍⵍⵓ ⵉⴳⴳⵯⵔⴰⵏ ⴷ ⵡⴰⵍⵍⵉ ⴽⵓⵍⵍⵓ ⵉⵥⵍⵉⵏ ⵖ ⵎⵉⴷⴷⵏ, ⵜⵜⵓⴽⴽⴰⵙ ⵉⵢⵉ ⵜⴰⵢⵔⵉ ⴷ ⵜⵉⴷⴷⵓⴽⵍⴰ, ⵢⵓⴼ ⵉⵢⵉ ⵡⴰⵍⵍⵉ ⴽⵓⵍⵍⵓ ⵉⴼⵔⵖⵏ ⵖ ⵉⵎⵓⴷⴰⵔ. ⵎⴰⵛⵛ ⴰⵡⴷ ⵏⴽⴽⵉⵏ ⵜⵜⵓⵙⴽⴰⵔⵖ ⴰⴼⴰⴷ ⴰⴷ ⴼⵀⵎⵖ ⵙⵢⴰⴼⴰⵖ ⵜⵉⵥⵉⵍⵜ ⵜⴰⵎⵖⵍⵓⵍⵜ! ⴰⴰⵃ! ⴰ ⵜⴰⵎⵙⵙⵉⵜ! ⵉⵣⴷ ⵓⵔ ⴳⵉⵎ ⵜⵖⴰⵎⴰ ⵜⴳⵓⴹⵉ ⵉⵏⵓ ⴷ ⵓⵀⵜⵉⵜⵔ ⵉⵏⵓ! " ⵎⴰⵛⵛ ⴼⵉⵏⵓⵙ ⵜⴰⵇⵓⵔⴰⵔⵜ ⴰⵔ ⵏⵏ ⵜⵙⵓⵇⵇⵓⵍ ⵖ ⵜⵉⴳⴳⵓⴳⴰ, ⵓⵔ ⵙⵙⵉⵏⵖ ⵎⴰⵏⵉ ⵖ ⵏⵏ ⵜⴳⴰ ⴰⵍⵍⵏ ⵏⵏⵙ ⵉⵇⵇⵓⵕⵏ. ⴰⵢⴷⵉ ⴷ ⵜⴰⵢⴷⴷⵉⴷⵜ " - ⴰ ⴰⵢⴷⵉ ⵏⵓ ⵉⵥⵉⵍⵏ, ⴰ ⴰⵢⴷⵉ ⵏⵓ ⵉⴼⵓⵍⴽⵉⵏ, ⴰ ⴰⴱⵍⴱⴱⵓⵣ ⵉⵏⵓ ⵉⵄⵣⵣⴰⵏ, ⴰⵥⵥⴹ ⴷ, ⵜⴷⴷⵓⵜ ⴷ ⴰⴷ ⵜⴽⴹⵓⵜ ⴽⵔⴰ ⵏ ⵡⴰⵎⴰⵏ ⵊⵊⴰⵏⵉⵏ ⵉⵃⵍⴰⵏ, ⵙⵖⵉⵖ ⵜⵏ ⵉⴷ ⴷⴰⵔ ⵡⴰⵍⵍⵉ ⴰⴽⴽⵯ ⵢⵓⴼⵏ ⵖ ⵉⴷ ⴱⵓ ⵜⵓⵊⵊⵓⵜⵉⵏ ⵏ ⵜⵎⴷⵉⵏⵜ. " ⴰⵔ ⵉⵙⵎⵓⵙⵙⵓ ⵉⴽⵣⵉⵏ ⵜⴰⴱⴰⵏⵏⴰ, ⴰⵢⵍⵍⵉ ⵖⴰⵍⵖ ⵉⴳⴰ ⵜⴰⵎⴰⵜⴰⵔⵜ ⵏ ⵜⴰⴹⵚⴰ ⴷ ⵓⵣⵎⵓⵎⵎⵉ, ⴷⴰⵔ ⵉⵎⵓⴷⴰⵔⵏ ⴰⴷ ⵉⴳⵍⵍⵉⵏⵏ, ⵢⴰⵥⵥⴹ ⴷ, ⵉⵙⵔⵙ ⵜⵉⵏⵅⴰⵔ ⵏⵏⵙ ⵅⴼ ⵜⴰⵢⴷⵉⴷⵜ ⵉⵏⵏⵓⵔⵥⵎⵏ; ⵉⵎⵉⴽ, ⵢⵉⵡⵔⵔⵉ ⴹⴰⵔⴰⵜ ⵙ ⵜⴽⵚⵚⴰⴹ, ⴰⵔ ⵢⵉ ⵉⵜⵜⴰⵖ, ⵣⵓⵏⴷ ⵉⵖ ⵉⵢⵉ ⵉⵏⵏⴰ ⴰⵣⴰⵡⴰⵔ. " - ⴰⴰⵀ! ⴰ ⴳⴰⵔ ⵉⴽⵣⵉⵏ! ⵎⵜⴰ ⴰⴽ ⴰⴷⵍⵍⵉ ⴼⴽⵉⵖ ⵢⴰⵏ ⵓⵎⵎⴰⵥ ⵏ ⵉⴱⵍⵥⴰⵏ, ⵔⴰ ⵜ ⵓⴽⴰⵏ ⵜⴽⴹⴹⵓⵜ ⵙ ⴽⵉⴳⴰⵏ ⵏ ⵜⴰⴹⴼⵉ, ⵉⵔⵡⴰⵙ ⴰⴽⴽⵯ ⵉⵙ ⵔⴰ ⵜ ⵜⵙⴷⵍⴰⴼⴰⵜ. ⵖⵉⴽⴰⵏⵏ, ⴽⵢⵉⵏ ⵏⵉⵜ, ⴰⵢ ⴰⵙⵎⵎⵓⵏ ⵏ ⵜⵓⴷⵔⵜ ⵉⵏⵓ, ⵜⵔⵡⴰⵙⵜ ⴰⴳⴷⵓⴷ, ⵍⵍⵉ ⵉⵇⵇⴰⵏ ⴰⴷ ⴰⵙ ⵊⵊⵓ ⵓⵔ ⵜⴰⴽⴽⴰⵜ ⵜⵓⵊⵊⵓⵜⵉⵏ ⵉⵣⴱⵓⴱⵏ ⵍⵍⵉ ⴰⵙ ⵉⵙⴰⵇⵍⴰⵢⵏ ⵉⴷⴰⵎⵎⵏ, ⵎⴰⵛⵛ ⴰⴽⴽⴰ ⴰⵙ ⴰⵔⵔⴰⵙ ⵉⵙⵇⵉⵏⴼⵉⵙⵏ ⵉⵜⵜⵓⵙⵜⴰⵢⵏ ⵙ ⴽⵉⴳⴰⵏ ⵏ ⵜⴰⵡⵉⵜ ". ⴳⴰⵔ ⴱⵓ ⵓⵙⴰⵎⵎⵖ ⵍⵍⴰⵏ ⴽⵔⴰ ⵏ ⵎⵉⴷⴷⵏ ⵖⴰⵔ ⵓⵍⵡⴰⵏ, ⴰⵔ ⴽⴰ ⵜⵜⵎⵏⵉⴷⵏ, ⵓⵔ ⵥⴹⴰⵔⵏ ⴰⴷ ⵙⴽⵔⵏ ⴽⵔⴰ, ⵎⴰⵛⵛ ⴽⵔⴰ ⵏ ⵜⵉⴽⴽⴰⵍ, ⴰⵔ ⴷ ⴳⵉⵙ ⵜⴻⵜⵜⵓⴼⴼ ⴽⵔⴰ ⵏ ⵜⴷⵓⵙⵉ, ⴰⵔ ⵙⴽⴰⵔⵏ, ⵓⵔ ⵙⵙⵉⵏⵏ ⵏⵜⵜⵏⵉⵏ ⵏⵉⵜ ⵎⴰⵏⵉ ⴷ ⵙⵉⵙⵏ ⵜⴽⴽⴰ ⵓⵍⴰ ⵜⴰⵎⵏ ⵏⵏ ⵉⵙ ⴰⵙ ⵥⴹⴰⵔⵏ. ⵣⵓⴷ ⵡⴰⵍⵍⵉ ⵉⴽⵚⵓⴹⵏ ⴰⴷ ⴰⵙ ⵢⵉⵏⵉ ⵓⵏⴹⴰⴼ ⵖ ⵉⵎⵉ ⵏ ⵜⴳⵎⵎⵉ ⴽⵔⴰ ⵏ ⵓⵏⵖⵎⵉⵙ ⵉⵙⵙⴰⵖⵏ ⵜⴰⴳⵓⴹⵉ, ⵓⴽⴰⵏ ⴰⵔ ⵉⵜⵙⵓⵜⵓⵍ ⵣⴷⴰⵜ ⵏ ⵜⴳⵎⵎⵉ ⵉⴳⴳⴰⵎⵎⵉ ⴰⴷ ⵉⴽⵛⵎ, ⴷ ⵡⴰⵍⵍⵉ ⵉⵃⴹⴰⵏ ⵙⵎⵎⵓⵙ ⴷ ⵎⵔⴰⵡ ⵏ ⵡⴰⵙⵙ ⵢⴰⵜ ⵜⴱⵔⴰⵜ ⵓⵔ ⵜⵜ ⵊⵊⵓ ⵉⵕⵥⵎ, ⵏⵖⴷ ⵉⵖ ⵢⴰⴷ ⵣⵔⵉⵏ ⵙⴹⵉⵙ ⵢⵉⵔⵏ ⴰⴷ ⵊⵊⵓ ⵉⵙⴽⴰⵔ ⵢⴰⵜ ⵜⵖⴰⵡⵙⴰ ⵍⵍⵉ ⴼ ⴷ ⵉⵙⵙⵓⵜⵍ ⵓⵙⴳⴳⵯⴰⵙ, ⵡⵉⵏⵏ ⴰⵔ ⵙⵢⴰⴼⴰⵏ, ⴽⵔⴰ ⵏ ⵜⵉⴽⴽⴰⵍ, ⵙ ⵜⵓⵥⵡⴰⵢⵜ, ⵢⴰⵜ ⵜⴷⵓⵙⵉ ⵎⵇⵇⵓⵕⵏ ⴰⵔ ⵜⵏ ⵜⵏⵜⵜⵓ ⴰⴷ ⵙⴽⵔⵏ ⴽⵔⴰ, ⵣⵓⵏⴷ ⴰⵎⵓⵔⵔ. ⴰⵎⵙⴰⵡⵍ ⴷ ⵓⴹⴱⵉⴱ, ⵍⵍⵉ ⵜⵜⵉⵏⵉⵏ ⵙⵙⵏⵏ ⴽⵓⵍⵛⵉ, ⵓⵔ ⵥⴹⴰⵔⵏ ⴰⴷ ⵙⵙⴼⵔⵓⵏ ⵎⴰⵏⵉ ⵖ ⴷ ⵜⵏⵚⴹ ⵜⵔⵖⵉ ⴰⵏⵏ ⵜⴰⵖⵔⴰⵔⵜ ⴷⴰⵔ ⵉⵎⴰⵏ ⴰⵏⵏ ⵢⵓⵍⵡⴰⵏ ⵉⵏⵓⴳⴳⵓⵎⵏ, ⴷ ⵡⵉⵏⵏ ⵍⵍⵉ ⵓⵔ ⵉⵥⴹⴰⵔⵏ ⴰⴷ ⵙⵎⴰⵙⵙⵏ ⴰⴹⴰⴹ, ⵎⴰⵏⵉⴽ ⵙ ⴰⵔ ⵜⵜⴰⴼⴰⵏ ⵖ ⵢⴰⵜ ⵜⵓⵙⴷⴰⴷⵜ ⵜⴰⵣⵓⵍⵜ ⵢⵓⴼⴰⵏ ⴰⴼⴰⴷ ⴰⴷ ⴳⵉⵏ ⵉⴳⵉⵜⵏ ⴰⴽⴽⵯ ⵓⵔ ⵉⵜⵜⵡⴰⴳⵔⴰⵏ ⴷ, ⵜⵉⴽⴽⴰⵍ ⴳⴳⵓⵜⵏⵉⵏ, ⵉⴳⴳⵉⵜⵏ ⴰⴽⴽⵯ ⵏⵉⵜ ⵉⵎⴰⵢⵓⵣⵏ. ⵢⴰⵏ ⵖ ⵉⵎⴷⴷⵓⴽⴽⴰⵍ ⵉⵏⵓ, ⵢⴰⵏ ⴱⵓ ⵜⵡⵓⵔⴳⴰ ⵓⵔ ⵉⵜⵜⵇⵙⵏ, ⵉⵙⵙⵔⵖⴰ ⵢⴰⵜ ⵜⵉⴽⴽⵍⵜ ⵜⴰⴽⴰⵜ ⵖ ⵢⴰⵜ ⵜⴰⴳⴰⵏⵜ, ⴰⴼⴰⴷ, ⴰⴷ ⵉⵥⵔ, ⵎⴽⵍⵍⵉ ⵉⵏⵏⴰ, ⵉⵙ ⴰⵔ ⵜⵜⴰⵖ ⵜⴰⴽⴰⵜ ⴷⵍⵃⵉⵏ ⵎⴽⵍⵍⵉ ⵜⵜⵉⵏⵉⵏ ⵎⵉⴷⴷⵏ. ⵎⵔⴰⵡⵜ ⵜⵉⴽⴽⴰⵍ ⵎⵎⴹⴼⴰⵕⵏⵉⵏ, ⵓⵔ ⴰⵙ ⵜⵓⵎⵥ; ⵎⴰⵛⵛ ⵖ ⵜⵉⵙ ⵢⴰⵜ ⴷ ⵎⵔⴰⵡⵜ, ⵜⵣⵔⵉ ⵏⵏ ⴰⴽⴽⵯ ⴱⴰⵀⵔⴰ. ⵢⴰⵏ ⵢⴰⴹⵏ ⵔⴰ ⵉⵙⵙⵔⵖ ⴰⵙⵉⴳⴰⵔ ⵜⴰⵎⴰ ⵏ ⵓⵙⴰⵙⴰⴼ ( ⵍⴱⴰⵔⵓⴹ ), ⴰⴼⴰⴷ ⴰⴷ ⵉⵥⵕ, ⴰⴷ ⵉⵙⵙⵏ, ⴰⴷ ⵢⴰⵔⵎ ⵜⵓⴳⴰⵔⵜ, ⵃⵎⴰ ⴰⴷ ⵉⵙⵙⴽⵎⵓ ⴼ ⵉⵅⴼ ⵏⵏⵙ ⵉⵙ ⵜⵍⵍⴰ ⵜⵉⵔⵖⵉ, ⵃⵎⴰ ⴰⴷ ⵉⵙⴽⵔ ⴰⵎⵓⵔⴰⵔ, ⴰⴼⴰⴷ ⴰⴷ ⵉⵙⵙⵏ ⵜⴰⴹⴼⵉⵡⵉⵏ ⵏ ⵓⵏⵣⴳⵓⵎ, ⴼ ⵡⴰⵍⵓ, ⵙ ⵓⵥⵓⴼⴹ, ⴰⵛⴽⵓ ⵓⵔ ⵉⵟⵟⴰⴼ ⵜⴰⵡⵡⵓⵔⵉ. ⵜⴳⴰ ⵢⴰⵏ ⵡⴰⵏⴰⵡ ⵏ ⵜⵔⵖⵉ ⵍⵍⵉ ⴷ ⵉⵜⵜⵏⵚⴰⴹⵏ ⵣⵖ ⵓⵏⵏⵖⵊⴼ ⴷ ⵜⵡⴰⵔⴳⵉⵜ; ⵡⵉⵍⵍⵉ ⵖ ⴰⵔ ⴷ ⵜⵜⴰⴳⴳⵯⴰ ⵙ ⵜⵓⴼⵥⴰⵢⵜ, ⴳⴰⵏ, ⵙ ⵓⵎⴰⵜⴰ, ⵎⴽⵍⵍⵉ ⵙ ⵏⵏⵉⵖ, ⵉⵎⵣⵡⵓⵔⴰ ⵏ ⵉⵎⵀⵔⵓⵚⵚⴰ ⴷ ⵉⴷ ⴱⵓ ⵜⵡⵓⵔⴳⴰ. ⵢⴰⵏ ⵢⴰⴹⵏ, ⵉⵜⵃⵛⵛⴰⵎⵏ ⴰⵢⵍⵍⵉⵖ ⵉⵜⵜⴰⴷⵔ ⵉ ⵡⴰⵍⵍⵏ ⵣⴷⴰⵜ ⵏ ⵉⵙⵎⵎⴰⵇⵍⵏ ⵏ ⵎⵉⴷⴷⵏ, ⵓⵔ ⴰⵔ ⵉⵣⵣⵔⴰⵢ ⵉⴳⵍⵍⵉⵏ ⴰⴱⵍⴰ ⵙ ⵜⵎⵎⴰⵔⴰ ⵣⴷⴰⵜ ⵏ ⵓⵏⴰⵖⵍⵓⵙ ⵏⵖⴷ ⴰⵎⴰⵔⵉⵙ ⵏ ⵓⵎⵣⴳⵓⵏ, ⵍⵍⵉ ⵖ ⴰⵙ ⵜⵜⴱⴰⵢⴰⵏⵏ ⵉⵏⴹⴰⴼⵏ ⵣⵓⵏⴷ ⵉⵖ ⵍⴰⵏ ⵜⵉⵎⵖⵓⵔⵉ ⵏ ⵎⵉⵏⵓⵚ ⴷ ⵉⵢⴰⴽ ⴷ ⵔⴰⴷⴰⵎⴰⵏⵜ, ⵔⴰⴷ ⵏⵏ ⵉⵏⵜⵜⴳ ⴼ ⵓⵎⴳⴳⵕⴹ ⵏ ⴽⵔⴰ ⵏ ⵓⵡⵙⵙⴰⵔ ⵉⵣⵔⵉⵏ ⵖ ⵜⴰⵎⴰ ⵏⵏⵙ, ⵉⵙⵙⵓⴷⵏ ⵜ ⵙ ⵜⵓⴽⵙⵉ ⵣⴷⴰⵜ ⵏ ⵓⴳⴷⵓⴷ ⵉⵙⵇⵇⵓⵔⵔⵉⵏ ⴰⵍⵍⵏ. ⵎⴰⵅ? ⴰⵛⴽⵓ ... ⴰⵛⴽⵓ ⵉⴹⵕⵕⴼ ⴷⴰⵔⵙ ⵓⴷⵎ ⴰⵏⵏ? ⵉⵔⵡⴰⵙ; ⵎⴰⵛⵛ ⵏⵓⴼⴰ ⴰⴷ ⵏⵉⵏⵉ ⵎⴰⵙ ⴷ ⵏⵜⵜⴰⵏ ⵏⵉⵜ ⵓⵔ ⵉⵙⵙⵉⵏ ⵎⴰⵅ. ⵏⴽⴽⵉⵏ, ⵎⵏⵏⴰⵡⵜ ⵜⵉⴽⴽⴰⵍ ⴰⴷ ⵉⵢⵉ ⵓⵎⵥⵏⵜ ⵜⴰⵙⵙⴰⵙⵉⵏ ⴰⵏⵏ, ⵍⵍⵉ ⴰⵖ ⵉⵙⵙⵖⴰⵍⵏ ⵎⴰⵙ ⴷ ⵉⵎⵏⴹⵕⵏ ⵉⵎⵓⵥⴹⵏ ⴰⵔ ⴰⵖ ⴽⵛⵛⵎⵏ, ⴰⵔ ⵙⵉⵏⵖ ⵙⴽⴰⵔⵏ, ⴱⵍⴰ ⵍⵉⵀⵡⴰ ⵏⵏⵖ, ⴰⵢⵏⵏⴰ ⴽⴰ ⵔⴰⵏ. ⵢⴰⵜ ⵜⵉⴼⴰⵡⵜ, ⵏⴽⵔⵖ ⴷ ⵙⴽⵔⵔⵛⵖ, ⵜⴰⵖ ⵢⵉ ⵜⴳⵓⴹⵉ, ⵙⵙⵔⵎⵉⵏ ⵢⵉ ⵉⵍⵓⵍⵓⵢⵏ, ⵓⴽⴰⵏ ⵉⵏⵜⵓ ⵢⵉ ⴽⵔⴰ ⴰⴷ ⵙⴽⵔⵖ ⵢⴰⵜ ⵜⵖⴰⵡⵙⴰ ⵎⵇⵇⵓⵔⵏ, ⵉⵅⴰⵜⵔⵏ; ⵔⵥⵎⵖ ⴰⵙⴽⵙⵍ, ⴰⵃ ⵓⴽⴰⵏ! ⴱⵏⴰⴷⵎ ⵉⵣⵡⴰⵔⵏ ⵍⵍⵉ ⵓⵏⵏⵉⵖ ⵖ ⵜⵙⵓⴽⵜ, ⵉⴳⴰ ⵜ ⵢⴰⵏ ⴱⵓ ⵓⵙⴰⵎⵎⵖ ⵉⵙⴰⵇⵇⵓⵔⵏ, ⵉⵕⵥⴰⵏ ⵉⵎⵣⴳⴰⵏ ⵉⵏⵓ ⵙ ⵜⵖⵉⵢⵢⵉⵜ ⵏⵏⵙ ⵍⵍⵉ ⴷ ⵉⵜⴱⴱⵉⵏ ⴰⴹⵓ ⵉⵥⴹⴰⵢⵏ ⵉⵔⴽⴰⵏ ⵏ ⴱⴰⵔⵉⵣ. ⵓⵔ ⵥⴹⴰⵔⵖ ⴰⴷ ⵉⵏⵉⵖ ⵎⴰⵅ ⴰⵢⵍⵍⵉⵖ ⴽⵯⵔⵀⵉⵖ ⵖⴰⴽⵓⴷⴰⵏⵏ ⴱⵏⴰⴷⵎ ⴰⵏⵏ ⵉⴳⵍⵍⵉⵏ. " - ⵡⴰⵀⵢⴰ! ⵡⴰⵀⵢⴰ! " ⵖⵔⵉⵖ ⴰⵙ ⴼⴰⴷ ⴰⴷ ⵏⵏ ⴷⴰⵔⵉ ⵉⵖⵍⵉ. ⵎⴰⵛⵛ ⵅⵎⵎⵉⵎⵖ, ⵉⵏⵉⵖ ⴷ ⵉⵅⴼ ⵉⵏⵓ, ⵙ ⵉⵎⵉⴽ ⵏ ⵓⵔⵛⵓⵇ, ⵎⴰⵙ ⴷ ⴰⵃⴰⵏⵓ ⵉⵍⵍⴰ ⵏⵏ ⵖ ⵡⵉⵙ ⵙⴹⵉⵚ, ⵉⵙⴽⴼⴰⵍ ⴽⵔⵓⵥⵥⵏ, ⴰⵔⴳⴰⵣ ⴰⵏⵏ ⵔⴰ ⵉⴽⴽ ⴰⴼⵓⵙ ⵉⵖ ⴰⵔ ⵢⴰⵇⵍⴰⵢ, ⴰⵔ ⵉⵜⵜⴰⴳⵍ ⵜⴰⵍⵣⴰⵣⵜ ⵏⵏⵙ ⵖ ⵜⵖⵎⵔⵉⵏ. ⵉⵍⴽⵎ ⵏⵏ ⵙⵓⵍ, ⵣⵔⵓⵖ ⴽⵓⵍⵍⵓ ⵉⵙⴰⵎⵎⵖⵏ ⵏⵏⵙ, ⵉⵏⵉⵖ ⴰⵙ ⵉⵍⵎⵎⴰ: " ⵡⴰⵀ! ⵓⵔ ⴷⴰⵔⴽ ⵉⵇⴱⵓⵛⵏ ( ⵍⴽⵉⵙⴰⵏ ) ⴽⵯⵍⴰⵏⵉⵏ? ⵉⵣⵡⴰⵡⴰⵖⵏ, ⵉⵣⴳⴳⴰⵖⵏ, ⵉⵣⴳⵣⴰⵡⵏ, ⵜⴰⵊⵊⴰⵊⵉⵏ ⵉⵜⵜⴰⵡⵉⵏ ⵜⵉⵟⵟ, ⵜⴰⵊⵊⴰⵊⵉⵏ ⵏ ⵍⵊⵏⵜ? ⵜⵣⵄⵎⵜ ⴰⵔ ⵜⵎⵓⵔⵔⵓⵢⵜ ⵖ ⵉⵙⵡⴰⴽ ⵥⵍⴹⵏⵉⵏ, ⵓⵔ ⴰⴽⴽⵯ ⴷⴰⵔⴽ ⵜⵉⵙⵓⵎⵎⴰⵖ ⵉⵙⴼⴰⵍⴽⴰⵢⵏ ⵜⵓⴷⵔⵜ! " ⵓⴽⴰⵏ ⴼⴽⵖ ⵜ ⵉⵏⵏ ⵉ ⵉⵙⴽⴼⴰⵍ, ⵉⴹⵔ ⵏⵏ ⴰⵔ ⵉⵜⵜⵏⴳⵎⵓⴳ. ⴼⴼⴰⵖⵖ ⵏⵏ ⵙ ⵍⴱⴰⵍⴽⵓⵏ, ⴰⵎⵥⵖ ⵢⴰⵜ ⵜⴱⵓⵇⵇⴰⵍⵜ ⵏ ⵉⵊⵊⵉⴳⵏ, ⵍⵍⵉⵖ ⵉⵍⴽⵎ ⵣⴷⴰⵜ ⵏ ⵜⴼⵍⵉⵡⵜ, ⵔⵥⵎⵖ ⵏⵏ ⵉ ⵓⵇⵔⵢⴰⵏ ⵉⵏⵓ ⴼ ⵉⵙⴰⴳⵯⴰⵍⵏ ⵏⵏⵙ; ⵜⵙⴳⵔⴰⵡⵍ ⵜ ⵜⵉⵢⵜⵉ ⵏⵓ, ⵉⴹⵕ, ⵉⴼⴼⵏⵣⵣⵔ ⴰⴽⴽⵯ ⵡⴰⵢⴷⴰ ⵏⵏⵙ ⵉⵜⵎⵓⴷⴷⵓⵏ ⵜⴰⵎⴰ ⵏ ⵉⴹⴰⵕⵕⵏ ⵏⵏⵙ, ⵙ ⵢⴰⵏ ⵓⴱⴰⵇⵇⴰⵢ ⵣⵓⵏⴷ ⵉⵖ ⵜⵓⵜ ⵜⵉⴳⴳⵉⴳⵜ ⵉⴱⵔⴳⵎⵎⵉ ⵏ ⵊⵊⴰⵊ. ⵢⵓⵙⵉ ⵢⵉ ⵓⵏⵓⴼⵍ ⵉⵏⵓ, ⵙⵖⵓⵢⵢⵉⵖ ⴼⵍⵍⴰⵙ: " ⵉⵙⴼⴰⵍⴽⴰⵢⵏ ⵜⵓⴷⵔⵜ! ⵉⵙⴼⴰⵍⴽⴰⵢⵏ ⵜⵓⴷⵔⵜ! " ⵜⵉⵙⵎⴹⵚⵚⴰ ⴰⴷ ⵢⵓⵔⵏⴰⵏⵏ ⵛⵇⵇⴰⵏⵜ, ⴰⵔ ⵜⵏⵜ ⵉⴼⵔⵔⵓ ⵢⴰⵏ ⵙ ⵎⴰⴷ ⵓⵔ ⵙⵡⴰⵏⵜ. ⵎⴰⵛⵛ ⵎⴰ ⵉⴳⴰ ⵓⵔⵡⴰⵙⵙ ⴷ ⵜⵎⴰⵔⴰ ⵜⴰⵔⵜⵜⵎⵉ ⴷⴰⵔ ⵡⴰⵍⵍⵉ ⵢⵓⴼⴰⵏ ⵖ ⵢⴰⵏ ⵉⵎⵉⵔ ⵡⴰⵔⵜⵜⵎⵉ ⵏ ⵓⵔⵛⵓⵇ ⴷ ⵜⴰⴳⴰⵥⵜ? ⵢⴰⵜ ⵜⵉⵣⵉ ⵖ ⴹⵉⵢⵉⴹ ⴰⵢⵍⵍⵉⵖ ⵓⴽⴰⵏ! ⵖⴰⵎⴰⵖ ⴷ ⵙⵍⴰⵖ ⵏⴽⴽⵉ! ⵓⵔⴰ ⵙⵓⵍ ⵜⵙⵙⴼⵍⵉⴷⵜ ⴰⵎⵔ ⵉ ⴽⵔⴰ ⵏ ⵜⵍⴽⵔⵔⵓⵚⴰⵜⵉⵏ ⵜⵉⵏⴳⴳⵓⵔⴰ ⵉⵀⵔⵓⴽⴽⵎⵏ. ⵔⴰ ⵏⴰⴼ ⵉⴼⵙⵙⵉ ⴷ ⵓⵙⵓⵏⴼⵓ ⵎⵏⵏⴰⵡⵜ ⵜⵙⵇⵇⴰⵍ. ⴰⵢⵍⵍⵉⵖ ⵓⴽⴰⵏ! ⵍⴰⵃ ⴰⵥⴹⴰⵎ ⵏ ⵓⴷⵎ ⴰⵏⴼⴳⴰⵏ, ⵓⵔ ⴰ ⵢⵉ ⵙⵓⵍ ⵉⵍⵎⵎⴰ ⵉⵜⵎⵔⵔⴰⵜ ⴰⴱⵍⴰ ⵉⵅⴼ ⵉⵏⵓ. ⴰⵢⵍⵍⵉⵖ ⵓⴽⴰⵏ! ⵓⴼⵉⵖ ⵙⵓⵍ ⴰⴷ ⵙⵓⵏⴼⵓⵖ ⵛⵛⴼⵖ ⵖ ⵜⵉⵍⵍⴰⵙ! ⴰⴷ ⵣⵡⴰⵔ ⴱⵕⵕⵎⵖ ⵜⴰⵙⴰⵔⵓⵜ ⵖ ⵡⴰⵙⴰⴷ ⵙⵏⴰⵜ ⵜⵉⴽⴽⴰⵍ. ⵉⵔⵡⴰⵙ ⵉⵙ ⵔⴰ ⵉⵣⴰⵢⴷ ⵙ ⵖⵉⴽⴰⴷ ⵓⵙⵓⴼ ⵉⵏⵓ, ⴰⵜⵜⵓⵢⵏ ⵉⴳⵉⵏⴰⵏⵏ ⵍⵍⵉ ⵢⵉ ⵉⵙⵏⴳⴰⵔⴰⵏ ⵖⵉⵍⴰⴷ ⴷ ⵓⵎⴰⴹⴰⵍ. ⵜⵓⴷⵔⵜ ⵉⵙⵙⵉⵡⵉⴷⵏ! ⵜⴰⵎⴷⵉⵏⵜ ⵉⵙⵙⵉⵡⵉⴷⵏ! ⵎⴰⵏⵉⴽ ⵙ ⵉⵣⵔⵉ ⵡⴰⵙⵙ ⴰⴷ: ⵥⵔⵉⵖ ⵎⵏⵏⴰⵡ ⵉⵎⴰⵔⴰⵜⵏ, ⵢⴰⵏ ⴳⵉⵙⵏ ⵉⵙⴰⵇⵙⴰ ⵢⵉ ⵉⵙ ⵏⵓⴼⴰ ⴰ ⵏⴷⴷⵓ ⵙ ⵔⵓⵙⵢⴰ ⵏⴽⴽ ⵙⵉⵙ ⴰⴽⴰⵍ ( ⵉⵖⴰⵍ ⵉⵙ ⵜⴳⴰ ⵜⵉⴳⵣⵉⵔⵜ ); ⵥⵉⵖ ⴱⴰⵀⵔⴰ ⴷ ⵓⵎⵣⵡⴰⵔ ⵏ ⵢⴰⵜ ⵜⵙⵖⵓⵏⵜ, ⴽⵓⴷⵏⵏⴰ ⴷ ⴽⴰ ⴷⵉⴷⵙ ⵓⵔ ⵎⵛⴰⵛⴽⴰⵖ, ⴰⵔ ⵉⵜⵜⵉⵏⵉ: " ⵖⵉⴷ ⵉⴳⴰ ⴰⴽⴰⴱⴰⵔ ⵏ ⵉⵏⴼⵍⴰⵙ ", ⵣⵄⵎⴰ ⵉⵖⵎⵉⵙⵏ ⴰⵏⵏ ⵢⴰⴹⵏ ⴰⵔ ⵜⵏ ⵜⵜⴰⵔⴰⵏ ⵉⵔⵉⵣⵏ; ⵡⵣⵍⵖ ⴽⵔⴰ ⵏ ⵙⵉⵎⵎⵔⴰⵡ ⵏ ⴱⵏⴰⴷⵎ, ⵙⵎⵎⵓⵙ ⴷ ⵎⵔⴰⵡ ⴳⵉⵙⵏ ⵓⵔ ⵜⵏ ⵙⵙⵉⵏⵖ; ⵙⵍⵍⵎⵖ ⴷ ⵓⵏⵛⴽ ⴰⵏⵏ ⵏⵉⵜ ⵢⴰⴹⵏ, ⵜⵜⵓⵖ ⵓⵔ ⴰⴷⵍⵍⵉ ⵍⵙⵉⵖ ⵉⵍⵎⴼⵓⵙⵏ; ⵖⵍⵉⵖ ⴷⴰⵔ ⵢⴰⵜ ⵜⵎⵏⴹⴰⵕⵜ, ⵍⵍⵉⵖ ⵉⵍⵍⴰ ⵓⵏⵥⴰⵔ, ⴼⴰⴷ ⴰⴷ ⵣⵣⵔⵉⵖ ⵜⵉⵣⵉ, ⵜⴻⵜⵜⵔ ⵉⵢⵉ ⴰⴷ ⴰⵙ ⵔⵛⵎⵖ ⵢⴰⵜ ⵜⵎⵍⵙⵉⵜ ⵏ ⴼⵉⵏⵓⵙⵜⵔⴰ; ⴰⵍⵖⵖ ⵢⴰⵏ ⵓⵎⵣⵡⴰⵔ ⵏ ⵓⵎⵣⴳⵓⵏ, ⵉⵏⵏⴰ ⵉⵢⵉ ⵍⵍⵉⵖ ⵢⵉ ⴷ ⵉⵟⵟⴰⵢ: " ⵢⵓⴼ ⴰⴽ ⵉⵖ ⵜⵥⵔⵉⵜ ⵣ ...; ⵉⴳⴰ ⵡⴰⵍⵍⵉ ⴽⵓⵍⵍⵓ ⵉⵥⴹⴰⵢⵏ, ⵉⴽⵍⵍⵅⵏ, ⵉⵜⵜⵓⵙⵙⴰⵏⵏ ⵖ ⵉⵎⴰⵔⴰⵜⵏ ⵉⵏⵓ, ⵉⵔⵡⴰⵙ ⵏⵜⵜⴰⵏ ⴰ ⵔⴰ ⴽ ⵉⵙⵙⵍⴽⵎ ⵉ ⴽⵔⴰ. ⴷⴷⵓ ⴷⴰⵔⵙ, ⵓⴽⴰⵏ ⵏⵥⵕ. "; ⴳⵉⵖ ⴰⵜⵉⴳ ⵉ ⵉⵅⴼ ⵉⵏⵓ ( ⵎⴰⵅ? ) ⵙ ⴽⵔⴰ ⵏ ⴳⴰⵔ ⵉⵙⴽⴽⵉⵔⵏ ⵍⵍⵉ ⵊⵊⵓ ⵓⵔ ⵙⴽⵔⵖ, ⵏⴰⴽⵕⵖ ⵣⵓⵏⴷ ⵀⵔⴱⵓⴱ ⵉⴱⴽⴽⴰⴹⵏ ⵢⴰⴹⵏⵉⵏ ⵍⵍⵉ ⵙⴽⵔⵖ ⵙ ⵜⵓⵎⵔⵜ, ⵙ ⵓⴱⴽⴽⴰⴹ ⵏ ⵓⴼⵛⴰⵔ ⴷ ⵡⵉⵏ ⵍⵓⵇⵕ ⴰⵏⴼⴳⴰⵏ; ⴰⴳⵯⵉⵖ ⴰⴷ ⵙⴽⵔⵖ ⵉ ⵢⴰⵏ ⵓⵎⴷⴷⴰⴽⴽⵯⵍ ⵢⴰⵜ ⵜⵡⵡⵓⵔⵉ ⵉⵔⵅⴰⵏ, ⴼⴽⵖ ⵢⴰⵏ ⵓⵙⵙⵖⵍⴼ ⵉ ⵢⴰⵏ ⵉⵎⵙⴹⵚⵉ; ⵓⴼⴼ! ⵉⵙ ⵜⵀⵉⵢⵢⴰⵜ? ⵙⵓⴼⴼⵖ ⴼⵍⵍⴰⵙⵏ, ⵙⵓⴼⴼⵖ ⴼ ⵉⵅⴼ ⵉⵏⵓ, ⵓⴽⴰⵏ ⵉⵔⵉⵖ ⴰⴷ ⴷ ⵔⴰⵔⵖ ⴰⴷⴷⵓⵔ ⵉⵏⵓ, ⵙⵙⵉⵎⵖⵓⵔⵖ ⵉⵅⴼ ⵉⵏⵓ ⵖ ⵉⴼⵙⵙⵉ ⴷ ⵜⵏⵥⵍⵉⵜ ⵏ ⵉⴹ. ⴰ ⵉⵎⴰⵏ ⵏ ⵡⵉⴷ ⵃⵎⵍⵖ, ⴰ ⵉⵎⴰⵏ ⵏ ⵡⵉⴷ ⵓⵍⵖⴻⵖ, ⵙⵙⴷⵓⵙⴰⵜ ⵢⵉ, ⵙⴰⴳⴳⵓⴳⴰⵜ ⵏⵏ ⴼⵍⵍⵉ ⵜⵉⴽⵔⴽⴰⵙ ⴷ ⵉⵔⵉⴳⴳⵯⵏ ⵉⵙⵙⵅⵙⴰⵔⵏ ⵏ ⵓⵎⴰⴹⴰⵍ; ⴷ ⴽⵢⵢⵉⵏ, ⴰ ⵎⵙⵙⵉ ⵔⴱⴱⵉ ⵏⵓ, ⴼⴽ ⵉⵢⵉ ⵜⴰⵣⵎⵔⵜ ⵎⴰ ⵙ ⵜⵜⴰⵔⴰⵖ ⴽⵔⴰ ⵏ ⵜⵎⴷⵢⴰⵣⵉⵏ ⵉⵥⵉⵍⵏ ⵍⵍⵉ ⵔⴰ ⵉⵢⵉ ⵉⴳ ⵜⴰⵎⴰⵜⴰⵔⵜ ⵎⴰ ⵙ ⵓⵔ ⴳⵉⵖ ⴰⵏⴳⴳⴰⵔⵓ ⵏ ⵎⵉⴷⴷⵏ, ⵎⴰ ⵙ ⵉⵢⵉ ⵓⵔ ⵓⴼⵏ ⵡⵉⵍⵍⵉ ⴷⴰⵔⵉ ⵓⵔ ⵉⵙⵡⵉⵏ ⴰⵇⵇⴰ ⵏ ⵜⵉⵙⵏⵜ. ⵜⴰⵎⵟⵟⵓⴹⵜ ⵜⴰⵎⴰⴹⵓⵥⵜ " ⵙ ⵜⵉⴷⵜ, ⵜⵙⵙⵕⵎⵉⵜ ⵢⵉ, ⴰ ⵜⴰⵙⴰ ⵏⵓ, ⴱⵍⴰ ⵍⵇⵢⴰⵙ ⴷ ⴱⵍⴰ ⵜⴰⵎⵍⵍⴰ; ⵡⴰⵏⵏⴰ ⵉⵙⵙⴼⵍⴷⵏ ⵉ ⵉⵙⴳⴳⵓⵏⴼⴰⵙ ⵏⵏⵎ ⵔⴰⴷ ⵢⵉⵏⵉ ⵜⵎⵔⵔⵜⵜ ⵓⴳⴳⴰⵔ ⵏ ⵜⵎⴳⵔⵓⵜⵉⵏ ⵏ ⵙⵉⵎⵎⵔⴰⵡ ⵏ ⵓⵙⴳⴳⵯⴰⵙ ⴷ ⵓⴳⴳⴰⵔ ⵏ ⵜⵉⵏⵎⵎⵜⵔⴰ ⵉⵡⵙⵙⵔⵏ ⵍⵍⵉ ⵉⴳⵔⵔⵓⵏ ⵜⴰⴽⴽⴰ ⵏ ⵓⵖⵔⵓⵎ ⵖ ⵉⵎⵉ ⵏ ⵉⵏⴰⵖⵍⵓⵙⵏ. " ⵎⵜⴰ ⵀⵍⵍⵉ ⴳⴰⵏ ⵉⵙⴳⴳⵓⵏⴼⴰⵙ ⵏⵏⵎ ⵡⵉⵏ ⵜⴳⵔⵥⴰⵡⵜ ⵔⴰⴷ ⴰⵎ ⴳⵉⵏ ⴽⵔⴰ ⵏ ⵓⴷⴷⵓⵔ; ⵎⴰⵛⵛ ⵓⵔ ⴰⵔ ⵎⵎⴰⵍⴰⵏ ⴰⵎⵔ ⵜⴰⵊⵉⵡⵏⵜ ⵏ ⵜⵏⵓⴼⵍⵉ ⴷ ⵓⵙⵓⵏⴼⵓ ⵉⵙⴳⵓⴷⵓⵢⵏ. ⵓⴳⴳⴰⵔ ⵏ ⵖⵉⴽⴰⴷ, ⵓⵔ ⵊⵊⵓⵏ ⴳⵉⵎ ⴱⴱⵉⵏ ⵉⵄⵏⵏⵉⵔⵏ ⵉⵅⵡⴰⵏ: " ⵉⵔⵉ ⵢⵉ ⴱⴰⵀⵔⴰ! ⵀⴰⵜⵉ ⵃⵜⴰⵊⵊⴰⵖ ⵜ! ⵙⵙⵜⵓ ⵉⵢⵉ ⴰⵏⵣⴳⵓⵎ, ⵃⵍⵍⵉⵍ ⵢⵉ, ⵙⴽⵔ ⵢⵉ ⵄⵣⵣⴰ! " ⵙⵎⴰⵇⵍ, ⵔⴰⴷ ⴰⵔⵎⵖ ⴰⴷ ⴰⵎ ⴰⴼⵖ ⴰⵙⴰⴼⴰⵔ; ⵉⵔⵡⴰⵙ ⵔⴰ ⵜ ⵏⴰⴼ, ⵙ ⵙⵉⵏ ⵍⴳⵔⵓⵛ, ⵖ ⴽⵔⴰ ⵏ ⵜⴼⵓⴳⵍⴰ, ⴱⵍⴰ ⵏⵏ ⵏⴰⴳⴳⵓⴳ. " ⵙⵎⴰⵇⵍ ⵎⵣⵢⴰⵏ, ⵄⴰⴼⴰⴽⵎ, ⵖ ⵉⵙⴽⵏⵉ ⴰⵏⵏ ⵉⴷⵓⵙⵏ ⵏ ⵓⵣⵣⴰⵍ, ⴰⵔ ⴳⵉⵙ ⵜⵜⴼⵔⴼⵉⴹ ⵢⴰⵜ ⵜⵖⵥⵏⵜ ⵎⵎⵓ ⵡⴰⵣⴱⴰⵍⵏ, ⴰⵔ ⵜⵙⵖⵓⵢⵢⵓ ⵣⵓⵏⴷ ⵉⵖ ⵜⵜ ⵓⵎⵥⵏ ⵍⵀⵡⴰⵢⵛ, ⴰⵔ ⵜⵙⵏⵓⵛⵛⵓⴳ ⵉⴳⵟⵎⴰⵏ ⵣⵓⵏⴷ ⵉⵎⴽⵉ ⴰⵅⴰⵜⴰⵔ ⵉⵖ ⵜ ⵉⵙⴷⵓⵀⴷⴰ ⵉⵏⵉⴳ, ⴰⵔ ⵜⵙⴽⴰⵔ ⵜⵉⴽⴽⵍⵜ ⵜⵓⴽⵢⴰ ⵉⵜⵜⵙⵓⵜⵓⵍⵏ ⵏ ⴰⴳⵔⵣⴰⵎ, ⵜⵉⴽⴽⵍⵜ ⵢⴰⴹⵏ ⵉⵎⵍⵉⵡⵉⵍⵏ ⵉⴽⵍⵍⵅⵏ ⵏ ⵓⴱⵓⴱⴱⴰⵥ ⴰⵎⵍⵍⴰⵍ, ⵓⴷⵎ ⵏⵏⵙ ⴰⵔ ⴷ ⵉⵜⵜⴰⵡⵉ ⵖ ⵡⵉⵏⵎ. " ⵜⴰⵖⵥⵏⵜ ⴰⴷ ⵜⴳⴰ ⵢⴰⵏ ⵖ ⵡⴰⵢⵡⴰⵍⵏ ⵍⵍⵉ ⵎⵓ ⵏⵜⵜⵉⵏⵉ ⵙ ⵓⵎⴰⵜⴰ " ⴰⵏⴳⵍⵓⵙ ⵉⵏⵓ ", ⵣⵄⵎⴰ ⵜⴰⵎⵟⵟⵓⴹⵜ. ⴰⵖⵥⵏ ⴰⵏⵏ ⵢⴰⴹⵏ, ⵍⵍⵉ ⵉⵙⴰⵇⵇⵓⵔⵏ, ⵜⴰⵖⴷⴰ ⵖ ⵓⴼⵓⵙ, ⵉⴳⴰ ⴰⵔⴳⴰⵣ ⵏⵏⵙ. ⵉⴽⵔⴼ ⵜⴰⵎⵟⵟⵓⴹⵜ ⵏⵏⵙ ⴰⵎ ⵍⴱⵀⵉⵎⵜ, ⴰⵔ ⵜⵜ ⵉⵎⵎⴰⵍⴰ ⵖ ⵉⵙⵖⵍⴰⵢ, ⵓⵙⵙⴰⵏ ⵏ ⵜⴼⵓⴳⵍⴰ, ⵙ ⵜⵓⵔⴰⴳⵜ ⵏ ⵉⵏⵣⵣⵓⵔⴼⴰ, ⵎⵉⵜ ⴰⴷⵍⵍⵉ ⵣⴰ. " ⴷⵓⵍ ⵎⵣⵢⴰⵏ! ⵥⵕ ⵜⵉⴷⴷⵓⵔⴷⴰ ( ⵜⵉⵏ ⵜⵉⴷⵜ ) ⵍⵍⵉ ⵙ ⵜⴳⵣⵣⵎ ⵉⵇⵍⵉⵍⵏ ⵉⴷⴷⵔⵏ ⴷ ⵉⴼⵓⵍⵍⵓⵙⵏ ⵉⵙⵇⵉⵇⵇⵉⵢⵏ ⵍⵍⵉ ⴰⵙ ⵏⵏ ⵉⵜⵜⵍⵓⵃ ⴱⵓ ⵉⴷⵊⵉⴷ. ⵉⵏⵏⴰ ⴰⵙ: " ⴰⵀⵢⴰⵜⴰ, ⴰ ⴽⵓⵍⵍⵓ ⵓⵔ ⵜⵛⵛⵜ ⴰⵢⴷⴰ ⵏⵏⵎ ⵖ ⵢⴰⵏ ⵡⴰⵙⵙ ", ⵓⴽⴰⵏ ⵉⴽⴽⵙ ⴰⵙ ⴷ ⵜⵉⵏⵇⵇⵉⵜ ⵙ ⵊⵊⵀⴷ, ⵖⴰⵎⴰⵏ ⵉⵍⴰⵡⴰⵏ ⵉⵅⵡⴰⵏ ⵓⴳⵍⵏ ⵖ ⵓⵅⵙⴰⵏ ⵏ ⵜⵖⵥⵏⵜ, ⵔⵉⵖ ⴰⴷ ⵉⵏⵉⵖ ⵏ ⵜⵎⵟⵟⵓⴹⵜ. " ⵢⴰⵍⵍⴰⵀ, ⵢⴰⵜ ⵜⵉⵢⵉⵜⵉ ⵏ ⵜⵖⴷⴰ ⴰⴼⴰⴷ ⴰⴷ ⵜⵣⴳⵓ! ⴰⵛⴽⵓ ⵜⵙⵇⵇⵓⵔⵔⵉ ⵏⵏ ⴰⵍⵍⵏ ⵏⵏⵙ ⵉⵙⵙⵉⵡⵉⴷⵏ ⵖ ⵜⵉⵔⵎⵜ ⵍⵍⵉ ⴰⵙ ⵉⵜⵜⵡⴰⴽⴽⵙⵏ. ⵡⴰⴽⵡⴰⴽ! ⵜⴰⵖⴷⴰ ⵓⵔ ⵜⴳⵉ ⵜⵉⵏ ⵓⴽⵕⵟⵓⵏ ⵣⵓⵏⴷ ⵖ ⵓⵎⵣⴳⵓⵏ, ⵉⵙ ⵜⵙⵙⵍⵍⴰⵜ ⵉ ⵉⵍⵎ ⵏⵏⵙ ⴰⵔ ⵉⵜⵜⵏⵉⵏⵉⵢ, ⵎⵇⵇⴰⵔ ⵜⵍⵙⴰ ⴰⵀⵉⴹⵓⵕ? ⵓⴽⴰⵏ ⴼⴼⴰⵖⵏⵜ ⴷ ⴳⵉⵙ ⵡⴰⵍⵍⵏ ⵖⵉⵍⴰⴷ, ⴰⵔ ⵜⵙⵖⵓⵢⵢⵓ ⵓⴳⴳⴰⵔ ⵙ ⵜⵖⴰⵔⴰ ⵏⵏⵙ. ⵖ ⵓⵍⵣⴰⵣ ⵏⵏⵙ, ⴰⵔ ⴽⵓⵍⵍⵓ ⵜⴰⴽⴽⴰ ⵉⵎⵕⵕⵓⵢⵏ ⵣⵓⵏⴷ ⵉⵖ ⴰⵔ ⵜⴽⴽⴰⵜⵜ ⵓⵣⵣⴰⵍ. " ⵖⴽⴰⴷ ⴰⴷ ⴳⴰⵏⵜ ⵜⵎⵢⵓⵔⵉⵏ ⵏ ⵉⵡⵍ ⴷⴰⵔ ⵙⵉⵏ ⵡⴰⵔⵔⴰⵡⵏ ⴰⴷ ⵏ ⵃⴰⵡⴰ ⴷ ⴰⴷⴰⵎ, ⴰⵢⵍⵍⵉ ⵜⵙⴽⵔⵜ ⵙ ⵉⴼⴰⵙⵙⵏ ⵏⴽ, ⴰ ⵔⴱⴱⵉ ⵉⵏⵓ. ⵎⵉⵏ ⵜⵓⵔⴷⴰ, ⵜⴳⴳⵓⵛⵕ ⵜⵎⵟⵟⵓⴹⵜ ⴰⴷ, ⵎⵇⵇⴰⵔ ⴰⴽⴽⵯ ⴼⵍⵍⴰⵙ ⵓⵔ ⵏⵜⵍⵏⵜ ⵜⴰⴳⴰⵥⵉⵏ ⵉⵙⴽⵍⴽⴰⴹⵏ ⵏ ⵜⵎⵖⵔ. ⵍⵍⴰⵏⵜ ⴽⵔⴰ ⵏ ⵜⴳⵓⵛⵉⵔⵉⵏ ⵓⵔ ⵟⵟⴰⴼⵏⵜ ⴰⵙⴰⴼⴰⵔ ⵓⴳⴳⴰⵔ ⵏ ⵜⵉⴷ. ⵎⴰⵛⵛ ⵖ ⵓⵎⴰⴹⴰⵍ ⵍⵍⵉ ⵖ ⵏⵏ ⵙⵉⵙ ⴳⵔⵏ, ⵓⵔ ⵊⵊⵓ ⵜⵖⴰⵍ ⵉⵙ ⵜⵙⵜⴰⵃⵇⵇⴰ ⵜⵎⵟⵟⵓⴹⵜ ⵜⵓⴷⵔⵜ ⵢⴰⴹⵏ ⴱⵍⴰ ⵜⴰⴷ. " ⵖⵉⵍⴰⴷ, ⵀⴰⵢⵉ ⴷⵉⵎ, ⴰ ⵜⴰⵙⴰ ⵏⵓ ⵉⵄⵣⵣⴰⵏ! ⵉⵖ ⵜⵥⵕⵉⵜ ⵉⵊⴰⵀⵏⵏⴰⵎⵏ ⵍⵍⵉ ⵙ ⵉⴽⵜⴰⵔ ⵓⵎⴰⴹⴰⵍ, ⵎⴰ ⵙⵓⵍ ⵜⵔⵉⵜ ⴰⴷ ⵜ ⵉⵏⵉⵖ ⴼ ⵊⴰⵀⵏⵏⴰⵎⴰ ⵏⵏⵎ ⵉⵃⵍⴰⵏ, ⴽⵎⵎⵉⵏ ⵍⵍⵉ ⵓⵔ ⵉⴳⴳⴰⵏⵏ ⴰⵎⵔ ⴼ ⵜⵉⵙⵙⵓⵜ ⵉⵍⴳⴳⴰⵖⵏ ⴰⵎ ⵉⵍⵎ ⵏⵏⵎ, ⴽⵎⵎⵉⵏ ⵍⵍⵉ ⵓⵔ ⵉⵛⵜⵜⴰⵏ ⴰⵎⵔ ⴰⴽⵙⵓⵎ ⵉⵏⵡⴰⵏ, ⴽⵎⵎⵉⵏ ⵍⵍⵉ ⵎⵓ ⴷ ⴳⵉⵙ ⵜⵙⴽⴰⵔ ⵜⵅⴷⴷⴰⵎⵜ ⵉⵃⵕⵛⵏ ⵜⵉⴱⵔⵣⵣⵓⵢⵉⵏ? " ⴷ ⵎⴰⴷ ⵉⵢⵉ ⵙⵙⵓⵎⴽⵏ ⴽⵓⵍⵍⵓ ⵉⵙⴳⴳⵓⵏⴼⴰⵙ ⴰⴷ ⵉⵎⵥⵢⴰⵏⵏ ⵉⵜⵜⵙⵓⴼⴼⵏ ⵜⵉⴷⵎⴰⵔⵉⵏ ⵏⵏⵎ ⵉⵊⵊⴰⵏ, ⴰ ⵜⴰⵎⵖⵣⵓⴷⵜ ⵉⴷⵓⵙⵏ? ⵓⵍⴰ ⵉⵃⵏⵊⵉⴼⵏ ⴰⴷ ⵍⵍⵉ ⵜⵍⵎⴷⵜ ⵖ ⵉⴷⵍⵉⵙⵏ, ⴷ ⵓⴽⵓⴽⵎ ⴰⴷ ⵓⵔ ⵉⵜⵜⵕⵎⵓⵢⵏ, ⵍⵍⵉ ⵢⴰⴽⴽⴰⵏ ⵉ ⵉⵎⴰⵏⵏⴰⵢⵏ ⵢⴰⵏ ⵓⵙⵢⴰⴼⴰ ⵢⴰⴹⵏ ⴱⵍⴰ ⵜⴰⵎⵍⵍⴰ? ⵖ ⵜⵉⴷⵜⵜ, ⴰⵔ ⵜⵜⵉⵔⵉⵖ ⴽⵔⴰ ⵏ ⵜⵉⴽⴽⴰⵍ ⴰⴷ ⴰⵎ ⵎⵍⵖ ⵎⴰ ⵉⴳⴰⵏ ⵜⵉⴳⵓⵛⵔⵜ ⵙ ⵜⵉⴷⵜⵜ. " ⵡⴰⵏⵏⴰ ⴽⵎ ⵉⵥⵔⴰⵏ ⵙ ⵖⵉⴽⴰⴷ ⵏⵏⵎ, ⴰ ⵜⴰⴼⴰⵍⴽⴰⵢⵜ ⵉⵏⵓ ⵉⵣⴱⵓⴱⵏ, ⵉⴹⴰⵕⵕⵏ ⵖ ⵓⴱⵍⵓⵥ, ⵜⵉⵡⴰⵍⵍⵉⵏ ⵉⵎⵎⵊⴳⵔⵏ ⵙ ⵉⴳⵏⵏⴰ, ⵣⵓⵏⴷ ⵉⵖ ⵔⴰⴷ ⴰⵙ ⵜⵜⵜⵔⵜ ⵢⴰⵏ ⵓⴳⵍⵍⵉⴷ, ⵔⴰ ⴽⵎ ⵉⵖⴰⵍ ⴷ ⵜⴰⴳⵔⵓⵜ ⵢⴰⵇⵔⴰⵏ ⵉ ⵜⵓⴼⵓⵜ. ⵉⵖ ⵓⵔ ⵜⵃⵎⵍⵜ ⵉⵎⵔⴰⵙ ( ⴰⵢⵍⵍⵉ ⴳⵉⵖ ⵖⵉⵍⴰⴷ, ⵎⴽⵍⵍⵉ ⵜⵙⵙⵏⵜ ), ⵀⴰⵏⵏ ⵎⴰⵔ ⴰⵖⵔⵔⴰⵖⵔⵓ ⵍⵍⵉ ⵔⴰ ⴽⵎ ⵉⵙⴳⵯⵔⵔⵎ, ⵉⵍⵎⵥ ⴽⵎ, ⵉⵏⵖ ⴽⵎ ⵉ ⵜⴰⴹⴼⵉ ⵏⵙ! " ⵎⵇⵇⴰⵔ ⴳⵉⵖ ⴰⵎⴷⵢⴰⵣ, ⵓⵔ ⵔⴰⴷ ⵜⵜ ⴼⵍⵍⴰ ⵜⵣⵣⵔⵉⵜ, ⵎⴽⵍⵍⵉ ⵜⵖⴰⵍⵜ, ⴷ ⵉⵖ ⴰⵔ ⵢⵉ ⴱⴰⵀⵔⴰ ⵜⵙⵙⵕⵎⵓⵢⵜ ⵙ ⵉⵙⵎⵉⵟⵟⵉⵡⵏ ⵏⵏⵎ ⵉⵍⴰⵏ ⴰⵜⵉⴳ, ⵔⴰ ⴽⵎ ⴳⵖ ⴷ ⵜⴰⵎⵟⵟⵓⴹⵜ ⵜⴰⵎⴰⴹⵓⵥⵜ, ⵏⵖⴷ ⵔⴰ ⴽⵎ ⵉⵏⵏ ⵙⵉⵢⵢⴱⵖ ⵣⵖ ⵓⵙⴽⵙⵍ, ⵣⵓⵏⴷ ⴽⵔⴰ ⵏ ⵜⵢⴷⴷⵉⴷⵜ ⵉⵅⵡⴰⵏ. " ⵉⴳⴷⵓⴷⵏ ⵓⵔ ⵢⵓⴼⵉ ⴽⵓ ⵢⴰⵏ ⴰⴷ ⵉⵏⴳⴹ ⴳ ⵓⴷⵡⴰⵍ: ⵜⴰⵥⵓⵔⵉ ⴰⴷ ⵉⴳⴰ ⴰⴷ ⵜⴰⴼⵜ ⵜⴰⴹⴼⵉ ⵖ ⵜⵓⵥⵥⵓⵎⵜ ⵏ ⵓⴳⴷⵓⴷ; ⵡⴰⵏⵏ ⵡⴰⵃⴷⵉⵜ ⵍⵍⵉ ⵉⵥⴹⴰⵔⵏ ⴰ ⵉⵙⵎⴰⵙⵙ ⵉⴷⴰⵎⵎⵏ ⵏⵏⵙ, ⵓⴳⴳⴰⵔ ⵏ ⵓⴼⴳⴰⵏ, ⵉⴳⴰ ⵜ ⵡⴰⵍⵍⵉ ⵎⵓ ⵜⵙⵙⴽⵯⴹⴰ ⵜⵎⴷⵓⵏⵜ ⵖ ⵃⴰⵡⵍⵉⵍⵍⴰ ⵏⵏⵙ, ⵜⵙⵙⵎⴹⵉ ⴰⵙ ⴰⴷ ⵉⵙⵙⵏⵜⴰⵍ ⵓⴷⵎ ⵏⵏⵙ ⴰⵎ ⵜⴰⵙⵓⵏⴰ, ⴰⴷ ⵉⵎⵇⵇⵜ ⵜⵉⴳⵎⵎⵉ ⴷ ⴰⴷ ⵉⵜⵜⵉⵔⵉ ⴰⵎⵓⴷⴷⵓ. ⴰⴷⵡⴰⵍ ⴷ ⵓⵙⵓⴼ: ⵜⵉⴳⵓⵔⵉⵡⵉⵏ ⵉⵎⵎⵔⵡⴰⵙⵏ ⵉⵜⵜⵎⵏⴼⴰⵍⵏ ⴷⴰⵔ ⵓⵎⴷⵢⴰⵣ ⵉⵜⵎⵓⵙⵙⵓⵏ, ⵢⴰⴽⴽⴰⵏ. ⵡⴰⵏⵏⴰ ⵓⵔ ⵉⵙⵙⵉⵏⵏ ⴰⴷ ⵉⴽⵜⵓⵔ ⵜⴰⵙⵓⴼⵜ ⵏⵏⵙ, ⵓⵔ ⵔⴰⴷ ⵉⵙⵙⵏ ⵃⵜⵜⴰ ⴰⴷ ⵉⵥⵍⵉ ⴼ ⵓⴳⴷⵓⴷ ⵉⵙⵡⵡⵓⵔⵉⵏ. ⴰⵎⴷⵢⴰⵣ ⵖⵓⵔⵙ ⵢⴰⵏ ⵓⴱⵖⵓⵔ ⵡⴰⵔ ⴰⵏⴰⵡ: ⴰⴷ ⵉⴳ ⵉⵅⴼ ⵏⵏⵙ, ⵉⴳ ⵡⵉⵢⵢⴰⴹ, ⵎⴽⵍⵍⵉ ⵉⵔⴰ. ⴰⵔ ⵉⴽⵛⵛⵎ ⴽⵓ ⵢⴰⵏ, ⴽⵓⴷⵏⵏⴰ ⴽⴰ ⵉⵔⴰ, ⴰⵎ ⵉⵎⴰⵏ ⵉⵛⵓⵛⵏ ⵙⵉⴳⴳⵉⵍⵏⵉⵏ ⵜⴰⵣⵣⵉⵜ. ⴽⵓⵍⵛⵉ ⵢⵓⴳⴰ ⴷⴰⵔⵙ; ⴷ ⵎⴽ ⴼⵍⵍⴰⵙ ⵇⵇⵏⵏ ⵉⵜⵙⵏ ⵉⴷⵖⴰⵔⵏ, ⵀⴰⵜⵉ ⵉⵙ ⵀⵍⵍⵉ ⵖⵔⵙ ⵓⵔ ⴳⴰⵏ ⵎⴰ ⵉⵥⵕⵕⴰ. ⴰⵔ ⵏⵏ ⵉⵜⵜⴰⴼⴰ ⵓⵎⴰⵔⵔⴰⵢ ⵉⵥⵍⵉⵏ ⴷ ⵉⵜⵅⵎⵎⴰⵎⵏ ⵢⴰⵏ ⵓⵔⵛⵓⵇ ⵡⴰⵔ ⴰⵏⴰⵡ ⵖ ⵜⴰⵎⵓⵏⵜ ⴰⵏⵏ ⵜⴰⴳⵔⴰⵖⵍⴰⵏⵜ. ⵡⴰⴷ ⵍⵍⵉ ⵉⴽⵛⵛⵎⵏ ⴰⴳⴷⵓⴷ ⴱⵍⴰ ⵜⴰⵎⵓⴽⵔⵉⵙⵜ ⴰⵔ ⵉⵜⵜⵙⵙⵏ ⵜⵉⵎⵉⵎⵉⵏ ⵉⵔⵖⴰⵏ ⵍⵍⵉ ⵔⴰ ⵊⵊⵓ ⵓⵔ ⵉⵍⴽⵎ ⵉⵎⵉⵔⵉⵅⴼ, ⵉⵇⵇⵏⵏ ⵣⵓⵏⴷ ⴰⴼⵏⵉⵇ, ⴷ ⵓⵎⵅⵓⵢⵏ, ⵍⵍⵉ ⵏⵏ ⵉⵜⵜⵓⵇⵇⴰⵏⵏ ⵣⵓⵏⴷ ⵜⴰⵖⵍⵉⵍⵜ. ⵜⵉⵡⵡⵓⵔⵉⵡⵉⵏ ⴷ ⵜⵓⵎⵔⵜⵉⵏ ⵓⵍⴰ ⵜⵎⵎⴰⵔⵉⵡⵉⵏ ⵏⵏⴰ ⵉⵎⵎⴰⵇⵇⴰⵔ ⴰⵔⵜⵏⵜ ⵉⵜⵜⴳⴳⴰ ⴷ ⵜⵉⵏⵙ. ⵉⵎⵥⵥⵉⵢ ⴱⴰⵀⵔⴰ ⴰⵢⵍⵍⵉ ⵎⵓ ⵜⵜⵉⵏⵉⵏ ⵎⵉⴷⴷⵏ ⵜⴰⵢⵔⵉ, ⵉⴽⵔⵉ ⴱⴰⵀⵔⴰ ⴷ ⵉⵔⵊⵏ ⴱⴰⵀⵔⴰ, ⵜⴰⵎⴰ ⵏ ⵓⴳⵔⴼⵍ ⴰⴷ ⵉⴽⴽⴰⵏ ⴼ ⵡⴰⵡⴰⵍ, ⵜⴰⵎⴰ ⵏ ⵜⵎⴳⴳⵉⵏⵜ ⴰⴷ ⵉⵔⵖⵓⴷⵏ ⵏ ⵉⵎⴰⵏ ⵉⵙⴼⴰⵙⴽⴰⵏ ⵙ ⵉⵅⴼ ⵏⵏⵙ, ⴰⵎⴰⵔⴳ ⴷ ⵜⵉⴽⴽⵉ, ⵉ ⴰⵢⵍⵍⵉ ⴷ ⵉⵜⵜⴳⴳⵔⵓⵏ, ⵉ ⵉⵎⵣⵣⵉ ⵉⵣⵣⵔⴰⵢⵏ. ⵉⵖⵓⴷⴰ ⴰⴷ ⵜⵎⵍⵜ ⴽⵔⴰ ⵏⵜⵉⴽⴽⴰⵍ ⵉ ⵉⵏⴰⵎⵎⴰⵔⵏ ⵏ ⵓⵎⴰⴹⴰⵍ ⴰⴷ, ⵎⵇⵇⴰⵔⴷ ⵖⴰⵔ ⵃⵓⵎⴰ ⴰⴷ ⵜⵔⵥⵜ ⵜⵉⵏⵏⵓⵎⵖⵔⵜ ⵏⵏⵙⵏ ⵜⴰⴱⴰⵀⵍⴰⵍⵜ, ⵎⴰⵙ ⵍⵍⴰⵏⵜ ⵜⵓⵎⵔⵜⵉⵏ ⵉⵜⵜⵓⴳⵔⵏ ⵜⵉⵏⵙⵏ, ⵎⵇⵇⵓⵕⵏⵜ, ⵥⵉⵍⵏⵜ. ⵉⵎⴷⵓⵔⵔⵓⵢⵏ, ⵉⵎⴽⵙⴰⵡⵏ ⵏ ⵉⴳⴷⵓⴷⵏ, ⵉⵔⵀⵉⴱⵏ ⵉⵣⵓⴳⵏ ⵉⵜⵜⴰⵡⵉⵏ ⴷⴷⵉⵏ ⵙ ⵜⵎⵉⵣⴰⵔ ⵢⴰⴳⴳⵓⴳⵏ, ⵙⵙⵏⵏ ⵉⵔⵡⴰⵙ ⴽⵔⴰ ⵖ ⵉⵔⵛⵓⵇⵏ ⴰⴷ ⵓⵔ ⵉⴼⴰⵡⵏ; ⴷ ⵖ ⵓⴳⵏⵙ ⵏ ⵜⵡⵊⴰ ⵜⴰⵎⵇⵕⴰⵏⵜ ⵍⵍⵉ ⵙⴽⵔⵏ, ⵔⴰⴷ ⵏⵉⵜ ⵟⵟⵚⵚⴰⵏ ⵜⵉⴽⴽⴰⵍ ⵖ ⵡⵉⵍⵍⵉ ⵖ ⵜⵖⴰⵎⴰ ⵜⴱⵓⵖⵔⵜ ⵏⵏⵙⵏ ⵢⴰⵙⵓⵙⵏ ⴷ ⵜⵓⴷⵔⵜ ⵏⵙⵏ ⵉⵍⴰⵏ ⴰⵡⴰⵏ. ⵜⴰⴷⴳⴰⵍⵉⵏ ⵉⵏⵏⴰ ⴼⵓⴼⵉⵏⴰⵔⴳ ⵎⴰⵙ ⵍⵍⴰⵏⵜ ⵖ ⵓⵔⵜⴰⵏ ⵓⵏⴱⵉⵣⵏ ⴽⵔⴰ ⵏ ⵉⵖⴰⵔⴰⵙⵏ ⵉⵜⵜⵓⵎⵍⴰⴽⵏ ⵙ ⵜⴽⴰⵢⵍⴰⵍⵜ ⵉⵅⵓⴱⵏ, ⵙ ⵉⵎⵙⵏⵏⴼⵍⵓⵍⴰ ⵉⴳⵓⵛⵔⵏ, ⵙ ⵓⴷⴷⵓⵔⵏ ⵉⴹⵕⵏ, ⵙ ⵓⵍⴰⵡⵏ ⵉⵜⵜⵔⵥⴰⵏ, ⵙ ⴰⴽⴽⵯ ⵉⵎⴰⵏ ⴰⴷ ⵜⵜⵏⴷⵓⴷⵓⵢⵏⵉⵏ ⵉⵇⵇⵏⵏ, ⵍⵍⵉ ⵖ ⵙⵓⵍ ⵙⴷⵉⴷⴷⵉⵢⵏ ⵉⵙⴳⴳⵓⵏⴼⴰⵙ ⴳⵯⵔⴰⵏⵉⵏ ⵏ ⵉⵥⵉⵍⵍⵉⴹ, ⵍⵍⵉ ⵉⵜⵜⵔⵡⴰⵍⵏ ⵖ ⴳⴰⵔ ⴰⵙⵎⵎⴰⵇⵍ ⵏ ⵉⵏⴰⵎⵎⴰⵔⵏ ⴷ ⵉⴷ ⵡⴰⵔ ⵜⴰⵡⵡⵓⵔⵉ. ⴳⴰⵏ ⵉⵙⵏⴼⵉⵜⵏ ⴰⴷ ⵉⵍⴰⵏ ⴰⵎⴰⵍⵓ ⵉⵏⵎⵓⵇⵇⴰⵔⵏ ⵏ ⵉⵎⵓⴳⴰⵙ ⵏ ⵜⵓⴷⵔⵜ. ⴰⵏⵙⵉⵡⵏ ⴰⴷ ⴰⴷ ⴱⴰⵀⵔⴰ ⵉⵃⵎⵍ ⵓⵎⴷⵢⴰⵣ ⴷ ⵓⴼⵍⵙⴰⴼ ⴰ ⴳⵉⵙⵏ ⴽⵙⵙⴰⵏ ⴰⵙⵡⵉⵏⴳⵎ ⵏⵙⵏ ⵉⴼⴼⵓⴷⵏ. ⵜⵍⵍⴰ ⴳⵉⵙⵏ ⵜⵉⵔⵎⵜ. ⴰⵛⴽⵓ ⵉⵖ ⵉⵍⵍⴰ ⴽⵔⴰ ⵏ ⵡⴰⵏⵙⴰ ⵍⵍⵉ ⵓⵔ ⵃⵎⵍⵏ ⴰⴷ ⵜ ⵉⴷ ⵜⵜⴽⴽⴰⵏ, ⵉⴳⴰ ⵜ ⵜⵓⵎⵔⵜ ⵏ ⵉⵎⵙⴱⴰⵖⵓⵔⵏ, ⵖⴽⵍⵍⵉ ⵙ ⵏⵏⵉⵖ ⴳⴰⵎⵍⵍⵉ. ⵓⵔ ⵉⵍⵍⵉ ⵖ ⵉⴼⵔⴼⴹⵏ ⴰⵏⵏ ⵏ ⵓⵎⵢⴰ ⵎⴰ ⵜⵏ ⵉⵙⵙⵓⵙⵎ. ⵙ ⵓⵎⴳⴰⵍ, ⴰⵔ ⵜⵏ ⵉⵙⵙⵓⵙⵓⵎ ⵖⴰⵔ ⴰⵢⵍⵍⵉ ⵉⵔⵊⵏⵏ, ⵉⵔⴷⵎⵏ, ⵉⵖⵉⵍⴼⵏ, ⵉⴳⴳⵓⵊⵍⵏ. ⵓⵔ ⵊⵊⵓⵏ ⵜⵣⴳⵍ ⵜⵉⵟⵟ ⵢⵓⵔⵎⵏ ⵎⴰⵢⴰⴷ. ⴰⵔ ⵏⵏ ⵜⴻⵜⵜⴰⴽⵣ ⴷⵍⵃⵉⵏ ⵓⵎⵉⵢⵏ ⴳⴳⵓⵜⵏⵉⵏ ⵏ ⵜⴰⵢⵔⵉ ⵉⵜⵖⵏⴷⴼⵏ, ⵏ ⵓⵙⴼⴰⵙⴽⴰ ⵍⵍⵉ ⵙ ⵓⵔ ⵙⵙⵏⵏ ⵎⵣⵢⴰⵏ, ⵏ ⵜⵎⵙⵙⵓⵎⴰⵏⵜ ⴱⵍⴰ ⵜⵉⵖⵔⴰⴷ, ⵏ ⵍⴰⵥ ⴷ ⵓⵚⵎⵎⵉⴹ ⵉⵜⵜⵓⵥⵉⴹⵔⵏ ⵙ ⵡⴰⵏⵏⵓⵣ ⴷ ⵉⴼⵙⵙⵉ. ⵖ ⵜⴼⵔⴰⵙ ⵏⵏⵙ ⵉⵇⵇⵓⵔⵏ ⵏⵖⴷ ⵉⵕⵎⵉⵏ, ⵖ ⵡⴰⵍⵍⵏ ⴰⵏⵏ ⵉⴷⴷⵓⵅⵛⴰⵏ ⴷ ⵉⴽⵛⴼⵏ, ⵏⵖⴷ ⵉⵙⵎⵔⵖⴰⵏ ⵙ ⵉⵎⵕⵕⵓⵢⵏ ⵉⴳⴳⵯⵔⴰⵏ ⵏ ⵜⴰⵎⴰⵖⵜ, ⵖ ⵉⴽⵔⵔⴰⵛⵏ ⴰⵏⵏ ⵉⴷⵔⴰⵏ ⵉⴳⴳⵓⵜⵏ, ⵖ ⵜⵡⴰⴷⴰ ⴰⵏⵏ ⵉⵥⴹⴰⵢⵏ ⵏⵖⴷ ⵓⵔ ⵉⵣⴷⵉⵏ, ⵉⵙ ⵊⵊⵓ ⵜⵥⵕⴰⵎ ⴽⵔⴰ ⵏ ⵜⴰⴷⴳⴰⵍⵉⵏ ⴳⴰⵡⵔⵏⵜ ⵖ ⵜⴷⴽⴽⵯⴰⵏⵉⵏ ⵉⵏⵏⵥⵍⵉⵏ, ⵜⴰⴷⴳⴰⵍⵉⵏ ⵜⵉⵎⵥⵍⴰⴹ? ⵉⵔⵅⴰ ⵏⵉⵜ ⴰ ⵜⵏⵜ ⵜⴰⴽⵯⵣⵜ, ⵙⵡⴰ ⵇⵇⵏⵏⵜ ⵜⴰⵙⵉⵏⵜ ⵓⵍⵍⴰ ⵓⵀⵓ. ⵖ ⵜⵙⴳⴰ ⵢⴰⴹⵏ, ⵉⵍⵍⴰ ⴱⴷⴷⴰ ⴽⵔⴰ ⵉⵛⵃⴰⵏ ⵖ ⵜⴰⵙⵉⵏⵜ ⵏ ⵓⵎⵥⵍⵓⴹ, ⴰⵔ ⵉⵙⵏⵏⵉⵔⵢ ⵡⴰⵔ ⴰⵎⵙⴰⵙⴰ ⵏⵏⵙ. ⵉⵛⵛⵉⵍ ⵜ ⵉⴷ ⴰⴷ ⵉⵇⵎⵎⵛ ⴰⵡⴷ ⴳ ⵡⴰⵥⵥ ⵏⵏⵙ. ⴰⵏⴱⵖⵓⵔ ⵏⵜⵜⴰ ⵉⵙ ⵜ ⵉⵍⵙⴰ. ⵎⴰⵏ ⵜⴰⴷⴳⴰⵍⵜ ⴰⴷ ⴱⴰⵀⵔⴰ ⵉⵖⵉⵍⴼⵏ ⴷ ⴰⴷ ⴱⴰⵀⵔⴰ ⵉⵙⵖⵉⵍⵉⴼⵏ, ⵜⴰⵏⵏ ⵢⵉⴽⵔⵔⵏ ⵢⴰⵏ ⵡⴰⵣⵣⴰⵏ ⵍⵍⵉ ⵓⵔ ⵜⵥⴹⴰⵕ ⴰⴷ ⴷⵉⵙ ⵜⴷⵔⵓ ⵜⴰⵊⵉⵊⵉⵡⵜ ⵏⵏⵙ, ⵏⵖⴷ ⵜⴰⵏⵏ ⵉⴳⴰⵏ ⵖⴰⵙ ⵏⵜⵜⴰⵜ? ⵓⵔ ⵙⵙⵉⵏⵖ ... ⵢⴰⵜ ⵜⵉⴽⴽⵍⵜ, ⴹⴼⵔⵖ ⵎⵏⵛⴽ ⵢⴰⵜ ⵜⵡⵙⵙⴰⵔⵜ ⵎⵓ ⵜⴱⴱⵉ ⵜⴰⵙⴰ; ⵅⵜⴰⴷ ⵉⵇⵇⵓⵔⵏ, ⵢⵓⵖⴷⵏ, ⴷⴷⵓ ⵢⴰⵏ ⵡⴰⴷⴷⴰⵍ ⵉⵀⵔⵓⴽⴽⵎⵏ, ⵜⵓⵙⵉ ⵖ ⵓⴳⵏⵙ ⵏⵏⵙ ⵢⴰⵏ ⵓⴱⵓⵔⵣ ⵓⵔ ⵉⵜⵜⵕⵎⵓⵢⵏ. ⴰⵙⵓⴼ ⵏⵏⵙ ⵢⴰⵜⵜⵓⵢⵏ ⵉⴼⵍ ⴰⵙ ⴷ ⵜⵉⵎⵢⵓⵔⵉⵏ ⵏ ⵜⵏⴱⵓⵔⵜ ⵉⵡⵙⵙⵔⵏ, ⴷ ⵜⵉⵎⵢⵓⵔⵉⵏ ⵏⵏⵙ ⵜⵉⴱⵔⴳⴰⵣⵉⵏ ⴰⵔ ⵙⵉⵍⵍⵉⵙⵏⵜ ⵜⵓⴷⵔⵜ ⵏⵏⵙ ⵜⴰⴱⴰⵣⵉⵏⵜ. ⵓⵔ ⵙⵙⵉⵏⵖ ⵎⴰⵏ ⴳⴰⵔ ⵍⵇⵀⵡⴰ ⴰ ⵖ ⵜⵎⵎⴽⵍⴰ ⵓⵍⴰ ⵙ ⵎⴰⵏ ⵜⴰⵖⴰⵔⴰⵙⵜ. ⴹⴼⵔⵖ ⵜⵜ ⵙ ⵓⵃⴰⵏⵓ ⵏ ⵜⵖⵔⵉ, ⴹⵓⴼⵖ ⵜⵜ ⵍⵍⵉⵖ ⴰ ⵜⵙⵉⴳⴳⵉⵍ ⴳⵔ ⵜⵙⵖⵓⵏⵉⵏ, ⵙ ⵡⴰⵍⵍⵏ ⵏⵏⵙ ⵉⵜⵎⵔⵎⵍⵍⵉⵢⵏ, ⵉⴽⵎⴹⵏ ⵣⵉⴽ ⵙ ⵉⵎⵟⵟⴰⵡⵏ, ⴽⵔⴰ ⵏ ⵉⵏⵖⵎⵉⵙⵏ ⵍⵍⵉ ⵜⵜ ⴱⴰⵀⵔⴰ ⵉⵀⵎⵎⴰⵏ ⵖⴰⵔ ⵏⵜⵜⴰⵜ. ⵖ ⵉⵙⵉⴳⵯⵔⴰ, ⵢⴰⵜ ⵜⵣⴷⵡⵉⵜ, ⴷⴷⵓ ⵢⴰⵏ ⵉⴳⵏⵏⴰ ⵉⵥⵉⵍⵏ ⵏ ⵓⵎⵡⴰⵏ, ⵢⴰⵏ ⵉⴳⵏⵏⴰ ⵍⵍⵉⵖ ⴷ ⵜⵜⴳⴳⵯⵣⵏ ⵙ ⵜⵖⵔⴰⵔⵜ ⵉⴽⵜⵜⴰⵢⵏ ⴷ ⵜⴳⵔⵥⵉⵡⵉⵏ, ⵜⴳⴰⵡⵔ ⵏⵏ ⵖ ⵢⴰⵜ ⵜⵖⵎⵔⵜ ⵏ ⵜⵓⵔⵜⵉⵜ, ⵜⴰⴳⴳⵓⴳ ⴼ ⵎⵉⴷⴷⵏ, ⵃⵓⵎⴰ ⴰ ⵜⵙⵙⴼⵍⴷ ⵉ ⵓⵥⴰⵡⴰⵏ ⵏ ⵓⴽⴼⴼⵓⵍ ⵍⵍⵉ ⵉⵙⴼⵊⵊⵉⵊⵏ ⵉⵎⵣⴷⴰⵖ ⵏ ⴱⴰⵔⵉⵣ. ⵖⴽⴰⴷ ⵉⵔⵡⴰⵙ ⵉⵙ ⵉⴳⴰ ⵜⴰⵕⴰⵄⴰⵢⵜ ⵎⵥⵥⵉⵢⵏ ⵏ ⵜⵡⵙⵙⴰⵔⵜ ⴰⵏⵏ ⵉⵣⴷⴷⵉⴳⵏ, ⵜⴰⵙⵎⵖⵓⵔⵜ ⵏ ⵢⴰⵏ ⵖ ⵓⵙⵙⴰⵏ ⴰⵏⵏ ⵥⴹⴰⵢⵏⵉⵏ ⴱⵍⴰ ⵉⵎⴷⴷⵓⴽⴽⴰⵍ, ⴱⵍⴰ ⵜⴰⵊⵎⵎⴰⵄⵜ, ⴱⵍⴰ ⵜⵓⵎⵔⵜ, ⴱⵍⴰ ⴰⵏⴼⵍⵓⵙ, ⵍⵍⵉ ⴼⵍⵍⴰⵙ ⵉⵍⵓⵃ ⵔⴱⴱⵉ, ⵎⵏⵛⴽ ⴷ ⵉⵙⴳⴳⵯⴰⵙⵏ ⴰⵢⴰⴷ ⵉⵔⵡⴰⵙ! ⴽⵔⴰⴹⵜ ⵜⵎⴰⴹ ⴷ ⵙⵉⵎⵎⵔⴰⵡ ⴷ ⵙⵎⵎⵓⵙ ⵏ ⵜⵉⴽⴽⵍⵜ ⵖ ⵓⵙⴳⴳⵯⴰⵙ. ⵢⴰⵜ ⵢⴰⴹⵏ ⴷⴰⵖ: ⵓⵔ ⵥⴹⴰⵕⵖ ⴰⴷ ⵏⵏ ⴼⵍⵍⴰⵙ ⵓⵔ ⵍⵓⵃⵖ ⵢⴰⵏ ⵓⵙⵎⵎⴰⵇⵍ ⵏ ⵜⵉⴷⴷⵓⴽⵍⴰ, ⵉⵖ ⵓⵔ ⵏⵏⵉⵖ ⵡⵉⵏ ⵉⵡⵏⴰⴼⵏ, ⴼ ⵓⴷⵡⴰⵍ ⵏ ⵉⵎⵔⴰⵙⵏ ⵍⵍⵉ ⵜⵎⵃⵏⵏⴰⵊⵏⵉⵏ ⴼ ⵢⴰⵜ ⵜⵎⵖⵔⴰ ⵏ ⵓⵎⴰⵔⴳ. ⴰⵔ ⵜⴳⴳⴰⵔ ⵜⵔⴰⴱⴱⵓⵜ ⵖ ⵢⵉⴹ ⵓⵔⴰⵔⵏ ⵏ ⵜⵎⵖⵔⴰ ⴷ ⵡⵉⵏⵏ ⵜⵔⵏⵏⴰⵡⵜ, ⵏⵖⴷ ⵡⵉⵏ ⵜⵓⴳⴳⵓⵎⵜ. ⵉⵇⵛⴱⴰⵏ ⴰⵔ ⵜⵜⵉⴽⵔⵉⵔⵏ, ⴰⵔ ⵙⵎⵔⵖⴰⵏ; ⵉⵙⵎⵓⵇⵇⴰⵍ ⴰⵔ ⵜⵎⵉⴳⴳⵉⵔⵏ; ⵉⴷ ⵡⴰⵔ ⵜⴰⵡⵡⵓⵔⵉ, ⵍⵍⵉ ⵉⵕⵎⵉⵏ ⴱⵍⴰ ⵙⴽⵔⵏ ⵢⴰⵜ, ⴰⵔ ⵜⵜⵎⵍⵉⵡⵉⵍⵏ, ⴰⵔ ⵙⴽⴰⵔⵏ ⵣⵓⵏⴷ ⵉⵖ ⵏⵉⵜ ⵙⴰⴹⴼⵓⵜⵏ ⴰⵥⴰⵡⴰⵏ. ⵖⵉⴷ ⵓⵔ ⴳⵉⵙ ⵖⴰⵔ ⴰⴱⵖⵓⵔ ⴷ ⵜⵓⵎⵔⵜ; ⴰⵔⵛⵓⵇ ⴷ ⵜⴰⴹⴼⵉ ⵏ ⵜⵓⴷⵔⵜ, ⴰⴱⵍⴰ ⵉⵃⵛⵍⴰⴼ ⴰⵏⵏ ⵉⵙⵏⵏⴷⵏ ⴼ ⵡⴰⵏⵏⴰⵍ ⵏ ⴱⵕⵕⴰ, ⴰⵔ ⵜⵜⴰⵎⵥⵏ ⴱⵍⴰ ⴼⵔⴰⵏ ⵢⴰⵏ ⵓⴳⵣⵣⵓⵎ ⵏ ⵓⵥⴰⵡⴰⵏ ⵍⵍⵉ ⴰⵙⵏ ⵏⵏ ⵉⵜⵜⴰⵡⵉ ⵡⴰⴹⵓ, ⴰⵔ ⵙⵓⵇⵇⵓⵍⵏ ⵖ ⵜⴰⴽⴰⵜ ⵉⵙⵎⵔⵖⴰⵏ ⵏ ⵓⴳⵏⵙ. ⵉⴼⵓⵍⴽⵉ ⴱⴷⴷⴰ ⵉ ⵖⴰⵔ ⵜⵜⴰⵏⵏⴰⵢⵜ ⵜⵓⵎⵔⵜ ⵏ ⵓⵏⴱⵖⵓⵔ ⵖ ⵡⴰⵍⵍⵏ ⵏ ⵓⵎⵥⵍⵓⴹ. ⵎⴰⵛⵛ ⴰⵙⵙ ⴰⵏⵏ, ⵓⵏⵏⵉⵖ ⵏⵏ ⴳⵔ ⵎⵉⴷⴷⵏ ⴰⵏⵏ ⴷ ⵜⵎⵍⵙⴰ ⵏⵙⵏ ⵢⴰⵏ ⴱⵏⴰⴷⵎ, ⵏⴰⵃⵢⴰ ⴱⴰⵀⵔⴰ ⵜⵉⵎⵎⵓⵣⵖⴰ ⵏⵏⵙ ⴷ ⵜⵉⴳⴳⵉⵔⵜ ⵍⵍⵉ ⴰⵙ ⵉⵙⵙⵓⵜⵍⵏ. ⵜⴳⴰ ⵢⴰⵜ ⵜⵎⵟⵟⵓⴹⵜ ⵎⵇⵇⵓⵕⵏ, ⵜⴰⵅⴰⵜⴰⵔⵜ, ⵜⵎⵎⵓⵣⵖ, ⵓⵔ ⵊⵊⵓ ⵥⵔⵉⵖ ⵣⵓⵏⴷ ⴰⵏⴰⵡ ⵏⵏⵙ ⵖ ⵜⵉⵏⵎⵖⵓⵔⵉⵏ ⵜⵉⴼⴰⵍⴽⴰⵢⵉⵏ ⵏ ⵎⴰⴷ ⵉⵣⵔⵉⵏ. ⴰⵔ ⵜⵜⴼⵓⵃ ⵙ ⵢⴰⵜ ⵜⵓⵊⵊⵓⵜ ⵏ ⵜⵓⵍⵍⵓⵖⵜ ⵉⵛⵉⵢⴽⵏ. ⵓⴷⵎ ⵏⵏⵙ ⵉⵖⵉⵍⴼⵏ ⴷ ⵉⵙⴷⵉⴷⵏ ⵉⵎⵙⴰⵙⴰ ⴷ ⵜⴰⵙⵉⵏⵜ ⵎⵇⵇⵓⵕⵏ ⵍⵍⵉ ⵜⵍⵙⴰ. ⴰⵡⴷ ⵏⵜⵜⴰⵜ, ⵣⵓⵏⴷ ⵜⴰⵎⵖⴷⴰ ⵍⵍⵉ ⴷ ⵜⵔⴽⵙ, ⵍⵍⵉ ⵓⵔ ⵜⵥⵕⵕⴰ, ⴰⵔ ⵜⵙⵓⵇⵇⵓⵍ ⵖ ⵓⵎⴰⴹⴰⵍ ⵉⴼⴰⵡⵏ ⵙ ⵢⴰⵏ ⵓⵙⵎⵎⴰⵇⵍ ⵉⴷⵔⴰⵏ, ⴰⵔ ⵜⵙⵙⴼⵍⵉⴷ ⴰⵔ ⵜⵙⵎⵓⵙⵙⵓ ⵉⵅⴼ ⵙ ⵍⵃⵉⵍ. ⴰⵙⴰⵏⴰⵢ ⵡⴰⵔ ⴰⵏⴰⵡ! ⵏⵏⵉⵖ ⴷ ⵉⵅⴼ ⵉⵏⵓ: " ⵎⵉⵏ ⵜⵓⵔⴷⴰ, ⵥⵥⵍⴹ ⴰⴷ, ⵉⵖ ⵉⵍⵍⴰ, ⵓⵔ ⵔⴰⴷ ⵉⵇⴱⵍ ⴳⴰⵔ ⵜⴰⵇⵔⵣⵉⵣⵜ; ⵉⵏⵏⴰ ⵉⵢⵉ ⵜ ⵓⴷⵎ ⴰⵏⵏ ⵉⵎⵎⵓⵣⵖⵏ. ⵎⴰⵅ ⵣⴰ ⴰⵍⵍⵉⴳ ⵜⵇⵇⵉⵎ ⴳ ⵢⴰⵏ ⵡⴰⵏⵙⴰ ⵍⵍⵉ ⴳ ⵜⴳⴰ ⴰⵎ ⵜⴰⵣⵉⵔⵉ? " ⵎⴰⵛⵛ ⵍⵍⵉⵖ ⵣⵔⵉⵖ ⵖ ⵜⴰⵎⴰ ⵏⵏⵙ ⵙ ⵓⵡⵏⴰⴼ, ⵉⵔⵡⴰⵙ ⵉⵙ ⴰⵙ ⴼⵔⴽⵖ. ⵜⵓⵎⵥ ⵜⵡⵙⵙⴰⵔⵜ ⴰⴼⵓⵙ ⵉ ⵢⴰⵏ ⵓⵔⴱⴰ ⵉⵍⵙⴰⵏ ⴰⵙⴳⴳⴰⵏ ⴰⵎ ⵏⵜⵜⴰⵜ; ⵎⵇⵇⴰⵔ ⵉⴷⵔⵓⵙ ⵡⴰⵜⵉⴳ ⵏ ⵓⴽⵛⵛⵓⵎ, ⵉⴳⵓⵎ ⵜⵜ ⵉⵔⵡⴰⵙ ⴰⴷ ⵙⵉⵙ ⵜⵙⵖ ⵉ ⵓⵔⴱⴰ ⴰⵢⵍⵍⵉ ⵜ ⵉⵅⵚⵚⴰⵏ, ⵏⵖⴷ ⴰⴽⴽⵯ ⵓⴳⴳⴰⵔ, ⵢⴰⵜ ⵜⵙⵓⵔⴰⵔⵜ. ⵓⴽⴰⵏ ⵜⴰⵖⵓⵍ ⵜⴳ ⴰⵙ ⴰⴹⴰⵕ ⵙ ⵜⴳⵎⵎⵉ, ⴰⵔ ⵜⵜⵎⵏⵉⴷ ⴰⵔ ⵜⵜⵡⴰⵔⴳⴰ, ⵖⴰⵙ ⵏⵜⵜⴰⵜ, ⴱⴷⴷⴰ ⵖⴰⵙ ⵏⵜⵜⴰⵜ, ⴰⵛⴽⵓ ⵉⴷⵡⵉ ⵡⴰⵣⵣⴰⵏ, ⵉⴳⴰ ⵉⵎⵉⵔⵉⵅⴼ, ⵓⵔ ⵉⵍⴰ ⵜⴰⴹⴼⵉ ⵓⵍⴰ ⵜⵉⵥⵥⵉⴹⵔⵜ; ⵓⵔ ⴰⴽⴽⵯ ⵀⵍⵍⵉ ⵉⵖⵉⵢ, ⴰⵎ ⴰⵢⵡⴰⵍ ⵏⵉⵜ, ⴰⵎ ⴰⵢⴷⵉ ⴷ ⵓⵎⵓⵛⵛ, ⴰⴷ ⵉⴳ ⴰⵏⴼⵍⵓⵙ ⵏ ⵉⵡⴰⵥⵥⵏ ⵉⵏⵏⵥⵍⵉⵏ. ⴰⵀⵢⵢⴰⴹ ⴰⵡⵙⵙⴰⵔ ⴳ ⴽⵔⴰⵢⴳⴰⵜ ⴰⵏⵙⴰ ⵍⴰ ⵉⵏⴳⴳⵉ ⵓⴳⴷⵓⴷ ⵉⵍⵍⴰⵏ ⴳ ⵓⵙⵓⵏⴼⵓ, ⵍⴰ ⵉⵜⵜⵍⵍⵉ, ⵍⴰ ⵉⵜⵜⵔⵛⴰⵇ. ⵓⵢⴰ ⵉⴳⴰ ⵢⴰⵏ ⵖ ⵉⵎⵓⵙⵙⵓⵜⵏ ⵍⵍⵉ ⵙ ⵜⵜⵇⵇⵍⵏ, ⵎⵏⵛⴽ ⴰⵢⴰⴷ, ⵉⵀⵉⵢⵢⴰⴹⵏ ⴷ ⵉⴷ ⴱⵓ ⵜⴼⵕⵉⴼⵕⴰ ⴷ ⵉⴷ ⴱⵉ ⵉⵣⵄⴹⴰⴹ ⴷ ⵉⵎⵣⵣⵏⵣⴰ ⵏ ⵓⵖⴰⵔⴰⵙ, ⵃⵓⵎⴰ ⴰⴷ ⴷ ⵔⴰⵔⵏ ⴰⵢⵍⵍⵉ ⵣⵎⵣⵔⵏ ⵖ ⴳⴰⵔ ⵉⵎⵉⵔⵏ ⵏ ⵓⵙⴳⴳⵯⴰⵙ. ⵖ ⵓⵙⵙⴰⵏ ⴰⵏⵏ ⵉⵔⵡⴰⵙ ⵉⵢⵉ ⵉⵙ ⴰⵔ ⵉⵜⴻⵜⵜⵓ ⵓⴳⴷⵓⴷ ⴽⵓⵍⵛⵉ, ⴰⴽⵥⴰⵥ ⴷ ⵜⵡⵡⵓⵔⵉ; ⴰⵔ ⵉⵜⵜⵉⵔⵡⵉⵙ ⵜⴰⵣⵣⴰⵏⵉⵏ. ⵉⴳⴰ ⴷⴰⵔ ⵉⵎⵥⵢⴰⵏⵏ ⴰⵙⵙ ⵏ ⵓⵙⵓⵏⴼⵓ, ⵎⵇⵇⵜⵏ ⴳⵉⵙ ⵜⵉⵏⵎⵍ, ⴼⵍⵏ ⵜⵜ ⴰⵔ ⴰⵙⵙ ⵢⴰⴹⵏ. ⵉⴳ ⴷⴰⵔ ⵉⵎⵇⵔⴰⵏⵏ ⵢⴰⵏ ⵓⵎⵙⴰⵙⴰ ⴷ ⵉⴷⴰⴽⴰⵍⵏ ⵏ ⵜⵓⴷⵔⵜ, ⵜⵜⵎⵉ ⵏ ⵜⴰⵥⵉⵜ ⴷ ⵜⴰⵎⴰⵖⵜ ⵜⵉⵎⴰⴹⵍⴰⵏⵉⵏ. ⴰⴼⴳⴰⵏ ⵏ ⵜⵎⵜⵜⵉ ⴷ ⵓⴼⴳⴰⵏ ⵡⴰⵏⵉⵎⴰⵏ ⵓⵔ ⴰ ⵏⵊⵊⵎⵏ ⵉ ⵓⴷⵔⵉⵣ ⵏ ⵓⵙⵙⵎⵖⵓⵔ ⴰⴷ ⴰⵖⵔⴼⴰⵏ. ⴰⵔ ⵙⵙⵓⵎⵓⵎⵏ ⵜⴰⵖⴰⵎⵜ ⵏⵏⵙⵏ ⵖ ⵓⵏⵣⵡⵉ ⴰⵏⵏ ⵏ ⵜⴰⵔⴰⵡⵉⵜ ⴱⵍⴰ ⵔⴰⵏ. ⴷ ⵏⴽⴽⵉⵏ, ⵉⴳⴰⵏ ⵎⵎⵉⵙ ⵏ ⴱⴰⵔⵉⵣ, ⴰⵔ ⴱⴷⴷⴰ ⴼⵍⵍⵉⵖ ⵢⴰⵏ ⵙ ⵢⴰⵏ ⴰⴽⴽⵯ ⵉⵃⵛⴰⵛ ⴰⵏⵏ ⵍⵍⵉ ⵉⵜⴽⵍⵉⵜⵉⵡⵏ ⵖ ⵉⵣⵎⴰⵣ ⴰⵏⵏ ⵎⵇⵇⵓⵔⵏⵉⵏ. ⵖ ⵜⵉⴷⵜⵜ, ⴳⴰⵏ ⵏⵏ ⵢⴰⵜ ⵜⵖⵏⵏⴰⵏⵜ ⵉⴷⵓⵙⵏ: ⴷⴰ ⵙⵇⵉⵇⵇⵉⵢⵏ, ⴰⵔ ⵙⵏⴱⵓⵀⵏ, ⴰⵔ ⵙⵖⵓⵢⵢⵓⵏ. ⵉⵔⴽⵙ ⴳⵉⵙ ⵍⵄⵢⴰⴹ ⴷ ⵉⴱⴰⵇⵇⴰⵢⵏ ⵏ ⵡⴰⵏⴰⵙ ⴷ ⵜⵏⴱⴰⵇⵇⴰⵢⵉⵏ ⵏ ⵉⵙⴳⵍⴰⵎ. ⴰⵔ ⵜⵜⵎⵓⵏⵏⴹⵏⵜ ⵜⴼⵔⴰⵙ ⵏ ⵓⴷⵎⴰⵡⵏ ⵏⵏⵙⵏ, ⵊⴷⵔⵏⵜ, ⴽⴽⵏⵙⵔⵏⵜ ⵙ ⵓⵣⵡⵓ ⴷ ⵓⵏⵥⴰⵕ ⴷ ⵜⴰⴼⵓⴽⵜ; ⴰⵔ ⴳⴳⴰⵔⵏ, ⵣⵓⵏⴷ ⵉⵎⵙⵓⵏⴰⵢ ⵉⵣⵣⴳⵏ ⵉⵅⴼⴰⵡⵏ ⵏⵏⵙⵏ, ⵙ ⵉⵡⴰⵍⵉⵡⵏ ⵃⵍⴰⵏⵉⵏ ⴷ ⵜⵎⵙⴹⵚⴰ ⵉⴷⵓⵙⵏ ⵉⵥⴹⴰⵢⵏ ⴰⵎ ⵜⵉⵏ ⵎⵓⵍⵢⵉⵕ. ⵉⵎⵙⴳⵓⵍⵍⵎⵏ, ⵉⵎⵎⵔⵏ ⵙ ⵜⵎⵖⵓⵔⵉ ⵏ ⵉⴳⵯⵎⴰⵎⵏ ⵏⵙⵏ, ⵡⴰⵔ ⵉⴳⵏⵣⵉ ⴷ ⵡⴰⵔ ⴰⵎⵍⵖⵉⵖ, ⴰⵎ ⵉⵎⴽⵉⵜⵏ ⵉⵅⴰⵜⴰⵔⵏ, ⴰⵔ ⵎⵎⴰⵍⴰⵏ ⵉⵖⵔⴰⴹ ⵏⵏⵙⵏ ⵙ ⵜⵎⵖⵓⵔⵉ ⴷⴷⴰⵡ ⵉⵃⵔⵓⵢⵏ ⵏ ⵓⴳⵏⵙ ⵍⵍⵉ ⵙⵍⵉⵍⵏ ⴹⵉⵢⵉⴹ ⵏ ⵡⴰⵙⵙ ⴰⵏⵏ. ⴰⵔ ⵜⵜⵏⵜⵜⴰⴳⵏⵜ ⵜⵎⵏⵜⴰⴳⵉⵏ, ⵍⵍⵉ ⵉⴼⵓⵍⴽⵉⵏ ⵣⵓⵏⴷ ⵜⵉⵎⴷⵓⵏⵉⵏ ⵏⵖⴷ ⵜⵉⵎⵏⵓⴽⴰⵍⵉⵏ, ⵓⵜⵏⵜ ⵜⵉⵇⵏⵛⵍⵍⴰ, ⵙ ⵉⵙⴽⵯⴱⴰⵙ ⵏⵙⵏⵜ ⵉⵙⴽⵍⵓⵍⵓⵏ ⵙ ⵜⵉⴼⴰⵡⵜ ⵏ ⵉⵙⵓⴼⴰ. ⵖⴰⵙ ⵜⵉⴼⴰⵡⵜ, ⴰⴽⴹⵕⵓⵕ, ⵜⵉⵖⵢⵢⵉⵜⵉⵏ, ⵜⵓⵎⵔⵜ, ⴰⵎⵎⵔⵡⴰⵢ; ⴽⵔⴰ ⴰⵔ ⵉⵣⵎⵣⴰⵔ ⵉⵇⴰⵕⵉⴹⵏ, ⵡⵉⵢⵢⴰⴹ ⴰⵔ ⵜⵔⴱⴰⵃⵏ, ⴽⵓⵍⵍⵓⵜⵏ ⵎⵎⵔⵏ. ⵜⴰⵣⵣⴰⵏⵉⵏ ⴰⵔ ⵜⵜⴰⴳⵍⵏ ⵖ ⵉⵙⴽⵯⴱⴰⵙ ⵏ ⵎⴰⵜ ⵙⵏ ⵃⵓⵎⴰ ⴰⴷ ⴰⵎⵥⵏ ⵢⴰⵜ ⵜⵇⵙⵙⵓⵔⵜ ⵏ ⵙⴽⴽⴰⵔ, ⵏⵖⴷ ⴰⵔ ⴰⵇⵍⴰⵢⵏ ⵙ ⵉⴳⴳⵉ ⵏ ⵜⵖⵔⴰⴹ ⵏ ⵉⴷ ⴱⴰⴱⴰ ⵜⵙⵏ ⴰⴼⴰⴷ ⴰⴷ ⴰⵏⵏⵉⵏ ⵎⵣⵢⴰⵏ ⵢⴰⵏ ⴱⵓ ⵜⴼⵔⵉⴼⵔⴰ ⵉⵙⴽⵍⵓⵍⵓⵏ ⵣⵓⵏⴷ ⴰⵎⵙⵙⵉ. ⴰⵔ ⵉⴽⴽⴰⵜ ⵡⴰⴹⵓ ⵏ ⵓⵙⵙⵍⴰⵢ ⵖ ⴽⵔⴰⵢⴳⴰⵜ ⵎⴰⵏⵉ, ⵢⵓⵜⵉ ⴰⴽⴽⵯ ⵜⵓⵊⵊⵓⵜⵉⵏ, ⵉⴳ ⵣⵓⵏⴷ ⴰⴽⵔⴰⵔⵓ ⵏ ⵜⵎⵖⵔⴰ ⴰⵏⵏ. ⵖ ⵉⵅⴼ ⴰⵏⵏ, ⵉⵡⵔ ⴰⵏⵏ ⵉⴳⴳⵯⵔⴰⵏ ⵏ ⵉⵃⵛⴰⵛ, ⵢⴰⵏ ⵓⵀⵢⵢⴰⴹ, ⵣⵓⵏⴷ ⵉⵖ ⵉⵎⵔⴳ, ⵉⵔⵡⵍ ⵖ ⵓⴼⵓⵍⴽⵉ, ⵥⵕⵉⵖ ⵜ ⵉⵏⵏ, ⵉⴳⵍⵍⵉⵏ, ⵉⴽⵯⵏⴰ, ⵉⵅⵔⵓⵔⴰ, ⵉⴽⵔⵔⵛ, ⵢⴰⵜ ⵜⵓⵎⵎⴰⵥⵜ ⵏ ⵉⵅⵙⴰⵏ, ⵉⵙⵏⵏⴷ ⴼ ⵢⴰⵏ ⵓⵙⴰⵜⵓⵔ ⵏ ⵓⵃⵛⵓⵛ ⵏⵏⵙ; ⵢⴰⵏ ⵓⵃⵛⵓⵛ ⵍⵍⵉ ⵢⵓⵜ ⵓⵥⵍⴰⴹ ⴰⵔ ⴰⴷⵉⴼ, ⴳⵉⵙ ⵙⵉⵏ ⵉⵏⵉⵔⵏ ⵉⴼⵙⵙⵉⵏ, ⵉⵙⴳⵓⴳⴳⵓⵏ ⴷ ⵙⵓⵍ ⴱⴰⵀⵔⴰ ⵉⵙⵙⴰⴳⴳⵯⴰⵏ ⵜⴰⵙⵙⴰⵙⵜ. ⴽⵔⴰⵢⴳⴰⵜ ⵎⴰⵏⵉ ⵜⵍⵍⴰ ⴳⵉⵙ ⵜⵓⵎⵔⵜ ⴷ ⵔⵔⴱⵃ ⴷ ⵜⵕⴰⵄⴰⵢⵜ; ⴽⵔⴰⵢⴳⴰⵜ ⵎⴰⵏⵉ ⵉⵍⵍⴰ ⴳⵉⵙ ⵓⵖⵔⵓⵎ ⵉⵜⵜⵓⴹⵎⴰⵏⵏ ⵉ ⵉⵎⴰⵍ; ⴽⵔⴰⵢⴳⴰⵜ ⵎⴰⵏⵉ ⵉⵍⵍⴰ ⴳⵉⵙ ⵓⴼⵕⴼⴹ ⵏ ⵜⵓⴷⵔⵜ ⵉⴼⵊⵊⵉⵊⵏ. ⵖⵉⴷ ⵉⵍⵍⴰ ⴳⵉⵙ ⵥⵥⵍⴹ ⴰⵎⵇⵕⴰⵏ, ⴰⵥⵍⴰⴹ ⵉⵍⵙⴰⵏ ⵉⴷⵔⴱⴰⵍⵏ ⵉⵙⴰⴹⵚⴰⵏ, ⵜⵜⵎⵉ ⵏ ⵓⵙⵎⵓⴽⵜⵓ, ⵍⵍⵉ ⵉⵙⵏⴰⵃⵢⴰ ⵡⴰⵛⵛⵉⵍ ⵓⴳⴳⴰⵔ ⵏ ⵜⵥⵓⵔⵉ. ⵓⵔ ⴰ ⵉⵜⵜⵚⵚⴰ ⵓⵎⵥⵍⵓⴹ! ⵓⵍⴰ ⴰⵔ ⵢⴰⵍⵍⴰ, ⵓⵍⴰ ⴰⵔ ⵉⵜⵜⵃⵡⴰⵛ, ⵓⵍⴰ ⴰⵔ ⵉⵙⵉⵍⵍⵉⴼ ⵙ ⵉⴼⴰⵙⵙⵏ, ⵓⵍⴰ ⴰⵔ ⵉⵙⵖⵓⵢⵢⵓ; ⵓⵍⴰ ⴰⵔ ⵉⵜⵜⵉⵔⵉⵔ ⴽⵔⴰ ⵏ ⵜⵓⵔⴰⵔⵜ ⵉⵙⵙⵓⵙⵓⵎⵏ ⵏⵖⴷ ⵉⵙⵉⵔⴽⵙⵉⵙⵏ, ⵓⵍⴰ ⴰⵔ ⵉⵜⵃⵥⵥⴰⵕ. ⵉⵥⵏⵥⵎ, ⵉⵙⴳⵊⴷⵉ. ⵉⴼⵍ ⴽⵓⵍⵛⵉ. ⵜⴻⵜⵜⵢⴰⵔⴰ ⵜⵓⴷⵔⵜ ⵏⵏⵙ. ⵎⴰⵛⵛ ⴰⵔ ⵉⵙⵎⵓⵔⵔⵓⵢ ⵢⴰⵏ ⵓⵙⵎⵎⴰⵇⵍ ⵉⴷⵔⴰⵏ, ⵓⵔ ⵉⵜⵡⴰⵜⵜⵓⵏ, ⴼ ⵓⴳⴷⵓⴷ ⴷ ⵜⵉⴼⴰⵡⵉⵏ, ⵍⵍⵉ ⴷ ⵉⵜⴱⵉⴷⴷⴰⴷⵏ ⵣⵓⵏⴷ ⵜⴰⴹⴹⵉⵏⴳⴰ ⵜⴰⵎⴰ ⵏ ⵥⵥⵍⴹ ⵏⵏⵙ ⵉⵜⵜⴰⵍⵏ ⴰⵃⵍⵉⴳ! ⵙⵢⴰⴼⴰⵖ ⴰⴼⵓⵙ ⵉⵙⵙⵉⵡⵉⴷⵏ ⵏ ⵉⵚⵉⴹ ⵉⴳⴰ ⵉⵢⵉ ⵜⴰⵇⵇⴰⵢⵜ. ⵜⵜⵓⵜⵏⵜ ⵡⴰⵍⵍⵏ ⵉⵏⵓ ⵙ ⵉⵎⵟⵟⴰⵡⵏ ⴰⵏ ⵉⵖⵡⵡⴰⵖⵏ ⵍⵍⵉ ⵓⵔ ⵉⵔⵉⵏ ⴰⴷ ⴷ ⴼⴼⵉⵏ. ⵎⴰ ⵔⴰⴷ ⵙⴽⵔⵖ? ⵎⴰⵎⵓ ⵉⴳⴰ ⴰⴷ ⵙⴰⵇⵙⴰⵖ ⴰⵎⵥⵍⵓⴹ ⵎⴰⵏ ⵜⴰⵖⴰⵡⵙⴰ ⵉⵥⵉⵍⵏ, ⵉⴳⴰⵏ ⵜⴰⵡⵏⴰⴼⵜ ⴰⴷ ⵉⵔⴰ ⴰ ⵙⵜ ⵉⵎⵍ ⵖ ⵜⵉⵍⵍⴰⵙ ⴰⵏⵏ ⵉⵙⵇⵇⵉⵏⴼⵉⵙⵏ, ⴹⴰⵕⴰⵜ ⵏ ⵡⴰⴷⴷⴰⵍ ⵏⵏⵙ ⵉⵛⵔⵡⴹⵏ? ⵖ ⵜⵉⴷⵜⵜ, ⵓⵔ ⵥⴹⴰⵔⵖ; ⵎⵇⵇⴰⵔ ⵔⴰ ⴽⵏ ⵉⵙⴰⴹⵚⴰ ⵉⵖ ⵏⵏⵉⵖ ⵃⵛⵛⵎⵖ, ⵔⴰⴷ ⴰⵡⵏ ⵉⵏⵉⵖ ⵎⴰⵙ ⴽⵚⵓⴹⵖ ⴰⴷ ⵜ ⵣⵣⵉⵎⵥⵉⵢⵖ. ⵖ ⵜⴳⵉⵔⴰ, ⵓⵎⵎⵍⵖ ⴰⴷ ⴰⵙ ⵏⵏ ⵙⵔⵙⵖ ⵉⵎⵉⴽ ⵏ ⵉⵇⴰⵔⵉⴹⵏ, ⵖ ⵉⴳⴳⵉ ⵏ ⵜⴼⵔⵙⵉⵜ, ⵙⵙⴰⵔⵎⵖ ⴰⴷ ⵢⵉ ⵉⴼⵀⵎ, ⵉⵎⵉⵍ ⵜⴳⵍⵉ ⵢⵉ ⵢⴰⵜ ⵜⴹⴹⵉⵏⴳⴰ ⵎⵇⵇⵓⵔⵏ ⵏ ⵎⵉⴷⴷⵏ ⵓⵔ ⵙⵙⵉⵏⵖ ⵎⴰⴷ ⴰⵙ ⵉⵙⴰⵔⴳⵏ. ⵍⵍⵉⵖ ⴷⴷⵉⵖ, ⵉⵛⵡⵡⵛ ⵢⵉ ⴰⵢⵍⵍⵉ ⵥⵕⵉⵖ, ⵙⵉⴳⴳⵍⵖ ⴰⴷ ⵙⵙⴼⵔⵓⵖ ⴰⴽⵥⴰⵥ ⵉⵏⵓ ⵍⵍⵉ ⵢⵉ ⵢⵓⵎⵥⵏ, ⵏⵏⵉⵖ ⴷ ⵉⵅⴼ ⵉⵏⵓ: ⵥⵔⵉⵖ ⴷ ⵜⴰⵡⵍⴰⴼⵜ ⵏ ⵓⵎⴰⵔⴰ ⴰⵡⵙⵙⴰⵔ ⵍⵍⵉ ⴷ ⵉⵖⴰⵎⴰⵏ ⵖ ⵜⴰⵙⵓⵜ ⵍⵍⵉ ⵎⵓ ⵉⴳⴰ ⴰⵎⵙⴼⵔⵔⵊ ⴰⵎⵇⵔⴰⵏ; ⵜⴰⵡⵍⴰⴼⵜ ⵏ ⵓⵎⴷⵢⴰⵣ ⴰⵡⵙⵙⴰⵔ ⵡⴰⵔ ⵉⵎⴷⴷⵓⴽⴽⴰⵍ, ⵡⴰⵔ ⵜⴰⵡⵊⴰ, ⵡⴰⵔ ⵜⴰⵔⵡⴰ, ⵍⵍⵉ ⴷ ⵉⵍⵓⵃ ⵥⵥⵍⴹ, ⵓⵔ ⵙⵉⵙ ⵙⵙⵏⵏ ⵎⵉⴷⴷⵏ, ⵢⴰⴳⵯⵉ ⵓⴳⴷⵓⴷ ⵉⵜⵏⴰⴽⴰⵕⵏ ⴰ ⵙⵓⵍ ⴽⵛⵛⵎⵏ ⵙ ⵓⵃⵛⵓⵛ ⵏⵏⵙ! ⵜⴰⵎⵥⵉⴹⵜ ⴰⵔ ⵜⵎⵓⴷⴷⵓⵖ. ⵍⵍⵉⵖ ⵖ ⵢⴰⵏ ⵓⵙⴰⵏⴰⵢ ⵉⵥⵉⵍⵏ, ⵉⵎⵎⵓⵣⵖⵏ ⴱⴰⵀⵔⴰ. ⴱⵍⴰ ⵜⵓⵔⴷⴰ ⵉⵙⵎⵓⵙⵙ ⵏⵏ ⴽⵔⴰ ⵖ ⵡⵓⵍ ⵉⵏⵓ. ⴰⵔ ⵜⴼⵔⴼⴰⵔⵏⵜ ⵜⵡⵏⴳⵉⵎⵉⵏ ⵉⵏⵓ ⵙ ⵜⴼⵙⵓⵙⵉ ⵣⵓⵏⴷ ⵜⵉⵏ ⵓⵏⵣⵡⵉ; ⴰⵔ ⵉⵢⵉ ⵜⴱⴰⵢⴰⵏⵏ ⵉⵔⵓⵎⵙⵓⵜⵏ ⵉⴳⴳⵉⵔⵏ, ⵣⵓⵏⴷ ⴰⴽⴽⴰⴹ ⴷ ⵜⴰⵢⵔⵉ ⵜⴰⴱⴰⵀⵍⴰⵍⵜ, ⴰⴳⴰⵏ ⴷⵉⴷⵉ ⵓⵏⵛⴽ ⵍⵍⵉ ⴷⵉⴷⵉ ⴰⴳⴰⵏ ⵉⵎⴷⵍⴰ ⵍⵍⵉ ⵉⵣⵣⵔⴰⵢⵏ ⵖ ⵓⴳⵏⵙ ⵏ ⵉⴳⴹⵢⴰⵏ ⴷⴷⵓ ⵉⴹⴰⵕⵕⵏ ⵉⵏⵓ; ⵙⵢⴰⴼⴰⵖ ⵉⵎⴰⵏ ⵉⵏⵓ ⵎⵎⵓⵣⵣⴰⵏ ⴷ ⵉⵣⴷⵉⴳⵏ ⵣⵓⵏⴷ ⴰⴳⵯⵏⵉⵏ ⵏ ⵉⴳⵏⵏⴰ ⵍⵍⵉ ⵢⵉ ⵉⵃⴱⴰⵏ; ⴰⵔ ⵏⵏ ⵉⵍⴽⴽⵎ ⵓⴽⵜⵜⴰⵢ ⵏ ⵜⵖⴰⵡⵙⵉⵡⵉⵏ ⵏ ⴷⴷⵓⵏⵉⵜ ⵓⵍ ⵉⵏⵓ ⵉⵔⵊⵏ ⴷ ⵉⴷⵔⵓⵙ, ⵣⵓⵏⴷ ⴰⵣⵉⵜ ⵏ ⵜⵙⵙⵍⵎⴰⵎⵜ ⵏ ⵡⴰⵢⵡⴰⵍⵏ ⵓⵔ ⵉⵜⵡⴰⵏⵏⴰⵢⵏ, ⵉⵣⵣⵔⴰⵢⵏ ⵖ ⵜⵓⴳⴳⵓⴳⵜ, ⵖ ⵓⵎⴰⴷⵍ ⵏ ⵓⴷⵔⴰⵔ ⴰⵏⵏ ⵢⴰⴹⵏ. ⴽⵔⴰ ⵏ ⵜⵉⴽⴽⴰⵍ, ⴰⵔ ⵉⵣⵣⵔⴰⵢ ⴼ ⵓⴳⵍⵎⴰⵎ ⵉⵣⴳⴰⵏ, ⵉⵙⴳⴳⴰⵏⵏ ⵙ ⵜⵉⴷⵔⵓⵜ ⵏⵏⵙ ⵎⵇⵇⵓⵔⵏ, ⴰⵔ ⵉⵣⵣⵔⴰⵢ ⵓⵎⴰⵍⵓ ⵏ ⵢⴰⵏ ⵓⵎⴷⵍⵓ, ⵣⵓⵏⴷ ⵓⴷⵎ ⵏ ⵓⵥⵏⵏⴰⵕ ⵏ ⵢⴰⵏ ⵓⵏⴱⵓⵍ ⵉⵜⴼⴰⵔⵔⴰⵢⵏ ⵖ ⵉⴳⵏⵏⴰ. ⴽⵯⵜⵉⵖ ⴷ ⵎⴰⵙⴷ ⵜⵓⴼⵔⴰⵢⵜ ⴰⵏⵏ ⵎⵇⵇⵓⵔⵏ ⵉⴷⵔⵓⵙⵏ, ⵍⵍⵉ ⵎⵓ ⵉⵜⵜⵙⵔⴰⴳ ⵢⴰⵏ ⵓⵎⵓⵙⵙⵓ ⵉⵅⴰⵜⵔⵏ ⴱⴰⵀⵔⴰ ⵉⵙⵓⵙⵎⵏ, ⴰⵔ ⵢⵉ ⵜⴽⵜⵜⵓⵔ ⵙ ⵜⵓⵎⵔⵜ ⵉⵔⴽⵙⵏ ⴷ ⵜⴽⵚⵚⴰⴹ. ⴰⵡⴰⵍ ⵏ ⵓⴼⵍⵍⴰ, ⵙⵢⴰⴼⴰⵖ, ⵙ ⵜⵉⵥⵉⵍⵜ ⴰⵏⵏ ⵉⵙⵙⵔⵖⴰⵏ ⵍⵍⵉ ⵢⵉ ⵉⵙⵙⵓⵜⵍⵏ, ⵉⵙ ⵍⵍⵉⵖ ⵖ ⵓⴼⵔⴰ ⵉⵀⵢⵢⴰⵏ ⴷ ⵉⵅⴼ ⵉⵏⵓ ⴷ ⵓⵎⴰⴹⴰⵍ; ⵜⵓⵎⵔⵜ ⵉⵏⵓ ⵓⵔ ⵜⵍⴰ ⵜⵜⵎⵉ ⴷ ⵜⵜⵓⵖ ⴽⵓⵍⵍⵓ ⴰⵅⵛⵛⴰⵏ ⵏ ⴷⴷⵓⵏⵉⵜ, ⴰⵢⵍⵍⵉⵖ ⴰⴽⴽⵯ ⵙⵓⵍ ⵓⵔ ⵜⵜⵚⵚⴰⵖ ⵖ ⵉⵖⵎⵉⵙⵏ ⵍⵍⵉ ⵉⵜⵜⵉⵏⵉⵏ ⵉⵍⵓⵍ ⴷ ⵓⴼⴳⴰⵏ ⵉⴼⵓⵍⴽⵉ; - ⴰⵃⵍⵉⴳ ⵓⵔ ⵉⵜⵊⵉⵡⵉⵏⵏ ⴰⵔ ⵉⵙⵖⵓⵢⵢⵓ, ⵓⴽⴰⵏ ⵏⵏⵉⵖ ⴰⴷ ⵃⵉⵢⵢⴷⵖ ⵕⵕⵎⵓⵢⵜ, ⵇⵇⵏⵖ ⵏⵏ ⵍⴰⵥ ⵍⵍⵉ ⵢⵉ ⵢⴰⵖⵏ ⵍⵍⵉⵖ ⵓⴽⴰⵏ ⴰⵇⵍⴰⵢⵖ. ⴹⵉⵖ ⴷ ⵖ ⵓⵃⴱⵓ ⵏⵓ ⵢⴰⵏ ⵓⴱⴱⵉⵛ ⵏ ⵓⵖⵔⵓⵎ, ⵢⴰⵜ ⵜⴰⵍⴽⴰⵙⵜ ⵏ ⵉⵍⵎ ⴷ ⵢⴰⵜ ⵜⴰⵢⴷⴷⵉⴷⵜ ⵏ ⵡⴰⵎⴰⵏ ⵉⵙⵙⵉⴷⵉⵔⵏ ⵍⵍⵉ ⵣⵣⵏⵣⴰⵏ ⵉⵎⵙⵙⴼⵔⵏ ⵖ ⵓⵣⵎⵣ ⴰⵏⵏ ⵉ ⵉⵎⴰⵔⵔⴰⵢⵏ ⵃⵓⵎⴰ ⴰ ⵜ ⵔⴽⵙⵏ ⴷ ⵡⴰⵎⴰⵏ ⵏ ⵓⴷⴼⵍ. ⴰⵔ ⵜⵜⴱⴱⵉⵖ ⴰⵖⵔⵓⵎ ⵉⵏⵓ ⵙ ⵍⵅⴰⵟⵕ, ⵙ ⴰⵢⵍⵍⵉⵖ ⵙⵙⴼⵍⴷⵖ ⵉ ⵢⴰⵏ ⵍⵃⵙⵙ ⵉⴼⵙⵙⵓⵙⵏ, ⴰⵍⵍⵖ ⴰⵍⵍⵏ ⵉⵏⵓ. ⵉⴱⵉⴷⴷ ⵣⴷⴰⵜ ⵉⵏⵓ ⵢⴰⵏ ⴱⵏⴰⴷⵎ ⵎⵥⵥⵉⵢⵏ ⵉⵍⵙⴰⵏ ⵉⴷⵔⴱⴰⵍⵏ, ⵉⵙⴳⴳⴰⵏⵏ, ⴰⵣⵣⴰⵔ ⵉⴽⴽⵓⵛⵛⴹ, ⴰⵍⵍⵏ ⵏⵏⵙ ⵉⴷⵔⴰⵏ, ⵉⵙⵙⵉⵡⵉⴷⵏ, ⵉⵜⵜⵃⵥⵥⴰⵕⵏ, ⵜⵜⵖⵉⵏⵜ ⵏⵏ ⵖ ⵓⴱⴱⵉⵛ ⵏ ⵓⵖⵔⵓⵎ. ⵙⵙⴼⵍⴷⵖ ⴰⵙ ⵣⵓⵏⴷ ⵉⵖ ⴰⵔ ⵉⵜⵜⵓⵏⴼⵓⵜ ⴰⵔ ⵉⵜⵜⵉⵏⵉ ⵙ ⵉⵣⴷⴷⴰⵔ ⵏ ⵜⴰⵇⵇⴰⵢⵜ ⵏⵏⵙ: ⵎⵥⵉⴹⵜ! ⵜⵓⴽⵉ ⵉⵢⵉ ⴷ ⵜⴰⴹⵚⴰ ⵍⵍⵉⵖ ⵉⴳⴰ ⵉⵙⵎ ⴰⵏⵏ ⵉ ⵓⵖⵔⵓⵎ ⵉⵏⵓ ⴰⵎⵍⵍⴰⵍ, ⴱⴱⵉⵖ ⴷ ⴳⵉⵙ ⵢⴰⵏ ⵉⵎⵉ ⵉⴼⵓⵍⴽⵉⵏ, ⵎⴷⵉⵖ ⴰⵙ ⵜ ⵉⵏⵏ. ⵉⵎⵉⴽ ⵙ ⵉⵎⵉⴽ ⴰⵔ ⴷ ⵉⵜⵜⴰⵥⵥ, ⴰⵍⵍⵏ ⵇⵇⵓⵕⵕⵉⵏⵜ ⵖ ⵓⵖⵔⵓⵎ; ⵉⵣⴱⵉ ⵜ ⵉⴷ ⵙ ⵓⴼⵓⵙ ⵏⵏⵙ, ⵢⴰⵖⵓⵍ ⵙ ⴷⴼⴼⵉⵔ ⵙ ⵣⵣⵔⴱ, ⵣⵓⵏⴷ ⵉⵖ ⵉⴽⵚⵓⴹ ⴰⴷ ⵜ ⵙⵙⴼⵔⵛⵖ, ⵏⵖⴷ ⴰⴷ ⵎⵛⵉⵡⵡⵉⵔⵖ. ⵎⴰⵛⵛ ⵖⴰⴽⵓⴷⴰⵏⵏ ⵏⵉⵜ ⵙⵓⵍ ⵉⵙⴳⵔⴰⵡⵍ ⵜ ⵢⴰⵏ ⵢⴰⴹⵏ, ⵓⵔ ⵙⵙⵏⵖ ⵎⴰⵏⵉ ⵖ ⴷ ⵉⴼⴼⴰⵖ, ⵉⵔⵡⴰⵙ ⵜ ⵏⵉⵜ, ⴰ ⵜⵉⵏⵉⵜ ⴰⴽⵏⵉⵡ ⵏⵏⵙ. ⵎⵎⵔⵖⴷⵏ ⵖ ⵡⴰⴽⴰⵍ, ⵎⵎⴰⵖⵏ ⴼ ⵜⵏⵇⵇⵉⵜ ⵉⵍⴰⵏ ⴰⵜⵉⴳ, ⴰⵡⴷ ⵢⴰⵏ ⴳⵉⵙⵏ ⵓⵔ ⵉⵔⵉ ⴰⴷ ⵉⵙⴼⴰⵙⴽⴰ ⵙ ⵓⵣⴳⵏ ⵉ ⴳⵎⴰⵙ. ⵖⵍⵉⵏ ⴷ ⵉⵥⵏⵉⵕⵏ ⵖ ⵓⵎⵣⵡⴰⵔⵓ, ⵢⴰⵎⵥ ⵡⵉⵙ ⵙⵉⵏ ⵖ ⵓⵛⴰⴽⵓⴽ; ⵡⵡⴰⴷ ⵏⵜⵜⴰⵏ ⵉⴱⴱⵉ ⴳⵉⵙ ⵖ ⵓⵎⵣⵣⵓⵖ, ⵉⵙⵙⵓⴼⵙ ⴷ ⵢⴰⵏ ⵓⴳⵣⵣⵓⵎ ⵉⵍⴰⵏ ⵉⴷⴰⵎⵎⵏ, ⵉⵙⵙⴹⴼⵕ ⴰⵙ ⵢⴰⵜ ⵜⵔⴳⴳⵉⵎⵜ ⵉⴼⵓⵍⴽⵉⵏ ⵙ ⵜⴰⵏⵜⴰⵍⴰ ⵏⵏⵙ. ⵉⵎⵎⴰⵖ ⴱⵓ ⵜⵎⵥⵉⴹⵜ ⴰⴷ ⵏⵏ ⵉⴷⴷⵎ ⵉⴱⴱⴰⵛⴽⴰⵔⵏ ⵏⵏⵙ ⵖ ⵡⴰⵍⵍⵏ ⵏ ⵓⵎⵀⵔⴰⴼ; ⵡⵡⴰⴷ ⵜⴰⵡⴰⵍⴰ ⵏⵏⵙ ⵉⴳⴰ ⵜⴰⵎⵙⵙⵓⵎⴰⵏⵜ ⵜⴰⵎⵇⵕⴰⵏⵜ ⵃⵓⵎⴰ ⴰⴷ ⵉⴳ ⵜⴰⵇⵇⴰⵢⵜ ⵉ ⵓⴼⵏⴰ ⵏⵏⵙ ⵙ ⵢⴰⵏ ⵓⴼⵓⵙ, ⵢⵉⵔⵉ ⴰⴷ ⵏⵏ ⵉⵙⵔⵙ ⵙ ⵓⴼⵓⵙ ⴰⵏⵏ ⵢⴰⴹⵏ ⵜⴰⵙⵎⵖⵓⵔⵜ ⵏ ⵜⴰⵎⴰⵖⵜ ⵖ ⵓⵛⵍⵍⵉⵇ ⵏⵏⵙ. ⵎⴰⵛⵛ ⵡⴰⵏⵏ ⵉⵖⴰⵎⴰ ⴷⴳⵙ ⵍⵍⵉⴳ ⵉⵜⵜⵡⴰⵔⵏⴰ, ⵉⵏⴽⵔ ⵏⵉⵜ, ⵉⵙⴳⵔⴰⵡⵍ ⴰⵎⵔⵏⵓ ⵖ ⵡⴰⴽⴰⵍ ⵙ ⵢⴰⵏ ⵓⴳⴰⵢⵢⵓ ⵖ ⵉⴷⵉⵙ. ⵎⴰⵎⵓ ⵙⵓⵍ ⵉⴳⴰ ⴰⴷ ⵙⵏⵓⵎⵍⵖ ⵜⴰⵎⴰⵖⵜ ⴰⵏⵏ ⵉⵄⵉⴼⵏ ⵍⵍⵉ ⵉⴽⴽⴰⵏ ⵓⴳⴳⴰⵔ ⵏ ⴰⵢⵍⵍⵉ ⵎⵓ ⵥⴹⴰⵕⵏ ⵉⵖⴰⵍⵍⵏ ⵏ ⵉⵎⵥⵢⴰⵏⵏ? ⴰⵔ ⵜⵎⵓⴷⴷⵓ ⵜⵎⵥⵉⴹⵜ ⵙⴳ ⴰⴼⵓⵙ ⴰⵔ ⵡⴰⵢⴰⴹ, ⴰⵔ ⵜⵜⴽⴽⴰ ⴰⵛⵍⵍⵉⵇ ⵙ ⵡⴰⵢⴰⴹ ⴽⵓⵏ ⵉⵎⵉⵔ; ⵎⴰⵛⵛ, ⴰⵃ ⵓⴽⴰⵏ, ⴰⵔ ⵜⵜⴼⵔⵓⵔⵓⵢ, ⵖ ⵜⴳⵉⵔⴰ ⵍⵍⵉⵖ ⵕⵎⵉⵏ, ⴰⵔ ⵜⵜⵓⵏⴼⵓⵜⵏ, ⵏⴳⵉⵏ ⵙ ⵉⴷⴰⵎⵎⵏ, ⴱⵉⴷⴷⵏ ⴰⵛⴽⵓ ⵓⵔ ⵙⵓⵍ ⵥⴹⴰⵕⵏ ⴰⴷ ⴹⴼⵕⵏ, ⵓⵔ ⴰⵙⵏ ⴷ ⵙⵓⵍ ⵉⵖⴰⵎⴰ ⵡⴰⵍⵓ ⵎⴰ ⴼ ⵜⵜⵎⴰⵖⵏ; ⵍⴰⵃ ⵜⵓⴱⴱⵉⵛⵜ ⵏ ⵓⵖⵔⵓⵎ, ⵜⴳⴰ ⵜⴰⴽⴽⴰ ⵉⵍⵍⵓⵣⵣⴰⵏ ⵣⵓⵏⴷ ⴰⵎⵍⴰⵍ ⵍⵍⵉ ⴷ ⵜⵔⴽⵙ. ⵉⵙⵉⵙⴳⵉⵏ ⵉⵢⵉ ⴰⵢⵍⵍⵉ ⵥⵕⵉⵖ ⴰⵙⴰⵏⴰⵢ, ⴷ ⵉⵍⵉⵃ ⵉⵢⵉ ⵜⵓⵎⵔⵜ ⵏⵏⴰ ⴳ ⵔⵛⵇⵏ ⵉⵎⴰⵏ ⵉⵏⵓ ⵓⵔⵜⴰ ⵥⵕⵉⵖ ⵉⵎⵥⵢⴰⵏⵏ ⴰⵏⵏ; ⵉⴱⵣⴳ ⵓⵍ ⵉⵏⵓ ⵎⵏⵛⴽ, ⴰⵔ ⵜⵜⵉⵏⵉⵖ ⴷ ⵉⵅⴼ ⵉⵏⵏⵓ: " ⵀⵉⵢⴰ ⵜⵍⵍⴰ ⴽⵔⴰ ⵏ ⵜⵎⵓⵔⵜ ⵉⴼⵊⵊⵉⵊⵏ ⵖ ⵉⴳⴰ ⵓⵖⵔⵓⵎ ⵙ ⵉⵙⵎ ⵜⴰⵎⵥⵉⴹⵜ, ⵜⴰⵎⵉⵎⵜ ⴱⴰⵀⵔⴰ ⵉⴷⵔⵓⵙⵏ ⴰⵢⵍⵍⵉⵖ ⴰⴽⴽⵯ ⵜⵙⵔⴰⴳ ⵉ ⵉⵎⵏⵖⵉ ⴳⵔ ⴰⵢⵜⵎⴰⵜⵏ! " ⵜⴰⵙⵔⴰⴳⵜ ⴰⵔ ⵜⵜⴰⵏⵏⴰⵢⵏ ⵉⵛⵉⵏⵡⵉⵢⵏ ⵜⵉⵣⵉ ⵖ ⵜⵉⵟⵟⴰⵡⵉⵏ ⵏ ⵉⵎⴰⵛⵛⵉⵡⵏ. ⵢⴰⵏ ⵡⴰⵙⵙ, ⴰⵔ ⵉⵜⵎⵓⵔⵔⵓⵢ ⵢⴰⵏ ⵓⵎⵏⵣⵉ ⵖ ⵜⵙⴳⴰ ⵏ ⵏⴰⵏⴽⵉⵏ, ⵉⴽⵯⵜⵉ ⴷ ⵉⵙ ⵉⵜⵜⵓ ⵜⴰⵙⵔⴰⴳⵜ ⵏⵏⵙ, ⵉⵙⴰⵇⵙⴰ ⵢⴰⵏ ⵡⴰⵣⵣⴰⵏ ⵎⵏⵛⴽ ⴰⴷ ⵉⵍⴽⵎⵏ. ⵉⵖⴰⵎⴰ ⵡⴰⵣⵣⴰⵏ ⴰⵛⵉⵏⵡⵉ ⵓⵔ ⵉⵙⵙⵉⵏ ⵎⴰ ⵔⴰ ⵢⵉⵏⵉ, ⴼⴰⴷ ⴰⴷ ⴰⵙ ⴷ ⵉⵔⴰⵔ: " ⵔⴰⴷ ⴰⴽ ⵜ ⵉⵏⵉⵖ. " ⵢⴰⵏ ⵉⵎⵉⴽ, ⵢⴰⵖⵓⵍ ⴷ, ⵢⴰⵏ ⵓⵎⵓⵛⵛ ⴱⴰⵀⵔⴰ ⵉⴹⵏⵉⵏ ⵖ ⵉⴼⴰⵙⵙⵏ, ⴰⵔ ⵉⵙⵎⵓⵇⵇⵓⵍ ⵖ ⵓⵎⵍⵉⵍ ⵏ ⵡⴰⵍⵍⵏ ⵏⵙ, ⵢⵉⵏⵉ ⴰⵙ: " ⵓⵔⵜⴰ ⴰⴽⴽⵯ ⵏⵉⵜ ⵉⵎⵎⵔⵥⴰ ⵡⴰⵙⵙ. " ⵉⴳⴰ ⵜⵉⴷⵜ. ⵏⴽⴽⵉⵏ, ⵉⵖ ⵏⵏ ⴽⵯⵏⵉⵖ ⴼ ⵜⵎⵓⵛⵛⴰⵜ ⵉⴼⵓⵍⴽⵉⵏ, ⵎⵓ ⵉⵄⵣⵣⴰ ⵉⵙⵎ, ⵉⴳⴰⵏ ⵙ ⵢⴰⵜ ⵜⵉⴽⴽⵍⵜ ⴰⴷⴷⵓⵔ ⵏ ⵜⵡⵙⵉⵜ ⵏⵏⵙ, ⵜⵉⵏⵏⵓⵎⵖⵔⵜ ⵏ ⵡⵓⵍ ⵉⵏⵓ ⴷ ⵜⵓⵊⵊⵓⵜ ⵏ ⵓⵏⵍⵍⵉ ⵏⵓ, ⴰⵣⴰⵍ ⵏⵖⴷ ⴹⵉⵢⵉⴹ, ⵖ ⵜⵉⴼⴰⵡⵜ ⵏⵖⴷ ⵖ ⵜⴰⵍⵍⵙⵜ, ⴰⵔ ⵏⵏ ⴱⴷⴷⴰ ⵜⵜⴰⵏⵏⴰⵢⵖ, ⴳ ⵜⵡⴰⵍⵍⵉⵏ ⵏⵏⵙ ⵉⵥⵉⵍⵏ, ⵜⵉⵣⵉ ⵏⵏⵉⵛⴰⵏ, ⴱⴷⴷⴰ ⵅⵜⴰⵍⵍⵉ, ⵢⴰⵜ ⵜⵉⵣⵉ ⵉⵎⵎⵓⵣⵣⴰⵏ, ⵉⵎⵇⵇⵓⵕⵏ ⵣⵓⵏⴷ ⵉⴳⵏⵏⴰ, ⵓⵔ ⵜⵜⵓⴱⴹⴰ ⴼ ⵜⵓⵙⴷⴰⴷⵉⵏ ⵡⴰⵍⴰ ⵜⵉⵙⵏⴰⵜⵉⵏ, - ⵢⴰⵜ ⵜⵉⵣⵉ ⵓⵔ ⵉⵜⵎⵓⵙⵙⵓⵏ, ⵓⵔ ⵉⵍⵍⴰⵏ ⵖ ⵜⵙⵇⵇⴰⵍ, ⴷ ⵎⵇⵇⴰⵔ ⵏⵉⵜ ⵜⴼⵙⵙⵓⵙ ⴰⵎ ⵢⴰⵏ ⵓⵏⴼⵓⵜ, ⵜⵙⵔⴱⵉ ⴰⵎ ⴰⵙⵎⵎⴰⵇⵍ. ⵉⵖ ⴷ ⵉⴷⴷⴰ ⴽⵔⴰ ⵏ ⵢⴰⵏ ⵉⵙⴷⵓⵀⴷⴰ ⵢⵉ ⴽⵓⴷⵏⵏⴰ ⵜⵜⵎⵏⵉⴷⵖ ⵖ ⵓⵖⵔⵖⴰⵔ, ⵉⵖ ⴷ ⵢⵉⵡⵉ ⵡⴰⴹⵓ ⴽⵔⴰ ⵏ ⵓⴱⴰⵍⵉⵙ ⵏ ⴳⴰⵔ ⴰⵣⵎⵣ ⴰⴷ ⵉⵢⵉ ⵢⵉⵏⵉ: " ⵎⴰ ⴳ ⵜⵙⴽⵙⵉⵡⵜ ⵙ ⴰⵏⵛⴽ ⵏⵏⴰ ⴽⵓⵍⵍⵓ? ⵎⴰ ⵜⵙⵉⴳⴳⵉⵍⵜ ⴳ ⵡⴰⵍⵍⵏ ⵏ ⵓⵎⵓⴷⴷⵔ ⵏⵏⴰ? ⴰⵔ ⵏⵏ ⴳⵉⵙ ⵜⵜⴰⵏⵏⴰⵢⵜ ⵜⵉⵣⵉ, ⴰ ⴰⵎⵜⵜⴰⵏ ⵉⵀⵔⵓⵚⵚⴰⵏ ⵉⵣⵣⵎⵣⴰⵔⵏ? " ⵔⴰⴷ ⴰⵙ ⵔⴰⵔⵖ ⴱⵍⴰ ⵜⵜⵇⵇⵍⵖ: " ⵢⵉⵀ, ⴰⵔ ⵜⵜⴰⵏⵏⴰⵢⵖ ⵜⵉⵣⵉ; ⴰⵖⴰⵍⴰⵍ ⴰⴷ ⵉⵍⴽⵎⵏ! " ⴰ ⵎⴰⵙⴰ, ⵉⵣⴷ ⵡⴰⴷ ⵓⵔ ⵉⴳⵉ ⵢⴰⵜ ⵜⵙⵏⴱⵔⵜ ⵉⵍⴰⵏ ⴰⵜⵉⴳ, ⵢⵓⴼⴼⵏ ⵣⵓⵏⴷ ⴽⵎⵎⵉⵏ? ⵖ ⵜⵉⴷⵜ, ⵢⴰⴹⴼⵓⵜ ⵉⵢⵉ ⴱⴰⵀⵔⴰ ⴰⴷ ⵥⴹⵓⵖ ⵉⵡⴰⵍⴰⵉⵡⵏ ⴰⴷ ⵎⵎⵉⵎⵏⵉⵏ, ⵓⵔ ⵔⴰⴷ ⴰⵎ ⴰⴽⴽⵯ ⵜⵜⵔⵖ ⴰⴷ ⵉⵢⵉ ⴼⵍⵍⴰⵙⵏ ⵜⴼⴽⵜ ⴽⵔⴰ. ⴰⵎⵓⴷⴷⵓ ⵖ ⵓⴷⵍⴰⵍ ⵏⵏⵎ ⴰⵊⵊ ⵢⵉ ⴰⴷ ⵙⵓⵏⴼⵓⵙⵖ ⴽⵉⴳⴰⵏ ⴰⴹⵓ ⵏ ⵡⴰⵣⵣⴰⵔ ⵏⵏⵎ, ⴰⴷ ⵏⵏ ⴳⵉⵙ ⵙⵙⵏⴳⴹⵖ ⴽⵓⵍⵍⵓ ⵓⴷⵎ ⵉⵏⵓ, ⵣⵓⵏⴷ ⵢⴰⵏ ⵓⵔⴳⴰⵣ ⵉⴼⴼⵓⴷⵏ ⵖ ⵡⴰⵎⴰⵏ ⵏ ⴽⵔⴰ ⵜⵖⴱⴰⵍⵓⵜ, ⴰⴷ ⵜ ⵙⵎⵓⵙⵙⵓⵖ ⵙ ⵓⴼⵓⵙ ⵉⵏⵓ ⵣⵓⵏⴷ ⴽⵔⴰ ⵏ ⵜⴷⵖⴰⵔⵜ ⵉⵊⵊⴰⵏ, ⴼⴰⴷ ⴰⴷ ⵙⵏⵓⵛⵛⴳⵖ ⴽⵔⴰ ⵏ ⵉⴽⵜⵜⴰⵢⵏ ⵖ ⵡⴰⴹⵓ. ⵎⵜⴰ ⵀⵍⵍⵉ ⵜⵙⵙⵏⵜ ⴽⵓⵍⵍⵓ ⴰⵢⵍⵍⵉ ⵥⵕⵕⴰⵖ! ⴽⵓⵍⵍⵓ ⴰⵢⵍⵍⵉ ⵙⵢⴰⴼⴰⵖ! ⴽⵓⵍⵍⵓ ⴰⵢⵍⵍⵉ ⵎⵓ ⵙⵙⴼⵍⵉⴷⵖ ⵖ ⵡⴰⵣⵣⴰⵔ ⵏⵏⵎ! ⴰⵔ ⵜⵎⵓⴷⴷⵓⵏ ⵉⵎⴰⵏ ⵉⵏⵓ ⴼ ⵜⵓⵊⵊⵓⵜ ⵣⵓⵏⴷ ⵉⵎⴰⵏ ⵏ ⵎⵉⴷⴷⵏ ⵢⴰⴹⵏ ⴼ ⵓⵥⴰⵡⴰⵏ. ⵜⵍⵍⴰ ⵖ ⵡⴰⵣⵣⴰⵔ ⵏⵏⵎ ⴽⵓⵍⵍⵓ ⵢⴰⵜ ⵜⵡⴰⵔⴳⵉⵜ, ⵉⴽⵜⴰⵔⵏ ⵙ ⵉⴷⴷⵓⵍⴰ ⴷ ⵜⵔⵙⴰⵍ, ⵍⵍⴰⵏ ⴳⵉⵙ ⵉⵍⵍⵏ ⵎⵇⵇⵓⵕⵏⵉⵏ ⴰⵔ ⵢⵉ ⵜⵜⴰⵙⵉⵏ ⵉⵣⵡⵓⵜⵏ ⵏⵏⵙⵏ ⵙ ⵜⵎⵉⵣⴰⵔ ⵉⵥⵉⵍⵏ, ⵖ ⵉⴼⵓⵍⴽⵉ ⵉⴳⵏⵏⴰ ⵉⴷⵔⵓ, ⵖ ⵉⵊⵊⴰ ⵓⵣⵡⵓ ⵙ ⵉⴳⵓⵎⵎⴰ, ⵙ ⵉⴼⵔⴰⵡⵏ ⴷ ⵙ ⵉⵍⵎ ⵏ ⵓⴼⴳⴰⵏ. ⵖ ⵉⴳⴰⵔⵡ ⵏ ⵓⴷⵍⴰⵍ ⵏⵏⵎ, ⴰⵔ ⵏⵏ ⵜⵜⴰⵏⵏⴰⵢⵖ ⵢⴰⵏ ⵓⵙⵍⴰⵍⵍⵓ ⵖ ⵜⵜⴼⵕⴼⵉⴹⵏ ⵓⵔⴰⵔⵏ ⵉⴽⵓⴽⵎⵏ, ⵉⵔⴳⴰⵣⵏ ⴷⵓⵙⵏⵉⵏ ⵏ ⴽⵔⴰⵢⴳⴰⵜ ⵜⴰⵎⵓⵔⵜ ⴷ ⵜⴰⵏⴰⵡⵉⵏ ⵖ ⴽⵔⴰⵢⴳⴰⵜ ⵜⴰⵍⵖⴰ ⵉⵎⵎⴰⵍⵏ ⵜⵉⵙⴳⴷⵉⵡⵉⵏ ⵏⵏⵙⵏⵜ ⵉⵣⴱⵓⴱⵏ ⵉⵏⵛⴰⴱⴱⴰⴽⵏ, ⴷⴷⴰⵡ ⵢⴰⵏ ⵉⴳⵏⵏⴰ ⵉⵎⵎⵓⵣⵣⴰⵏ ⵖ ⵜⵜⵎⵔⵔⴰⵖ ⵜⵔⵖⵉ ⵜⴰⵎⵖⵍⵓⵍⵜ. ⵖ ⵉⵃⵍⵍⵉⵍⵏ ⵏ ⵓⴷⵍⴰⵍ ⵏⵏⵎ, ⴰⵔ ⴷⴰⵖ ⵜⵜⴰⴼⴰⵖ ⴰⵟⵟⴰⵏ ⵏ ⵉⵎⵉⵔⵏ ⵖⵣⵣⵉⴼⵏⵉⵏ ⵉⵣⵔⵉⵏ ⵉⴳⴳⵉ ⵏ ⵓⵙⴰⵎⵓ, ⵖ ⵓⵃⴰⵏⵓ ⵏ ⵢⴰⵜ ⵜⴰⵏⴰⵡⵜ ⵉⴼⵓⵍⴽⵉⵏ, ⵍⵍⵉ ⵉⵙⵀⵉⵢⵢⴰⵙ ⵓⵎⵍⵉⵡⵍ ⵓⵔ ⵉⵜⵡⴰⵏⵏⴰⵢⵏ ⵏ ⵓⵙⵍⴰⵍⵍⵓ, ⴳⵔ ⵜⴱⵓⵇⵇⴰⵍⵉⵏ ⵏ ⵉⵊⵊⵉⴳⵏ ⴷ ⵜⴰⵢⴷⴷⵉⴷⵉⵏ ⵉⵣⵣⵓⵣⵡⵓⵏ. ⵖ ⵜⴰⴽⴰⵜ ⵉⵇⵇⴷⵏ ⵏ ⵓⴷⵍⴰⵍ ⵏⵏⵎ, ⴰⵔ ⴽⴹⴹⵓⵖ ⵉ ⵡⴰⴹⵓ ⵏ ⵜⴱⴰⵖⴰ ⵉⵔⴽⵙⵏ ⴷ ⵓⴼⵢⵓⵏ ⴷ ⵙⴽⴽⴰⵕ; ⵖ ⵜⴰⵍⵍⵙⵜ ⵏ ⵓⴷⵍⴰⵍ ⵏⵏⵎ, ⴰⵔ ⵥⵕⵕⴰⵖ ⴰⵙⵎⵔⵖⴰ ⵏ ⴰⵔⵜⵎⵉ ⵏ ⵉⴳⵏⵏⴰ ⴰⵏⵉⵔⴰⵙ; ⵖ ⵉⴼⵜⴰⵙⵏ ⵉⵍⴳⴳⵯⴰⵖⵏ ⵏ ⵓⴷⵍⴰⵍ ⵏⵏⵎ, ⴰⵔ ⵜⴱⵓⵡⵡⴰⵇⵖ ⵙ ⵡⴰⴹⵓ ⵉⵔⴽⵙⵏ ⵙ ⵓⴽⵡⴰ, ⵍⵎⵙⴽ ⴷ ⵣⵣⵉⵜ ⵏ ⵍⴽⵓⴽⵓ. ⴰⵊⵊ ⵢⵉ ⴰⴷ ⴱⴱⵉⵖ ⵎⵏⵛⴽ ⵖ ⵜⴽⵢⴰⴹ ⵏⵏⵎ ⵉⵥⴹⴰⵢⵏ ⵉⵙⴳⴳⴰⵏⵏ. ⴽⵓⴷⵏⵏⴰ ⵜⴱⴱⵉⵖ ⵖ ⵡⴰⵣⵣⴰⵔ ⵏⵏⵎ ⴰⵖⵡⵡⴰⵖ ⵉⵜⵊⴱⴱⴰⴷⵏ, ⴰⵔ ⵜⴳⴳⴰⵖ ⵣⵓⵏⴷ ⵉⵖ ⴰⵔ ⵛⵜⵜⴰⵖ ⵉⴽⵜⵜⴰⵢⵏ. ⴰⵖⵓⵔⵉ ⵙ ⵓⵎⵓⴷⴷⵓ ⵜⵍⵍⴰ ⵢⴰⵜ ⵜⵎⴰⵣⵉⵔⵜ ⵉⴼⵊⵊⵉⵊⵏ, ⵜⴰⵎⴰⵣⵉⵔⵜ ⵏ ⵓⵏⴷⴰⵣ, ⵍⵍⵉ ⵙ ⴰⵙ ⵜⵜⵉⵏⵉⵏ, ⴰⵔ ⵜⵡⴰⵔⴳⴰⵖ ⴰⴷ ⵜⵜ ⵥⵕⵖ ⵏⴽⴽⵉⵏ ⴷ ⵢⴰⵜ ⵜⵎⴷⴷⴰⴽⴽⵍⵜ ⵜⴰⵇⴱⵓⵔⵜ. ⵢⴰⵜ ⵜⵎⵓⵔⵜ ⵓⵔ ⵉⵍⵉⵏ ⴰⵏⴰⵡ, ⵜⵏⴳⴹ ⵖ ⵜⴱⴰⵚⵓⵔⵜ ⵏ ⵉⵣⵣⵍⵎⴹ ⵏⵏⵖ, ⵔⴰⴷ ⴰⵙ ⵏⴳ ⵙ ⵡⴰⵙⵙⴰⵖ ⵉⵎⵉⵏⵉⴳ ⵏ ⵜⴰⴳⵓⵜ, ⵚⵚⵉⵏ ⵏ ⵓⵕⵓⴱⴱⴰ, ⴰⵛⴽⵓ ⵜⴰⵍⴳⴰⵏⴰⵜ ⵉⵔⵖⴰⵏ ⵉⵜⵜⴰⵡⵉ ⵡⴰⴹⵓ ⵜⵍⴰ ⴳⵉⵙ ⵉⴼⴰⵔⵔⵏ, ⵜⴽⵍⵓ ⵜⵜ ⵙ ⵜⵣⴳⵣⵓⵜ ⵏⵏⵙ ⵢⴰⵜⵜⵓⵢⵏ. ⵜⴰⵎⴰⵣⵉⵔⵜ ⵏⵉⵜ ⵏ ⵓⵏⴷⴰⵣ, ⵍⵍⵉ ⵖ ⵉⵥⵉⵍ, ⵉⴱⵖⵔ, ⵉⵣⴳⴰ, ⵉⵣⵣⴳ ⴽⵓⵍⵛⵉ; ⵜⴰⵍⵍⵉ ⵖ ⵢⴰⴹⴼⵓⵜ ⴽⵓⵍⵛⵉ, ⵉⵔⴳⴳⵉⴳ; ⵜⴰⵍⵍⵉ ⵖ ⵜⵍⴳⴳⵯⴰⵖ ⵜⵓⴷⵔⵜ; ⵓⵔ ⴳⵉⵙ ⴰⵎⵎⵔⵡⴰⵢ, ⵓⵍⴰ ⵜⴰⵇⵇⵓⵕⵜ ⵓⵍⴰ ⴰⵔⵜⴰⵎ; ⵜⴰⵍⵍⵉ ⵖ ⵜⵎⵓⵏ ⵜⵓⵎⵔⵜ ⴷ ⵉⴼⵙⵙⵉ; ⵜⴰⵍⵍⵉ ⵖ ⵉⵙⵎⵓⵔⵉⴳ ⵓⵙⵙⵏⵓ ⵏⵉⵜ, ⴰⵔ ⵉⵜⵜⵉⵍⵡⵉⵖ ⴷ ⴰⵔ ⵉⵙⵙⵔⵖⴰ ⵙ ⵢⴰⵜ ⵜⵉⴽⴽⵍⵜ; ⵜⴰⵍⵍⵉ ⵖ ⴽⵎ ⵉⵔⵡⴰⵙ ⴽⵓⵍⵛⵉ, ⴰ ⵜⴰⵙⴰ ⵏⵓ. ⵜⵙⵙⵏⵜ ⵜⴰⵡⵍⴰ ⴰⵏⵏ ⵍⵍⵉ ⴰⵖ ⵉⵙⵙⴰⵖ ⵓⵥⵍⴰⴹ ⵉⵙⴽⵓⵛⵓⵎⵏ, ⴰⵎⴰⵔⴳ ⴰⵏⵏ ⵏ ⵜⵎⴰⵣⵉⵔⵜ ⵍⵍⵉ ⵓⵔ ⵏⵙⵙⵏ, ⵜⴰⵡⴷⵉⵡⵉⵏ ⵏ ⵓⵡⵏⴰⴼ? ⵜⵍⵍⴰ ⵢⴰⵜ ⵜⵎⴰⵣⵉⵔⵜ ⴽⵎ ⵉⵔⵡⴰⵙⵏ, ⵍⵍⵉ ⵖ ⵉⵥⵉⵍ, ⵉⴱⵖⵔ, ⵉⵣⴳⴰ, ⵢⵓⵖⴷ ⴽⵓⵍⵛⵉ, ⵜⴰⵍⵍⵉ ⵖ ⵜⴱⵏⴰ ⵜⵍⴳⴰⵏⴰⵜ ⵢⴰⵜ ⵚⵚⵉⵏ ⵏ ⵜⴰⴳⵓⵜ, ⵜⵙⴼⴰⵍⴽⵉ ⵜⵜ, ⵜⴰⵍⵍⵉ ⵖ ⵢⴰⴹⴼⵓⵜ ⴰⴷ ⵜⵙⵢⴰⴼⴰⵜ ⵜⵓⴷⵔⵜ, ⵜⴰⵍⵍⵉ ⵖ ⵜⵉⵡⵍ ⵜⵓⵎⵔⵜ ⵉⴼⵙⵙⵉ. ⵖⵉⵏⵏ ⴰ ⵙ ⵉⵇⵇⴰⵏ ⴰ ⵙⵉⵙ ⵉⴷⴷⵓ ⵢⴰⵏ ⵉⴷⴷⵔ ⴳⵉⵙ, ⵖⵉⵏⵏ ⴰ ⵙ ⵉⵇⵇⴰⵏ ⴰ ⵙⵉⵙ ⵉⴷⴷⵓ ⵢⴰⵏ ⵉⵎⵎⵜ ⴳⵉⵙ! ⵢⵉⵀ, ⵖⵉⵏⵏ ⴰ ⵙ ⵉⵇⵇⴰⵏ ⴰⴷ ⵙⵉⵙ ⵉⴷⴷⵓ ⵢⴰⵏ ⴰⵔ ⴳⵉⵙ ⵉⵙⵓⵏⴼⵓⵙ, ⴰⵔ ⴳⵉⵙ ⵉⵜⵜⵡⴰⵔⴳⴰ, ⴰⵔ ⴳⵉⵙ ⵉⵙⵉⵖⵣⵉⴼ ⵜⵉⵣⵉ ⵙ ⵓⵔⵜⵎⵉ ⵏ ⵜⵓⴼⵔⴰⵢⵉⵏ. ⵢⴰⵏ ⴱⵓ ⵓⵥⴰⵡⴰⵏ ⵢⵓⵔⴰ ⴰⵖⵓⵔⵉ ⵙ ⵍⴼⴰⵍⵚⴰ; ⵎⴰⵏⵣⴰ ⵡⴰⵍⵍⵉ ⵔⴰⴷ ⵢⴰⵔⴰ ⴰⵖⵓⵔⵉ ⵙ ⵓⵎⵓⴷⴷⵓ, ⵃⵓⵎⴰ ⴰⴷ ⵜⵜ ⵏⴼⴽ ⵉ ⵜⴰⵍⵍⵉ ⵏⵔⴰ? ⵢⵉⵀ, ⴷⴷⵓ ⵉⴳⵏⵏⴰ ⴰⵏⵏ ⴰ ⵖ ⵔⴰ ⵜⴼⵓⵍⴽⵉ ⵜⵓⴷⵔⵜ, - ⵖⵉⵏⵏ ⵖ ⵜⵟⵟⴰⴼ ⵜⵉⵣⵉ ⵉⵙⴽⴽⵍⵏ ⴽⵉⴳⴰⵏ ⵏ ⵜⵡⵏⴳⵉⵎⵉⵏ, ⵖ ⵙⵙⴽⵯⵜⴰⵢⵏⵜ ⵜⵙⵇⵇⴰⵍ ⵜⵓⵎⵔⵜ ⵙ ⵜⵉⵎⵖⵓⵔ ⵉⴷⵔⴰⵏ ⴷ ⵉⵍⴰⵏ ⴰⵎⵎⴰⴽ. ⵖ ⵉⵍⵍⵉⴼⵏ ⵉⵙⵎⵔⵖⴰⵏ ⵏⵖⴷ ⵖ ⵉⵍⵎⴰⵡⵏ ⵉⵡⵔⴰⵖⵏ ⵎⵉ ⵓⵔ ⵜⴼⴰⵡ ⵜⴱⵖⵔⵜ, ⴷⴷⵔⵏ ⵙ ⵜⵓⴼⴼⵔⴰ ⵉⴽⵍⵍⵓⵜⵏ ⵉⵎⵎⵔⵏ, ⵉⵣⴳⴰⵏ, ⵉⴷⵔⴰⵏ, ⵣⵓⵏⴷ ⵉⵎⴰⵏ ⵏ ⵉⵏⴰⵥⵓⵕⵏ ⵍⵍⵉ ⵜⵏ ⵉⵙⴽⵔⵏ. ⵜⴰⴼⵓⴽⵉⵏ ⵉⵜⵜⴰⵡⵏⵏ, ⵉⴽⵍⵍⵓⵏ ⴰⵃⴰⵏⵓ ⵏ ⵜⵉⵔⴰⵎ ⵏⵖⴷ ⵡⵉⵏ ⵉⵏⴱⴳⵉⵡⵏ, ⴰⵔ ⵜⵏⵜ ⵙⵙⵉⴼⵉⴼⵏ ⵉⴱⵓⵏⴷⴰ ⴼⵓⵍⴽⵉⵏⵉⵏ ⵏⵖⴷ ⵉⵙⴽⵙⴰⵍ ⵎⵇⵇⵓⵔⵏⵉⵏ ⵉⵔⵛⵎⵏ, ⵍⵍⵉ ⵢⴰⵟⵟⴰ ⵓⵍⴷⵓⵏ ⴼ ⵎⵏⵏⴰⵡⵜ ⵜⵓⵣⵓⵏⵉⵏ. ⵜⵉⵙⵙⵓⵜⵉⵏ ⴰⵜⵜⵓⵢⵏⵜ, ⴳⴰⵏⵜ ⵜⵉⵡⵏⴰⴼⵉⵏ, ⵜⵉⵊⵓⴱⴰⵍⵉⵏ, ⵍⴰⵏⵜ ⴰⵙⴰⴷⵏ ⴷ ⵓⴼⵓⵔⵏ ⵣⵓⵏⴷ ⵉⵎⴰⵏ ⵥⵉⵍⵏⵉⵏ. ⵜⵉⵙⵉⵜⵉⵏ, ⵉⵥⴰⴱⵥⴰⴱⵏ, ⵉⴱⵓⵏⴷⴰ, ⵜⴰⵀⴽⴽⴰⵛⵜ ⴷ ⵍⴼⴰⵢⴰⵏⵚ ⴰⵔ ⵜⵜⵉⵔⵉⵔⵏ ⵉ ⵡⴰⵍⵍⵏ ⵢⴰⵜ ⵜⵙⴰⵏⴼⵓⵏⵉⵜ ⵉⴼⵉⵙⵙⵏ ⵉⵍⵍⴰⵙⵏ; ⴰⵔ ⴷ ⵜⵜⴼⴼⴰⵖ ⵢⴰⵜ ⵜⵓⵊⵊⵓⵜ ⵜⴰⵔ ⴰⵏⴰⵡ ⵙⴳ ⵜⵖⴰⵡⵙⵉⵡⵉⵏ, ⵙⴳ ⵜⵖⵎⵔⵉⵏ, ⵙⴳ ⵉⵙⵜⵖⴰⵏ ⵏ ⵜⵙⵓⴼⵔⵉⵏ ⴷ ⵙⴳ ⵉⴹⴼⴰⵚⵏ ⵏ ⵉⴱⵓⵏⴷⴰ, ⵢⴰⵏ ⴰⵖⵓⵍ ⴷ ⵙⵉⵙ ⵏ ⵙⵓⵎⴰⵜⵔⴰ, ⵉⵔⵡⴰⵙⵏ ⵉⵎⴰⵏ ⵏ ⵜⴳⵎⵎⵉ. ⵢⴰⵜ ⵜⵎⴰⵣⵉⵔⵜ ⵏⵉⵜ ⵏ ⵓⵏⴷⴰⵣ, ⵏⵏⵉⵖ ⴰⵎ, ⵜⴰⵍⵍⵉ ⵖ ⵉⴱⵖⵔ ⴽⵓⵍⵛⵉ, ⵉⵖⵓⵙ ⴳⵉⵙ, ⴰⵔ ⴳⵉⵙ ⵉⵙⵎⵔⵖⴰ, ⵣⵓⵏⴷ ⵢⴰⵏ ⵓⴼⵔⴰⴽ ⵉⴼⵓⵍⴽⵉⵏ, ⵣⵓⵏⴷ ⵢⴰⵜ ⵜⵖⵔⴰⵔⵜ ⵉⵥⵉⵍⵏ ⵏ ⵉⵔⵓⴽⵓⵜⵏ, ⵣⵓⵏⴷ ⵢⴰⵜ ⵜⵀⴽⴽⴰⵛⵜ ⵉⵀⵢⵢⴰⵏ, ⵣⵓⵏⴷ ⵢⴰⵜ ⵜⵉⵏⵍⵇⵛⵜ ⵎⵎⵓ ⵉⴽⵯⵍⴰⵏ! ⵉⴳⵔⵔⵓⵊⵏ ⵏ ⵓⵎⴰⴹⴰⵍ ⴼⴼⵉⵏ ⴽⴰ ⴳⵉⵙ, ⵣⵓⵏⴷ ⵜⵉⴳⵎⵎⵉ ⵏ ⵢⴰⵏ ⵉⵙⵡⵡⵓⵔⵉⵏ ⵉⵙⵜⴰⵃⵇⵇⴰⵏ ⴰⵎⴰⴹⴰⵍ ⴰⴽⴽⵯ. ⵜⴰⵎⵓⵔⵜ ⵜⴰⵔ ⴰⵏⴰⵡ, ⵜⵓⵜⵉ ⵅⵜⵉⵏⵏ ⵢⴰⴹⵏ, ⵖⴽⵍⵍⵉ ⵜⵓⵜⵉ ⵜⵥⵓⵕⵉ ⵜⴰⵎⵓⵙⵜ, ⵖ ⵜⴰⵙⵙⵡⴰ ⵜⵎⵓⵙⵜ ⵙ ⵜⵡⴰⵔⴳⵉⵜ, ⵜⴰⵖⴷ, ⵜⴼⴰⵍⴽⵉ, ⵜⴼⵙⵉ ⴷⴰⵖ. ⵉⵏⵉ ⴰⵙⵏ, ⵉ ⵉⵎⵙⴽⴰⵔⵏ ⵏ ⵓⵔⵜⴰⵏ, ⴰⴷ ⵙⵉⴳⴳⵍⵏ, ⴰ ⵙⵓⵍ ⵙⵉⴳⴳⵉⵍⵏ, ⴰⴷ ⵏⵏ ⵙⴰⴳⴳⵓⴳⵏ ⵉⵡⵜⵜⴰ ⵏ ⵜⵓⵎⵔⵜ! ⴰⴷ ⴼⴽⵉⵏ ⵜⵉⵙⵎⵖⵓⵔⵉⵏ ⵏ ⵙⵉⵎⵎⵔⴰⵡ ⵏⵖⴷ ⵜⵉⵎⵉⴹⵉ ⵏ ⵉⴼⴹ ⵏ ⴼⵍⵓⵔⴰⵏ ⵉ ⵡⴰⵏⵏⴰ ⵉⴼⵙⵉⵏ ⵜⵉⵎⵓⴽⵔⵉⵙⵉⵏ ⵏⵏⵙⵏ ⵜⵉⴽⴰⵢⵍⴰⵍⵉⵏ! ⵏⴽⴽⵉⵏ ⵓⴼⵉⵖ ⵜⵓⵍⵉⴱⵢⴰ ⵏⵓ ⵜⴰⵙⴳⴳⴰⵏⵜ ⴷ ⴷⴰⵀⵍⵢⴰ ⵏⵓ ⵜⴰⵣⴳⵣⴰⵡⵜ. ⴰⵊⵊⵉⴳ ⵓⵔ ⵉⵔⵡⴰⵙ ⴽⵔⴰ ⵏ ⵢⴰⵏ ⵢⴰⴹⵏ! ⵜⵓⵍⵉⴱⵢⴰ ⵉⵜⵜⵢⴰⴼⴰⵏ ⴷⴰⵖ, ⴰⵊⵊⵉⴳ ⴰⴷⵓⴳⴰⵎ, ⵢⴰⴽ ⵖⵉⵏⵏ, ⵖ ⵜⵎⴰⵣⵉⵔⵜ ⴰⵏⵏ ⵉⴼⵓⵍⴽⵉⵏ, ⴱⴰⵀⵔⴰ ⵉⵣⴳⴰⵏ, ⴱⴰⵀⵔⴰ ⵉⵜⵜⵡⴰⵔⴳⴰⵏ, ⴰ ⵙ ⵉⵇⵇⴰⵏ ⴰⴷ ⵉⴷⴷⵓ ⵢⴰⵏ ⵉⴷⴷⵔ ⴳⵉⵙ, ⵉⵊⵓⵊⵊⴳ ⴳⵉⵙ? ⵉⵣⴷ ⵓⵔ ⵏⵏ ⵜⵜⵖⵉⵜ ⵖ ⵜⵉⵔⵡⵓⵙⵉ ⵏⵏⵎ, ⵉⵣⴷ ⵓⵔ ⵜⵥⴹⴰⵕⵜ ⴰⴷ ⵏⵏ ⵜⴰⵏⵏⴰⵢⵜ ⵉⵅⴼ ⵏⵏⵎ ⵖ ⵓⵎⵙⴰⵙⴰ ⵏⵏⵎ ⵏⵉⵜ, ⵖⴽⵍⵍⵉ ⵜⵜⵉⵏⵉⵏ ⵉⵎⵀⴰⵡⵛⵏ? ⵜⵉⵡⵓⵔⴳⴰ! ⴱⴷⴷⴰ ⵜⵉⵡⵓⵔⴳⴰ! ⴷ ⴽⵔⴰ ⵙ ⵡⴰⵜⵙⵏ ⵉⵎⴰⵏ ⵉⵣⴱⵓⴱⵏ ⴰⴼⴰ, ⴽⵔⴰ ⵙ ⴰⵔ ⵜⵏ ⵙⴰⴳⴳⵓⴳⵏⵜ ⵜⵡⵓⵔⴳⴰ ⴷ ⵜⵉⵍⴰⵡⵜ. ⴽⵔⴰⵢⴳⴰⵜ ⴰⴼⴳⴰⵏ ⵉⵍⵓⵍ ⴷ ⴷ ⵉⵎⵉⴽ ⵏ ⵓⴼⵢⵓⵏ ⵉⵜⵜⴰⴷⴷⵓⵎⵏ ⴷ ⵉⵜⵜⵏⴼⴰⵍⵏ ⴱⴷⴷⴰ, ⴷ ⵣⵖ ⵜⴰⵍⴰⵍⵉⵜ ⴰⵔ ⵜⴰⵎⵜⵜⴰⵏⵜ, ⵎⵏⵛⴽ ⵏ ⵜⵉⵣⵉ ⴰⴷ ⵏⵟⵟⴰⴼ ⵉⴽⵜⴰⵔⵏ ⵙ ⵓⵔⵛⵓⵇ ⴷ ⵜⴰⴹⴼⵉ ⵜⴰⵎⴷⴰⴳⵜ, ⵙ ⵜⵉⴳⴰⵡⵜ ⵉⵔⵏⴰⵏ ⵉⵎⵎⵓⵎⵎⵉⵏ? ⵉⵙ ⵔⴰ ⵊⵊⵓ ⵏⴷⴷⵔ, ⵉⵙ ⵔⴰ ⵊⵊⵓ ⵏⵣⵔⵉ ⵖ ⵜⵡⵍⴰⴼⵜ ⴰⵏⵏ ⵍⵍⵉ ⵉⵔⵛⵎ ⵓⵏⵍⵍⵉ ⵏⵓ, ⵜⴰⵡⵍⴰⴼⵜ ⴰⵏⵏ ⵍⵍⵉ ⴽⵎ ⵉⵔⵡⴰⵙⵏ? ⵉⴳⵔⵔⵓⵊⵏ ⴰⵏⵏ, ⵜⵉⵙⵙⵓⵜⵉⵏ ⴰⵏⵏ, ⵉⵖⵣⴰⴷⵏ ⴰⵏⵏ, ⴰⵙⵙⵡⴰ ⴰⵏⵏ, ⵜⵓⵊⵊⵓⵜ ⴰⵏⵏ, ⵉⵊⵊⵉⴳⵏ ⴰⵏⵏ, ⴽⵎⵎⵉⵏ ⴰⵢⴰⵏⵏ. ⴽⵎⵎⵉⵏ ⴰⴷ ⴳⴰⵏ ⵓⵍⴰ ⵉⵙⴰⴼⴼⵏ ⴰⵏⵏ ⵎⵇⵇⵓⵔⵏⵉⵏ ⴷ ⵜⵔⴳⴳⵯⵉⵏ ⴰⵏⵏ ⵉⵣⴳⴰⵏ. ⵜⵉⵏⴰⵡⵉⵏ ⴰⵏⵏ ⵉⵅⴰⵜⵔⵏ ⵍⵍⵉ ⴳⵍⵍⵉⵏ, ⵉⴽⵜⴰⵔⵏ ⵙ ⵜⴱⵓⵖⴰⵔ, ⵍⵍⵉ ⵖ ⴷ ⴰⵇⵇⵍⴰⵢⵏⵜ ⵜⵓⵔⴰⵔⵉⵏ ⵉⵙⵖⵓⵎⵓⵏ ⵏ ⵉⵅⴷⴷⴰⵎⵏ, ⵀⴰⵜⵉ ⵜⵉⵡⵏⴳⵉⵎⵉⵏ ⵉⵏⵓ ⴰⵢⴰⵏⵏ ⵉⴳⴳⴰⵏⵏ ⵏⵖⴷ ⵉⵜⵜⴷⴷⵓⵏ ⴼ ⵜⴷⵎⴰⵔⵉⵏ ⵏⵏⵎ. ⵜⴳⵍⵉⵜ ⵜⵏⵜ ⵙ ⵍⵃⵉⵍ ⵙ ⵉⵍⵍ ⵡⴰⵔⵜⵎⵉ, ⴰⵔ ⵏⵏ ⵏⵜⵜⴰⵏⵏⴰⵢ ⵜⵉⴷⵔⴰ ⵏ ⵉⴳⵏⵏⴰ ⵖ ⵜⵣⴷⴳⵉ ⵏ ⵉⵎⴰⵏ ⵏⵏⵎ ⵉⵥⵉⵍⵏ; - ⴽⵓⴷⵏⵏⴰ ⵜⵏⵜ ⵙⵙⵕⵎⵉⵏⵜ ⵜⴰⵢⵢⵓⵖⵉⵏ, ⴽⵜⵓⵔⵏⵜ ⴷ ⵙ ⵜⵏⵢⴰⴼⵓⵜ ⵏ ⵉⵎⵉⵏⵉⴳ, ⴰⵖⵓⵍⵏⵜ ⴷ ⵙ ⵓⵙⵍⴰⵍⵍⵓ ⵏⵏⵙⵏⵜ, ⵀⴰⵜⵉ ⵜⵉⵡⵏⴳⵉⵎⵉⵏ ⵉⵏⵓ ⵉⵏⵏⴱⵖⵔⵏ ⵙⵓⵍ ⴰⵢⴰⵏⵏ ⴰⴷ ⴷ ⵢⵓⴹⴰⵏ ⵙⴳ ⵡⴰⵔⵜⵎⵉ ⵙ ⴷⴰⵔⵎ. ⵜⴰⵙⵓⵔⴰⵔⵜ ⵏ ⵓⵎⵥⵍⵓⴹ ⵔⵉⵖ ⴰⴷ ⴼⴽⵖ ⵢⴰⵜ ⵜⵡⵏⴳⵉⵎⵜ ⴼ ⵢⴰⵏ ⵓⵙⴼⵕⵕⵊ ⵉⵣⴷⴷⵉⴳⵏ. ⴷⵔⵓⵙⵏ ⵉⵙⴼⵕⵕⵊⵏ ⵓⵔ ⵉⴱⴽⴽⴹⵏ! ⴽⵓⴷⵏⵏⴰ ⵔⴰⴷ ⵜⴼⴼⴰⵖⵎ ⵜⵉⴼⴰⵡⵜ ⴰⴷ ⵜⵜⵍⵍⵉⵎ ⵖ ⵜⵙⵡⴰⴽ ⵎⵇⵇⵓⵕⵏⵉⵏ, ⴽⵜⵓⵔⴰⵜ ⵉⵛⵍⵍⵉⵇⵏ ⵏⵏⵓⵏ ⵙ ⵉⵎⵓⵎⵎⵓⵛⵏ ⵕⵅⵚⵏⵉⵏ, - ⵉⴱⴰⵇⵛⵉⵛⵏ ⵉⵜⵎⵓⵙⵙⵓⵏ ⵙ ⵢⴰⵏ ⵉⴼⵉⵍⵉ, ⵉⵎⵣⵉⵍⵏ ⵉⴽⴽⴰⵜⵏ ⵓⵣⵣⴰⵍ, ⴰⵎⵏⴰⵢ ⴷ ⵡⴰⵢⵢⵉⵙ ⵏⵏⵙ ⵎⵓ ⵜⵙⵉⵏⵚⵉⴳ ⵜⴱⴰⵏⵏⴰ, ⵜⵔⵔⴳⵎ ⵜⵏ ⵉ ⵜⴰⵣⵣⴰⵏⵉⵏ ⵓⵔ ⵉⵜⵜⵓⵙⵙⴰⵏⵏ ⵉⴳⴰⵏ ⵉⵎⵥⵍⴰⴹ ⵍⵍⵉ ⵔⴰⴷ ⵜⵜⵎⵉⴳⴳⵉⵔⵎ ⵣⴷⴰⵜ ⵏ ⵉⵏⴰⵖⵍⵓⵙⵏ ⴷ ⴷⴷⵓ ⵜⴰⴷⴷⴰⴳⵉⵏ. ⵔⴰ ⵜⵥⵕⵎ ⵎⵏⵛⴽ ⴰ ⵙ ⵔⴰⴷ ⵛⴱⵃⵏⵜ ⵡⴰⵍⵍⵏ ⵏⵙⵏ. ⴳ ⵜⵉⵣⵡⵉⵔⵉ, ⵔⴰⴷ ⵃⵛⵛⵎⵏ, ⵓⵔ ⵔⴰⴷ ⴰⵎⵏⵏ ⵜⵓⵎⵔⵜ ⵏⵙⵏ. ⵉⵎⵉⴽ ⵔⴰⴷ ⵜⵜⵖⵎⵎⵛⵏ ⵖ ⵜⴰⵔⵔⴰⴳⵜ, ⵔⵡⵍⵏ ⵣⵓⵏⴷ ⵉⵎⴰⵛⵛⵉⵡⵏ ⵉⵜⵜⵔⵡⴰⵍⵏ ⵙ ⵜⴱⵔⵣⵣⵓⵢⵜ ⵍⵍⵉ ⴰⵙⵏ ⵜⴼⴽⴰⵎ, ⴰⵛⴽⵓ ⵍⵎⴷⵏ ⴰⴷ ⴷⵓⵍⵏ ⵖ ⵓⴼⴳⴰⵏ. ⵉⴱⵉⴷⴷ ⵢⴰⵏ ⵡⴰⵣⵣⴰⵏ ⵉⵄⵣⵣⴰⵏ, ⵉⴼⵔⵓⵊⵊⴰⵏ, ⵉⵍⵙⴰⵏ ⵉⵃⵔⵓⵢⵏ ⵉⵥⵉⵍⵏ ⵏ ⵜⵎⴰⵣⵉⵔⵜ, ⵖ ⵢⴰⵜ ⵜⵙⵓⴽⵜ, ⴹⴰⵕⴰⵜ ⵏ ⵜⴳⴳⵓⵔⵜ ⵉⵏⵏⵛⴽⵍⵏ ⵏ ⵢⴰⵏ ⵓⵔⵜⵉ, ⵖ ⴷ ⵜⵜⴱⴰⵢⴰⵏ ⵜⵎⵍⵍⵉ ⵏ ⵢⴰⵏ ⵉⴱⵔⴳⵎⵎⵉ ⵉⴼⵓⵍⴽⵉⵏ, ⵉⵙⵓⵎⵎⵔⵏ, ⴰⵖⵣⴰⴷ, ⵜⴰⵔⴰⵡⵉⵜ ⴷ ⵜⵎⵢⵓⵔⵜ ⵏ ⵜⴱⴰⵖⵓⵔⵜ ⴰⵔ ⵙⴼⴰⵍⴽⴰⵢⵏ ⴰⵣⵣⴰⵏⵏ ⴰⵏⵏ, ⴰⴷ ⵜⵉⵏⵉⵜ ⵜⵜⵓⵙⴽⴰⵔⵏ ⵖ ⵜⴰⵍⵍⴰⵖⵜ ⵢⴰⴹⵏ ⵓⵔ ⵉⴳⴰⵏ ⵣⵓⵏⴷ ⵜⵉⵏ ⵡⴰⵣⵣⴰⵏⵏ ⵏ ⵥⵥⵍⴹ. ⵖ ⵜⴰⵎⴰ ⵏⵏⵙ, ⵜⴻⵜⵜⵔⵙ ⵢⴰⵜ ⵜⵙⵓⵔⴰⵔⵜ ⵉⵥⵉⵍⵏ, ⵉⴼⵔⵓⵊⵊⴰⵏ ⴰⵎ ⵏⵜⵜⴰⵏ, ⵉⵙⵎⵔⵖⴰⵏ, ⵉⵡⵔⵔⵖⵏ, ⵉⵍⵙⴰⵏ ⵢⴰⵜ ⵜⵇⵛⵛⴰⴱⵜ ⵜⴰⵥⴳⴳⴰⵖⵜ, ⵉⵃⴱⴰⵏ ⵙ ⵜⵣⴱⴱⵉⵔⵉⵏ ⴷ ⵜⵓⵙⵔⵉⵏ. ⵎⴰⵛⵛ ⵓⵔ ⵜⵜ ⴰⴽⴽⵯ ⴳⵉⵙ ⵢⵉⵡⵉ; ⵀⴰⴷ ⵎⴰ ⵖ ⵏⵏ ⵉⵙⵓⵇⵇⵓⵍ: ⵖ ⵜⵙⴳⴰ ⴰⵏⵏ ⵢⴰⴹⵏ ⵏ ⵜⵙⵓⴽⵜ, ⴳⵔ ⵉⴱⴽⴱⴰⴽⵏ ⴷ ⵉⵣⴽⴹⵓⴼⵏ, ⵢⴰⵏ ⵡⴰⵣⵣⴰⵏ ⵉⵔⵡⵉⵏ, ⵉⵙⴷⵉⴷⵏ, ⵉⴽⵜⴰⵔⵏ ⵙ ⵉⵙⴽⵯⴼⴰⵏ, ⵢⴰⵏ ⵖ ⵉⵎⵥⵍⴰⴹ ⴰⵏⵏ ⵍⵍⵉ ⵎⵓ ⵏⵏ ⵉⵜⵜⴰⴽⵣ ⵓⵙⵎⵎⴰⵇⵍ ⵢⵓⵖⴷⵏ ⵜⵉⵥⵉⵍⵜ, ⵉⵖ ⴰⵙ ⵜⵙⵍⵉⵍ ⴰⴽⴹⵕⵓⵕ ⵉⵙⵎⵓⴽⵜⵓⵏ ⵏ ⵥⵥⵍⴹ, ⵖⴽⵍⵍⵉ ⵉⵜⵜⴰⴽⵣ ⵓⵙⵎⵎⴰⵇⵍ ⵏ ⵓⵎⵙⵙⴰⵏ ⵢⴰⵏ ⵓⴽⵍⵍⵓ ⵏ ⵜⵓⴼⵓⵜ ⴷⴷⴰⵡ ⵢⴰⵏ ⵍⴱⵉⵔⵏⵉ ⵏ ⴱⵓ ⵓⴽⴰⵕⵓⵚⵕⵉ. ⵖ ⴳⵔ ⵉⴳⵟⵎⴰⵏ ⴰⴷ ⵉⵙⵏⴷⵓⴳⴰⵎⵏ ⵉⵙⵏⴳⴰⵔⴰⵏ ⵙⵉⵏ ⵉⵎⴰⴹⴰⵍⵏ, ⵜⴰⵙⵓⴽⵜ ⴷ ⵉⴱⵔⴳⵎⵎⵉ, ⴰⵔ ⵏⵏ ⵉⵎⵎⴰⵍⴰ ⵡⴰⵣⵣⴰⵏ ⴰⵎⵥⵍⵓⴹ ⵜⴰⵙⵓⵔⴰⵔⵜ ⵏⵏⵙ ⵉ ⵡⴰⵣⵣⴰⵏ ⴰⵏⴱⵖⵓⵔ ⵍⵍⵉ ⵜⵜ ⵉⵜⵜⵎⵏⵉⴷⵏ, ⵉⵥⵓⵥⴹ ⵜⵜ ⵣⵓⵏⴷ ⴽⵔⴰ ⵏ ⵜⵖⴰⵡⵙⴰ ⵏⵏⴰ ⵊⵊⵓ ⵓⵔ ⵉⵥⵕⴰ. ⵜⴰⵙⵓⵔⴰⵔⵜ ⴰⵏⵏ ⵍⵍⵉ ⵉⴳⴰ ⴱⵓ ⵉⵔⴽⴰⵏ ⴰⵏⵏ ⵖ ⵢⴰⵜ ⵜⵚⵚⵏⴷⵓⵇⵜ ⵉⴼⴰⵡⵏ, ⴰⵔ ⵜⵜ ⵉⵙⴷⵓⵀⴷⵓ, ⴰⵔ ⵙⵉⵙ ⵉⵙⵉⵍⵍⵉⴼ, ⴰⵔ ⵙⵉⵙ ⵉⴽⴽⴰⵜ, ⵉⴳⴰ ⵜⵜ ⵢⴰⵏ ⵓⵣⵔⴷⵉ ⵙⵓⵍ ⵉⴷⴷⵔⵏ! ⵉⵎⴰⵔⴰⵡⵏ ⵏⵏⵙ ⵔⴰⵏ ⴰⴷ ⵊⴱⵕⵏ ⴰⵇⴰⵔⵉⴹ, ⵓⴽⴰⵏ ⵍⴷⵉⵏ ⴰⵙ ⴷ ⵜⴰⵙⵓⵔⴰⵔⵜ ⴰⵏⵏ ⵖ ⵜⵓⴷⵔⵜ ⵏⵉⵜ. ⴰⵔ ⵉⵍⵎⵎⴰ ⵟⵟⵚⵚⴰⵏ ⵡⴰⵣⵣⴰⵏⵏ ⴰⵏⵏ ⵙ ⴳⵔⴰⵙⵏ ⵣⵓⵏⴷ ⴰⵢⵜⵎⴰⵜⵏ, ⵙ ⵜⵓⵖⵎⴰⵙ ⵉⴳⴰⴷⴷⴰⵏ ⵖ ⵜⵎⵍⵍⵉ. ⵜⵉⵏⵥⵍⵉⵜ ⵉⵏⵏⴰ ⵉⵢⵉ ⵢⴰⵏ ⵓⵏⵖⵎⴰⵙ ⵉⵃⵎⵍⵏ ⴰⴼⴳⴰⵏ ⵎⴰⵙⴷ ⵜⵉⵏⵥⵍⵉⵜ ⵜⵅⵛⵏ ⵉ ⵓⴼⴳⴰⵏ, ⵉⴼⴽ ⵉⵢⵉ, ⵣⵓⵏⴷ ⴽⵓⵍⵍⵓ ⵡⵉⵍⵍⵉ ⵓⵔ ⵉⵜⵜⴰⵎⵏⵏ, ⵜⵓⴳⴳⴰ ⵏ ⵉⵔⵀⵉⴱⵏ ⵏ ⵍⴽⴰⵏⵉⵙⴰ. ⵙⵙⵏⵖ ⵎⴰⵙⴷ ⴰⴱⴰⵍⵉⵙ ⵓⵔ ⴰ ⵉⵜⵜⵉⵍⵉ ⵖⴰⵙ ⵖ ⵉⴷⵖⴰⵔⵏ ⵓⵔ ⵉⵜⵜⵓⵣⴷⴰⵖⵏ, ⴷ ⵉⵎⴰⵏ ⵏ ⵜⵎⵏⵖⵉⵡⵜ ⴷ ⵓⵚⵕⵢ ⴰⵔ ⵜⵃⵢⵢⴰⵕⵏ ⴱⴰⵀⵔⴰ ⵖ ⵜⵏⵥⵍⵉⵡⵉⵏ. ⵎⴰⵛⵛ ⵜⵖⵉⵢ ⵜⵏⵥⵍⵉⵜ ⴰⴷ ⵓⵔ ⵜⴳ ⴰⴳⵯⵔⵉ ⵖⴰⵙ ⵉ ⵡⵓⵍ ⵉⵊⵍⴰⵏ, ⵉⵙⵉⵢⵢⵃⵏ ⵍⵍⵉ ⵜⵜ ⵉⴽⵜⵜⵓⵔⵏ ⵙ ⵉⵔⴰⵎⵙⵓⵜⵏ ⵏⵏⵙ ⴷ ⵉⵎⴰⵔⵓⵔⵏ ⵏⵏⵙ. ⵓⵔ ⴳⵉⵙ ⵜⵓⵔⴷⵓⵜ, ⴱⵓ ⵓⴹⵕⵎⵓⵚ ⵍⵍⵉ ⴷⴰⵔ ⵉⵄⵣⵣⴰ ⴰⴷ ⵢⴰⴽⴽⴰ ⵜⵉⵏⵏⵉⵜⵉⵏ, ⵔⴰⴷ ⵉⵚⵉⴹ ⵖ ⵜⴳⵣⵉⵔⵜ ⵏ ⵕⵓⴱⵉⵏⵚⵓⵏ. ⵓⵔ ⴰ ⵜⵜⵇⵍⵖ ⵖ ⵓⵏⵖⵎⴰⵙ ⵉⵏⵓ ⴰⴷ ⴷⴰⵔⵙ ⵉⵍⵉⵏⵜ ⵜⵓⵥⵓⵍⵉⵏ ⵜⵉⵎⵣⴰⵍ ⵏ ⴽⵕⵓⵥⵓⵡⵉ, ⵎⴰⵛⵛ ⵜⵜⵔⵖ ⴰⴷ ⵓⵔ ⴽⴽⴰⵜⵏ ⵉⵎⵉⵔⴰⵏ ⵏ ⵜⵏⵥⵍⵉⵜ ⴷ ⵜⵉⵍⵍⴰⵙ. ⵍⵍⴰⵏ ⴽⵔⴰ ⵏ ⵎⵉⴷⴷⵏ ⵉⴷ ⴱⵓ ⵓⵇⵎⵎⵓ ⵍⵍⵉ ⵉⵥⴹⴰⵕⵏ ⴰⴷ ⵇⴱⵍⵏ ⴱⵍⴰ ⵎⵎⵓⴽⵜⴰⵏ ⵜⴰⵎⴰⵔⴰ ⵜⴰⵎⵇⵕⴰⵏⵜ, ⵉⵖ ⵜⵏ ⵜⵓⵊⵊⵉⵜ ⴰⴷ ⴼⴽⵏ ⵢⴰⵜ ⵜⵉⵏⵏⵉⵜ ⵖⵣⵣⵉⴼⵏ ⵣⵖ ⵉⴳⴳⵉ ⵏ ⵓⴼⴷⴰⴷⴷⵓ ⵖ ⵔⴰⴷ ⵜⵜⵓⵊⴷⴰⵔⵏ, ⴱⵍⴰ ⵜⵏ ⵙⵙⵉⵃⵍⵏ ⵉⴳⴰⵏⴳⴰⵜⵏ ⴷ ⵉⵙⵄⵉⵕⵕⵉⴳⵏ ⴷ ⵉⵙⵉⵏⵚⴳⵏ ⵏ ⵎⵉⴷⴷⵏ. ⵓⵔ ⴳⵉⴳⵉ ⵖⴰⵎⴰⵏ, ⴰⵛⴽⵓ ⵜⵓⴳⴳⵓⵎⵉⵏ ⴷ ⵜⴰⴹⴼⵉⵡⵉⵏ ⵍⵍⵉ ⴰⵙⵏ ⴰⴽⴽⴰⵏⵜ ⵜⵉⵏⵏⵉⵜⵉⵏ ⵏⵏⵙⵏ ⵔⵡⴰⵙⵏⵜ ⵏⵉⵜ ⵜⵉⵍⵍⵉ ⵙⵢⴰⴼⴰⵏ ⵡⵉⵢⵢⴰⴹ ⵖ ⵉⴼⵙⵙⵉ ⴷ ⵓⵎⵏⴰⴷ; ⵎⴰⵛⵛ ⵓⵔ ⴰⵙⵏ ⴳⵉⵖ ⴰⵇⵇⴰ ⵏ ⵜⵉⵙⵏⵜ. ⵏⴽⴽⵉⵏ ⵔⵉⵖ ⵖⴰⵔ ⴰⴷ ⵢⵉ ⵢⴰⵊⵊ ⴳⴰⵔ ⵓⵏⵖⵎⴰⵙ ⴰⵏⵏ ⴰⴷ ⴼⵊⵊⵉⵊⵖ ⴷ ⵉⵅⴼ ⵉⵏⵓ. " ⵉⵣⴷ ⵓⵔ ⴰ ⴰⴽ ⵉⵜⵜⵉⵏⵉ ⵓⴳⴰⵢⵢⵓ ⵏⵏⴽ ⴰⴷ ⵜⴷⵔⵔⵓⵜ ⴷ ⵡⵉⵢⵢⴰⴹ ⵉⵔⵛⵓⵇⵏ ⵏⵏⴽ? ", ⵙ ⵉⵢⵉ ⵉⵏⵏⴰ ⵣⵓⵏⴷ ⴽⵔⴰ ⵏ ⵓⵔⵇⵇⴰⵙ ⵏ ⵕⴱⴱⵉ. ⵥⵕⴰⵜ ⴰⵎⵃⵙⴰⴷ! ⵉⵙⵙⵏ ⵉⵙ ⵓⵔ ⴰ ⵜⵜ ⵜⵜⴰⵡⵉⵖ ⵖ ⵜⵉⵏⵙ, ⵉⴷⴷⵓ ⴷ ⴰ ⴷⵉⴷⵉ ⵉⴷⵔⵓ ⵜⵉⵏⵓ, ⵉⵢⵢ! ⴰ ⴳⴰⵔ ⵉⵕⵉⵥ! " ⴰⴳⴰⵛⵓⵔ ⴰⴷ ⵉⴳⴰ ⵡⴰⵏⵏⴰ ⵓⵔ ⵉⵥⴹⴰⵕⵏ ⴰⴷ ⵉⴳ ⵡⴰⵃⴷⵓⵜ ...! " ⵉⵏⵏⴰ ⵜⵜ ⵍⴰⴱⵔⵓⵢⵉⵔ, ⵣⵓⵏⴷ ⵉⵖ ⵉⵔⴰ ⴰⴷ ⵉⵙⵃⵛⵛⵎ ⵡⵉⵍⵍⵉ ⵀⵍⵍⵉ ⵙⵉⴳⴳⵉⵍⵏⵉⵏ ⴰⴷ ⵊⵍⵓⵏ ⵉⵅⴼⴰⵡⵏ ⵏⵙⵏ ⵖ ⵜⵓⵥⵥⵓⵎⵜ ⵏ ⵓⴳⴷⵓⴷ, ⴰⵛⴽⵓ ⵉⵔⵡⴰⵙ ⴽⵚⵓⴹⵏ ⴰⴷ ⵓⵔ ⵥⵥⵉⴹⵕⵏ ⵉⵅⴼⴰⵡⵏ ⵏⵏⵙⵏ. " ⵓⵔ ⵏⵙⵙⵏ ⴰⴷ ⵏⵖⴰⵎⴰ ⵖ ⵓⵃⴰⵏⵓ ⵏⵏⵖ, ⵖⴰⵢⴰⴷ ⴰⴼ ⵏⴳⴰ ⵉⴳⵓⵛⴰⵕ ", ⵉⵏⵏⴰ ⵜ ⵢⴰⵏ ⵓⵎⵓⵙⵏⴰⵡ ⵢⴰⴹⵏ, ⴱⴰⵙⴽⴰⵍ, ⵉⵖⵔⴰ ⵙ ⵖⵉⴽⴰⵏⵏ ⵙ ⵓⵃⴰⵏⵓ ⵏ ⵓⵎⵏⴰⴷ ⵉ ⵡⵉⵍⵍⵉ ⴽⵓⵍⵍⵓ ⵉⵎⴷⵓⵀⴷⴰⵏ, ⴰⵔ ⵜⵜⵍⵍⵉⵏ ⵙ ⵜⵓⵎⵔⵜ ⵖ ⵓⵎⵓⵙⵙⵓ ⴷ ⵖ ⵓⵙⵎⵕⴹⵏ ⵏ ⵡⴰⵢⵜⵎⴰⵜⵏ, ⵉⵖ ⵓⴼⵉⵖ ⴰⴷ ⵜ ⵉⵏⵉⵖ ⵙ ⵡⴰⵡⴰⵍ ⵉⴼⵓⵍⴽⵉⵏ ⵏ ⵜⴰⵙⵓⵜ ⵉⵏⵓ. ⵉⵙⵏⴼⴰⵕⵏ ⴰⵔ ⵉⵜⵜⵉⵏⵉ ⴷ ⵉⵅⴼ ⵏⵏⵙ, ⵍⵍⵉⵖ ⴰ ⵉⵜⵎⵓⵔⵔⵓⵢ ⵖ ⵢⴰⵏ ⵓⵔⵜⵉ ⵎⵇⵇⵓⵕⵏ ⵉⵥⵍⵉⵏ: " ⵖⵉⴽⴽⴰⴷ ⵔⴰⴷ ⵜⵥⵉⵍ ⵎⴽ ⵜⵍⵙⴰ ⵜⵉⵎⵍⵙⵉⵜ ⵏ ⴰⵢⵜ ⵉⵖⵔⵎ, ⵉⵏⴱⵓⵜⵜⵍⵏ, ⵉⴳⵕⵥⵏ, ⴰⵔ ⴷ ⵜⵜⴳⴳⵯⵉⵣ, ⵢⴰⵜ ⵜⴷⴳⴳⵯⴰⵜ ⵉⵣⵓⵣⵡⴰⵏ, ⵖ ⵉⵙⴽⴼⴰⵍ ⵏ ⵔⵔⵅⴰⵎ ⵏ ⵢⴰⵏ ⵉⵖⵔⵎ, ⵎⴷⴷⵓⵔ ⵏ ⵜⵓⴳⴰ ⴷ ⵉⴼⵕⴰⴹⵏ! ⴰⵛⴽⵓ ⵜⴳⴰ ⵣⵓⵏⴷ ⵉⵍⵍⵉⵙ ⵏ ⵓⴳⵍⵍⵉⴷ. " ⵙⵉⵙⵙⵏ, ⴰⴷⴷⴰⵢ ⵉⵣⵔⵉ ⴳ ⵢⴰⵜ ⵜⵙⵓⴽⵜ, ⵉⴱⵉⴷⴷ ⵣⴷⴰⵜ ⵏ ⵢⴰⵜ ⵜⵃⴰⵏⵓⵜ ⵏ ⵜⵓⵏⵓⵖⵉⵏ; ⵍⵍⵉⵖ ⵏⵏ ⵢⵓⴼⴰ ⴳ ⵢⴰⵜ ⵜⴽⵕⵟⵓⵏⵜ ⵢⴰⵜ ⵜⵡⵍⴰⴼⵜ ⵉⵏⵣⵡⵍⵏ ⵏ ⵢⴰⵏ ⵓⵙⴰⵏⴰⵢ ⴰⵏⵉⵔⴰⵙ, ⵉⵏⵏⴰ ⴷ ⵉⵅⴼ ⵏⵏⵙ: " ⵓⵀⵓ! ⵓⵔ ⴷ ⵉⴱⵔⴳⵎⵎⵉ ⴰ ⵖ ⵔⴰⴷ ⵟⵟⴼⵖ ⵜⵓⴷⵔⵜ ⵏⵏⵙ ⵉⵄⵣⵣⴰⵏ. ⵓⵔ ⵔⴰⴷ ⵏⴳ ⵣⵓⵏⴷ ⴷⴰⵔⵏⵖ, ⵓⵔ ⵔⴰⴷ ⵏⴰⴼ ⴰⵡⴷ ⵎⴰ ⴳ ⵏⵜⵜⴰⴳⵍ ⵜⴰⵡⵍⴰⴼⵜ ⵏⵏⵙ ⵖ ⵉⵖⵔⴱⴰⵏ ⵏⵏⵙ ⵉⵙⵍⵖⵏ ⵙ ⵓⵔⵖ. ⵓⵔ ⵔⴰⴷ ⵏⴰⴼ ⵎⴰ ⵖ ⵏⵜⵜⴼⴼⵔ ⵖ ⵉⵖⴳⵎⵎⵉⵜⵏ ⵏⵏⵙ ⴰⵜⵜⵓⵢⵏⵉⵏ. ⵖⵉⵏⵏ ⴰ ⵖ ⵔⴰⴷ ⵣⴷⵖⴻⵖ ⴼⴰⴷ ⴰⴷ ⵙⵙⵡⴰⵖ ⵜⴰⵡⴰⵔⴳⵉⵜ ⵏ ⵜⵓⴷⵔⵜ ⵉⵏⵓ. " ⴰⵔ ⵉⵜⵜⵎⵏⴰⴷ ⵉⵙⴻⵙⵍⴰⴹ ⵏ ⵜⵡⵍⴰⴼⵜ ⵉⵏⵏⵣⵡⵍⵏ, ⵉⴹⴼⵕ ⴰⵔ ⵉⵜⵜⵉⵏⵉ: " ⵜⴰⵎⴰ ⵏ ⵢⵉⵍⵍ, ⵢⴰⵜ ⵜⴳⵎⵎⵉ ⵉⴼⵓⵍⴽⵉⵏ ⵏ ⵓⴽⵛⵛⵓⴹ, ⴳⵔ ⵡⴰⴷⴷⴰⴳⵏ ⵖ ⴽⵔⴰⵢⴳⴰⵜ ⴰⵏⴰⵡ ⵎⵓ ⵜⵜⵓⵖ ⴰⵙⵙⴰⵖⵏ ..., ⵖ ⵉⴳⵏⵏⴰ ⵢⴰⵏ ⵡⴰⴹⵓ ⵉⵙⴱⵓⵡⵡⴰⵇⵏ ⵓⵔ ⵉⵜⵜⵓⵙⵙⴰⵏⵏ, ⵖ ⵓⴳⵏⵙ ⵏ ⵜⵃⵛⵓⵛⵜ, ⵢⴰⵜ ⵜⵓⵊⵊⵓⵜ ⵉⵇⵚⵃⴰⵏ ⵏ ⵓⵊⵊⵉⴳ ⴷ ⵍⵎⵙⴽ ..., ⵖ ⵜⵓⴳⴳⵓⴳⵜ, ⴹⴰⵕⴰⵜ ⵏ ⵡⴰⵢⴷⴰ ⵏⵖ, ⵜⵉⴽⵢⴰⴹ ⵏ ⵜⵉⵔⵙⴰⵍ ⵍⵍⵉ ⵜⵙⵀⴰⵢⵢⴰⵙ ⵜⴹⴹⵉⵏⴳⴰ ..., ⴹⴰⵕⴰⵜ ⵏ ⵓⵃⴰⵏⵓ ⵉⴼⴰⵡⵏ ⵙ ⵢⴰⵜ ⵜⵉⴼⴰⵡⵜ ⵥⴳⴳⴰⵖⵏ ⵉⴷ ⵉⵜⵜⴽⴽⴰⵏ ⵉⵙⴽⵙⴰⵍ, ⵉⴼⵓⵍⴽⵉⵏ ⵙ ⵜⴳⵔⵜⴰⵍ ⵉⴼⵔⵓⵊⵊⴰⵏ ⴷ ⵉⵊⵊⵉⴳⵏ ⵉⵊⵊⴰⵏ, ⴷ ⵉⵙⴳⴰⵡⵔⵏ ⴷⵔⵓⵙⵏⵉⵏ ⵖ ⵡⴰⵏⴰⵡ ⵏ ⵔⵓⴽⵓⴽⵓ ⴰⴱⵔⴷⵇⵇⵉⵙ, ⴷ ⵓⴽⵛⵛⵓⴹ ⵉⵥⴹⴰⵢⵏ, ⵉⵍⵍⴰⵙⵏ ( ⵍⵍⵉ ⵖ ⵜⵥⵥⵍ, ⵜⵙⵓⵏⴼⵓ, ⴰⵔ ⵜⴽⴽⴰⵜ ⵉ ⵉⵅⴼ ⵏⵏⵙ ⴰⵣⵓⵣⵡⵓ, ⴰⵔ ⵜⴽⵎⵎⵉ ⵜⴰⴱⴰⵖⴰ ⵉⵔⴽⵙⵏ ⴷ ⵉⵎⵉⴽ ⵏ ⵍⵄⴼⵢⵓⵏ! ), ⵜⵙⵙⵓⵜⵍ ⴰⵖ ⵜⴰⵇⵇⵓⵕⵜ ⵏ ⵉⴳⴹⴰⴹ ⵉⴱⵡⵡⵇⵏ ⵙ ⵜⵉⴼⴰⵡⵜ, ⴷ ⵜⵉⵏ ⵜⵡⵉⵡⴰ ... ⴷ, ⴹⵉⵢⵉⴹ, ⴳⵉⵏ ⵓⵔⴰⵔⵏ ⵉⵏⴷⴷⵔⵏ ⵉⵖⵉⵍⴼⵏ ⵏ ⵡⴰⴷⴷⴰⴳⵏ ⴰⵙⵎⵓⵏ ⵉ ⵜⵡⵓⵔⴳⴰ ⵏⵓ! ⵢⵉⵀ, ⵖ ⵜⵉⴷⵜ, ⵖⵉⵏⵏ ⴰⴷ ⵙⵉⴳⴳⵉⵍⵖ. ⵎⴰ ⵔⴰⴷ ⵙⴽⴰⵔⵖ ⵙ ⵉⴱⵔⴳⵎⵎⵉ? " ⵉⴹⴼⵕ ⴰⴱⵔⵉⴷ ⵏⵏⵙ ⴳ ⵢⴰⵜ ⵜⵙⵓⴽⵜ ⵎⵇⵇⵓⵕⵏ, ⵢⴰⵏⵏⵉ ⵢⴰⵏ ⵓⵣⴰⴳⴳⵯⵣ ⵉⵖⵓⵙⵏ, ⴰⵔ ⴷ ⵜⵜⴰⴳⴳⵯⴰⵏ ⵙⵉⵏ ⵓⴷⵎⴰⵡⵏ ⵉⵟⵟⵚⵚⴰⵏ ⵖ ⵢⴰⵏ ⵖ ⵉⵙⴽⵙⴰⵍ ⵏⵏⵙ ⵍⵍⵉ ⵙⴼⴰⵍⴽⵉⵏ ⴽⵔⴰ ⵏ ⵡⴰⴷⴷⴰⵍⵏ ⴽⵯⵍⴰⵏⵉⵏ. ⴷⵍⵃⵉⵏ, ⵉⵏⵏⴰ ⴷ ⵉⵅⴼ ⵏⵏⵙ: " ⵉⵔⵡⴰⵙ ⵉⵙ ⵉⵎⵢⴰⵔ ⵓⵏⵍⵍⵉ ⵉⵏⵓ ⵉⵍⵓⵍⵍⵓⵢⵏ ⴰⵢⵍⵍⵉⵖ ⴰⵔ ⵉⵙⵉⴳⴳⵉⵍ ⵖ ⵎⴰⵏⵉ ⵢⴰⴳⴳⵓⴳⵏ ⴰⵢⵍⵍⵉ ⵉⵍⵍⴰⵏ ⵖ ⵜⴰⵎⴰ ⵏⵏⵙ. ⴰⵔ ⵜⵜⵉⵍⵉ ⵜⴰⴹⴼⵉ ⴷ ⵜⵓⵎⵔⵜ ⴳ ⵓⵣⴰⴳⴳⵯⵣ ⵍⵍⵉ ⴼ ⵏⵏ ⵜⵜⵉⵣⵡⵉⵔⵜ, ⴰⵣⴰⴳⴳⵯⵣ ⵏⵏⴰ ⴷ ⵢⵉⵡⵉ ⵓⴱⵔⵉⴷ, ⵉⴽⵜⴰⵔⵏ ⵙ ⵜⵓⴳⴳⵓⵎⵉⵏ. ⵜⴰⴽⴰⵜ, ⵣⵍⵍⵉⵊ, ⵉⵜⵜⴰⵡⴽⵏ ⵜⵉⵟⵟ, ⵉⵎⵏⵙⵉ ⴼⵙⵙⵓⵙⵏ, ⴰⵎⴰⵏ ⵏ ⵡⴰⴹⵉⵍ ⵉⴷⵓⵙⵏ, ⴷ ⵢⴰⵏ ⵓⵍⴽⵜⵓ ⵎⵇⵇⵓⵕⵏ ⴷ ⵉⴼⵕⵚⴰⴹⵏ ⵃⵕⵛⵏⵉⵏ ⵎⴰⵛⵛ ⴼⵔⵓⵊⵊⴰⵏⵉⵏ; ⵎⴰ ⵙⵓⵍ ⵢⵓⴼⵏ ⵖⵉⴽⴰⴷ? " ⵍⵍⵉⵖ ⵢⵓⴹⴰ ⵅⵙ ⵏⵜⵜⴰ ⵙ ⵜⴳⵎⵎⵉ ⵏⵏⵙ, ⴳ ⵢⴰⵜ ⵜⵉⵣⵉ ⵏⵏⴰ ⴳ ⵙⵓⵍ ⵓⵔ ⵜⵜⴰⵖⵏ ⵉⵙⴳⵉⵊⵊⵉⵜⵏ ⵏ ⴱⵕⵕⴰ ⵉⵙⵎⵎⵜⵉⵔⵏ ⵏ ⵜⵎⵓⵙⵏⵉ, ⵉⵏⵏⴰ ⴷ ⵉⵅⴼ ⵏⵏⵙ: " ⵓⴼⵉⵖ ⴰⵙⵙ ⴰⴷ, ⵖ ⵜⵡⴰⵔⴳⵉⵜ, ⴽⵕⴰⴹⵜ ⵜⵣⴷⴷⵓⵖⵉⵏ ⵖ ⵓⴼⵉⵖ ⵢⴰⵜ ⵜⴰⴹⴼⵉ ⵏⵉⵜ. ⵎⴰⵅ ⴰⴷ ⵙⴱⵣⵣⵉⵣⵖ ⴼ ⵉⴹⴰⵕⵕⵏ ⵉⵏⵓ ⴰⴷ ⵜⵜⵍⵍⵉⵏ, ⵍⵍⵉⵖ ⵥⴹⴰⵕⵏ ⵉⵎⴰⵏ ⵉⵏⵓ ⴰⴷ ⵜⵎⵓⴷⴷⵓⵏ ⵣⵓⵏⴷ ⴰⴳⴹⵉⴹ? ⵎⴰⵎⵓ ⵉⴳⴰ ⴰⴷ ⵜⵙⴽⴰⵔⵜ ⵉⵙⵏⴼⴰⵔⵏ, ⵍⵍⵉⵖ ⵉⴳⴰ ⵓⵙⵏⴼⴰⵔ ⵏⵉⵜ ⵙ ⵉⵅⴼ ⵏⵏⵙ ⵜⴰⴹⴼⵉ ⵉⴳⵓⵎⵏ? " ⴷⵓⵕⵓⵟⵉ ⵜⴰⴼⴰⵍⴽⴰⵢⵜ ⵜⴰⴼⵓⴽⵜ ⴰⵔ ⵜⵙⵙⴼⵙⴰⵢ ⵜⴰⵎⴷⵉⵏⵜ ⵙ ⵜⵉⴼⴰⵡⵜ ⵏⵏⵙ ⵉⵙⵙⵉⵡⵉⴷⵏ; ⴰⵎⵍⴰⵍ ⴰⵔ ⵉⵙⴽⵍⵓⵍⵓ, ⵉⵍⵍ ⴰⵔ ⵉⵙⵎⵔⵖⴰ. ⵓⵍⵡⴰⵏ ⵎⵉⴷⴷⵏ, ⴼⵙⵔⵏ, ⴽⵍⴰⵏ, ⵢⴰⵜ ⵜⴽⵍⵍⴰⵡⵜ ⵉⴳⴰⵏ ⵣⵓⵏⴷ ⵜⴰⵎⵜⵜⴰⵏⵜ ⵉⵎⵎⵉⵎⵏ, ⵏⵏⴰ ⴳ ⵉⵎⵟⵟⵉ ⵓⵎⵉⵟⵟⵓⵚ ⵉⴷⵉⵡⵏ ⵜⵓⴳⴳⵓⵎⵉⵏ ⵏ ⵓⵙⵏⵖⵓⴱⵓ ⵏⵏⵙ. ⵎⴰⵛⵛ ⴷⵓⵕⵓⵟⵉ, ⵉⴷⵓⵙⵏ, ⵉⴱⵓⵔⵣⵏ ⴰⵎ ⵜⴰⴼⵓⴽⵜ, ⴰⵔ ⵜⴻⵜⵜⵉⴷⵓ ⴳ ⵜⵙⵓⴽⵜ ⵉⵅⵡⴰⵏ, ⵅⵙ ⵏⵜⵜⴰⵜ ⴽⴰⴷ ⵉⴷⴷⵔⵏ ⵖ ⵜⵉⵣⵉ ⵏⵏⴰⵖ ⴷⴷⴰⵡ ⵉⴳⵏⵏⴰ ⵉⵎⵎⵓⵣⵣⴰⵏ, ⴰⵎ ⵢⴰⵏ ⵓⵎⴰⵍⵓ ⵉⵙⵎⵔⵖⴰⵏ ⴷⴷⴰⵡ ⵜⵉⴼⴰⵡⵜ. ⴰⵔ ⵜⴻⵜⵜⵉⴷⵓ, ⴰⵔ ⵜⵙⵎⵉⵢⵢⴰⵍ ⵙ ⵍⵃⵉⵍ ⵜⵉⴷⵎⴰⵔⵉⵏ ⵏⵏⵙ ⵉⵣⴱⵓⴱⵏ ⴼ ⵉⵎⵙⵍⴰⵏ ⵏⵏⵙ ⵢⵓⵍⴰⵏ. ⴰⵔⴰⵙⵡⴰⵢ ⵏⵏⵙ ⵏ ⵓⵎⵟⵟⴰⵍⵚⵓ ⵉⵥⵉⵢⵢⵕⵏ, ⵙ ⵓⴽⵍⵓ ⵏⵏⵙ ⵉⴼⴰⵡⵏ ⵉⵥⴳⴳⵯⴰⵖⵏ, ⴰⵔ ⴷ ⵉⵜⴱⴰⵢⴰⵏ ⵎⵍⵉⵃ ⴼ ⵜⵉⵍⵍⴰⵙ ⵏ ⵉⵍⵎ ⵏⵏⵙ, ⴰⵔ ⵉⵎⵎⴰⵍⴰ ⵜⵉⴷⴷⵉ ⵏⵏⵙ ⵖⵣⵣⵉⴼⵏ, ⵜⴰⴷⴰⵡⵜ ⵉⴽⵛⵎⵏ ⴷ ⵜⴰⵇⵇⴰⵢⵜ ⵏⵏⵙ ⵉⴼⴼⴰⵖⵏ. ⵜⴰⵔⴰⵣⴰⵍ ⵏⵏⵙ ⵜⴰⵥⴳⴳⵯⴰⵖⵜ ⴰⵔ ⵏⵏ ⵜⵜⵔⴰⵔ ⴼ ⵓⴷⵎ ⵏⵏⵙ ⵉⵍⵍⴰⵙⵏ ⴰⴽⵍⵓ ⵏⵏⵙ ⴰⵥⴳⴳⵯⴰⵖ. ⴰⵥⴰⵥⵓ ⵏ ⵓⵛⴰⴽⵓⴽ ⵏⵏⵙ ⵢⴰⵥⴹⵏ ⵙ ⵓⵥⵕⵡⴰⵍ ⴰⵔ ⵏⵏ ⵉⵜⵜⴰⵡⴽ ⵙ ⴹⴰⵕⴰⵜ ⴰⴳⴰⵢⵢⵓ ⵏⵏⵙ ⵉⵣⴱⵓⴱⵏ, ⵜⵖⴰⵎⴰ ⴷ ⵜⵔⵏⴰ, ⵜⵓⵍⵡⵓ. ⴰⵔ ⵜⵜⵉⵔⵉⵔⵏⵜ ⵖ ⵜⵓⴼⴼⵔⴰ ⴽⵔⴰ ⵏ ⵜⵍⵅⵕⵚⵉⵏ ⵥⴹⴰⵢⵏⵉⵏ ⵢⵓⴳⵍⵏ ⵖ ⵜⵎⵣⴳⵉⵏ ⵏⵏⵙ ⴼⵓⴽⵏⵏⵉⵛⵏⵉⵏ. ⵉⵎⵉⵔ ⴰⵔ ⵡⴰⵢⵢⴰⴹ, ⴰⵔ ⴷ ⵜⵜⵚⵓⴹ ⵢⴰⵜ ⵜⵙⵎⵎⵉⴹⵜ ⵏ ⵉⵍⵍ, ⴰⵔ ⵜⵜⴰⵍⵍ ⴰⵔⴰⵡⵙⴰⵢ ⵏⵏⵙ ⴼⵙⵙⵓⵙⵏ, ⴰⵔ ⴷ ⵜⵙⵙⴰⴳⴳⵯⴰ ⵉⵍⵖ ⵏⵏⵙ ⵉⵥⵉⵍⵏ ⵉⵙⵎⵔⵖⴰⵏ; ⵜⴰⴹⴰⵕⵜ ⵏⵏⵙ, ⵉⵔⵡⴰⵙⵏ ⵜⵉⴹⴰⵕⵉⵏ ⵏ ⵜⵎⵙⵙⵉⵜⵉⵏ ⵏ ⵔⵔⵅⴰⵎ ⵍⵍⵉ ⵏⵏ ⵜⵜⵇⵇⵏⵏ ⵉⵕⵓⵎⵉⵢⵏ ⵖ ⵉⵙⴰⵍⴰⵢⵏ ⴰⵔ ⵏⵏ ⵜⴼⴼⴰⵍ ⴰⴷⵔⵉⵣ ⵏ ⵜⴰⵍⵖⴰ ⵏⵏⵙ ⵖ ⵓⵎⵍⴰⵍ ⵉⵣⴱⵓⴱⵏ. ⴰⵛⴽⵓ ⴷⵓⵔⵓⵟⵉ ⵜⵍⵥⴰ ⴱⴰⵀⵔⴰ, ⴰⵢⵍⵍⵉⵖ ⴰⴽⴽⵯ ⴷⴰⵔⵙ ⵢⴰⴹⴼⵓⵜ ⴰⴷ ⵜⴳⵕⵥ ⵓⴳⴳⴰⵔ ⵏ ⵜⵉⵏⵏⵓⵎⵖⵔⵜ ⵏ ⵜⵏⴷⴷⴰⵔⴼⵓⵜ, ⴷ ⵎⵇⵇⴰⵔ ⵜⴷⴷⵔⴼⴰ, ⴰⵔ ⵜⵣⵣⵉⴳⵉⵣ ⵙ ⵉⴹⴰⵕⵕⵏ ⵃⴼⴰⵏⵉⵏ. ⴰⵔ ⵜⴻⵜⵜⵉⴷⵓ, ⵙ ⵜⵡⴰⴷⴰ ⵉⵎⵙⴰⵙⴰⵏ, ⵜⵎⵎⵔ ⵍⵍⵉⵖ ⵜⴷⴷⵔ, ⵙ ⵢⴰⵏ ⵓⵣⵎⵓⵎⵎⵉ ⴰⵎⵍⵍⴰⵍ, ⵣⵓⵏⴷ ⵉⵖ ⵏⵏ ⵜⴰⵏⵏⴰⵢ ⵖ ⵓⵎⵓⵣⵣⵓ ⵢⴰⴳⴳⵓⴳⵏ ⵢⴰⵜ ⵜⵉⵙⵉⵜ ⵏⵏⴰ ⴳ ⵏⵏ ⵜⵥⵕⵕⴰ ⵜⴰⵡⴰⴷⴰ ⵏⵏⵙ ⴷ ⵜⵉⵥⵉⵍⵜ ⵏⵏⵙ. ⵎⴰⵅ ⴰⵔ ⵜⴻⵜⵜⵉⴷⵓ ⴷⵓⵕⵓⵟⵉ ⵢⵓⵍⵡⴰⵏ, ⵉⴼⵓⵍⴽⵉⵏ, ⵉⵚⵎⵎⵉⴹⵏ ⴰⵎ ⴰⵣⴰⵍⴰⵖ, ⵖ ⵜⵉⵣⵉ ⴰⴷ ⵍⵍⵉ ⵖ ⵏⴷⴷⵔⵏ ⵉⵢⴹⴰⵏ ⵏⵜⵜⵏⵉ ⵏⵉⵜ ⵙ ⵡⴰⵥⵥ ⵏ ⵜⴰⴼⵓⴽⵜ ⵍⵍⵉ ⴰⵙⵏ ⵉⵜⵜⵇⵙⵏ? ⵎⴰⵅ ⵜⴼⵍ ⵏⵏ ⵜⵉⴳⵎⵎⵉ ⵏⵏⵙ ⴱⴰⵀⵔⴰ ⵢⴰⵙⵜⵡⴰⵏ, ⵙ ⵉⵊⵊⵉⴳⵏ ⵏⵏⵙ ⴷ ⵜⴳⵔⵜⴰⵍ ⵏⵏⵙ ⴳ ⵉⵃⵍⴰ ⵉⴳⵉⵡⵔ; ⵏⵏⴰ ⴳ ⵜⵃⵎⵍ ⴰⴷ ⵜⴽⴽⵕⴹ, ⴰⵔ ⵜⴽⵎⵎⵉ, ⴰⵔ ⵜⴽⴽⴰⵜ ⴰⴹⵓ, ⵏⵖⴷ ⴰⴷ ⵜⵜⵎⵏⵉⴷ ⵉⵅⴼ ⵏⵏⵙ ⵖ ⵜⵉⵙⵉⵜ ⵏ ⵜⵉⵣⵣⴻⵣⵡⴰⵜⵉⵏ ⵏⵏⵙ ⵎⵇⵇⵓⵔⵏⵉⵏ ⵏ ⵉⴱⵣⵣⵉⵔⵏ, ⵉⴳ ⵉⵍⵍ ⵉⴽⴽⴰⵜⵏ ⴰⴼⵜⴰⵙ ⵜⴰⵎⴰ ⵏ ⵜⴳⵎⵎⵉ ⵏⵏⵙ ⴰⵙⵎⵓⵏ ⵉ ⵜⵡⵓⵔⴳⴰ ⵏⵏⵙ ⵉⵜⵜⵔⴳⵉⴳⵉⵢⵏ, ⴰⵔ ⵜⵜ ⵉⴷ ⵉⵍⴽⴽⵎ ⵡⴰⴹⵓ ⵉⵙⵃⵉⵢⵢⴰⵕⵏ ⵏ ⵜⵍⴳⴰⵎⵉⵍⴰⵜ ⵖ ⵏⵡⵡⴰⵏ ⵉⵖⴰⵔⴷⵎⵉⵡⵏ ⵏ ⵉⵍⵍ ⵙ ⵕⵕⵓⵥ ⴷ ⵜⵏⵖⵎⵉⵜ? ⵉⵔⵡⴰⵙ ⴷⴰⵔⵙ ⴽⵔⴰ ⵏ ⵓⵏⵎⵓⵇⵇⴰⵔ ⴷ ⴽⵔⴰ ⵏ ⵓⵎⵙⵙⴰⵔⵜⵓ ⵉⴳⴰⵏ ⴰⵄⵔⵔⵉⵎ ⵍⵍⵉ ⵎⵓ ⵙⴰⵡⵍⵏ ⵉⵎⴷⴷⵓⴽⴽⴰⵍ ⵏⵏⵙ ⵖ ⵉⴼⵜⴰⵙⵏ ⵢⴰⴳⴳⵓⴳⵏ ⴼ ⴷⵓⵕⵓⵟⵉ ⵉⵜⵜⵓⵙⵙⴰⵏⵏ. ⴱⵍⴰ ⵜⵓⵔⴷⵓⵜ, ⵔⴰⴷ ⴰⵙ ⵜⴻⵜⵜⵔ ⴰⴷ ⴰⵙ ⵢⴰⵍⵙ ⴼ ⵜⴼⵓⴳⵍⴰ ⵏ ⵍⵓⴱⵉⵔⴰ, ⵔⴰ ⵜ ⵜⵙⴰⵇⵙⴰ ⵉⵙ ⵜⵖⵉⵢ ⴰⴷ ⵙⵉⵙ ⵜⴷⴷⵓ ⵙ ⵓⴱⴰⵛⵉⵍ, ⵣⵓⵏⴷ ⴰⵃⵡⴰⵛ ⵏ ⵓⵙⴰⵎⴰⵙ, ⵖ ⵜⴼⵊⵊⵉⵊⵏⵜ ⵜⵡⵙⵙⴰⵔⵉⵏ ⵏ ⴽⴰⴼⵔⵉⵏ, ⴷ ⵉⵙ ⴼⵓⵍⴽⵉⵏⵜ ⵜⵙⴷⵏⴰⵏ ⵏ ⴱⴰⵔⵉⵣ ⵓⴳⴳⴰⵔ ⵏⵏⵙ. ⴷⵓⵕⵓⵟⵉ ⵜⴳⵕⵥ ⵉ ⵎⵉⴷⴷⵏ ⴽⵓⵍⵍⵓ, ⵃⵎⵍⵏ ⵜⵜ. ⵔⴰⴷ ⵓⴽⴰⵏ ⴱⴰⵀⵔⴰ ⵜⵎⵎⵔ ⵎⵍⴰ ⵜⵜ ⵉⴷ ⵓⵔ ⵉⵇⵇⴰⵏ ⴰⴷ ⵜⵙⵎⵓⵏ ⵉⴷⵔⵉⵎⵏ ⵃⵓⵎⴰ ⴰⴷ ⵜⵙⵖ ⵓⵍⵜⵎⴰⵙ ⵍⵍⵉ ⴷⴰⵔ ⵍⵍⴰⵏ ⵢⴰⵏ ⴷ ⵎⵔⴰⵡ ⵏ ⵓⵙⴳⴳⵯⴰⵙ, ⵉⵏⵡⴰⵏ ⵢⴰⴷ, ⴱⴰⵀⵔⴰ ⵉⵥⵉⵍⵏ! ⴷⵓⵕⵓⵟⵉ ⵜⴰⴼⴰⵍⴽⴰⵢⵜ, ⵔⴰ ⵜ ⵜⵍⴽⵎ ⴱⵍⴰ ⵜⵓⵔⴷⵓⵜ: ⴱⴰⴱ ⵏ ⵜⴰⵣⵣⴰⵏⵜ ⵉⴳⴰ ⴰⵇⵎⵎⴰⵛ, ⵉⵇⵎⵎⵛ ⴱⴰⵀⵔⴰ, ⵓⵔ ⵉⵙⵙⵉⵏ ⴽⵔⴰ ⵏ ⵜⵉⵥⵉⵍⵜ ⵢⴰⴹⵏ ⴱⵍⴰ ⵜⵉⵏ ⵓⴷⵔⵉⵎ! ⴰⵍⵍⵏ ⵏ ⵉⵎⵥⵍⴰⴹ ⴰⵀ! ⵜⵔⴰⵎ ⴰⴷ ⵜⵉⵙⵙⴰⵏⵎ ⵎⴰⵅ ⵓⵔ ⴽⵏ ⵃⵎⵉⵍⵖ ⴰⵙⵙ ⴰⴷ. ⵉⵔⵅⴰ ⴼⵍⵍⴰ ⴰⴷ ⴰⵡⵏ ⵜ ⵙⵙⴼⵔⵓⵖ, ⵎⴰⵛ ⵉⵛⵇⵇⴰ ⴼⵍⵍⴰⵡⵏ ⴰⴷ ⵜ ⵜⵔⵎⵙⵎ; ⴰⵛⴽⵓ ⵜⴳⴰⵎ ⴰⵎⴷⵢⴰ ⴱⴰⵀⵔⴰ ⵉⵀⵉⵢⵢⴰⵏ ⵏ ⵓⵎⵙⴰⵍ ⵏ ⵜⵡⵜⵎⵜ ⵍⵍⵉ ⴽⵓⵍⵍⵓ ⵉⵍⵍⴰⵏ. ⵏⵣⵣⵔⵉ ⵙⵉⵏⵉⵜⵏⵖ ⵢⴰⵏ ⵡⴰⵙⵙ ⵖⵣⵣⵉⴼⵏ, ⵖⴰⵍⵖ ⵉⵙ ⵉⴳⵣⵣⵓⵍ. ⵏⴼⴽⴰ ⴰⵡⴰⵍ ⴼⴰⴷ ⴰⴷ ⴳⵏⵜ ⴽⵓⵍⵍⵓ ⵜⵡⵏⴳⵉⵎⵉⵏ ⵏⵏⵖ ⵢⴰⵜ, ⵏⴷⵔⵓ ⵜⵏⵜ, ⴳⵉⵏ ⵉⵎⴰⵏ ⵏⵏⵖ ⵢⴰⵏ; - ⵢⴰⵜ ⵜⵡⴰⵔⴳⵉⵜ ⴰⵎ ⵜⵉⵢⵢⴰⴹ, ⵖⴰⵔ ⵏⵜⵜⴰⵜ ⵉⵖ ⵜⵜ ⵡⴰⵔⴳⵏ ⴽⵓⵍⵍⵓ ⵎⵉⴷⴷⵏ, ⴰⵡⴷ ⵢⴰⵏ ⵓⵔ ⵜⵜ ⵉⵙⴽⵔ. ⵜⴰⴷⴳⴳⵯⴰⵜ, ⵍⵍⵉⵖ ⵜⵕⵎⵉⵜ ⵙ ⵉⵎⵉⴽ, ⵜⵔⵉⵜ ⴰⴷ ⵜⴳⴰⵡⵔⵜ ⵖ ⵢⴰⵜ ⵍⵇⵀⵡⴰ ⵜⴰⵎⴰⵢⵏⵓⵜ, ⵖ ⵢⴰⵜ ⵜⵖⵎⵔⵜ ⵏ ⵢⴰⵏ ⵓⵙⵓⴽ ⴰⵎⵇⵕⴰⵏ, ⴰⵔ ⵏⵉⵜ ⵙⵓⵍ ⵜⵙⵎⵔⵖⴰ, ⵜⵉⵎⵖⵓⵔ ⵙ ⵓⴼⵓⵍⴽⵉ ⵏⵏⵙ ⵓⵔⵜⴰ ⵉⵙⵎⵔⵏ. ⵍⵇⵀⵡⴰ ⵉⵙⵎⵔⵎⵉⴹⵏ. ⵍⴳⴰⵣ ⵃⵔⴰ ⴳⵉⵙ ⵉⴱⴷⴰ, ⵉⵙⵙⴼⴰⵡ ⴰⴽⴽⵯ ⵉⵖⵔⴱⴰⵏ ⴱⴰⵀⵔⴰ ⵎⵍⵍⵓⵍⵏⵉⵏ, ⴰⵔ ⵉⵙⴽⵍⵓⵍⵓ ⴼ ⵜⵉⵙⵉⵜⵉⵏ, ⴼ ⵓⵔⵖ ⵏ ⵜⴽⵓⵕⴰⵢⵉⵏ, ⴼ ⵓⴷⵎⴰⵡⵏ ⵏ ⵉⵙⵔⴱⴰⵢⵏ ⵢⵓⵎⵥⵏ ⵉⵢⴹⴰⵏ ⵙ ⵜⵣⵉⴽⴰⵔ, ⴼ ⵜⵙⴷⵏⴰⵏ ⵉⵙⴰⴹⵚⴰ ⵉⴳⵉⴷⵔ ⵉⵜⵜⵔⵙⵏ ⴼ ⵉⴼⴰⵙⵙⵏ ⵏⵙⵏⵜ, ⴼ ⵜⵎⴷⵓⵏⵉⵏ ⴷ ⵜⵎⵙⵙⵉⵜⵉⵏ ⵢⵓⵙⵉⵏ ⴼ ⵉⵅⴼ ⵉⴳⵯⵎⵎⴰ ⴷ ⵜⴰⵙⵡⵉⵏ ⴷ ⵜⴳⵎⵔⴰⵡⵉⵏ, ⵜⵉⵀⵉⴱⵉⵜⵉⵏ ⴷ ⵉⴷ ⴳⴰⵏⵉⵎⵉⴷ ⵉⵙⵙⵎⴷⵉⵏ ⵜⴰⴱⵓⵇⵇⴰⵍⵜ ⵉⴽⵔⵎⵏ ⵛⴽⵍⴰⵟ ⴷ ⵜⵓⴷⵉⵜ ⵉⵊⵊⴰⵏ ⵏⵖⴷ ⵜⵉⵎⵏⵣⵉⵜ ⵏ ⵜⵙⵎⵎⴰⴹⵉⵏ ⵉⵔⴽⵙⵏ. ⵉⵎⵓⵏ ⴰⴽⴽⵯ ⴳⵉⵙ ⵓⵎⵣⵔⵓⵢ ⴷ ⵜⵓⵙⵏⵓⵎⵉⵢⵜ ⵉⵜⵜⵓⵙⴽⴰⵔⵏ ⵉ ⵜⵉⴷⴷⵓⵔⴷⴰ. ⵣⴷⴰⵜ ⵏⵏⵖ, ⵜⴰⵎⴰ ⵏ ⵓⵖⴰⵔⴰⵙ, ⵉⴱⵉⴷⴷ ⵢⴰⵏ ⵓⵔⴳⴰⵣ ⵔⴰⴷ ⴷⴰⵔⵙ ⵉⵍⵉⵏ ⴽⴽⵓⵎⵔⴰⵡ ⵏ ⵓⵙⴳⴳⵯⴰⵙ, ⵓⴷⵎ ⵏⵏⵙ ⵉⵕⵎⵉ, ⵜⴰⵎⴰⵔⵜ ⵏⵏⵙ ⵜⵎⵍⵍⵖⴷⵉ, ⵢⵓⵎⵥ ⵢⴰⵏ ⵡⴰⵣⵣⴰⵏ ⵙ ⵢⴰⵏ ⵓⴼⵓⵙ, ⵢⴰⵙⵉ ⵙ ⵡⴰⵏⵏ ⵢⴰⴹⵏ ⵢⴰⵏ ⵓⵔⴱⴰ ⵎⵥⵥⵉⵢⵏ ⵓⵔⵜⴰ ⵉⵥⴹⴰⵕ ⵉ ⵜⵡⴰⴷⴰ. ⵉⴳⴰ ⵣⵓⵏⴷ ⵜⴰⵅⴷⴷⴰⵎⵜ, ⵉⴹⵉ ⵜⴰⵔⵡⴰ ⴰⴷ ⵜⵏ ⵉⴷ ⵢⵓⵜ ⵡⴰⴹⵓ ⵏ ⵜⴷⴳⴳⵯⴰⵜ. ⵍⵙⴰⵏ ⴰⴽⴽⵯ ⵉⴷⵔⴱⴰⵍⵏ. ⵓⴷⵎⴰⵡⵏ ⴰⵏⵏ ⵓⵔ ⴰ ⵟⵟⵚⵚⴰⵏ, ⵇⵇⵓⵕⵏⵜ ⵏⵏ ⵙⴹⵉⵚⵜ ⵡⴰⵍⵍⵏ ⴰⵏⵏ ⵖⴰⵔ ⵖ ⵍⵇⵀⵡⴰ ⵜⴰⵎⴰⵢⵏⵓⵜ ⵍⵍⵉ ⴰⵙⵏ ⵉⴳⵔⵥⵏ, ⴽⵓ ⵢⴰⵏ ⴷ ⵏⵜⵜⴰ. ⴰⵍⵍⵏ ⵏ ⴱⴰⴱⴰⵜⵙⵏ ⴰⵔ ⵜⵜⵉⵏⵉⵏⵜ: " ⵖⵉⴽⴰⴷ ⵜⵥⵉⵍ! ⵖⵉⴽⴰⴷ ⵜⵥⵉⵍ! ⴰⴷ ⵜⵉⵏⵉⵜ ⵉⵙ ⴽⵓⵍⵍⵓ ⵉⵎⵓⵏ ⵓⵔⵖ ⵏ ⵓⵎⴰⴹⴰⵍ ⵉⴳⵍⵍⵉⵏ ⵖ ⵉⵖⵔⴱⴰⵏ ⴰⴷ. " - ⴰⵍⵍⵏ ⵏ ⵡⴰⵣⵣⴰⵏ: " ⵖⵉⴽⴰⴷ ⵜⵥⵉⵍ! ⵖⵉⴽⴰⴷ ⵜⵥⵉⵍ! ⵎⴰⵛⴰ ⵜⵉⴳⵎⵎⵉ ⴰⴷ ⴰⵔ ⵙⵉⵙ ⴽⵛⵛⵎⵏ ⵖⴰⵔ ⵎⵉⴷⴷⵏ ⵓⵔ ⵉⴳⴰⵏ ⴰⵎ ⵏⴽⴽⵏⵉ. " ⴰⵎⵎⴰ ⵜⵉⵟⵟⴰⵡⵉⵏ ⵏ ⵓⵔⴱⴰ ⴱⴰⵀⵔⴰ ⵎⵥⵥⵉⵢⵏ, ⵜⵙⵡⴰ ⵜⵏⵜ ⵉⵏⵏ ⵍⵇⵀⵡⴰ, ⵓⵔ ⴰⵔ ⵜⵜⵉⵏⵉⵏⵜ ⴰⵎⵔ ⵢⴰⵜ ⵜⵓⵎⵔⵜ ⵜⴰⴱⴰⵀⵍⴰⵍⵜ ⵉⴷⵔⴰⵏ. ⴰⵔ ⵜⵜⵉⵏⵉⵏ ⵉⵏⵛⵛⴰⴷⵏ ⵎⴰⵙⴷ ⵜⴰⴹⴼⵉ ⴰⵔ ⵜⵙⵖⵓⴷⵓ ⵉⵎⴰⵏ, ⴰⵔ ⵜⵙⵉⵍⵡⵉⵖ ⵓⵍ. ⵜⵖⵥⴰⵏ ⵜⵓⵔⴰⵔⵜ ⵜⴰⴷⴳⴳⵯⴰⵜ ⴰⵏⵏ, ⴷⴰⵔⵉ ⵏⴽⴽⵉⵏ. ⵓⵔ ⴷ ⵖⴰⵔ ⵉⵙ ⴳⵉⴳⵉ ⵜⵖⴰⵎⴰ ⵜⵡⵊⴰ ⴰⵏⵏ ⵏ ⵡⴰⵍⵍⵏ, ⵎⴰⵛⴰ ⵓⵍⴰ ⵉⵙ ⵢⵉ ⵙⵎⵔⴳⵏ ⵍⴽⵉⵙⴰⵏ ⵏⵏⵖ ⴷ ⵜⴱⵓⵇⵇⴰⵍⵉⵏ ⵏⵖ, ⵢⵓⵜⵉⵏ ⴼⴰⴷ ⵏⵏⵖ. ⵙⵎⴰⵇⵇⵍⵖ ⵏⵏ, ⴰ ⵜⴰⵢⵔⵉ ⵏⵓ, ⵖ ⵡⴰⵍⵍⵏ ⵏⵏⵎ, ⵃⵓⵎⴰ ⴰⴷ ⵏⵏ ⴳⵉⵙⵏⵜ ⵖⵔⵖ ⴰⵙⵡⵉⵏⴳⵎ ⵉⵏⵓ; ⴷⴷⵎⵖ ⵏⵏ ⵉⵅⴼ ⵉⵏⵓ ⵖ ⵡⴰⵍⵍⵏ ⵏⵏⵎ ⵉⵥⵉⵍⵏ, ⵉⵍⴳⴳⵯⴰⵖⵏ, ⵖ ⵡⴰⵍⵍⵏ ⵏⵏⵎ ⵣⴳⵣⴰⵡⵏⵉⵏ, ⵏⵏⴰ ⴳ ⵉⵣⴷⵖ ⵓⵎⵓⵛⵍ, ⵏⵏⴰ ⵎⵉ ⵉⵎⵎⴰⵍ ⵡⴰⵢⵢⵓⵔ, ⵙ ⴰⵢⵍⵍⵉⵖ ⵉⵢⵉ ⴷ ⵜⵏⵏⵉⵜ: " ⵓⵔ ⵏⵏⵉⵖ ⴰⵎⴰⵔ ⵉ ⵎⵉⴷⴷⵏ ⴰⴷ ⴷ ⵡⴰⵍⵍⵏ ⵏⵙⵏ ⵛⴱⵃⵏⵉⵏ ⵣⵓⵏⴷ ⵜⵉⴳⴳⵓⵔⴰ! ⵓⵔ ⵜⵓⴼⵉⵜ ⴰⴷ ⵜⴻⵜⵜⵔⵜ ⵉ ⴱⵓ ⵓⵏⴰⵖⵍⵓⵙ ⴰⴷ ⵜⵏ ⵉⵏⵏ ⴼⵍⵍⴰⵖ ⵉⵙⵉⵜⵜⵉ? " ⵉⵛⵇⵇⴰ ⵏⵉⵜ ⴰⴷ ⵏⵎⴼⴰⵀⴰⵎ, ⴰ ⵜⴰⵙⴰ ⵏⵓ, ⴷ ⵉⵛⵇⵇⴰ ⵏⵉⵜ ⴰⴷ ⵉⵜⵜⴰⵡⴹ ⵓⵙⵡⵉⵏⴳⵎ, ⴰⵡⴷ ⴳⵔ ⵡⵉⵍⵍⵉ ⵜⵙⵎⵓⵏ ⵜⴰⵢⵔⵉ! ⵓⵔⵊⵉⵏ ⵍⵍⵉⵖ ⵏⵏ ⵏⴰⴳⴳⵓⴳ ⴷ ⵜⵃⴰⵏⵓⵜ ⵏ ⵜⴱⴰⵖⴰ, ⵢⵓⵙⵉ ⴷ ⵓⵎⴷⴷⴰⴽⴽⵯⵍ ⵉⵏⵓ ⵉⴷⵔⵉⵎⵏ ⵏⵏⵙ ⴰⵔ ⵜⵏ ⵉⵙⵎⵎⵙⵜⴰⵢ; ⵖ ⵓⵛⵍⵍⵉⵇ ⴰⵥⵍⵎⴰⴹ ⵏ ⵜⴽⵙⵜⵉⵎⵜ ⵏⵏⵙ ⵉⵙⵔⵙ ⵏⵏ ⵉⵇⴰⵕⵉⴹⵏ ⵏ ⵡⵓⵔⵖ; ⵖ ⵓⴼⴰⵙⵉ ⵡⵉⵏ ⵓⵥⵔⴼ; ⵖ ⵓⵛⵍⵍⵉⵇ ⴰⵥⵍⵎⴰⴹ ⵏ ⵓⵙⵔⵡⴰⵍ ⵢⴰⵜ ⵜⵓⵎⵎⴰⵥⵜ ⵏ ⵜⵔⵢⴰⵍⵉⵏ, ⵖ ⵓⴼⴰⵙⵉ ⵢⴰⵏ ⵓⵇⴰⵕⵉⴹ ⵏ ⵓⵥⵕⴼ ⵉⵙⵡⴰⵏ ⵙⵉⵏ ⵉⴷ ⴼⵕⴰⵏⴽ ⵍⵍⵉ ⵣⵡⴰⵔ ⵉⴳⴳⵓⵙ ⵎⵣⵢⴰⵏ. ⵏⵏⵉⵖ ⴷ ⵉⵅⴼ ⵉⵏⵓ: " ⴰⵡⴰ ⵀⴰⴷ ⵜⵉⴱⴹⵉⵜ ⵍⵍⵉ ⵊⵊⵓ ⵓⵔ ⵥⵕⵉⵖ! " ⵏⵎⵎⴰⴳⴳⴰⵔ ⵢⴰⵏ ⵓⵎⵥⵍⵓⴹ ⵍⵍⵉ ⴰⵖ ⴷ ⵉⵙⵙⵎⴷⵉⵏ ⵜⵉⵛⵉⵛⵉⵜ ⵏⵏⵙ ⴰⵔ ⵉⵜⵜⵔⴳⵉⴳⵉⵢ. - ⵓⵔ ⵊⵊⵓ ⵥⵕⵉⵖ ⴽⵔⴰ ⵉⵣⵣⵉⵡⵉⵣⵏ ⵓⴳⴳⴰⵔ ⵏ ⵓⵙⵉⵡⵍ ⴰⵥⵏⵥⵓⵎ ⵏ ⵡⴰⵍⵍⵏ ⴰⵏⵏ ⵉⵜⴻⵜⵜⵔⵏ, ⵡⴰⵍⵍⵉ ⵉⵙⵙⵏⵏ ⴰⴷ ⴳⵉⵙⵏ ⵢⴰⵇⵇⵔⴰ ⵔⴰ ⴳⵉⵙⵏ ⵢⴰⵏⵏⵉ ⵎⵏⵛⴽ ⴷ ⵓⵥⵉⴹⵕ ⴷ ⵉⵣⴰⵡⴰⵔⵏ. ⵔⴰ ⵏⵏ ⵢⴰⴼ ⵎⴰ ⵉⵔⵡⴰⵙⵏ ⵜⴰⴷⵔⵓⵜ ⴰⵏⵏ ⵏ ⵓⵙⵢⴰⴼⴰ ⵉⵎⵎⵛⴽⵍⵏ ⵖ ⵡⴰⵍⵍⵏ ⵉⵙⵎⵉⵟⵟⵉⵡⵏ ⵏ ⵉⵢⴹⴰⵏ ⵍⵍⵉ ⵏⴽⴽⴰⵜ. ⴰⵢⵍⵍⵉ ⴰⵙ ⵉⴼⴽⴰ ⵓⵎⴷⴷⴰⴽⴽⵯⵍ ⵉⵏⵓ ⵢⵓⵜⵉ ⴱⴰⵀⵔⴰ ⴰⵢⵍⵍⵉ ⴰⵙ ⴼⴽⵉⵖ; ⵏⵏⵉⵖ ⴰⵙ: " ⵜⵖⵥⴰⵏⵜ; ⵢⴰⴹⴼⵓⵜ ⵉⵖ ⵜⴷⴷⵀⵛⵕⵜ, ⵎⴰⵛⴰ ⴼⴼⵉⵔ ⵏⵏⵙ, ⵜⴰⵜⵜⵓⵢ ⴱⴰⵀⵔⴰ ⵜⴰⴹⴼⵉ ⵏ ⵜⵓⵥⵡⴰⵢⵜ ⵏⵏⴰ ⵎⵓ ⵜⵙⴰⵔⴳⵜ. " ⵉⵏⵏⴰ ⵉⵢⵉ: " ⵀⴰⵜⵉ ⵓⵔⵊⵉⵏ ⴰⴷ ⴰⵙ ⴼⴽⵉⵖ. " ⵎⴰⵛⴰ ⵜⴹⵕ ⵉⵢⵉ ⴷ ⵖ ⵉⵅⴼ ⵉⵏⵓ ⵉⵥⵍⴹⵏ ⵉⵃⵎⵍⵏ ⵜⵉⵎⵓⴽⵔⵉⵙⵉⵏ ( ⵜⴰⵔⵔⴰⴳⵜ ⵉⵙⵙⵕⵎⵓⵢⵏ ⵏ ⵜⵎⵓⵙⵜ ) ⵢⴰⵜ ⵜⵡⵏⴳⵉⵎⵜ: ⴰⵢⵍⵍⵉ ⵉⵙⴽⵔ ⵓⵎⴷⴷⴰⴽⴽⵯⵍ ⵉⵏⵓ, ⵔⴰⴷ ⴰⵙ ⴼⵍⵍⴰⵙ ⵏⵙⵙⵓⵔⴼ ⵖⴰⵙ ⵍⵍⵉⵖ ⵉⵔⴰ ⴰⴷ ⵉⵙⴽⵔ ⵢⴰⵜ ⵜⵎⵙⴰⵔⵜ ⵖ ⵜⵓⴷⵔⵜ ⵏ ⵓⵎⵥⵍⵓⴹ ⴰⵏⵏ, ⵏⵖⴷ ⴰⴽⴽⵯ ⴰⴷ ⵉⵙⵙⵏ ⵉⵙ ⵅⵛⵏⵜ ⵏⵖⴷ ⵓⵀⵓ ⵜⵉⵎⵙⴳⵯⵔⴰ ⵍⵍⵉ ⵎⵓ ⵔⴰ ⵉⵙⴰⵔⴳ ⵓⵔⵊⵉⵏ ⵖ ⵓⴼⵓⵙ ⵏ ⵢⴰⵏ ⵉⵏⵎⵎⵜⵔⵉ. ⵉⵣⴷ ⵓⵔ ⵉⵥⴹⴰⵕ ⴰⴷ ⵢⴰⵖⵓⵍ ⴷ ⴰⵇⴰⵕⵉⴹ ⵏ ⵜⵉⴷⵜ? ⵉⵣⴷ ⵓⵔ ⵔⴰⴷ ⵏⵏ ⴼⵍⵍⴰⵙ ⵉⵜⵜⵓⵇⵇⴰⵏ ⴳ ⵜⵉⵏ ⵉⵎⵓⵖⴰⵏ? ⵔⴰ ⵜ ⵉⵛⴽⴽⵎ ⵢⴰⵏ ⴱⵓ ⵓⵏⴰⵖⵍⵓⵙ ⵏⵖⴷ ⵢⴰⵏ ⴱⵓ ⵓⵖⵔⵓⵎ ⴰⵛⴽⵓ ⴰⵔ ⵉⵙⴽⴰⵔ ⵓⵔⵊⵉⵏⵏ ⵏⵖⴷ ⴰⵔ ⵉⵙⴼⵜⵜⵓ ⵓⵔⵊⵉⵏⵏ. ⵉⵔⵡⴰⵙ ⵓⵔⵊⵉⵏ ⴰⵏⵏ ⵉⵥⴹⴰⵕ ⴰⵡⴷ ⴰⴷ ⵉⴳ ⵎⴰ ⵙ ⵉⵙⵙⴼⴰⵍ ⵢⴰⵏ ⵓⵙⵎⵚⴰⵕ ⵎⵥⵥⵉⵢⵏ ⵉⴳⵍⵍⵉⵏ ⴳ ⵜⴱⴰⵖⵓⵔⵜ ⵏ ⵢⴰⵏ ⵎⵏⵏⴰⵡ ⵓⵙⵙⴰⵏ. ⵙ ⵖⵉⴽⴰⵏⵏ ⵜⴹⴼⵕ ⵜⵍⴳⴰⵏⴰⵜ ⵉⵏⵓ ⵉⵙⵡⵉⵏⴳⵉⵎⵏ ⵉⵜⵙⵓⵜⵓⵍⵏ ⵖ ⵓⵏⵍⵍⵉ ⵏ ⵓⵎⴷⴷⴰⴽⴽⵯⵍ ⵉⵏⵓ, ⴳⵖ ⴰⵙⵏ ⵉⴼⴰⵔⵔⵏ, ⵥⵕⵖ ⵎⴰⵏⵉ ⵙ ⵜⵜⴰⵡⵉⵏ. ⵎⴰⵛⴰ ⴷⵍⵃⵉⵏ ⵉⵕⵥⴰ ⵜⴰⵡⴰⵔⴳⵉⵜ ⵉⵏⵓ, ⵢⴰⵍⵙ ⵉ ⴰⵢⵍⵍⵉ ⴰⵙ ⵏⵏⵉⵖ: " ⵢⵉⵀ, ⵜⵖⵥⴰⵏⵜ; ⵓⵔ ⵉⵍⵍⵉ ⵎⴰ ⵢⴰⴹⴼⵓⵜⵏ ⵓⴳⴳⴰⵔ ⵏ ⴰⴷ ⵜⵙⴷⴷⵀⵛⵔⵜ ⴽⵔⴰ ⵏ ⵢⴰⵏ ⴰⴷⴷⴰⵢ ⴰⵙ ⵜⴼⴽⵉⵜ ⵓⴳⴳⴰⵔ ⵏ ⵎⴰ ⵙ ⵉⵇⵇⵍ. " ⴰⵔ ⴳⵉⵙ ⵙⵓⵇⵇⵓⵍⵖ ⵖ ⵓⵎⵍⵉⵍ ⵏ ⵜⵉⵟⵟⴰⵡⵉⵏ ⵏⵏⵙ, ⴳⴳⵯⴷⵖ ⴰⴷⴷⴰⵢ ⵥⵕⵉⵖ ⴰⵍⵍⵏ ⵏⵏⵙ ⴰⵔ ⵙⵎⵔⵖⴰⵏⵜ ⵙ ⵢⴰⵜ ⵜⵎⵏⵏⵓⵢⴰ ⵜⴰⵔ ⵜⵓⵔⴷⴰ. ⴰⴽⵯⵣⵖ ⵉⵍⵎⵎⴰ ⵎⴰⵙ ⴰⴷⵍⵍⵉ ⵉⵔⴰ ⴰⴷ ⵢⵓⵜ ⵙⵉⵏ ⵉⴳⴹⴰⴹ ⵙ ⵢⴰⵜ ⵜⵥⵕⵓⵜ, ⴰⴷ ⵉⵔⴱⵃ ⴽⴽⵓⵎⵔⴰⵡ ⵏ ⵜⵔⵢⴰⵍⵜ ⴷ ⵜⵎⵍⵍⴰ ⵏ ⵕⴱⴱⵉ ⵙ ⵢⴰⵜ ⵜⵉⴽⴽⵍⵜ; ⴰⴷ ⵢⴰⵡⵉ ⵍⵊⵏⵜ ⵙ ⵓⴷⵔⵉⵎ; ⴷ ⴳ ⵙⵉⴳⵯⵔⴰ ⴰⴷ ⵜⵜⵉⵏⵉⵏ ⵎⵉⴷⴷⵏ ⴰⵔ ⵉⵙⴽⴰⵔ ⴰⴼⵓⵍⴽⵉ. ⵖⵉⵢⵖ ⴰⴷ ⴰⵙ ⵙⵙⵓⵔⴼⵖ ⵜⴰⴳⴰⵥⵜ ⵉⴱⴽⴽⴹⵏ ⵍⵍⵉ ⵙ ⵏⵏⵉⵖ ⴳⴰⵎⵍⵍⵉ ⵉⵥⴹⴰⵔ ⴰⵙ; ⵔⴰⴷ ⴰⵙ ⵜⵄⵊⵊⴰⴱⵖ ⵉⵖ ⴰⵔ ⵜ ⵉⵙⴰⴹⵚⴰ ⴰⴷ ⵉⵙⵙⴳⵯⴹⵉ ⵉⵎⵥⵍⴰⴹ; ⵎⴰⵛⴰ ⵓⵔ ⵔⴰⴷ ⴰⵙ ⵊⵊⵓ ⵙⵙⵓⵔⴼⵖ ⵍⵃⵙⴰⴱⴰⵜ ⵏⵏⵙ ⵉⵇⵊⵔⵏ. ⵓⵔ ⴷⴰ ⵜⵙⵓⵔⵓⴼⵏ ⵎⵉⴷⴷⵏ ⵉ ⵢⴰⵏ ⵎⵉ ⵉⵙⴳⴳⴰⵏ ⵡⵓⵍ, ⵎⴰⵛⴰ ⵉⵙⵜⴰⵀⵍⵍⴰ ⴰⴷ ⵉⵙⵙⵏ ⵉⵙ ⵜ ⵉⴳⴰ; ⴳⴰⵔ ⵎⵇⵇⵓⵕⵏ ⵓⵔ ⵉⵍⵉⵏ ⴰⵙⴰⴼⴰⵔ ⵉⴳⴰ ⵜ ⵉⵖ ⴰⵔ ⵉⵙⴽⴰⵔ ⵢⴰⵏ ⵎⴰⴷ ⵓⵔ ⵉⴼⵓⵍⴽⵉⵏ ⵙ ⵜⴷⵡⵡⴰⵢⵜ. ⵜⵜⵥⵎⵎⴰⴹⴰⵜ ⵉⵇⵇⴰⵏ ⴷ ⴰⴷ ⴱⴷⴷⴰ ⵜⵜⵥⵎⵎⴰⴹⵎ. ⵜⴰⴷ ⴰⴷ ⵉⴳⴰⵏ ⴽⵓⵍⵛⵉ. ⴰⵙⵇⵙⵉ ⴰⴷ ⴽⴰ ⵉⵍⵍⴰⵏ. ⴼⴰⴷ ⴰⴷ ⵓⵔ ⵜⵙⵢⴰⴼⴰⵎ ⴰⵥⴰⵥⵓ ⵉⵙⵙⵉⵡⵉⴷⵏ ⵏ ⵡⴰⴽⵓⴷ ⵍⵍⵉ ⵉⵎⵣⵣⵉⵏ ⵜⵉⵖⵔⴰⴹ ⵏⵏⵓⵏ, ⴰⵔ ⴽⵯⵏ ⵉⵙⵙⴽⵏⴰⵡ ⵙ ⴰⴽⴰⵍ, ⵉⵇⵇⴰⵏ ⴷ ⴰⴷ ⴱⴷⴷⴰ ⵜⵜⵥⵎⵎⴰⴹⵎ. ⵎⴰⵛⴰ ⵙ ⵎⵉⵜ? ⵙ ⵡⴰⵎⴰⵏ ⵏ ⵡⴰⴹⵉⵍ, ⵙ ⵓⵎⴰⵔⴳ ⵏⵖⴷ ⵙ ⵜⵓⵍⵍⵓⵖⵜ, ⵎⴽⵏⵏⴰ ⵜⵔⴰⵎ. ⵎⴰⵛⴰ ⵜⵜⵥⵎⵎⴰⴹⴰⵜ. ⴽⵔⴰ ⵏ ⵜⵉⴽⴽⴰⵍ, ⵖ ⵜⵙⴽⴼⴰⵍ ⵏ ⴽⵔⴰ ⵏ ⵉⵖⵔⵎ, ⵖ ⵜⵓⴳⴰ ⵉⵣⴳⵣⴰⵡⵏ ⵏ ⴽⵔⴰ ⵏ ⵓⴳⴹⵉ, ⵉⵖ ⴷ ⵜⴷⵉⵡⵎ, ⵢⵓⴽⵉ ⴰⵡⵏ ⵏⵖⴷ ⵉⵣⵔⵉ ⴽⵯⵏ ⵓⴹⵕⴰⵏ, ⵜⵜⵔⴰⵜ ⵉ ⵡⴰⴹⵓ ⴷ ⵜⴰⴹⴹⵉⵏⴳⴰ ⴷ ⵜⵉⵜⵔⵉⵜ ⴷ ⵓⴳⴹⵉⴹ ⴷ ⵜⵙⵔⴰⴳⵜ ⴷ ⴽⵓⵍⵍⵓ ⵎⴰ ⵉⵜⵜⵔⵡⴰⵍⵏ ⴷ ⴽⵓⵍⵍⵓ ⵎⴰ ⵉⵏⴷⴷⵔⵏ ⴷ ⴽⵓⵍⵍⵓ ⵎⴰ ⵉⵣⵣⵉⴳⵉⵣⵏ ⴷ ⴽⵓⵍⵍⵓ ⵎⴰ ⵉⵜⵜⵉⵔⵉⵔⵏ ⴷ ⴽⵓⵍⵍⵓ ⵎⴰ ⵉⵙⴰⵡⴰⵍⵏ, ⵜⵜⵔⴰⵜ ⵎⵏⵛⴽ ⴰⴷ ⵉⵍⴽⵎⵏ; ⵓⴽⴰⵏ ⵔⴰⴷ ⴰⵡⵏ ⴷ ⵉⵔⴰⵔ ⵡⴰⴹⵓ ⴷ ⵜⴰⴹⴹⵉⵏⴳⴰ ⴷ ⵜⵉⵜⵔⵉⵜ ⴷ ⵓⴳⴹⵉⴹ ⴷ ⵜⵙⵔⴰⴳⵜ, ⵉⵏⵉⵏ ⴰⵡⵏ: " ⵜⵍⴽⵎ ⵜⵉⵣⵉ ⵎⴰ ⵖ ⵜⵜⵥⵎⵎⴰⴹⵎ! ⴰⴼⴰⴷ ⴰⴷ ⵓⵔ ⵜⴳⵉⵎ ⵉⵙⵎⴳⴰⵏ ⵉⵎⵔⵔⵜⵏ ⵏ ⵡⴰⴽⵓⴷ, ⵜⵜⵥⵎⵎⴰⴹⴰⵜ ⴱⴷⴷⴰ! ⵙ ⵡⴰⵎⴰⵏ ⵏ ⵡⴰⴹⵉⵍ, ⵙ ⵓⵎⴰⵔⴳ ⵏⵖⴷ ⵙ ⵜⵓⵍⵍⵓⵖⵜ, ⵎⴽⵏⵏⴰ ⵜⵔⴰⵎ. ". ⵢⴰⴷ! ⵜⵏⵚⴹ ⴷ ⵢⴰⴷ ⵜⴰⴼⵓⴽⵜ ⴽⵔⴰ ⵏ ⵜⵉⵎⵉⴹⵉ ⵏ ⵜⵉⴽⴽⵍⵜ, ⵙ ⵓⴷⵎ ⵉⵟⵟⵚⵚⴰⵏ ⵏⵖⴷ ⵙ ⵓⴷⵎ ⵉⴽⵔⵔⵛⵏ, ⵣⵖ ⵓⴳⴹⵉ ⴰⴷ ⵢⴰⵜⵜⵓⵢⵏ ⵏ ⵢⵉⵍⵍ ⵍⵍⵉ ⵎⵓ ⴱⴰⵀⵔⴰ ⴱⴰⵢⵏⵏ ⵉⵔⴰⵏ; ⵜⵏⴳⴹ ⵏⵏ ⴷⴰⵖ ⵜⵉⵎⵉⴹⵉ ⵏ ⵜⵉⴽⴽⵍⵜ, ⵙ ⵓⵙⵎⵔⵖⴰ ⵏⵖⴷ ⵙ ⴳⴰⵔ ⵓⴷⵎ, ⵖ ⵓⵛⵓⵛⴼ ⵏⵏⵙ ⵢⴰⵜⵜⵓⵢⵏ ⵏ ⵜⴷⴳⴳⵯⴰⵜ. ⵣⵖ ⵎⵏⵏⴰⵡ ⵓⵙⵙⴰⵏ, ⵏⵥⴹⴰⵕ ⴰⴷ ⵏⵜⵜⵎⵏⵉⴷ ⵜⴰⵙⴳⴰ ⴰⵏⵏ ⵢⴰⴹⵏ ⵏ ⵉⴳⵏⵏⴰ ⴷ ⴰⵔ ⵏⴰⵇⵇⵔⴰ ⴰⴳⵯⵎⵎⴰⵢ ⵏ ⵉⴳⵏⵏⴰ ⵏ ⵉⵎⴷⵉⵙⴰⵏ. ⴽⵔⴰⵢⴳⴰⵜ ⵢⴰⵏ ⵖ ⵉⵏⵎⵎⵓⴷⴷⴰ ⴰⵔ ⵉⵏⴷⴷⵔ, ⴰⵔ ⵉⵙⵎⵓⵎⵎⵓⵢ. ⴰⴷ ⵜⵉⵏⵉⵜ, ⴽⵔⴰ ⵙ ⵏⵏ ⵜⵜⴰⵥⴹⵏ ⴰⴽⴰⵍ, ⴰⵔ ⴱⴰⵀⵔⴰ ⵜⵣⴰⵢⴰⴷ ⵜⵎⴰⵔⴰ ⵏⵏⵙⵏ. ⴰⵔ ⵜⵜⵉⵏⵉⵏ: " ⵎⴰⵏⵜⵓⵔ ⵣⴰ ⵔⴰ ⵏⵜⵜⵀⵏⵏⵓ ⵖ ⵉⴹⵚ ⴰⴷ ⵍⵍⵉ ⵜⵙⵏⵓⵛⵛⵓⴳ ⵜⴰⵢⵢⵓⵖⵜ, ⵍⵍⵉ ⵉⵙⵎⵔⵡⴰⵢ ⵡⴰⴹⵓ ⵉⵙⵅⵓⵔⵔⵓⵢⵏ ⵓⴳⴳⴰⵔ ⵏⵏⵖ? ⵎⴰⵏⵜⵓⵔ ⵔⴰ ⵏⵛⵛ ⴰⴽⵙⵓⵎ ⵓⵔ ⵉⵍⴰⵏ ⵜⵉⵙⵏⵜ ⴰⵎ ⴳⴰⵔ ⴰⴷ ⵍⵍⵉ ⴰⵖ ⵢⵓⵙⵉⵏ? ⵎⴰⵏⵜⵓⵔ ⵔⴰ ⵏⴰⵎⵥ ⴰⴽⴰⵍ ⴰⵔ ⵏⵥⵥⴰⴹ? " ⵍⵍⴰⵏ ⵡⵉⵍⵍⵉ ⵏⵏ ⵉⵙⵡⵉⵏⴳⵉⵎⵏ ⵖ ⵜⵡⵊⵉⵡⵉⵏ ⵏⵏⵙⵏ, ⵜⴳⵕⴰⵥ ⵜⵏ ⵖ ⵜⵎⵖⴰⵔⵉⵏ ⵏⵙⵏ ⵜⵉⵎⵖⴷⴰⵔⵉⵏ ⵜⵉⵔⵎⴽⴷⵉⵢⵉⵏ ⵉⵙⴽⵔⵔⴰⵛⵏ ⴷ ⵜⴰⵔⵡⴰ ⵏⵙⵏ ⵉⵙⵖⵓⵢⵢⵓⵏ. ⴳⴳⵯⴷⵏ ⴽⵓⵍⵍⵓ ⴱⴰⵀⵔⴰ ⵍⵍⵉⵖ ⵍⴰⵃ ⴰⴽⴰⵍ, ⴰⵢⵍⵍⵉⵖ ⵔⴰⵏ ⴰⴷ ⵛⵛⵉⵏ ⵜⵓⴳⴰ ⵓⴳⴳⴰⵔ ⵏ ⵉⵎⵓⴷⴰⵔ. ⵖ ⵜⴳⵉⵔⴰ, ⵢⵓⴳⴳⴰ ⴷ ⵢⴰⵏ ⵓⴳⵎⵎⴰⴹ. ⴰⴷⴷⴰⵢ ⵏⵏ ⵏⴰⵥⵥⴹ, ⵏⵥⵕⴰ ⵢⴰⵜ ⵜⵎⵓⵔⵜ ⵉⵥⵉⴹⵏⵏ, ⵉⵙⴽⵍⵓⵍⵓⵏ. ⵜⴳⴰ ⵣⵓⵏⴷ ⵉⵖ ⴰⵔ ⵜⵜⴽⵔⴽⵓⵛ ⵙ ⵉⵎⵓⵔⵉⴳ ⵏ ⵜⵓⴷⵔⵜ, ⴷ ⵣⵓⵏⴷ ⵉⵖ ⴰⵔ ⵜⴼⵓⵃⵏ ⵉⴼⵜⴰⵙⵏ ⴰⵏⵏ ⵉⴽⵜⴰⵔⵏ ⵙ ⴽⵔⴰⵢⴳⴰⵜ ⵜⴰⵣⴳⵣⵓⵜ ⵙ ⵢⴰⵏ ⵡⴰⴹⵓ ⵢⴰⴹⴼⵓⵜⵏ ⵏ ⵉⵊⵊⵉⴳⵏ ⴷ ⵉⴳⵓⵎⵎⴰ, ⵍⵍⵉ ⵏⵏ ⵉⴽⴽⴰⵜⵏ ⴰⵔ ⵎⴰⵏⵉ ⵢⴰⴳⴳⵓⴳⵏ. ⴷⵍⵃⵉⵏ, ⴽⵓ ⵢⴰⵏ ⵉⵎⵎⵔ, ⴰⵡⴷ ⵢⴰⵏ ⵓⵔ ⵙⵓⵍ ⵉⵙⴽⵔⵔⵛ. ⵜⵜⵡⴰⵜⵜⵓⵏⵜ ⴽⵓⵍⵍⵓ ⵜⴰⵥⵉⵜⵉⵏ, ⵜⵜⵙⵓⵔⴼⵏⵜ ⵜⵡⴰⵖⵉⵡⵉⵏ; ⴰⴼⵓⴹⵏⵜ ⵜⴰⵎⴰⵖⵉⵏ ⵖ ⵜⵎⴽⵜⵉⵜ, ⴼⴼⴰⵔⵔⵉⵏ ⵉⴽⴰⵢⴰⴹⵏ ⵣⵓⵏⴷ ⴰⴳⴳⵓ. ⵖⴰⵙ ⵏⴽⴽⵉⵏ ⴽⴰ ⵜⴰⵖ ⵜⴳⵓⴹⵉ, ⵓⵔⴰⴷ ⵜⴰⵎⵏⵜ ⵉⵙ ⵢⵉ ⵜⴰⵖ ⵜⴳⵓⴹⵉ. ⵣⵓⵏⴷ ⵢⴰⵏ ⵓⵔⵀⵉⴱ ⵍⵍⵉ ⵎⵓ ⵔⴰ ⵜⴽⴽⵙⵜ ⴰⴽⵓⵛ ⵏⵏⵙ, ⵓⵔ ⵥⴹⴰⵔⵖ ⴰⴷ ⵏⴳⵉⵔⵉⵖ, ⴱⵍⴰ ⵢⵉ ⵜⴳⵔⴰⵥ, ⴷ ⵢⵉⵍⵍ ⴰⵏⵏ ⵉⵔⴽⵙⵏ ⴱⴰⵀⵔⴰ ⵖ ⵜⴰⵏⵣⵍⵉ ⵏⵏⵙ ⵉⵙⵙⵉⵡⵉⴷⵏ, ⵉⵃⴱⴰⵏ ⴷ ⵉⵙⵎⴰⵜⵔⵏ ⵙ ⵓⵔⴰⵔⵏ ⵏⵏⵙ ⴷ ⵜⵉⴷⴷⵉ ⵏⵏⵙ ⴷ ⵓⵔⵔⵉⴼⵏ ⵏⵏⵙ ⴷ ⵉⵣⵎⵓⵎⵎⵉⵢⵏ ⵏⵏⵙ ⴷ ⵉⵣⵎⴰⵣ ⴷ ⵉⵙⴱⵓⵅⵔⵓⵔⵏ ⴷ ⵜⵉⵎⵀⵉⵡⵛⵉⵏ ⵏ ⴽⵓⵍⵍⵓ ⵉⵎⴰⵏ ⵍⵍⵉ ⵉⴷⴷⵔⵏ, ⵍⵍⵉ ⵉⵜⵜⴷⴷⵔⵏ ⴷ ⵍⵍⵉ ⵔⴰⴷ ⵉⴷⴷⵔ! ⴰⴷⴷⴰⵢ ⵎⵚⴰⴼⴰⴹⵖ ⴷ ⵜⵉⵥⵉⵍⵜ ⴰⵏⵏ ⵜⴰⵔ ⴰⵏⴰⵡ, ⵙⵢⴰⴼⴰⵖ ⵉⵅⴼ ⵉⵏⵓ ⵜⵜⵓⵜⵖ ⴰⵔ ⴰⴷⵉⴼ; ⵍⵍⵉⵖ ⵉⵏⵏⴰ ⴽⵓ ⵢⴰⵏ ⵖ ⵉⵙⵎⵎⵓⵏⵏ ⵉⵏⵓ: " ⴰⵢⵍⵍⵉⵖ ⵓⴽⴰⵏ! ", ⵙⵖⵓⵢⵢⵉⵖ ⵏⴽⴽⵉⵏ: " ⵢⴰⴷ! ⵢⴰⴷ! " ⵎⴰⵛⴰ ⴰⴽⴰⵍ ⴰⵢⴰⵏⵏ, ⴰⴽⴰⵍ ⴷ ⵜⴰⵇⵇⵓⵕⵜ ⵏⵏⵙ ⴷ ⵉⵔⵓⵎⵙⵓⵜⵏ ⵏⵏⵙ ⴷ ⵜⴰⵍⵓⵖⵉ ⵏ ⵜⵓⴷⵔⵜ ⵏⵏⵙ ⴷ ⵜⵉⴼⴼⵓⴳⵍⴰ ⵏⵏⵙ; ⵉⴳⴰ ⵢⴰⵏ ⵡⴰⴽⴰⵍ ⵉⴱⵖⵔⵏ ⵉⴼⵓⵍⴽⵉⵏ, ⵉⴽⵜⴰⵔⵏ ⵙ ⵉⵎⵉⵔⵉⵡⵏ, ⵍⵍⵉ ⴰⵖ ⴷ ⵉⵜⵜⴰⵣⵏⵏ ⵢⴰⵜ ⵜⵓⵊⵊⵓⵜ ⵉⴼⴼⵔⵏ ⵏ ⵓⵊⵊⵉⴳ ⴷ ⵍⵎⵙⴽ, ⵍⵍⵉ ⴰⵖ ⴷ ⵉⵙⵙⵍⴽⴰⵎⵏ ⵉⵥⴰⵡⴰⵏⵏ ⵏ ⵜⵓⴷⵔⵜ ⵣⵓⵏⴷ ⵉⵡⴰⵍⵉⵡⵏ ⵏ ⵜⴰⵢⵔⵉ. ⵉⵙⵕⵥⴰⵎ ⵡⴰⵍⵍⵉ ⵉⵙⵓⵇⵇⵓⵍⵏ ⵣⵖ ⴱⵕⵕⴰ ⵖ ⵢⴰⵏ ⵓⵙⵕⵥⵎ ⵉⵕⵥⵎⵏ ⵓⵔ ⵔⴰ ⵊⵊⵓ ⵉⵥⵕⵕⴰ ⴰⵏⵛⴽ ⵍⵍⵉ ⵉⵥⵕⵕⴰ ⵡⴰⵍⵍⵉ ⵉⵙⵓⵇⵇⵓⵍⵏ ⵖ ⵢⴰⵏ ⵓⵙⵕⵥⵎ ⵉⵇⵇⵏⵏ. ⵓⵔ ⵜⵍⵍⵉ ⴽⵔⴰ ⵏ ⵜⵖⴰⵡⵙⴰ ⴱⴰⵀⵔⴰ ⵉⴷⵔⴰⵏ, ⴱⴰⵀⵔⴰ ⵉⵍⵍⴰⵙⵏ, ⴱⴰⵀⵔⴰ ⵉⴱⵍⵓⵍⵍⵙⵏ, ⴱⴰⵀⵔⴰ ⵓⵔ ⵉⴼⴰⵡⵏ, ⴱⴰⵀⵔⴰ ⵉⵙⴽⵍⵓⵍⵓⵏ ⵣⵓⵏⴷ ⵢⴰⵏ ⵓⵙⵕⵥⵎ ⴳ ⵜⵔⵖⴰ ⵜⵉⵏⵉⵔⵜ. ⴰⵢⵍⵍⵉ ⵏⵥⵕⵕⴰ ⵖ ⵜⴰⴼⵓⴽⵜ ⵓⵔ ⵉⵀⵎⵎⴰ ⵓⴳⴳⴰⵔ ⵏ ⴰⵢⵍⵍⵉ ⵉⵜⵜⵊⵕⵓⵏ ⴹⴰⵕⴰⵜ ⵏ ⵜⴰⵊⵊⴰⵊⵜ. ⵖ ⵜⴳⵯⴹⵉⵜ ⴰⵏⵏ ⵉⵍⵍⴰⵙⵏ ⵏⵖⴷ ⵉⴼⴰⵡⵏ ⴰⵔ ⵜⵜⴷⴷⵔ ⵜⵓⴷⵔⵜ, ⴰⵔ ⵜⵡⴰⵔⴳⴰ ⵜⵓⴷⵔⵜ, ⴰⵔ ⵜⵎⵔⵔⴰⵜ ⵜⵓⴷⵔⵜ. ⴹⴰⵔⴰⵜ ⵏ ⵉⴳⴳⵉⵜⵏ ⵉⴳⴰⵏ ⴰⵎ ⵜⴰⴹⴹⴰⵏⴳⵉⵡⵉⵏ, ⴰⵔ ⵜⵜⴰⵏⵏⴰⵢⵖ ⵢⴰⵜ ⵜⵎⵟⵟⵓⴹⵜ ⵢⴰⵥⵓⵎⵏ, ⵜⴽⵔⵔⵛ ⵢⴰⴷ, ⵜⵥⵍⴹ, ⵜⴽⵯⵏⵓ ⴱⴷⴷⴰ ⴼ ⴽⵔⴰ, ⵓⵔ ⵊⵊⵓ ⵜⴼⴼⵖ. ⵓⴽⵣⵖ ⵏⵏ ⵜⴰⵇⵙⵙⵉⵙⵜ ⵏ ⵜⵎⵟⵟⵓⴹⵜ ⴰⴷ, ⵏⵖⴷ ⵓⵎⵉⵢ ⵏⵏⵙ, ⵣⵖ ⵓⴷⵎ ⵏⵏⵙ ⴷ ⵜⵎⵍⵙⵉⵜ ⵏⵏⵙ ⴷ ⵓⵙⵉⵍⵍⵉⴼ ⵏⵏⵙ ⴷ ⵣⵖ ⵡⴰⵍⵓ; ⴰⵔ ⵜⵜ ⵜⵜⴰⵍⵙⵖ ⴽⵔⴰ ⵏ ⵜⵉⴽⴽⴰⵍ ⵉ ⵉⵅⴼ ⵉⵏⵓ, ⴰⵔ ⴰⵍⵍⴰⵖ. ⵎⵔ ⴰⴷⵍⵍⵉ ⵉⴳⴰ ⴽⵔⴰ ⵏ ⵓⵔⴳⴰⵣ ⴰⵡⵙⵙⴰⵔ ⵉⴳⵍⵍⵉⵏ, ⵓⵔ ⵔⴰⴷ ⵏⵉⵜ ⴼⵍⵍⴰ ⵉⵛⵇⵇⵓ ⴰⴷ ⴷⴰⵖ ⴰⵍⵙⵖ ⵉ ⵜⵉⵏⵙ. ⴳⵉⵏⵖ ⵉⵍⵎⵎⴰ, ⴱⵓⵔⵣⵖ ⵍⵍⵉⵖ ⴷⴷⵔⵖ ⵎⵔⵔⵜⵖ ⵖ ⵡⵉⵢⵢⴰⴹ ⵢⴰⴹⵏ ⴱⵍⴰ ⵏⴽⴽⵉⵏ. ⵉⵔⵡⴰⵙ ⵔⴰⴷ ⵉⵢⵉ ⵜⵉⵏⵉⵎ: " ⵉⵙ ⵜⵣⵣⴳⵜ ⵉⵙ ⵉⴳⴰ ⵓⵎⵉⵢ ⴰⴷ ⵜⵉⴷⵜ? " ⴰⵢⵏⵏⴰ ⵜⵔⴰ ⵜⴳ ⵜ ⵜⵉⵍⴰⵡⵜ ⵉⵍⵍⴰⵏ ⴱⵕⵕⴰ ⵉⵏⵓ, ⵉⵖ ⵉⵢⵉ ⵜⵉⵡⵙ ⴰⴷ ⴷⴷⵔⵖ, ⴰⴷ ⵙⵢⴰⴼⴰⵖ ⵉⵙ ⵍⵍⵉⵖ ⴷ ⵎⴰⴷ ⴳⵉⵖ? ⵔⵉⵖ ⴰⴷ ⴽⵍⵓⵖ ⵖⵉⴽⴰⴷ ⵉⵔⵡⴰⵙ ⵉⵙ ⵉⴳⵓⵛⵕ ⵓⴼⴳⴰⵏ, ⵎⴰⵛⴰ ⵓⵏⴰⵥⵓⵕ ⵍⵍⵉ ⵉⵔⴰⵏ ⴰⴷ ⵉⴽⵍⵍⵓ, ⵍⵍⵉ ⵎⵓ ⵉⵛⵛⴰ ⵜⴰⵙⴰ, ⵉⵎⵎⵔ ⵏⵜⵜⴰⵏ! ⵔⵉⵖ ⵏⵉⵜ ⴰⴷ ⴽⵍⵍⵓⵖ ⵜⴰⵍⵍⵉ ⵍⵍⵉ ⴷ ⵉⵡⵉⵏⵜ ⵡⴰⵍⵍⵏ ⵉⵏⵓ, ⵜⵔⵡⵍ ⵙ ⵜⴰⵣⵣⵍⴰ, ⵣⵓⵏⴷ ⵢⴰⵜ ⵜⵖⴰⵡⵙⴰ ⵉⴼⵓⵍⴽⵉⵏ ⵉⵖⴰⵎⴰⵏ ⵖ ⵜⵖⵔⴷⵉⵏ ⵏ ⵓⵏⵎⵎⴰⴷⴷⵓ ⵍⵍⵉ ⵙⵡⴰⵏⵜ ⵜⵉⵍⵍⴰⵙ ⵏ ⵢⵉⴹ. ⵎⵏⵛⴽ ⴰⴷ ⵜⵜ ⵍⴰⵃ! ⵜⵥⵉⵍ, ⵜⵥⵉⵍ ⴱⴰⵀⵔⴰ; ⵜⴳⴰ ⵜⴰⵏⵥⵡⴰⵢⵜ. ⵉⴳⴳⵓⵜ ⴳⵉⵙ ⵓⵙⴳⴳⴰⵏ: ⴰⵢⵍⵍⵉ ⴳⵉⵙ ⵜⵥⵕⵕⴰⵜ ⵉⵍⵍⴰⵙ, ⵉⴷⵔⴰ. ⴰⵍⵍⵏ ⵏⵏⵙ ⴳⴰⵏⵜ ⵣⵓⵏⴷ ⵙⵏⴰⵜ ⵜⴼⵔⴰⵜⵉⵏ ⵏⵏⴰ ⵖ ⴷ ⵉⵙⵎⵔⵖⴰ ⵎⴰ ⵉⴼⴼⵔⵏ, ⵉⵥⵕⵉ ⵏⵏⵙ ⴰⵔ ⵉⵙⵓⴼⵓ ⵣⵓⵏⴷ ⵓⵙⵎ: ⵢⴰⵏ ⵓⵏⴱⴰⵇⵇⴰⵢ ⵖ ⵜⵉⵍⵍⴰⵙ. ⵔⴰⴷ ⵜⵜ ⵙⵉⵔⵡⵉⵙⵖ ⴷ ⵢⴰⵜ ⵜⴰⴼⵓⴽⵜ ⵜⴰⵙⴳⴳⴰⵏⵜ, ⵉⵖ ⵏⵥⴹⴰⵕ ⴰⴷ ⵏⴷⵎⵓ ⵢⴰⵏ ⵉⵜⵔⵉ ⴰⵙⴳⴳⴰⵏ ⵢⴰⴽⴽⴰⵏ ⵜⵉⴼⴰⵡⵜ ⴷ ⵜⵓⵎⵔⵜ. ⵎⴰⵛⴰ ⴰⵔ ⵉⵢⵉ ⴷ ⴱⴰⵀⵔⴰ ⵜⵙⵙⴽⵜⴰⵢ ⴰⵢⵢⵓⵔ, ⵍⵍⵉ ⴼⵍⵍⴰⵙ ⵉⵍⵓⵃⵏ ⵉⵔⵡⴰⵙ ⴰⴷⵔⵉⵣ ⵏⵏⵙ ⵉⵙⵙⵉⵡⵉⴷⵏ; ⵓⵔ ⴷ ⴰⵢⵢⵓⵔ ⴰⵎⵍⵍⴰⵍ ⵏ ⵜⴰⵢⵔⵉ, ⵎⴰⵛⵛ ⴰⵢⵢⵓⵔ ⵉⴷⴷⵓⵅⵛⴰⵏ ⵉⵙⴱⵓⵡⵡⴰⵇⵏ, ⵢⵓⴳⵍⵏ ⵖ ⵜⵓⵥⵥⵓⵎⵜ ⵏ ⵢⴰⵏ ⵢⵉⴹ ⵉⵎⵊⵉⵡⵡⵊⵏ, ⵍⵍⵉ ⵃⵏⵏⵊⵏ ⵉⵎⴷⵍⴰ ⵉⵜⵜⴰⵣⵣⴰⵍⵏ; ⵓⵔ ⴷ ⴰⵢⵢⵓⵔ ⵉⵣⴳⴰⵏ, ⵉⵃⵟⵟⵓⵏ, ⵍⵍⵉ ⴷ ⵉⵜⵜⵔⵣⴰⴼⵏ ⵙ ⵉⴹⵚ ⵏ ⵎⵉⴷⴷⵏ ⵉⵣⴷⴷⵉⴳⵏ, ⵎⴰⵛⴰ ⴰⵢⵢⵓⵔ ⵍⵍⵉ ⴷ ⵉⵜⵜⵡⴰⴽⴽⴰⵙⵏ ⵖ ⵉⴳⵏⵏⴰ, ⵉⵜⵜⵡⴰⵔⵏⴰⵏ, ⵉⵖⵓⵡⵖⵏ, ⵍⵍⵉ ⵙⵙⵃⵓⵛⵏⵜ ⵉⴷ ⵎⵎⵓ ⵉⵙⴽⴽⵉⵔⵏ ⵏ ⵜⵉⵙⵙⴰⵍⵢⴰ ⵙ ⴱⵣⵣⵉⵣ ⴼ ⵜⵓⴳⴰ ⵉⴳⴳⵯⴷⵏ. ⵜⵣⴷⵖ ⵖ ⵉⴳⵏⵣⵉ ⵏⵏⵙ ⵎⵥⵥⵉⵢⵏ ⵜⵓⵅⵙⴰ ⵉⵇⵇⵓⵔⵏ ⴷ ⵜⴰⵢⵔⵉ ⵏ ⵜⵏⵇⵇⵉⵜ. ⵎⴰⵛⴰ, ⵖ ⵉⵣⴷⴷⴰⵔ ⵏ ⵓⴷⵎ ⴰⵏⵏ ⵉⵣⵣⵉⵡⵉⵣⵏ, ⵖ ⴷ ⴽⴹⴹⵓⵏⵜ ⵜⵏⵅⴰⵔ ⵏⵏⵙ ⵉⵜⵎⵓⵙⵙⵓⵏ ⴰⵢⵍⵍⵉ ⵓⵔ ⵉⵜⵜⵓⵙⵙⴰⵏⵏ ⴷ ⴰⵢⵍⵍⵉ ⵉⴳⴰⵏ ⵎⵓⵃⴰⵍ, ⵜⵥⵥⵏⵥⵕ, ⵙ ⵢⴰⵜ ⵜⵉⵥⵉⵍⵜ ⵉⵀⵉⵢⵢⴰⵏ, ⵜⴰⴹⵚⴰ ⵏ ⵢⴰⵏ ⵉⵎⵉ ⵎⵇⵇⵓⵕⵏ, ⵉⵥⴳⴳⴰⵖ ⵉⵎⵍⵍⵓⵍⵏ, ⴷ ⵉⵎⵎⵉⵎⵏ, ⵍⵍⵉ ⵉⵙⵡⴰⵔⴳⴰⵏ ⵙ ⵢⴰⵏ ⵓⵊⵊⵉⴳ ⵉⴼⵓⵍⴽⵉⵏ ⵉⵏⵏⵓⵕⵥⵎⵏ ⵖ ⵡⴰⴽⴰⵍ ⵉⵇⵇⵓⵕⵏ. ⵍⵍⴰⵏⵜ ⴽⵔⴰ ⵏ ⵜⵡⵜⵎⵉⵏ ⵉⵖ ⵜⵏⵜ ⵜⵥⵕⵉⵜ ⴰⵔ ⵜⵜⵉⵔⵉⵜ ⴰⴷ ⵜⵏⵜ ⵜⵔⵏⵓⵜ, ⵜⵙⴰⴹⴼⵓⵜ ⵜⵏⵜ; ⵎⴰⵛⴰ ⵜⴰⴷⴷⵖ ⴰⵔ ⵜⵜⵉⵔⵉⵜ ⴰⴷ ⵜⵎⵎⵜⵜ ⵙ ⵍⵃⵉⵍ ⴷⴷⴰⵡ ⵏ ⵓⵙⵎⵎⴰⵇⵍ ⵏⵏⵙ. ⵜⴰⵏⴰⴼⴰⵡⵉⵏ ⵏ ⵡⴰⵢⵢⵓⵔ ⵍⵍⵉⵖ ⵜⴳⵏⵜ, ⴰⵔ ⴷ ⵉⵙⵓⵇⵇⵓⵍ ⵡⴰⵢⵢⵓⵔ, ⵉⴳⴰⵏ ⴰⵎⵓⵛⵍ, ⵖ ⵓⵙⴽⵙⵍ, ⴰⵔ ⵉⵜⵜⵉⵏⵉ: " ⵜⴰⵣⵣⴰⵏⵜ ⴷⴷⵖ ⵜⵙⵙⵓⵙⵎ ⵢⵉ ". ⵉⴳⴳⵯⵣ ⴷ ⵙ ⵜⵓⵍⵡⵉⵜ ⵉⵙⴽⴼⴰⵍ ⵏⵏⵙ ⵏ ⵉⵎⴷⵍⴰ, ⵉⵣⵔⵉ ⴱⵍⴰ ⵍⵃⵙⵙ ⵖ ⵊⵊⴰⵊ. ⵉⴼⵙⵔ ⴼⵍⵍⴰⵎ ⵙ ⵜⵎⵍⵍⴰ ⵉⴼⵙⵙⵓⵙⵏ ⵏ ⵜⴰⵢⵎⵎⴰⵜ, ⵉⵙⵔⵙ ⵉⴽⵯⵍⴰⵏ ⵏⵏⵙ ⴼ ⵓⴷⵎ ⵏⵏⵎ. ⵉⵍⵎⵎⴰ ⵣⴳⵣⵉⵡⵏ ⵉⵎⵓⵎⵎⵓⵜⵏ ⵏⵏⵎ, ⵡⵔⵔⵖⵏ ⴱⴰⵀⵔⴰ ⵉⵎⵓⴷⴰⵍ ⵏⵏⵎ. ⵀⴰⵜⵉ ⵍⵍⵉⵖ ⴰⵔ ⵜⴻⵜⵜⵎⵏⵉⴷⵜ ⵜⵉⵏⴱⴳⵉⵡⵜ ⴰⵏⵏ ⴰⴷ ⴰⴽⴽⵯ ⴱⴰⵀⵔⴰ ⵎⵇⵇⵓⵕⵏⵜ ⵡⴰⵍⵍⵏ ⵏⵏⵎ ⵎⴰⵜⵜⴰ ⵖⴽⴰⵏⵏ ⴳⴰⵏⵜ, ⵜⴳ ⴰⵎ ⵜⴰⵇⵇⴰⵢⵜ ⵙ ⵜⵎⵍⵍⴰ, ⴰⵢⵍⵍⵉⵖ ⴰⴽⴽⵯ ⵜⵜⵉⵔⵉⵜ ⴰⴷ ⵜⴰⵍⵍⴰⵜ. ⵎⴰⵛⴰ ⵖ ⵜⵓⵎⵔⵜ ⵏⵏⵙ ⵎⵇⵇⵓⵕⵏ, ⴰⵢⵢⵓⵔ ⵢⵓⵎⵥ ⴽⵓⵍⵍⵓ ⴰⵃⴰⵏⵓ, ⵣⵓⵏⴷ ⵢⴰⵜ ⵜⵉⴼⴰⵡⵜ ⵜⴰⵅⴰⵜⴰⵔⵜ, ⵣⵓⵏⴷ ⵢⴰⵏ ⵓⵊⵖⴷⵉⴷ ⵉⵙⵙⴼⴰⵡⵏ, ⴰⵔ ⵜⵜⵉⵏⵉ ⵜⵉⴼⴰⵡⵜ ⴰⵏⵏ ⵉⴷⴷⵔⵏ: " ⵔⴰ ⴽⵎ ⴱⴷⴷⴰ ⵉⴹⴼⵔ ⵓⴷⵔⵉⵣ ⵏ ⵜⵎⵃⴰⵛⵜ ⵉⵏⵓ. ⵔⴰ ⵜⵥⵉⵍⵜ ⵙ ⵎⴽⵍⵍⵉ ⵔⵉⵖ. ⵔⴰ ⵜⵉⵔⵉⵜ ⴰⵢⵏⵏⴰ ⵔⵉⵖ ⴷ ⴰⵢⵏⵏⴰ ⵢⵉ ⵉⵔⴰⵏ: ⴰⵎⴰⵏ ⴷ ⵉⵎⴷⵍⴰ ⴷ ⵉⴼⵙⵙⵉ ⴷ ⵢⵉⴹ; ⴷ ⵢⵉⵍⵍ ⴰⵎⵇⵕⴰⵏ ⴰⵣⴳⵣⴰⵡ ⴷ ⵡⴰⵎⴰⵏ ⵡⴰⵔ ⵜⴰⵍⵖⴰ ⴷ ⵡⴰⵎⴰⵏ ⵉⵍⴰⵏ ⵜⴰⵍⵖⵉⵡⵉⵏ; ⴷ ⵡⴰⵏⵙⴰ ⵏⵏⴰ ⴳ ⵔⴰⴷ ⵓⵔ ⵜⵉⵍⵉⵜ; ⴷ ⵉⵎⵉⵔⵉ ⵍⵍⵉ ⵔⴰⴷ ⵓⵔ ⵜⵙⵙⵏⵜ; ⴷ ⵉⵊⵊⵉⴳⵏ ⵉⵄⵉⴼⵏ; ⴷ ⵜⵓⵊⵊⵓⵜⵉⵏ ⵉⵙⵀⵜⵉⵜⵉⵔⵏ; ⴷ ⵉⵎⴰⵛⵛⵉⵡⵏ ⵉⵜⵜⵙⵅⴰⴼⵏ ⵖ ⵉⴳⴳⵉ ⵏ ⵍⴱⵢⴰⵏⵓ, ⵉⵏⴷⴷⵔⵏ ⵣⵓⵏⴷ ⵜⵉⵡⵜⵎⵉⵏ, ⵙ ⵢⴰⵏ ⵡⴰⵣⵉⵜ ⵉⴳⵓⵔⵣⴰⵏ ⵉⵍⴳⴳⵯⴰⵖⵏ! ⵔⴰⴷ ⴽⵎ ⵉⵔⵉⵏ ⵉⵎⵉⵔⴰⵏ ⵉⵏⵓ, ⵔⴰⴷ ⴽⵎ ⵜⵜⴰⵍⵖⵏ ⵉⴱⵍⵃⴰⵙⵏ ⵉⵏⵓ. ⵔⴰⴷ ⵜⴳⵜ ⵜⴰⴳⵍⵍⵉⴷⵜ ⵏ ⵉⵔⴳⴰⵣⵏ ⵍⵍⵉ ⵎⵓ ⵣⴳⵣⴰⵡⵏⵜ ⵡⴰⵍⵍⵏ, ⵡⵉⵍⵍⵉ ⵎⵓ ⴳⵉⵖ ⵜⴰⵇⵇⴰⵢⵜ ⵖ ⵉⵃⵍⵍⵉⵍⵏ ⵉⵏⵓ ⵏ ⴹⵉⵢⵉⴹ; ⵜⴰⴳⵍⵍⵉⴷⵜ ⵏ ⵡⵉⵏⵏⴰ ⵉⵃⵎⵍⵏ ⵉⵍⵍ, ⵉⵍⵍ ⵉⵎⵎⵓⵣⵣⴰⵏ, ⵉⵎⵎⵔⵡⵉⵏ, ⵉⵣⴳⵣⴰⵡⵏ ⴷ ⵡⴰⵎⴰⵏ ⵎⵉⵏ ⵜⴰⵍⵖⴰ ⴷ ⵡⴰⵎⴰⵏ ⵉⵍⴰⵏ ⵜⴰⵍⵖⵉⵡⵉⵏ ⴷ ⵡⴰⵏⵙⴰ ⵍⵍⵉ ⵖ ⵓⵔ ⵍⵍⴰⵏ ⴷ ⵜⵡⵜⵎⵜ ⵍⵍⵉ ⵓⵔ ⵙⵙⵏⵏ ⴷ ⵉⵊⵊⵉⴳⵏ ⵉⵙⵙⵉⵡⵉⴷⵏ ⵉⵔⵡⴰⵙⵏ ⵜⵉⵏⵙⴰⵔ ⵏ ⵢⴰⵏ ⵓⵙⴳⴳⴷ ⵓⵔ ⵉⵜⵜⵓⵙⵙⴰⵏⵏ ⴷ ⵜⵓⵊⵊⵓⵜⵉⵏ ⵉⵙⵕⵢⵢⴰⵥⵏ ⵜⵓⵅⵙⴰ ⴷ ⵡⴰⵅⵅⵓⵜⵏ ⵉⵙⵃⵉⵢⵢⴰⵕⵏ, ⵉⴳⴰⵏ ⵜⵉⵎⵉⵜⴰⵔ ⵏ ⵓⵏⵓⴼⵍ ⵏⵙⵏ! " ⵀⴰⵜⵉ ⵖⴰⵢⴰⵏⵏ, ⴰ ⴳⴰⵔ ⵜⴰⵣⵣⴰⵏⵜ ⵉⵄⵣⵣⴰⵏ ⵉⵅⵙⵔⵏ, ⴰ ⴼ ⴳⵏⵖ ⵖⵉⵍⴰⴷ ⵜⴰⵎⴰ ⵏⵏⵎ, ⴰⵔ ⴳⵉⵎ ⵙⵉⴳⴳⵉⵍⵖ ⵓⴷⵎ ⵏ ⵜⵎⵙⵙⵉⵜ ⵉⵙⵙⵉⵡⵉⴷⵏ, ⵡⵉⵏ ⵏⴰⵏⵏⴰ ⵉⵜⴳⴳⴰⵏ ⴰⴳⵯⵔⵉ, ⵡⵉⵏ ⵜⴰⵍⵍⵉ ⵉⵙⵟⴹⵏ ⴰⵊⵖⴷⵉⴷ ⵉ ⴽⵓⵍⵍⵓ ⵡⵉⵍⵍⵉ ⴳⴰⵏⵉⵏ ⵉⵣⵎⴰⵣ! ⵎⴰⵏⵜⴰ ⴰⴷ ⵉⴳⴰⵏ ⵜⵉⴷⵜ? ⵙⵙⵏⵖ ⵢⴰⵜ ⴱⵉⵏⵉⴷⵉⴽⵜⴰ, ⴰⵔ ⵜⵃⴱⴱⵓ ⵉⴳⵏⵏⴰ ⵙ ⵜⵡⵓⵔⴳⴰ, ⴰⵔ ⴰⴽⴽⴰⵏⵜ ⵜⵡⴰⵍⵍⵉⵏ ⵏⵏⵙ ⵜⴰⵢⵔⵉ ⵏ ⵜⵎⵖⵓⵔⵉ ⴷ ⵜⵉⵏ ⵜⵉⵥⵉⵍⵜ ⴷ ⵜⵉⵏ ⵓⴷⴷⵓⵔ ⴷ ⴰⵢⵏⵏⴰ ⴰⴽⴽⵯ ⵉⵙⵙⵖⴰⵍⵏ ⴰⵖⴰⵍⴰⵍ ... ⵎⴰⵛⴰ ⵜⴰⵔⴱⴰⵜ ⴷⴷⵖ ⵜⴰⵎⴽⵔⵔⴰⵢⵜ ⵓⵔ ⵖⵣⵣⵉⴼⵏ ⵓⵙⵙⴰⵏ ⵏⵏⵙ ⴰⵏⵛⴽ ⵍⵍⵉ ⵜⴳⴳⵓⵜ ⵜⵉⵥⵉⵍⵜ ⵏⵏⵙ; ⵖⴰⵢⴰⵏⵏ ⴰⴼ ⵜⵎⵎⵓⵜ ⵢⴰⵏ ⵎⵏⵏⴰⵡ ⵡⵓⵙⵙⴰⵏ ⴼⴼⵉⵔ ⵎⴰⴷ ⵜⵜ ⵙⵙⵏⵖ. ⵏⴽⴽⵉⵏ ⵏⵉⵜ ⴰⴷ ⵜⵜ ⵉⵏⵏ ⵉⵎⴹⵍⵏ, ⵢⴰⵏ ⵡⴰⵙⵙ ⵍⵍⵉⵖ ⵜⵙⵉⵍⵍⵉⴼ ⵜⴼⵙⵓⵜ ⵙ ⵜⵏⵙⵔⵜ ⵏⵏⵙ ⴰⵡⴷ ⵖ ⵉⵙⵎⴹⴰⵍ. ⵏⴽⴽⵉⵏ ⴰⴷ ⵜⵜ ⵉⵏⵏ ⵉⵎⴹⵍⵏ ⵖ ⵢⴰⵜ ⵜⵎⴹⵍⵜ ⵏ ⵓⴽⵛⵛⵓⴹ ⵉⵇⵇⵏⵏ ⵉⵊⵊⴰⵏ ⵓⵔ ⵉⵜⵜⵔⴽⵓⴽⵓⵏ ⴰⵎ ⵉⵙⵏⴹⵓⵇⵏ ⵏ ⵍⵀⵉⵏⴷ. ⴰⵔ ⵜⵜⵎⵏⵉⴷⵖ ⵖⴰⵔ ⴰⵏⵙⴰ ⴳ ⵉⵜⵜⵓⵎⴹⴰⵍ ⵓⴳⵔⵔⵓⵊ ⵉⵏⵓ, ⵉⵎⵉⴽ ⵉⴱⴰⵢⵏ ⵉⵢⵉ ⴷ ⵢⴰⵏ ⴱⵏⴰⴷⵎ ⵎⵥⵥⵉⵢⵏ ⵉⵔⵡⴰⵙ ⵜⴰⵎⵜⵜⵉⵏⵜ, ⴰⵔ ⵉⵜⵜⵔⴽⴰⵣ ⵙ ⵢⴰⵜ ⵜⴷⵓⵙⵉ ⵜⴰⵏⴰⴼⴰⵍⵜ ⵎⴰⵜⵜⴰ ⵖⵉⴽⴰⵏⵏ ⵜⴳⴰ, ⴰⵔ ⵉⵟⵟⵚⵚⴰ, ⵢⵉⵏⵉ ⵉⵢⵉ ⴷ: " ⵀⴰⵜⵉ ⵏⴽⴽⵉⵏ ⴰⴷ ⵉⴳⴰⵏ ⴱⵉⵏⵉⴷⵉⴽⵜⴰ ⵏ ⵜⵉⴷⵜ! ⵀⴰⵜⵉ ⵏⴽⴽⵉⵏ ⴰⵢⴰⴷ, ⵜⴰⵃⵛⵜⴰⴼⴼⵓⵜ ⵉⵜⵜⵓⵙⵙⴰⵏⵏ! ⵔⴰⴷ ⵢⵉ ⵜⵉⵔⵉⵜ ⵎⴽⵍⵍⵉ ⴳⵉⵖ, ⴰⴼⴰⴷ ⴰⴷ ⵜⴼⵔⵓⵜ ⴰⵏⵓⴼⵍ ⵏⵏⴽ ⴷ ⵓⴱⵓⴽⴹ ⵏⵏⴽ! " ⵎⴰⵛⴰ ⵏⴽⴽⵉⵏ ⵖⵍⵉⵏ ⴷ ⴳⵉⴳⵉ, ⵔⴰⵔⵖ ⴰⵙ: " ⵓⵀⵓ! ⵓⵀⵓ! ⵓⵀⵓ! " ⴼⴰⴷ ⴰⴷ ⴰⵙ ⴱⴰⵀⵔⴰ ⵎⵍⵖ ⵉⵙ ⵓⴳⵉⵖ, ⵓⵜⵖ ⴰⴽⴰⵍ ⵙ ⵓⴹⴰⵕ ⵉⵏⵓ ⵙ ⵜⴷⵓⵙⵉ, ⵉⵎⵉⵍ ⵉⴷⴷⵎ ⵏⵏ ⴰⵔ ⴰⴼⵓⴷ ⵖ ⵜⵎⴹⵍⵜ ⴰⵏⵏ, ⵖⴰⵎⴰⵖ ⴰⵎ ⵓⵛⵛⵏ ⵖ ⵜⵎⴷⴰⵢⵜ, ⵜⵜⵓⴽⵔⴰⴼⵖ ⵉⵔⵡⴰⵙ ⵉ ⵡⴰⴱⴰⴷⴰⵏ ⵖ ⵓⴱⵍⵓⵥ ⵏ ⵜⵓⴼⵓⵜ. ⴰⵢⵢⵉⵙ ⴱⵓ ⵓⵙⴰⵍⴰ ⵜⵅⵛⵏ ⴱⴰⵀⵔⴰ. ⵎⴰⵛⴰ ⵜⴰⴹⴼⵓⵜ! ⵉⵅⵔⴱⵛ ⵜⵜ ⵡⴰⴽⵓⴷ ⴷ ⵜⴰⵢⵔⵉ, ⵎⵍⵏ ⴰⵙ ⴰⵢⵍⵍⵉ ⵜⵉⵡⵉ ⴽⵓⵏ ⵜⵓⵙⴷⴰⴷⵜ ⴷ ⴽⵓⵏ ⵜⴰⵙⵓⴷⵎⵜ ⴳ ⵜⵉⵄⵓⵔⵎⴰ ⵏⵏⵙ ⴷ ⵓⴼⵔⵓⵊⵊⵓ ⵏⵏⵙ. ⵜⵅⵛⵏ ⵏⵉⵜ; ⵜⴳⴰ ⵜⵓⴹⴼⵉⵜ, ⵜⴰⴱⵖⴰⵢⵏⵓⵣⵜ, ⵉⵅⵙⴰⵏ ⵏⵉⵜ, ⵉⵖ ⵜⵔⴰⵎ; ⵎⴰⵛⴰ ⵜⴳⴰ ⵓⵍⴰ ⵜⵉⵙⵙⵉ, ⵉⵙⴽⴽⵉⵔⵏ! ⴰⵡⴰⵍ ⵏ ⵓⴼⵍⵍⴰ, ⵜⵥⵉⴹ. ⴰⴽⵓⴷ ⵓⵔ ⵉⵣⵎⵔ ⴰⴷ ⵉⵙⴽⴰⵟⵟⵉ ⴰⵎⵙⴰⵙⴰ ⵉⵔⵛⵇⵏ ⵏ ⵜⵡⴰⴷⴰ ⵏⵏⵙ, ⵡⴰⵍⴰ ⵜⵉⵏⵏⵉⵔⵜ ⵓⵔ ⵉⵜⵜⵕⵥⵥⴰⵏ ⵏ ⴷⴷⴰⵜ ⵏⵏⵙ. ⵜⴰⵢⵔⵉ ⵓⵔ ⵜⵙⵏⴼⵍ ⵓⵏⴼⵓⵙ ⵏⵏⵙ ⵉⵍⴳⴳⵯⴰⵖⵏ ⵉⵔⵡⴰⵙⵏ ⵡⵉⵏ ⵜⴰⵣⵣⴰⵏⵜ; ⴰⴽⵓⴷ ⵓⵔ ⴰⵙ ⵉⵙⵙⵓⴽⴼ ⵡⴰⵍⵓ ⵖ ⵓⵣⴰⴳⴳ ⵏⵏⵙ ⵉⴳⴳⵓⵜⵏ ⵍⵍⵉ ⵉⵜⵜⵏⵓⵕⵥⵓⵎⵏ ⵣⵓⵏⴷ ⴰⴹⵓ ⵏ ⵡⴰⵢⵡⴰⵍⵏ ⵉ ⵜⵓⴷⵔⵜ ⵙ ⵉⵜⵜⵓⵙⵙⴰⵏ ⴽⵓⵍⵍⵓ ⵉⴼⴼⵓⵙ ⵏ ⴼⵕⴰⵏⵚⴰ: ⵏⵉⵎ, ⵉⴽⵙ, ⴰⵔⵍ, ⴰⴼⵉⵏⵢⵓⵏ, ⵏⴰⵔⴱⵓⵏ, ⵜⵓⵍⵓⵣ, ⵜⵉⵎⴷⵉⵏⵉⵏ ⵏⵏⴰ ⵜⵙⵙⵔⵖⵓⴷ ⵜⴰⴼⵓⴽⵜ, ⵜⵉⵍⵍⵉ ⵉⵥⵉⵍⵏ, ⵜⵉⵍⵍⵉ ⵖ ⵜⵍⵍⴰ ⵜⴰⵢⵔⵉ! ⵙ ⵜⵉⴷⵜ, ⵉⵛⵛⴰ ⵜⵜ ⵡⴰⴽⵓⴷ ⴷ ⵜⴰⵢⵔⵉ ⵎⴰⵛ ⵓⵔ ⵙⵙⵓⴳⵔⵏ ⴰⵎⵢⴰ ⵉ ⵓⴼⵓⵍⴽⵉ ⵏⵏⵙ ⵓⵔ ⵉⴱⴰⵢⵏⵏ, ⵓⵔ ⵉⵜⵜⵎⵜⴰⵜⵏ, ⵡⵉⵏ ⵜⴷⵎⴰⵔⵉⵏ ⵏⵏⵙ ⵉⵔⵡⴰⵙⵏ ⵜⵉⵏ ⵓⴼⵔⵓⵅ. ⵉⵔⵡⴰⵙ ⵉⵙ ⵜⵀⵔⵓⴽⴽⵎ ⵎⴰⵛⴰ ⵓⵔ ⵜⵕⵎⵉ, ⵜⴳⴰ ⴱⴷⴷⴰ ⵜⴰⵍⵖⵓⵖⵜ, ⴰⴷ ⵜⵉⵏⵉⵜ ⵉⵢⵙⴰⵏ ⴰⵏⵏ ⵉⴷ ⴱⵓ ⵓⵙⴰⵍⴰ ⵍⵍⵉ ⵔⴰ ⵢⴰⴽⵣ ⵃⵜⵜⴰ ⵓⵎⵍⵎⴰⴷ ⵖ ⵉⴷ ⴱⵓ ⵉⵢⵙⴰⵏ, ⵎⵇⵇⴰⵔ ⵔⴽⵙⵏ ⴷ ⵉⵖⵢⴰⵍ ⴷ ⵉⵙⵔⴷⴰⵏ. ⵜⵍⴳⴳⵯⴰⵖ, ⵜⵔⵖⴰ ⴱⴰⵀⵔⴰ! ⴰⵔ ⵜⴻⵜⵜⵉⵔⵉ, ⵣⵓⴷ ⵖⴽⵍⵍⵉ ⵏⵜⵜⵉⵔⵉ ⵖ ⵓⵎⵡⴰⵏ; ⴰⴷ ⵜⵉⵏⵉⵜ ⵉⵖ ⴷ ⵜⴰⵥⵥⴹ ⵜⴳⵔⵙⵜ ⵉⵙ ⴰⵔ ⵜⵙⵙⵔⵖⴰ ⵜⴰⴽⴰⵜ ⵜⴰⵎⴰⵢⵏⵓⵜ ⵖ ⵡⵓⵍ ⵏⵏⵙ. ⵓⵔ ⴰ ⵙⵙⵕⵎⵓⵢⵏⵜ ⵜⵙⵙⵓⵎⴳⴰ ⵏ ⵜⵎⵍⵍⴰ ⵏⵏⵙ. ⵜⵉⵙⵉⵜ ⵉⴽⵛⵎ ⵢⴰⵏ ⵓⵔⴳⴰⵣ ⵉⵅⵛⵏⵏ, ⴰⵔ ⵉⵙⵓⵇⵇⵓⵍ ⵖ ⵓⴷⵎ ⵏⵏⵙ ⵖ ⵜⵉⵙⵉⵜ. " - ⵎⴰⵅ ⴰⵔ ⵏⵏ ⵜⵙⵓⵇⵇⵓⵍⵜ ⵖ ⵓⴷⵎ ⵏⵏⴽ ⵖ ⵜⵉⵙⵉⵜ, ⵍⵍⵉⵖ ⵜⵙⵙⵏⵜ ⵉⵙ ⵔⴰ ⴽ ⵓⵔ ⵉⵙⵙⵓⵙⵎ? " ⵉⵔⴰⵔ ⵉⵢⵉ ⴷ ⵓⵔⴳⴰⵣ ⵉⵅⵛⵏⵏ: " - ⴰ ⵙⵉⴷⵉ, ⵙ ⴰⵢⵍⵍⵉ ⵜⵜⵉⵏⵉⵏ ⵉⵏⴱⴷⴰⴷⵏ ⵉⵎⵖⵍⵓⵍⵏ ⵏ 89, ⴽⵓⵍⵍⵓ ⵎⵉⴷⴷⵏ ⴳⴰⴷⴷⴰⵏ ⵖ ⵉⵣⵔⴼⴰⵏ; ⴰⵡⴰ ⵉⴳⴰ ⴰⵣⵔⴼ ⵉⵏⵓ ⴰⴷ ⵙⵓⵇⵇⵓⵍⵖ ⵖ ⵉⵅⴼ ⵉⵏⵓ ⵖ ⵜⵉⵙⵉⵜ; ⴰⴷ ⵉⵢⵉ ⵢⴰⴹⴼⵓⵜ ⵏⵖⴷ ⵓⵀⵓ, ⵎⴰⵢⴰⵏⵏ ⵓⵔ ⵉⵀⵎⵎⵉ ⵖⴰⵔ ⵉⵅⴼ ⵉⵏⵓ. " ⵉⵖ ⵏⴹⴼⵕ ⴰⵏⵍⵍⵉ, ⵖⵥⴰⵏⵖ ⴰⵙ ⴱⵍⴰ ⵜⵓⵔⴷⴰ; ⵎⴰⵛⴰ, ⵖ ⵓⵎⵏⴰⴷ ⵏ ⵓⵣⵔⴼ, ⵓⵔ ⵉⵙⴽⴰⵔⴽⵙ. ⴰⵙⵍⴰⵍⵍⵓ ⵉⴳⴰ ⵓⵙⵍⴰⵍⵍⵓ ⵢⴰⵏ ⵓⵣⴷⴷⵓⵖ ⵉⵥⵉⵍⵏ ⵉ ⵡⵓⵍ ⵍⵍⵉ ⵙⵙⵕⵎⵉⵏⵜ ⵜⴰⵎⴰⵖⵉⵏ ⵏ ⵜⵓⴷⵔⵜ. ⵉⴳⴰ ⵓⵎⵓⵣⵣⵓ ⵏ ⵉⴳⵏⵏⴰ ⴷ ⵜⴰⵙⴳⴷⴰ ⵉⵜⵎⵓⵙⵙⵓⵏ ⵏ ⵉⵎⴷⵍⴰ ⴷ ⵉⴽⵍⵓⵍⵓⵜⵏ ⵉⵜⵜⵏⴼⴰⵍⵏ ⵏ ⵢⵉⵍⵍ ⴷ ⵓⵙⵎⵔⵖⴰ ⵏ ⵉⴼⵔⵏⵉⵜⵏ ⵢⴰⵏ ⵓⵎⵙⵙⵓⵙⴰⵖ ⵉⵃⵍⴰⵏ ⵉⵙⵙⵍⵀⵓⵏ ⵜⵉⵟⵟⴰⵡⵉⵏ ⴱⵍⴰ ⵜⵏⵜ ⵊⵊⵓ ⵉⵙⵙⵕⵎⵉ. ⵜⴰⵍⵖⵉⵡⵉⵏ ⵜⵓⵖⵣⵉⴼⵉⵏ ⵏ ⵉⵖⵔⵔⵓⴱⴰ, ⵍⵍⵉ ⵎⵓ ⵏⵛⴰⴱⴱⴰⴽⵏ ⵉⵎⴰⵙⵙⵏ, ⵍⵍⵉ ⵎⵓ ⵜⴰⴽⴽⴰ ⵜⴰⵢⵢⵓⵖⵜ ⵉⵙⵀⴰⵢⵢⴰⵙⵏ ⵉⵎⵙⴰⵙⴰⵏ, ⵜⵜⵓⵙⴽⴰⵔⵏⵜ ⴼⴰⴷ ⴰⴷ ⵙⵙⵡⴰⵏⵜ ⵖ ⵉⵎⴰⵏ ⵜⴰⵎⵉⵎⵜ ⵏ ⵡⴰⵏⵢⴰ ⴷ ⵜⵉⵥⵉⵍⵜ. ⵙⵍⴰⵡⴰⵏ ⴰⴽⴽⵯ, ⴰⵔ ⵢⴰⴽⴽⴰ ⵢⴰⵜ ⵜⴰⴹⴼⵉ ⵜⴰⵔⵉⵙⵜⵓⴽⵔⴰⵜⵉⵜ ⵓⵔ ⵉⴼⴰⵡⵏ ⵉ ⵡⴰⵍⵍⵉ ⴷⴰⵔ ⵙⵓⵍ ⵓⵔ ⵉⵍⵍⵉ ⵍⴰ ⴰⵡⵏⴰⴼ ⵍⴰ ⵜⴰⴽⴰⵢⵍⴰⵍⵜ ⴼⴰⴷ ⴰⴷ ⵉⵜⵜⵎⵏⵉⴷ, ⵉⵖ ⵉⴳⵉⵏ ⵖ ⵜⵎⵚⵕⵉⵜ ⵏⵖⴷ ⵉⵖ ⵉⵙⵏⵏⴷ ⴼ ⵡⴰⵏⵏⴰⵍ, ⵉⵎⵓⵙⵙⵓⵜⵏ ⴰⵏⵏ ⴽⵓⵍⵍⵓ ⵏ ⵡⵉⵍⵍⵉ ⵉⵜⵜⴷⴷⵓⵏ ⴷ ⵡⵉⵍⵍⵉ ⴷ ⵉⵜⵜⴰⴹⵓⵏ, ⵏ ⵡⵉⵍⵍⵉ ⴷⴰⵔ ⵙⵓⵍ ⵜⵍⵍⴰ ⵜⴷⵓⵙⵉ ⵏ ⵜⵓⵅⵙⴰ ⴷ ⵜⴰⵢⵔⵉ ⵏ ⵓⵎⵓⴷⴷⵓ ⵏⵖⴷ ⵜⵉⵏ ⵜⴱⴰⵖⵓⵔⵜ. ⴰⵎⵡⴰⵜ ⵉⴹⵕⵕⴼⵏ ⴰⴷⴷⴰⵢ ⵏⵏ ⵜⴽⵛⵎ ⵜⴰⵎⵓⴱⵉⵍ ⴳⵔ ⵡⴰⴷⴷⴰⴳⵏ, ⵉⵙⴱⵉⴷⴷ ⵜⵜ ⵖ ⵜⴰⵎⴰ ⵏ ⵢⴰⵏ ⵓⵏⴹⴰⴱ, ⵉⵏⵏⴰ ⴷ ⵉⵅⴼ ⵏⵏⵙ ⵔⴰⴷ ⵉⴼⵊⵊⵉⵊ ⵉⵖ ⵢⵓⵜ ⵙ ⴽⵔⴰ ⵏ ⵜⵍⵇⵔⵟⴰⵙⵉⵏ ⴰⴼⴰⴷ ⴰⴷ ⵉⵏⵖ ⵜⵉⵣⵉ. ⴰⴷ ⵜⵏⵖⵜ ⴰⵖⵥⵏ ⴰⴷ, ⵎⴰⵅ ⵓⵔ ⵉⴳⴰ ⵜⴰⵡⵡⵓⵔⵉ ⵍⵍⵉ ⴽⵓⵍⵍⵓ ⵉⵔⵅⴰⵏ ⴷ ⵜⴰⵍⵍⵉ ⴽⵓⵍⵍⵓ ⵉⴼⴽⴰ ⵓⵣⵔⴼ ⵉ ⴽⵓ ⵢⴰⵏ? - ⵢⴰⵎⵥ ⴰⴼⵓⵙ ⵉ ⵜⵎⵟⵟⵓⴹⵜ ⵏⵏⵙ ⵉⵄⵣⵣⴰⵏ, ⵉⵎⵎⵉⵎⵏ, ⵉⵙⵎⵓⴽⵜⵓⵏ, ⵜⴰⵎⵟⵟⵓⴹⵜ ⴰⴷ ⵉⵍⵍⴰⵙⵏ ⵍⵍⵉ ⴰⵙ ⵉⴼⴽⴰⵏ ⴽⵉⴳⴰⵏ ⵏ ⵉⵔⵛⵓⵇⵏ ⴷ ⴽⵉⴳⴰⵏ ⵏ ⵉⴽⵥⴰⵥⵏ, ⵓⵍⴰ ⵉⵔⵡⴰⵙ ⵢⴰⵏ ⵓⴳⵣⵣⵓⵎ ⵎⵇⵇⵓⵕⵏ ⵖ ⵜⴰⵎⴽⵔⵔⴰ ⵏⵏⵙ. ⵎⵏⵏⴰⵡⵜ ⵜⵍⵇⵕⵟⴰⵙⵉⵏ ⵍⵍⵉ ⵉⵙⵙⴼⴰⵖ ⵓⵔ ⵜⵏⵜ ⵉⵙⵏⵉⵢⵢⵛ; ⵢⴰⵜ ⴳⵉⵙⵏⵜ ⵜⴽⵛⵎ ⴰⴽⴽⵯ ⵖ ⵜⴷⵓⵍⵉ; ⵍⵍⵉⵖ ⴰ ⵜⴹⵚⵚⴰ ⵜⵡⵜⵎⵜ ⴰⵏⵏ ⵉⴼⵓⵍⴽⵉⵏ ⵣⵓⵏⴷ ⵜⴰⵏⴰⴼⴰⵍⵜ, ⴰⵔ ⵜⵙⵀⴽⵉⴽⵉⵢ ⵖ ⵜⴼⵔⵖⵉ ⵏ ⵓⵔⴳⴰⵣ ⵏⵏⵙ, ⵉⵙⵎⴰⵇⵇⵍ ⵏⵏ ⵙⵉⵙ ⵙ ⵜⵓⵥⵡⴰⵢⵜ, ⵢⵉⵏⵉ ⴰⵙ: " ⵜⵜⵎⵏⵉⴷ ⵜⴰⵍⵎⵓⵏⵉⴽⴰⵜ ⴰⵏⵏ, ⵀⴰ ⵜⵜ ⵖⵉⵏⵏ, ⵖ ⵓⴼⴰⵙⵉ, ⵍⵍⵉ ⵢⵓⵍⵍⵏ ⵜⵉⵏⵣⴰⵔ ⵙ ⵉⴳⵏⵏⴰ, ⴷ ⵜⴰⵏⴼⴰⵔⵔⴰ. ⵜⵙⵙⵏⵜ, ⴰ ⵜⴰⵙⴰ ⵏⵓ, ⵉⴽⵯⵛⴹ ⵉⵢⵉ ⵉⵣⴷ ⴽⵎⵎⵉⵏ ⴰⵢⴰⵏⵏ ". ⵉⵇⵇⵏ ⴰⵍⵍⵏ, ⵉⵕⵥⵎ ⵉ ⵜⵙⴰⵔⵓⵜ. ⵉⵏⴹⵕ ⵏⵉⵜ ⵉⵅⴼ ⵏ ⵜⵍⵓⵍⵍⵓⵛⵜ. ⵉⵍⵎⵎⴰ ⵉⴽⵏⵓ ⵏⵏ ⴼ ⵜⵎⵟⵟⵓⴹⵜ ⵏⵏⵙ ⵉⵄⵣⵣⴰⵏ, ⵉⵎⵎⵉⵎⵏ, ⵉⵙⵎⵓⴽⵜⵓⵏ, ⵜⴰⵎⵙⵙⵉⵜ ⵏⵏⵙ ⵏ ⵓⵎⴰⵔⴳ ⵎⵓ ⵉⵇⵇⵓⵕ ⵡⵓⵍ, ⵉⵙⵙⵓⴷⵎ ⴰⵙ ⴰⴼⵓⵙ, ⵉⵙⵎⴷ: " ⴰⵃ! ⴰ ⵜⴰⵙⴰ ⵏⵓ, ⴽⴰⴷ ⴽⵎ ⴱⴰⵀⵔⴰ ⵙⵏⵉⵎⵎⵉⵔⵖ ⴼ ⵓⵏⵉⵢⵢⵛ ⵉⵏⵓ! " ⴰⵙⴽⴽⵉⴼ ⴷ ⵉⵎⴷⵍⴰ ⵜⵙⵔⵙ ⵉⵢⵉ ⴷ ⵜⴰⵎⵅⵍⴰⵡⵜ ⵉⵏⵓ ⵎⵥⵥⵉⵢⵏ ⵉⵄⵣⵣⴰⵏ ⵉⵎⵏⵙⵉ; ⵣⵖ ⵓⵙⴽⵙⵍ ⵉⵕⵥⵎⵏ ⵏ ⵓⵃⴰⵏⵓ ⵏ ⵜⵉⵔⴰⵎ, ⴰⵔ ⵏⵏ ⵜⵜⵎⵏⵉⴷⵖ ⵜⵉⵙⴳⴷⵉⵡⵉⵏ ⵉⵜⵎⵓⵙⵙⵓⵏ ⵍⵍⵉ ⵉⵙⴽⴰⵔ ⵕⴱⴱⵉ ⵙ ⵉⵔⵉⴳⴳⵯⵏ, ⵜⵓⵚⴽⵉⵡⵉⵏ ⵉⵥⵉⵍⵏ ⵓⵔ ⵉⵜⵜⵡⴰⵥⵕⴰⵏ. ⴰⵔ ⵜⵜⵎⵏⵉⴷⵖ, ⴰⵔ ⵜⵜⵉⵏⵉⵖ ⴷ ⵉⵅⴼ ⵉⵏⵓ: " ⴽⵓⵍⵍⵓ ⵉⵙⵎⴰⵔⵓⵔⵏ ⴰⴷ ⵥⵉⵍⵏ, ⵀⵉⵢⵢⴰⵏ ⵣⵓⵏⴷ ⵜⵉⵟⵟⴰⵡⵉⵏ ⵏ ⵜⴰⵢⵔⵉ ⵏⵓ ⵜⴰⴼⴰⵍⴽⴰⵢⵜ, ⵜⴰⵎⵅⵍⴰⵡⵜ ⴰⴷ ⵜⴰⵎⵥⵢⴰⵏⵜ ⵉⵙⵙⵉⵡⵉⴷⵏ, ⵎⵎⵓ ⵜⵡⴰⵍⵍⵉⵏ ⵣⴳⵣⴰⵡⵏⵉⵏ. " ⵓⴽⴰⵏ ⵙⵢⴰⴼⴰⵖ ⵢⴰⵜ ⵜⵓⴽⴽⵉⵎⵜ ⵉⴷⵓⵙⵏ ⴼ ⵜⵖⵔⴰⴹ ⵉⵏⵓ, ⵙⵙⴼⵍⴷⵖ ⵉ ⵢⴰⵏ ⵓⴳⵕⴹ ⵉⵄⵣⵣⴰⵏ, ⵢⴰⵏ ⵓⴳⵕⴹ ⵉⴳⵓⵔⵣⴰⵏ, ⵣⵓⵏⴷ ⵉⵖ ⵉⴳⵓⵔⵣⴰ ⵙ ⵡⴰⵎⴰⵏ ⵏ ⵡⴰⴹⵉⵍ, ⴰⴳⵔⴹ ⵏ ⵜⴰⵢⵔⵉ ⵏⵓ ⵎⵥⵥⵉⵢⵏ ⵉⵄⵣⵣⴰⵏ, ⴰⵔ ⵉⵜⵜⵉⵏⵉ: " ⵉⵙ ⵔⴰⴷ ⵜⵙⵓⵜ ⴰⵙⴽⴽⵉⴼ ⵏⵏⴽ ⵖⵉⵍⴰⴷ, ⴰ ⴳⴰⵔ ⴰⵄⵟⵟⴰⵕ ⴰⴷ ⵏ ⵉⵎⴷⵍⴰ? " ⴰⴷⴷⵓⵔ ⵉⴹⵕⵏ ⴰⵀⵢⴰ! ⵎⴰⵏⵉⴽ! ⵎⴰ ⵖⵉⴷ ⵜⵙⴽⴰⵔⵜ, ⴰ ⴰⵎⴷⴷⴰⴽⴽⵯⵍ ⵉⵏⵓ? ⴽⵉⵢⵢⵉⵏ ⵖ ⴳⴰⵔ ⴰⵏⵙⴰ ⴰⵎ ⵡⴰⴷ! ⴽⵉⵢⵢⵉⵏ ⵍⵍⵉ ⵉⵙⵙⴰⵏ ⵜⵓⴼⵓⵜ ⵏ ⵜⵉⵙⵙⵉ! ⴽⵉⵢⵢⵉⵏ ⵍⵍⵉ ⵉⵛⵜⵜⴰⵏ ⴰⵎⵖⵓⵙ! ⵖ ⵜⵉⴷⵜ, ⵓⵔ ⴽ ⵉⵏⵏ ⵖⵉⴷ ⵜⴰⵎⵖ! - ⴰ ⵜⴰⴳⵎⴰⵜ, ⵜⵙⵙⵏⵜ ⵉⵙ ⵜⵜⴳⵯⴷⵖ ⵖ ⵉⵢⵙⴰⵏ ⴷ ⵜⵉⵎⵓⴱⵉⵍⵉⵏ. ⴳⴰⵎⵍⵍⵉ, ⵍⵍⵉⵖ ⵣⵔⵉⵖ ⵖ ⵓⵙⵓⴽ, ⵙ ⵜⵙⵔⴱⴰⵢⵜ, ⴰⵔ ⵜⵜⵏⵜⵜⴰⴳⵖ ⵖ ⵓⴱⵍⵓⵥ, ⵖ ⵓⵎⵎⵔⵡⴰⵢ ⴰⴷ ⵍⵍⵉ ⵖ ⴰⴷ ⵜⴰⵣⵣⴰⵍ ⵜⵎⵜⵜⴰⵏⵜ ⵙⴳ ⴽⵔⴰⵢⴳⴰⵜ ⵜⴰⵙⴳⴰ, ⵜⵛⵛⴹ ⵜⵉⴷⵔⵉ ⵉⵏⵓ ⵣⵖ ⵉⴳⴳⵉ ⵏ ⵉⵅⴼ ⵉⵏⵓ, ⵜⴹⵕ ⵏⵏ ⵖ ⵓⴱⵍⵓⵥ ⵏ ⵓⴱⵔⵉⴷ. ⵓⵔ ⵖⵉⵢⵖ ⴰⴷ ⵜⵜ ⵉⴷ ⴰⵙⵉⵖ. ⵏⵏⵉⵖ ⵢⵓⴼ ⵉⵢⵉ ⴰⴷ ⵊⵍⵓⵖ ⵜⵉⵎⵉⵜⴰⵔ ⵉⵏⵓ ⵓⵍⴰⴷⴷ ⵉⵖ ⵎⵣⵉⵏ ⵉⵅⵙⴰⵏ ⵉⵏⵓ. ⵓⴽⴰⵏ ⵏⵏⵉⵖ ⴷ ⵉⵅⴼ ⵉⵏⵓ ⴳⴰⵔ ⵉⴼⵓⵍⴽⵉ ⵉ ⴽⵔⴰ. ⵖⵉⵍⴰⴷ ⵥⴹⴰⵕⵖ ⴰⴷ ⵜⵎⵓⵔⵔⵓⵢⵖ ⵓⵔ ⵢⵉ ⵢⵓⴽⵣ ⴰⵡⴷ ⵢⴰⵏ, ⴰⵔ ⵙⴽⴰⵔⵖ ⵜⵉⵥⴱⵍⴰⵢ, ⴳⵖ ⴳⴰⵔ ⵣⵓⵏⴷ ⴰⴽⴽⵯ ⵎⵉⴷⴷⵏ. ⴷ ⵀⴰⵢⵢⵉ, ⵔⵡⴰⵙⵖ ⴽ, ⵎⴽⵍⵍⵉ ⵜⵜⴰⵏⵏⴰⵢⵜ! - ⵉⵇⵇⴰⵏ ⴽ ⵉⴷ ⴰⴷ ⵜⴱⵔⵔⵃⵜ ⵙ ⵜⵉⴷⵔⵉ ⴰⴷ ⵏⵖⴷ ⴰⴷ ⵜⴻⵜⵜⵔⵜ ⵉ ⵍⴽⵓⵎⵉⵙⵉⵔ ⴰⴷ ⵙⵉⵙ ⵉⵙⵉⴳⴳⵍ. - ⵓⵀⵓⵢ. ⵓⴼⵉⵖ ⵍⵅⴰⵟⵕ ⵉⵏⵓ ⵖⵉⴷ ⵙ ⵖⵉⴽⴰⴷ. ⵖⴰⵙ ⴽⵉⵢⵢⵉⵏ ⴽⴰ ⵢⵉ ⵢⵓⴽⵣⵏ. ⴷ ⵉⵙ ⵢⵉ ⵏⵉⵜ ⵉⵙⵙⵕⵎⵉ ⵓⵏⵓⵎⴽ. ⴷⴼⴼⵉⵔ ⵓⵢⴰ, ⵓⵎⵎⵔⵖ ⴰⵛⴽⵓ ⵏⵏⵉⵖ ⵎⴰⵙ ⵔⴰⴷ ⵜⵜ ⵉⴳⵔⵓ ⴽⵔⴰ ⵏ ⴳⴰⵔ ⴰⵎⴷⵢⴰⵣ, ⵉⵇⵇⵏ ⵜⵜ ⴱⵍⴰ ⵉⵎⵔⴳ. ⴽⴰⴷ ⵉⴼⵊⵊⵉⵊ ⴰⴷ ⵜⵙⵙⴼⵕⵃⵜ ⴽⵔⴰ ⵏ ⵢⴰⵏ! ⵙⵍⴰⵡⵏ ⴰⴽⴽⵯ ⵡⴰⵍⵍⵉ ⵔⴰ ⵢⵉ ⵉⵙⴰⴹⵚⴰ! ⵜⵙⵙⵏⵜ ⵉⵖ ⵉⴳⴰ ⴼⵍⴰⵏ, ⵏⵖⴷ ⴼⵍⴰⵏ, ⵔⴰ ⵜⵊⵊⵉⵡⵏⵜ ⵜⴰⴹⵕⴰ! " ⵉⵏⵏⴰ ⴽⴰ ⴱⵕⵕⴰ ⵏ ⵓⵎⴰⴹⴰⵍ ⵜⵓⴷⵔⵜ ⴰⴷ ⵜⴳⴰ ⴰⵙⴳⴰⵏⴼⵓ, ⴽⵓⵏ ⴰⵎⴰⴹⵓⵏ ⴰⵔ ⵉⵙⵉⴳⴳⵉⵍ ⵣⵓⵏⴷ ⵉⵖⵉⵜⵜⵓⵎⵍⴰⴽ ⴰⴷ ⵉⵙⵏⴼⵍ ⵜⵉⵙⵙⵓⵜ. ⵢⴰⵏ ⵉⵔⴰ ⴰⴷ ⵉⵜⵎⵔⵔⴰⵜ ⵜⴰⵎⴰ ⵏ ⵓⵍⵎⵙⵙⵉ, ⵡⴰⵢⵢⴰⴹ ⵉⵖⴰⵍ ⵉⵙ ⵔⴰⴷ ⵉⵊⵊⵉ ⵜⴰⵎⴰ ⵏ ⵓⵙⴽⵙⵍ. ⵉⴱⴰⵢⵏ ⵉⵢⵉ ⵉⵙ ⵔⴰⴷ ⴱⴷⴷⴰ ⵜⵜⴰⴼⴰⵖ ⵍⵅⴰⵟⵕ ⵉⵏⵓ ⵖⵉⵏ ⵖ ⵓⵔ ⵍⵍⵉⵖ, ⴰⵙⵇⵙⵉ ⴰⴷ ⵏ ⵓⵎⵓⵜⵜⵉⵢ ⵉⴳⴰ ⵢⴰⵏ ⵓⵙⵇⵙⵉ ⵏⵏⴰ ⵅⴼ ⴱⴷⴷⴰ ⵜⵜⵎⴷⵉⵡⵉⵍⵖ ⴷ ⵉⵅⴼ ⵉⵏⵓ. " ⵉⵏⵉ ⵉⵢⵉ, ⴰ ⵉⵅⴼ ⵉⵏⵓ ⵉⴳⵍⵍⵉⵏ ⴷⵉⵖ ⵉⵚⵎⵎⵉⴹⵏ, ⵎⴰ ⵜⵏⵏⵉⵜ ⴰⴷ ⵜⵣⴷⵖⵜ ⵖ ⵍⵉⵛⴱⵓⵏⴰ? ⵔⴰ ⴳⵉⵙ ⵉⵔⵖ ⵍⵃⴰⵍ, ⵔⴰ ⴳⵉⵙ ⵜⵔⵇⵇⴰⵜ ⵣⵓⵏⴷ ⵉⵇⵊⴷⵔ. ⵜⴰⵎⴷⵉⵏⵜ ⴰⴷ ⵜⵍⵍⴰ ⴼ ⵉⵍⵍ, ⴰⵔ ⵜⵜⵉⵏⵉⵏ ⵜⵜⴱⵏⴰ ⵙ ⵔⵔⵅⴰⵎ, ⴰⴳⴷⵓⴷ ⵏⵏⵙ ⵉⵎⵇⵇⵜ ⵜⵉⵣⴳⵣⵓⵜ, ⴰⵔ ⵉⵙⵙⵓⴽⵓⴼ ⴽⵓⵍⵍⵓ ⵉⵙⴽⵯⵍⴰ. ⵀⴰⴷ ⵢⴰⵏ ⵓⵙⴰⵏⴰⵢ ⵏⵏⴰ ⵜⵃⵎⵍⵜ, ⵢⴰⵏ ⵓⵙⴰⵏⴰⵢ ⵉⵜⵜⵓⵙⴽⴰⵔⵏ ⵙ ⵜⵉⴼⴰⵡⵜ ⴷ ⵓⵥⴰⴱⵥⴰⴱ, ⴷ ⵓⴱⵍⵓⵍⵓ ⵏⵏⴰ ⵖ ⵜⵏ ⵉⵏⵏ ⵜⵜⴰⵏⵏⴰⵢⵜ. ⵓⵔ ⵉⵢⵉ ⴷ ⵉⵔⴰⵔ ⵉⵅⴼ ⵉⵏⵓ. " ⵎⵍⵍⵉⵖ ⴷⴰⵔⴽ ⴱⴰⵀⵔⴰ ⵉⵄⵣⵣⴰ ⵓⵙⵓⵏⴼⵓ, ⴷ ⵜⵎⵖⵔⴰ ⵏ ⵓⵎⵓⵙⵙⵓ, ⵉⵙ ⵜⵔⵉⵜ ⴰⴷ ⵜⵣⴷⵖⵜ ⵖ ⵀⵓⵍⴰⵏⴹⴰ, ⵜⴰⵎⵓⵔⵜ ⴰⵏⵏ ⵉⵙⵙⵓⵎⵓⵔⵏ? ⵉⵔⵡⴰⵙ ⵔⴰⴷ ⵜⵙⵙⵔⵛⵇⵜ ⵉⵅⴼ ⵏⵏⴽ ⵖ ⵜⵎⴰⵣⵉⵔⵜ ⴰⵏⵏ ⵍⵍⵉ ⵎⵉ ⵜⵜⵎⵏⵉⴷⵜ ⵜⴰⵡⵍⴰⴼⵜ ⵏⵏⵙ ⵖ ⵉⵙⴰⵍⴰⵢⵏ? ⵎⴰⴷ ⴰⴽ ⵉⴹⵀⵕⵏ ⵖ ⵔⵓⵜⵜⵕⴹⴰⵎ, ⴽⵉⵢⵢⵉⵏ ⵍⵍⵉ ⴱⴰⵀⵔⴰ ⵉⵃⵎⵍⵏ ⵜⴰⴳⴰⵏⵉⵏ ⵏ ⵜⵉⵔⵙⴰⵍ, ⴷ ⵉⵖⵔⵔⵓⴱⴰ ⵉⵕⵚⴰⵏ ⵎⴷⴷⵓⵔ ⵏ ⵜⴳⵎⵎⴰ? " ⵉⵙⵓⵙⵎ ⵉⵅⴼ ⵉⵏⵓ. " ⴱⴰⵟⴰⴼⵢⴰ ⵔⴰ ⵙⵉⴽ ⵜⴹⵚⵚⴰ ⵓⴳⴳⴰⵔ? ⵔⴰⴷ ⵏⵏ ⴳⵉⵙ ⵏⴰⴼ ⴰⵏⵍⵍⵉ ⵏ ⵓⵕⵓⴱⴱⴰ ⵉⵎⵓⵏ ⴷ ⵜⵉⵥⵉⵍⵜ ⵜⴰⵏⵉⵔⴰⵙⵜ. " ⵍⴰⵃ ⴳⵉⵙ ⴰⵡⴰⵍ. - ⵉⵙ ⵜⵎⵎⵓⵜⵜ ⴰ ⵉⵅⴼ ⵉⵏⵓ? " ⵉⵣⴷ ⵉⵍⴽⵎ ⴳⵉⴽ ⵓⵍⵎⴰⵢ ⴰⵏⵛⴽ ⵏⵏⴰ ⴰⵢⵍⵍⵉⵖ ⴽ ⵓⵔ ⵜⵙⵙⵓⵙⴰⵎ ⵖⴰⵔ ⵜⵎⵎⴰⵔⴰ ⵏⵏⴽ? ⵉⵖ ⵉⴳⴰ ⵍⵃⴰⵍ ⵖⵉⴽⴰⴷ, ⵔⵡⵍⴰⵖ ⵙ ⵜⵎⵉⵣⴰⵔ ⵉⵔⵡⴰⵙⵏ ⵜⴰⵎⵜⵜⴰⵏⵜ. - ⵓⴼⵉⵖ ⵜⵜ, ⴰ ⵉⵅⴼ ⵉⵏⵓ ⵉⴳⵍⵍⵉⵏ! ⵔⴰ ⵏⴷⴷⵓ ⵙ ⵜⵓⵔⵏⵉⵢⵓ. ⴷⴷⵓⵢⴰⵖ ⵙ ⵎⴰⵏⵉ ⵢⴰⴳⴳⵓⴳⵏ, ⵜⵎⵉ ⵏ ⵍⴱⴰⵍⵟⵉⵇ; ⵖⵉⵏⵏ ⴱⴰⵀⵔⴰ ⵢⴰⴳⴳⵓⴳⵏ ⴼ ⵜⵓⴷⵔⵜ, ⵉⵖ ⴰⵙ ⵏⵓⴼⴰ; ⴰⴷ ⵏⵏ ⵏⵙⵔⵙ ⵍⵄⵡⵉⵏ ⵖ ⵓⵙⴰⵏⴹ. ⵖⵉⵏⵏ ⵉⵙ ⴰⵔ ⵜ ⴽⴰ ⵜⵙⵍⴰⵢ ⵜⴰⴼⵓⴽⵜ ⴼ ⵜⵙⴳⴰ, ⵉⵎⵎⴹⴼⵕⵏ ⵏ ⵜⵉⴼⴰⵡⵜ ⴷ ⵜⵉⵍⵍⴰⵙ ⴰⵔ ⵜⵃⵉⵢⵢⴰⴷⵏ ⴰⵙⵎⵙⴰⵢ, ⴰⵔ ⵙⵙⵉⴳⵓⵜⵏ ⴰⴳⵍⵓⴳⵍ, ⴰⵣⴳⵏ ⴰⴷ ⵏ ⵡⴰⵍⵓ. ⵖⵉⵏⵏ, ⵔⴰ ⴳⵉⵙ ⵏⵜⵜⵛⵛⴼ ⵖ ⵜⵉⵍⵍⴰⵙ, ⴰⵔ ⴰⵖ ⴷ ⵜⵜⴰⵣⵏⵏⵜ ⵜⵎⴷⵍⵍⵙⵉⵏ ⵏ ⵉⵥⵥⵍⵎⴹ, ⴼⴰⴷ ⴰⴷ ⴰⵖ ⵙⵙⵔⵛⵇⵏⵜ, ⵜⵉⴼⴰⵙⵙⵉⵏ ⵏⵏⵙⵏⵜ ⵜⵉⵣⵡⴰⵡⴰⵖⵉⵏ, ⵢⴰⵏ ⵉⵎⵉⵔ ⴰⵔ ⵡⴰⵢⵢⴰⴹ, ⵣⵓⵏⴷ ⵓⴷⵎⴰⵡⵏ ⵏ ⵉⵎⵕⵕⵓⵢⵏ ⵏ ⵊⴰⵀⵏⵏⴰⵎ! " ⵖ ⵜⴳⵉⵔⴰ, ⵉⴱⴱⴰⵇⵇⵉ ⵡⵓⵍ ⵉⵏⵓ, ⵉⵏⵏⴰ ⵉⵢⵉ ⴷ ⵙ ⵢⴰⵜ ⵜⵖⵢⵢⵉⵜ ⴰⵡⴰⵍ ⴰⴷ ⵉⴷⵔⴰⵏ: " ⵉⵏⵏⴰ ⴽⴰ! ⵉⵏⵏⴰ ⴽⴰ! ⴰⴷ ⵀⵍⵍⵉ ⵉⴳ ⴱⵕⵕⴰ ⵏ ⵓⵎⴰⴹⴰⵍ ⴰⴷ! " ⴽⴽⵯⵎⴰⵜⴰⵖ ⵉⵎⵥⵍⴰⴹ ⴽⵛⵎⵖ ⴰⵃⴰⵏⵓ ⵏⵓ ⵙⵎⵎⵓⵙ ⴷ ⵎⵔⴰⵡ ⵏ ⵡⴰⵙⵙ, ⴳⵔ ⵉⴷⵍⵉⵙⵏ ⵃⵔⴰ ⴷ ⵉⴼⴼⴰⵖⵏ ⵖⴰⴽⵓⴷⴰⵏⵏ ( ⵙⴹⵉⵙ ⴷ ⵎⵔⴰⵡ ⵏⵖⴷ ⵙⴰ ⴷ ⵎⵔⴰⵡ ⵏ ⵓⵙⴳⴳⵯⴰⵙ ⴰⵢⴰⴷ ); ⵉⴷⵍⵉⵙⵏ ⵍⵍⵉ ⵉⵜⵜⴳⴳⵏ ⵉⴳⴷⵓⴷⵏ ⴷ ⵉⵏⴰⵎⵎⴰⵔⵏ, ⴷ ⵓⵏⵥⵉⵥⵏ, ⴷ ⵉⵏⴱⵖⵓⵔⵏ, ⵖ ⵢⴰⵏ ⵡⴰⵙⵙ. ⵥⴹⵉⵖ - ⵔⵉⵖ ⴰⴷ ⵉⵏⵉⵖ ⵍⵎⵥⵖ - ⴽⵓⵍⵍⵓ ⵉⵙⵀⵉⵟⵉⵔⵏ ⵏ ⵉⵎⵣⵣⵏⵣⴰ ⴰⵏⵏ ⵏ ⵜⵓⵎⵔⵜ ⵜⵓⵏⴱⵉⵣⵜ, - ⵡⵉⵍⵍⵉ ⵉⵙⵎⵎⵜⴰⵔⵏ ⵉ ⵉⵎⵥⵍⴰⴹ ⴰⴷ ⴳⵉⵏ ⵉⵙⵎⴳⴰⵏ, ⴷ ⵡⵉⵍⵍⵉ ⴰⵙⵏ ⵉⵎⵎⴰⵍⴰⵏ ⵉⵙ ⴽⵓⵍⵍⵓ ⴳⴰⵏ ⵉⴳⵍⴷⴰⵏ ⵉⴹⵕⵏ. - ⵓⵔ ⵔⴰⴷ ⴰⴽⴽⵯ ⵉⴳ ⵍⵄⵊⴱ ⵉⵍⵎⵎⴰ ⵉⵖ ⴳⵉⵖ ⵣⵓⴷ ⵉⵖ ⵎⵍⴰⵍⵍⵉⵖ ⵏⵖⴷ ⵉⵖ ⴷⴷⵓⵇⵇⵕⵖ. ⵉⵔⵡⴰⵙ ⵉⵢⵉ ⵉⵙ ⵀⵍⵍⵉ ⵙⵢⴰⴼⴰⵖ ⵖ ⵓⴳⵏⵙ ⵏ ⵓⵏⵏⵍⵉ ⵏⵓ ⵢⴰⵏ ⵉⴼⵙ ⵉⵍⵍⴰⵙⵏ ⵏ ⵢⴰⵜ ⵜⵡⵏⴳⵉⵎⵜ ⵢⵓⵜⵉⵏ ⴽⵓⵍⵍⵓ ⵉⵡⴰⵍⵉⵡⵏ, ⵎⴰⵛⵛ ⵜⴳⴰ ⵖⴰⵔ ⵜⴰⵡⵏⴳⵉⵎⵜ ⵏ ⵢⴰⵜ ⵜⵡⵏⴳⵉⵎⵜ, ⴽⵔⴰ ⵏⵏⴰ ⴱⴰⵀⵔⴰ ⵜⵃⴱⴰ ⵜⴰⴳⵓⵜ. ⵓⴽⴰⵏ ⴼⴼⴰⵖⴻⵖ, ⴼⴰⴷ ⵉⵏⵖⴰ ⵢⵉ. ⴰⵛⴽⵓ ⵉⵖ ⴰⵔ ⴱⴰⵀⵔⴰ ⵜⴰⵇⵔⴰⵜ ⴳⴰⵔ ⵉⴷⵍⵉⵙⵏ, ⵔⴰ ⵜⵙⵉⴳⴳⵉⵍⵜ ⴰⵣⵡⵓ ⴷ ⵎⴰ ⵙ ⵜⵣⵣⵓⵣⵡⵓⵜ ⵜⴰⵇⵇⴰⵢⵜ ⵏⵏⴽ. ⴰⵍⵍⵉⴳ ⵔⵉⵖ ⴰⴷ ⴰⴷⴼⵖ ⵙ ⵢⴰⵏ ⵓⵏⴰⵖⵍⵓⵙ, ⵉⵙⵙⵎⴷⵉ ⵉⵢⵉ ⴷ ⵢⴰⵏ ⵉⵏⵎⵎⵜⵔⵉ ⴰⴼⵓⵙ ⵏⵏⵙ, ⵉⵙⵓⵇⵇⵍ ⴳⵉⴳⵉ ⵙ ⴽⵔⴰ ⵏ ⵡⴰⵍⵍⵏ ⵓⵔ ⵉⵜⵜⵡⴰⵜⵜⵓⵏ, ⵉⵙⴳⵔⴰⵡⴰⵍⵏ ⵉⴷⵓⴱⴰ, ⵉⵖ ⴰⴷⵍⵍⵉ ⵉⵙⵎⵓⵙⵙⵓ ⵓⵏⵏⵍⵉ ⵜⴰⵏⴳⴰ, ⴷ ⵉⵖ ⴰⴷⵍⵍⵉ ⵉⵙⵙⵏⵡⴰ ⵓⵎⴰⵏⵖⴰⴹ ⴰⴹⵉⵍ ⵙ ⵡⴰⵍⵍⵏ ⵏⵏⵙ. ⵖⴰⴽⵓⴷⴰⵏⵏ ⵏⵉⵜ, ⵙⵙⴼⵍⴷⵖ ⵉ ⵢⴰⵏ ⵓⴳⵕⴹ ⴰⵔ ⵉⵢⵉ ⵏⵏ ⵉⵜⴽⵔⴽⵓⵛ ⵖ ⵓⵎⵣⵣⵓⵖ, ⵢⴰⵏ ⵓⴳⵕⴹ ⵍⵍⵉ ⵏⵉⵜ ⵓⴽⵣⵖ; ⵡⵉⵏ ⵓⵏⴳⵍⵓⵙ ⵉⵖⵓⴷⴰⵏ ⵏⵖⴷ ⵡⵉⵏ ⵓⵎⴷⵓⵏ ⵉⵖⵓⴷⴰⵏ ⵍⵍⵉ ⵉⵢⵉ ⴱⴷⴷⴰ ⵉⴳⴰⵏ ⴰⵙⵎⵓⵏ. ⵎⵍⵍⵉⵖ ⵉⵟⵟⴰⴼ ⵙⵓⵇⵕⴰⵟ ⴰⵎⴷⵓⵏ ⵏⵏⵙ ⵉⵖⵓⴷⴰⵏ, ⵎⴰⵅ ⴰ ⴷⴰⵔⵉ ⵓⵔ ⵢⵉⵍⵉ ⵓⵏⴳⵍⵓⵙ ⵉⵏⵓ ⵉⵖⵓⴷⴰⵏ, ⵎⴰⵅ ⴰⴷ ⵓⵔ ⵟⵟⴼⵖ ⵜⵓⴳⴳⴰ ⵏ ⵓⵏⵓⴼⵍ, ⵉⵜⵜⵢⴰⵔⴰⵏ ⵙ ⵓⴼⵓⵙ ⵏ ⵍⵉⵍⵓⵜ ⵓⵏⵥⵉⵥ ⵏⵖⴷ ⴱⴰⵢⴰⵕⵊⵉⵕ ⵓⵃⵔⵉⵛ? ⵏⴰⵃⵢⴰ ⴰⵎⴷⵓⵏ ⵏ ⵙⵓⵇⵕⴰⵟ ⴷ ⵡⵉⵏⵓ, ⵡⵉⵏ ⵙⵓⵇⵕⴰⵟ ⵓⵔ ⴰ ⴰⵙ ⴷ ⵉⵜⴱⴰⵢⴰⵏ ⵖⴰⵔ ⵉⵖ ⵉⵔⴰ ⴰⴷ ⵉⵜⵜⴰⵡⵖ, ⴰⵔ ⵉⵖⵜⵜⵍ, ⴰⵔ ⵉⵜⵜⴳⴳⴰ ⵜⴰⴱⴱⴰⵢⴹⴰⵕⵜ; ⵡⵉⵏⵓ ⴰⵔ ⵉⵙⵎⵎⵜⵔ, ⴰⵔ ⵉⵙⵙⵓⵎⵓⵔ, ⴰⵔ ⵉⵙⵇⵏⴰⵄ. ⵙⵓⵇⵕⴰⵟ ⴰⴷ ⵉⴳⵍⵍⵉⵏ ⵉⵟⵟⴰⴼ ⵖⴰⵔ ⵢⴰⵏ ⵓⵎⴷⵓⵏ ⴰⵎⴰⵡⴰⵖ, ⵡⵉⵏⵓ ⵉⴳⴰ ⵢⴰⵏ ⵓⵎⵙⵙⵏⵜⴰⵎ ⴰⵎⵇⵔⴰⵏ, ⴰⵎⴷⵓⵏ ⵏ ⵜⵉⴳⴰⵡⵜ, ⵏⵖⴷ ⴰⵎⴷⵓⵏ ⵏ ⵜⴰⵎⴰⵖⵜ. ⴰⵔ ⵉⵢⵉ ⴷ ⵉⵜⵜⵉⵏⵉ ⵓⴳⵕⴹ ⵏⵏⵙ: " ⵓⵔ ⴰ ⵉⵜⵜⴳⴰⴷⴷⴰ ⵢⴰⵏ ⴷ ⵡⴰⵢⵢⴰⴹ ⴰⴱⵍⴰ ⵉⵖ ⴰⵙ ⵜ ⵉⵎⵍⴰ; ⴷ ⵓⵔ ⵉⵙⵜⴰⵀⵍⵍⴰ ⵜⵉⵍⴻⵍⵍⵉ ⴰⴱⵍⴰ ⵡⴰⵍⵍⵉ ⵉⵙⵙⵏⵏ ⴰⴷ ⵜⵜ ⵉⴷ ⵉⴽⴽⵉⵙ ⵙ ⵓⴼⵓⵙ ⵏⵏⵙ ". ⴷⵍⵃⵉⵏ ⴰⴽⵯⵉⵖ ⵏⵏ ⴼ ⵉⵏⵎⵎⵜⵔⵉ. ⵓⵜⵖ ⵜ ⵙ ⵢⴰⵜ ⵜⵓⴽⴽⵉⵎⵜ, ⵙⵉⵙⴳⵉⵏⵖ ⴰⵙ ⵢⴰⵜ ⵜⵉⵟⵟ, ⵜⴱⵣⴳ ⴰⵏⵛⴽ ⵏ ⵎⵉⵜ. ⵕⵥⵖ ⴰⵙ ⵙⵏⴰⵜ ⵜⵓⵖⵎⴰⵙ, ⴼⵍⵖ ⵏⵏ ⴳⵉⵙ ⵢⴰⵏ ⵉⵙⴽⵔ. ⵎⴽⵍⵍⵉ ⴱⴰⵀⵔⴰ ⵓⵔ ⴷⵓⵙⵖ, ⴷ ⵓⵔ ⵙⵙⵏⵖ ⵉ ⵜⵓⴽⴽⵉⵎⵜ, ⵃⵓⵎⴰ ⴰⴷ ⵙⵔⵙⵖ ⴼ ⵍⵎⵓⵜ ⴰⵡⵙⵙⴰⵔ ⴰⵏⵏ, ⵛⵏⵏⵇⵖ ⵜ ⴳⵖ ⴰⵙ ⵜⴰⵇⵇⴰⵢⵜ, ⴰⵔ ⵙⴳⵔⴳⵜⵜⵉⵢⵖ ⴰⴳⴰⵢⵢⵓ ⵏⵏⵙ ⴷ ⵓⵖⵔⴰⴱ. ⵇⴱⵍ ⴰⴷ ⵜ ⵥⵓⵜⵖ, ⵙⵎⴰⵇⵇⵍⵖ ⵣⵡⴰⵔ ⵖ ⵡⴰⵏⵙⴰ ⴰⵏⵏ ⵉⵅⵡⴰⵏ ⵢⴰⴽ ⵓⵔ ⴳⵉⵙ ⵉⵍⵍⴰ ⴽⵔⴰ ⵏ ⵓⴱⵓⵍⵉⵙ. ⵓⵜⵖ ⵜ ⵙ ⵢⴰⵜ ⵜⵉⵇⵇⵔⵜ, ⵕⵥⵖ ⴰⵙ ⵉⵅⵙⴰⵏ ⵏ ⵜⵖⵕⵓⴹⵜ ⵏⵏⵙ, ⴼⵙⵔⵖ ⴰⵡⵙⵙⴰⵔ ⴱⵓ ⵙⵎⵎⵓⵎⵔⴰⵡ ⵏ ⵓⵙⴳⴳⵯⴰⵙ ⵖ ⵡⴰⴽⴰⵍ, ⴰⵙⵉⵖ ⵢⴰⵜ ⵜⵚⵟⵟⴰⵜ ⴰⵔ ⵜ ⵙⵍⵉⴱⵓⵜⵖ, ⵖⴽⵍⵍⵉ ⵙⵉⵍⵡⵉⵖⵏ ⵉⵎⵙⵙⵏⵓⵜⵏ ⴰⴽⵙⵓⵎ. ⵢⴰⵏ ⵉⵎⵉⴽ, - ⴰⴰⵀ! ⵓⵔ ⵓⵎⵏⵖ ⴰⵍⵍⵏ ⵉⵏⵓ! ⴰ ⵜⵓⵎⵔⵜ ⵏ ⵓⴼⵍⵙⴰⴼ ⵍⵍⵉ ⵉⵜⵜⴰⵏⵏⴰⵢⵏ ⵜⵉⵥⵕⵉ ⵏⵏⵙ ⵜⵖⵓⴷⴰ ⵜⴳ ⵜⵉⴷⵜ! - ⵓⵏⵏⵉⵖ ⵜⵓⵎⵎⴰⵥⵜ ⴰⵏⵏ ⵏ ⵉⵅⵙⴰⵏ ⵉⵏⴽⵔ ⴷ, ⵉⴱⵉⴷⴷ ⵙ ⵢⴰⵜ ⵜⵎⵙⵙⵓⵎⴰⵏⵜ ⵏⵏⴰ ⵏⵏ ⵓⵔ ⵜⴰⵎⵖ ⵖ ⵢⴰⵜ ⵍⵎⴰⴽⵉⵏⴰ ⵉⵎⵎⵔⴽⴰⴽⴰⵏ, ⵢⵓⵜ ⵢⵉ ⵉⵎⵉⴽⵔ ⵙ ⵢⴰⵏ ⵓⵙⵎⵎⴰⵇⵍ ⵏ ⵡⵓⴽⴽⴰⴹ ⴳ ⵉⵍⵍⴰ ⵓⵏⴰⵔⵓⵣ, ⵢⴰⴽⵯⵉ ⴷ ⴼⵍⵍⴰ, ⵉⵙⵉⵙⴳⵉⵏ ⵉⵢⵉ ⴰⵍⵍⵏ, ⵉⵕⵥ ⵉⵢⵉ ⴽⴽⵓⵥ ⵡⵓⵅⵙⴰⵏ, ⵉⴽⴽⵯⵎ ⵢⵉ ⵙ ⵜⵚⵟⵟⴰⵜ ⴰⵏⵏ ⵏⵉⵜ ⵣⵓⵏⴷ ⴰⵀⵉⴹⵓⵕ. ⵔⴰⵔⵖ ⴰⵙ ⴷ ⵜⵉⵏⵏⵓⵎⵖⵔⵜ ⴷ ⵜⵓⴷⵔⵜ, ⵙ ⵓⵙⴰⴼⴰⵔ ⵉⵏⵓ ⵉⵊⵀⴷⵏ. ⵉⵍⵎⵎⴰ ⴰⵔ ⴰⵙ ⵙⵉⵍⵍⵉⴼⵖ ⴱⴰⵛ ⴰⴷ ⴰⵙ ⵉⵏⵉⵖ ⵎⴰⵙ ⵉⴽⵎⵎⵍ ⵓⵎⴷⵉⵡⵍ, ⵏⴽⵔⵖ ⵙ ⵜⵓⵎⵔⵜ, ⵉⵎⴰⵏ ⵉⴷⵓⵙⵏ, ⵉⵏⵉⵖ ⴰⵙ: " ⴰ ⴼⵍⴰⵏ, ⵜⴳⵉⵜ ⴰⵏⴳⴳⵓ ⵏⵓ! ⴳ ⵉⵢⵉ ⴰⴷⴷⵓⵔ ⴰⴷ ⴷⵉⴽ ⴱⴹⵓⵖ ⴰⵇⴰⵕⵉⴹ ⵉⵏⵓ; ⴰⴷ ⵓⵔ ⵜⴻⵜⵜⵓⵜ, ⵎⴽ ⵜⵃⵎⵍⵜ ⴰⴼⴳⴰⵏ, ⴰⴷ ⵜⵙⴽⵔⵜ ⴼ ⵉⵏⵎⵎⵜⵔⴰ ⵢⴰⴹⵏ ⴰⵍⵎⵎⵓⴷ ⴰⴷ ⵏⵏⴰ ⴳⴳⵉⵖ ⵙ ⵜⵎⴰⵔⴰ ⵅⴼ ⵜⴰⴷⴰⵡⵜ ⵏⵏⴽ ". ⵉⴳⴳⴰⵍⵍ ⵉⵢⵉ ⵎⴰⵙ ⵉⵔⵎⵙ ⴰⵍⵎⵎⵓⴷ ⵉⵏⵓ ⴷ ⵔⴰⴷ ⵉⵙⴽⵔ ⴰⵢⵍⵍⵉ ⵙ ⴰⵙ ⵏⵏⵉⵖ.